
Αθήνα, σήμερα στις 21 Οκτωβρίου 2026, ημέρα Τετάρτη και ώρα 9.32΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, αρχίζει η συνεδρίαση.
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-10-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΙΑ΄ συνεδριάσεώς του, της Τρίτης 20 Οκτωβρίου 2026 σε ό,τι αφορά την ψήφιση στο σύνολο του σχεδίου νόμου: 1. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μεγάλου Δουκάτου του Λουξεμβούργου για την ανταλλαγή και την αμοιβαία προστασία διαβαθμισμένων πληροφοριών». 2. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Υπουργικού Συμβουλίου της Βοσνίας και Ερζεγοβίνης για την προστασία των διαβαθμισμένων πληροφοριών». 3.  «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Σλοβενίας σχετικά με την αμοιβαία προστασία των ανταλλασσόμενων διαβαθμισμένων πληροφοριών»)
Παρακαλείται ο κύριος Γραμματέας να ανακοινώσει τις αναφορές προς το Σώμα. 
 (Ανακοινώνονται προς το Σώμα από τον Γραμματέα της Βουλής κ. Σπυρίδωνα Κουλκουδίνα, Βουλευτή Πιερίας, τα ακόλουθα: 
[bookmark: _Hlk223944138]Ο Βουλευτής Ιωαννίνων της K.O. «ΝΕΑ ΔΗΜΟΚΡΑΤΙΑ» κ. Γεώργιος Αμυράς, κατέθεσε αναφορά προς τον Υπουργό Εσωτερικών, με την οποία συμβασιούχοι εργάτες εξωτερικών χώρων και συνοδοί απορριμματοφόρων (υποχρεωτικής εκπαίδευσης) του Νομού Ιωαννίνων, με υπόμνημά τους ζητούν την άμεση αποτροπή των απολύσεων, λόγω της συμπλήρωσης του ανώτατου ορίου των 24 μηνών εργασίας, καθώς συνδέεται άρρηκτα με τον ευρύτερο αγώνα τους για σταθερή και μόνιμη εργασία.
Ο Βουλευτής Πέλλας της K.O. «ΝΕΑ ΔΗΜΟΚΡΑΤΙΑ» κ. Διονύσιος Σταμενίτης, κατέθεσε αναφορά προς την Υπουργό Παιδείας, Θρησκευμάτων και Αθλητισμού, με την οποία γονείς των μαθητών της Δημοτικής Κοινότητας Αρχαγγέλου Αλμωπίας του Nομού Πέλλας, με επιστολή τους εκθέτουν τους λόγους για τους οποίους ζητούν την επανεξέταση του τρόπου μεταφοράς των μαθητών, οι οποίοι φοιτούν στο Γυμνάσιο Φούστανης, λόγω της ξαφνικής διακοπής της μετακίνησής τους με ταξί και της αντικατάστασής της με λεωφορεία του ΚΤΕΛ.
[bookmark: _Hlk242690152]Η Βουλευτής Αχαΐας της K.O. «ΝΕΑ ΔΗΜΟΚΡΑΤΙΑ» κ. Χριστίνα Αλεξοπούλου, κατέθεσε αναφορά προς τον Υπουργό Προστασίας του Πολίτη, με την οποία η Ένωση Αστυνομικών Υπαλλήλων Αχαΐας, με επιστολή της ζητά την αναγνώριση αυτοτελούς δικαιώματος χορήγησης της εννεάμηνης άδειας ανατροφής τέκνου, σε πατέρες αστυνομικούς και την εναρμόνιση των υπηρεσιακών αποφάσεων με τις δικαστικές αποφάσεις και την κείμενη νομοθεσία.
Η Βουλευτής Ηρακλείου της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Ελένη Βατσινά, κατέθεσε αναφορά προς τον Υπουργό Εθνικής Οικονομίας και Οικονομικών, με την οποία ο Πρόεδρος του Επαγγελματικού Επιμελητηρίου Αθηνών, με επιστολή του ενημερώνει σχετικά με τη σταδιακή κατάργηση του τέλους επιτηδεύματος, καταγγέλλοντας μια αδικαιολόγητη διαφορετική φορολογική μεταχείριση, εις βάρος των επιχειρήσεων της Αττικής. 
Η Βουλευτής Λασιθίου της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Αικατερίνη (Κατερίνα) Σπυριδάκη, κατέθεσε αναφορά προς τον Υπουργό Ναυτιλίας και Νησιωτικής Πολιτικής, με την οποία η Ένωση Προσωπικού Λιμενικού Σώματος Ανατολικής Κρήτης, με Δελτίο Τύπου ζητά την άμεση ενίσχυση των λιμενικών υπηρεσιών της Κρήτης με προσωπικό, πλωτά μέσα και επιχειρησιακούς πόρους. 

[bookmark: _Hlk230341556]Οι Βουλευτές της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» Λέσβου κ. Μαρία Κομνηνάκα, Α΄ Θεσσαλονίκης κ. Ιωάννης Δελής και Ηρακλείου κ. Εμμανουήλ Συντυχάκης, κατέθεσαν αναφορά προς την Υπουργό Παιδείας, Θρησκευμάτων και Αθλητισμού, με την οποία το δεκαπενταμελές Μαθητικό Συμβούλιο του Γενικού Λυκείου Καρλοβασίου Σάμου, με επιστολή του καταγγέλλει σοβαρές ελλείψεις σε σχολικά βιβλία και εκπαιδευτικό προσωπικό, οι οποίες εμποδίζουν την ομαλή προετοιμασία τους, ιδιαίτερα για τις πανελλαδικές εξετάσεις.
Η Βουλευτής Β΄ Πειραιώς της Κ.Ο. «ΕΛΛΗΝΙΚΗ ΛΥΣΗ» κ. Σοφία - Χάιδω Ασημακοπούλου, κατέθεσε αναφορά προς τους Υπουργούς, Κλιματικής Κρίσης και Πολιτικής Προστασίας και Περιβάλλοντος & Ενέργειας, με την οποία ο Σύλλογος Κοινωνικός - Καταναλωτικός «ΕΝΕΡΓΟΙ ΠΟΛΙΤΕΣ», με επιστολή του ζητά επίσημη ενημέρωση από τις αρμόδιες αρχές, για την αντιπλημμυρική θωράκιση και αποκατάσταση των περιοχών που επλήγησαν από τις πυρκαγιές του Αυγούστου στη Σαλαμίνα, καθώς και την περιβαλλοντική διαχείριση των υπολειμμάτων της πυρκαγιάς στο Ναύσταθμο Σαλαμίνας.
Ο Βουλευτής Α΄ Θεσσαλονίκης της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Χρήστος Γιαννούλης, κατέθεσε αναφορά προς τον Υπουργό Περιβάλλοντος κΙ Ενέργειας, με την οποία η Συντονιστική Επιτροπή της Κίνησης Πολιτών για την Προστασία της Οίτης, με Δελτίο Τύπου επισημαίνει ότι, παρά το αναθεωρημένο «Ειδικό Χωροταξικό Πλαίσιο» για τις Ανανεώσιμες Πηγές Ενέργειας, η προστασία των βουνών και των προστατευόμενων περιοχών δεν είναι επαρκής, αλλά εξακολουθούν να κινδυνεύουν.
Η Ανεξάρτητη Βουλευτής Ιωαννίνων Κ. Μερόπη Τζούφη, κατέθεσε αναφορά προς τον Υπουργό Ψηφιακής Διακυβέρνησης, με την οποία η Ένωση Ελλήνων Ερευνητών, με Δελτίο Τύπου διατυπώνει σοβαρά ερωτήματα για τη διαφάνεια και την αξιοκρατία, στη χρηματοδότηση ερευνητικών δράσεων, από το Υπουργείο Ψηφιακής Διακυβέρνησης. 


ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, εισερχόμαστε στη συζήτηση των 
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Τετάρτη 21 Οκτωβρίου 2026, θα συζητηθεί η υπ’ αριθμόν 84/12-10-2026 επίκαιρη ερώτηση, η οποία θα απαντηθεί από τον Υφυπουργό Παιδείας, Θρησκευμάτων και Αθλητισμού κ. Κωνσταντίνο Βλάση.
 Προχωρούμε, λοιπόν, στη συζήτηση της πρώτης με αριθμό 84/12-10-2026 επίκαιρης ερώτησης πρώτου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «Ελληνική Λύση-Κυριάκος Βελόπουλος» κ. Μαρίας Αθανασίου προς την Υπουργό Παιδείας, Θρησκευμάτων και Αθλητισμού, με θέμα: «Ανάγκη διευκρινίσεων όσον αφορά στους όρους ασφαλούς αποχώρησης των μαθητών των δημοτικών σχολείων από το σχολείο μετά τη λήξη των μαθημάτων». 
Κυρία Αθανασίου, έχετε τον λόγο για την πρωτολογία σας.
ΜΑΡΙΑ ΑΘΑΝΑΣΙΟΥ: Ευχαριστώ, κύριε Πρόεδρε.
 Κύριε Υφυπουργέ, έντονη ανησυχία προκαλεί η νέα ασαφής απάντηση της πολιτικής ηγεσίας του Υπουργείου σας επί του ζητήματος που αφορά την ασφαλή αποχώρηση των μαθητών των δημοτικών σχολείων. Αντί για ξεκάθαρες οδηγίες, παραπέμπετε απλώς στην εγκύκλιο Φ7/117/148/Δ1/28-9-2026. 
Η τακτική αυτή μετακυλίει ολόκληρη τη σχετική αστική ευθύνη στους εκπαιδευτικούς, με τους διευθυντές των σχολείων να βρίσκονται πλήρως εκτεθειμένοι σε νομικούς κινδύνους. Δεν υπάρχει καμία σαφής οδηγία για την αποχώρηση χωρίς συνοδό, παρά μια απλή υπεύθυνη δήλωση γονέα, που δεν προσφέρει όμως καμία νομική κάλυψη σε περίπτωση που συμβεί ατύχημα σε μαθητή. 
Η ασφάλεια των ελληνόπουλων μαθητών αφήνεται σε γκρίζες ζώνες, ειδικά στην περιοχή της Αττικής όπου, όπως γνωρίζετε, έχουν έρθει στη δημοσιότητα σοβαρά περιστατικά βίας ανηλίκων. 
Το κράτος οφείλει να προστατεύσει την ελληνική οικογένεια έμπρακτα. Η σχετική εισήγηση στα σχολεία υπονομεύει την εύρυθμη λειτουργία τους και την αγαστή συνεργασία σχολείου και οικογένειας. Οι σύλλογοι διδασκόντων δεν μπορούν να επωμίζονται ποινικές ευθύνες. Απαιτείται άμεση θεσμική παρέμβαση με ενιαίους και αυστηρούς κανόνες. Κάθε σχετική ολιγωρία του Υπουργείου σας εκθέτει ανήλικα παιδιά σε καθημερινό κίνδυνο. Η προστασία της σωματικής ακεραιότητας των μαθητών κρίνουμε ότι είναι αδιαπραγμάτευτη. 
Με δεδομένα όλα τα παραπάνω, κύριε Υφυπουργέ, προτίθεστε να εκδώσετε σαφή και ενιαία εγκύκλιο που να απαγορεύει την αποχώρηση μαθητών από το σχολικό τους περιβάλλον μετά τη λήξη των μαθημάτων χωρίς ενήλικο σύνοδο, προστατεύοντας τόσο τα ίδια τα παιδιά όσο και τους εκπαιδευτικούς τους; 
Δεύτερον, ποια είναι η νομική κάλυψη των διευθυντών των Δημοτικών Σχολείων σε περίπτωση ατυχήματος ανήλικου μαθητή, ο οποίος κατά την ημέρα που θα έχει υποστεί ενδεχόμενο ατύχημα θα έχει προηγουμένως αποχωρήσει μόνος του από το σχολείο του, βασιζόμενος αποκλειστικά σε υπεύθυνη δήλωση του γονέα του;
Για την Ελληνική Λύση η ασφάλεια των παιδιών μας δεν μπορεί να βασίζεται σε προφορικές οδηγίες, σε αποποίηση ευθυνών και σε μπαλώματα της τελευταίας στιγμής. Δεν μπορεί, κύριε Υφυπουργέ, να έχουμε εργαζόμενους γονείς σε απόγνωση και εκπαιδευτικούς υπό τη διαρκή απειλή νομικών κυρώσεων. Το Υπουργείο σας δεν μπορεί να νίπτει τας χείρας του σε τέτοια ζητήματα. 
Σας ευχαριστώ. 
ΠΡΟΕΔΡΕΥΩΝ (Αθανάσιος Μπούρας):  Ορίστε, κύριε Υπουργέ, έχετε τον λόγο για την απάντησή σας. 
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κύριε Πρόεδρε, κυρία συνάδελφε, η ασφαλής αποχώρηση των μαθητών δεν είναι μια τυπική λεπτομέρεια της σχολικής λειτουργίας, είναι ζήτημα προστασίας των παιδιών, ευθύνης των εκπαιδευτικών και εμπιστοσύνης μεταξύ σχολείου και οικογένειας. Γι’ αυτό και το ερώτημά σας αξίζει μια σαφή απάντηση, χωρίς όμως υπερβολές προς καμία κατεύθυνση.
Μας ρωτάτε αν προτιθέμεθα να επιβάλουμε με μια νέα εγκύκλιο την υποχρεωτική παρουσία ενήλικου συνοδού για κάθε μαθητή Δημοτικού. Όχι, δεν προκρίνουμε μια τέτοια καθολική απαγόρευση και θα εξηγήσω γιατί. Πρώτα απ’ όλα, δεν ξεκινάμε από το μηδέν. 
Το άρθρο 18 του Προεδρικού Διατάγματος 79 του 2017 ορίζει το πώς οργανώνεται η προσέλευση και η αποχώρηση των μαθητών. Με τη λήξη των μαθημάτων, οι μαθητές κατευθύνονται στην έξοδο κατά τμήματα, οργανωμένα και με τη συνοδεία των εκπαιδευτικών της τελευταίας διδακτικής ώρας. Αυτή η υποχρέωση είναι κανόνας της σχολικής λειτουργίας, τον οποίο επαναλαμβάνουν και οι φετινές οδηγίες του Υπουργείου μας. 
Μάλιστα, στο ίδιο άρθρο προβλέπεται, ειδικά για το νηπιαγωγείο, ότι οι γονείς δηλώνουν τα πρόσωπα που συνοδεύουν τα παιδιά. Δεν πρέπει να συγχέουμε αυτήν τη ρητή ρύθμιση με όσα προβλέπονται για το Δημοτικό ούτε βέβαια να ισχυριζόμαστε ότι η οργανωμένη έξοδος ισοδυναμεί από μόνη της με γενική άδεια ασυνόδευτης αποχώρησης. 
Υπάρχει, όμως, και μια δεύτερη εξίσου ουσιαστική διάσταση και μιλάω για τη γονική μέριμνα. Ο Αστικός Κώδικας αναθέτει στους γονείς την επιμέλεια και την επίβλεψη του παιδιού πάντα με γνώμονα το βέλτιστο συμφέρον του. Οι γονείς γνωρίζουν την ηλικία και την ωριμότητά του, τη διαδρομή μέχρι το σπίτι, τις πραγματικές συνθήκες κάθε περιοχής, που γνωρίζετε ότι διαφέρουν, και δεν αντιμετωπίζονται όλες οι οικογένειες, όλες οι διαδρομές και όλα τα παιδιά με μόνο έναν και αδιάκριτο κανόνα. Σ’ αυτό νομίζω οφείλετε να συμφωνήσετε. 
Η ασφάλεια ασφαλώς δεν επαφίεται σε μια δήλωση και μόνο. Δεν θα διαφωνήσω μαζί σας. Προϋποθέτει οργανωμένη σχολική διαδικασία, ορθή ενημέρωση, συνεννόηση με τους γονείς και ιδιαίτερη προσοχή όταν υπάρχουν συγκεκριμένοι κίνδυνοι. Αυτό ακριβώς υπερασπιζόμαστε, ένα θεσμικό πλαίσιο που ορίζει τι οφείλει να κάνει το σχολείο, χωρίς να αφαιρεί αδιακρίτως από την οικογένεια τη δυνατότητα υπεύθυνης κρίσης. 
Η προστασία των μαθητών απαιτεί κανόνες και συνεργασία, δεν απαιτεί κατ’ ανάγκη μια οριζόντια απαγόρευση που θα υποκαθιστά σε κάθε περίπτωση την κρίση των γονέων. 
ΠΡΟΕΔΡΕΥΩΝ (Αθανάσιος Μπούρας): Ορίστε, κυρία Αθανασίου, έχετε τον λόγο για τη δευτερολογία σας. 
ΜΑΡΙΑ ΑΘΑΝΑΣΙΟΥ: Κατάλαβα καλά, κύριε Υφυπουργέ, ότι η ευθύνη, όπως τη θέτετε, συνεχίζει και μετά την έξοδο των μαθητών από το σχολείο. Η απάντηση του Υπουργείου σας στην προηγηθείσα σχετική γραπτή ερώτηση μας επιβεβαιώνει την πλήρη αποκοπή της πολιτικής ηγεσίας από τη σχολική πραγματικότητα. 
Μας παραπέμψατε εσκεμμένα στην εγκύκλιο λειτουργίας των Δημοτικών για το σχολικό έτος 2026-2027 και κατ’ επέκταση στο προεδρικό διάταγμα 79/2017, στο οποίο ορίζεται γενικά και αόριστα ότι η αποχώρηση γίνεται με τη λήξη του ωραρίου. Δεν διευκρινίζεται όμως πουθενά το αν μια απλή υπεύθυνη δήλωση γονέα νομιμοποιεί την ασυνόδευτη αποχώρηση από το Δημοτικό Σχολείο ανηλίκων παιδιών κάτω των δώδεκα ετών. 
Αυτό θέλουμε να μας απαντήσετε. Μετά που αποχωρούν από το σχολείο, οι γονείς κυρίως των μεγαλύτερων τάξεων, Δ΄, Ε΄, ΣΤ΄ Δημοτικού, υπογράφουν υπεύθυνες δηλώσεις ότι δήθεν αναλαμβάνουν την ευθύνη σε περίπτωση ατυχήματος και τις στέλνουν στους διευθυντές, παρακάμπτοντας πλήρως τους συγκεκριμένους εσωτερικούς κανονισμούς λειτουργίας των σχολείων που έχουν θεσπιστεί με απόφαση του συλλόγου διδασκόντων, με γνώμονα την προστασία των ανηλίκων μαθητών. 
Αυτό το περιθώριο χαώδους ασάφειας που το Υπουργείο σας αφήνει να αιωρείται διαταράσσει την εύρυθμη λειτουργία των σχολικών μονάδων, υποδαυλίζει τον παρεμβατισμό των γονέων, θέτει σε αμφιβολία την ισχύ και την τήρηση των σχολικών κανόνων και προκαλεί άμεση ρήξη μεταξύ σχολείου και οικογένειας, τορπιλίζοντας την αναγκαία αρχή της αγαστής συνεργασίας τους.
Καλλιεργώντας συνειδητά αυτήν την ασάφεια, το Υπουργείο σας υποδεικνύει ότι το μόνο που τον ενδιαφέρει είναι να πετάξει το μπαλάκι των ευθυνών στις πλάτες των διευθυντών και των εκπαιδευτικών. Τους αφήνετε έκθετους απέναντι στις πιέσεις των γονιών και αν, ο μη γένοιτο, συμβεί το κακό, θα εμφανιστείτε για να τους επιρρίψετε αστικές, πειθαρχικές ή και ποινικές ευθύνες. 
Με την ατολμία σας να δώσετε απάντηση σαφή και ξεκάθαρη, δηλώνετε έμπρακτα ότι ουδόλως επιθυμείτε να σταθείτε δίπλα στους λειτουργούς της εκπαίδευσης. Αλήθεια, έχετε αναρωτηθεί με τη μη τήρηση των κανόνων του σχολείου, τι μήνυμα, τι δίδαγμα περνάμε στους μικρούς μαθητές; Είναι σαν να τους διδάσκετε στα έντεκα και στα δώδεκά τους χρόνια ότι οι κανόνες του σχολείου είναι προαιρετικοί, ότι αύριο, όταν γίνουν είκοσι, τριάντα, πενήντα χρονών, οι νόμοι του κράτους θα μπορούν να καταπατούνται με μια απλή δήλωση. Αυτή την κοινωνία οραματιζόμαστε; 
Αντί να κρύβεστε, λοιπόν, πίσω από γενικότητες, οφείλετε να ξεκαθαρίσετε το αν είναι τελικά υποχρεωτική η φυσική παρουσία γονέα ή εξουσιοδοτημένου ενήλικα κατά την αποχώρηση των μαθητών στις 13.15΄, μετά που θα βγουν από το σχολείο. Επιπλέον, παραμένει μετέωρο το αν επιτρέπεται νόμιμα στους μεγαλύτερους μαθητές της Ε΄ και ΣΤ΄ Δημοτικού να επιστρέφουν μόνοι τους στο σπίτι με γραπτή συγκατάθεση των γονιών τους. 
Με την υπάρχουσα ασάφεια εκθέτετε τους εκπαιδευτικούς σε βαρύτατες ποινικές ευθύνες για παραμέληση εποπτείας ανηλίκου. Πρέπει επιτέλους να οριοθετηθεί με σαφήνεια πού ακριβώς τελειώνει η νομική ευθύνη του σχολείου και πότε και πού ξεκινάει η ευθύνη του γονέα, το αν δηλαδή αυτό συμβαίνει στην πόρτα του σχολικού κτηρίου ή στο πεζοδρόμιο. Φτάνει πια με το «περίπου» της Κυβέρνησης. Οι ζωές και η σωματική ακεραιότητα των παιδιών μας δεν χωρούν ημίμετρα, κύριε Υφυπουργέ, ούτε νομικίστικα παράθυρα. 
Ως Ελληνική Λύση απαιτούμε τώρα ξεκάθαρη, ενιαία και δεσμευτική υπουργική απόφαση που θα θωρακίζει νομικά τους διευθυντές σχολείων και τους εκπαιδευτικούς. Περάστε επιτέλους από το στυλ των αόριστων και φλου δηλώσεων στο στυλ των διατυπώσεων απόλυτης σαφήνειας για την ασφάλεια των παιδιών, για την ανακούφιση των δασκάλων και διευθυντών των Δημοτικών μας Σχολείων. 
Σας ευχαριστώ και περιμένω απάντηση. 
ΠΡΟΕΔΡΕΥΩΝ (Αθανάσιος Μπούρας): Ορίστε, κύριε Υπουργέ, για τη δευτερολογία σας. 
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κυρία συνάδελφε, νομίζω ότι στην πρωτολογία μου σας ξεκαθάρισα αρκετά πράγματα. Θα ήθελα όμως τώρα να επικεντρωθώ στο δεύτερο ερώτημά σας που θέτετε για τον φόβο που μπορεί να έχει κάθε διευθυντής σχολείου. 
Αν ένας, δηλαδή, μαθητής αποχωρήσει μόνος του κατόπιν υπεύθυνης δήλωσης του γονέως του και αργότερα συμβεί ένα ατύχημα, ποιος ευθύνεται σ’ αυτήν την περίπτωση; Η απάντηση δεν μπορεί να είναι ούτε ότι ο διευθυντής ευθύνεται αυτομάτως ούτε ότι αρκεί μια υπογραφή, από την άλλη πλευρά, για να απαλλαγεί από κάθε υποχρέωση. Καμιά από τις δύο απόλυτες θέσεις δεν υπηρετεί τη νομική ασφάλεια των εκπαιδευτικών μας. 
Όταν ένας γονέας διατυπώνει εγγράφως τον τρόπο αποχώρησης που επιθυμεί για το παιδί του, η επιλογή του καταγράφεται. Το σχολείο δεν καλείται να μαντεύει προφορικές συνεννοήσεις ούτε να αποφασίζει στη θέση της οικογένειας. Αυτό βέβαια δεν σημαίνει ότι η υπεύθυνη δήλωση δημιουργεί αυτοτελώς δικαίωμα για κάθε τρόπο αποχώρησης. Πρέπει να είμαι ξεκάθαρος σ’ αυτό. Δεν παραμερίζει την ισχύουσα νομοθεσία, τις τυχόν δικαστικές αποφάσεις για την επιμέλεια ή την υποχρέωση του σχολείου να ενεργεί με την απαιτούμενη προσοχή. 
Άλλωστε, η εγκύκλιος του 2010, να σας θυμίσω, που εξακολουθεί να ισχύει, προβλέπει συγκεκριμένη διαδικασία παραλαβής όταν διαφωνούν οι γονείς που ασκούν από κοινού την επιμέλεια. Οι εκπαιδευτικοί δεν καλούνται να επιλύουν μόνοι τους οικογενειακές διαφορές.
Θα σας θυμίσω, μάλιστα, ένα πρόσφατο περιστατικό. Στις 5 Οκτώβρη σε νηπιαγωγείο των Πατησίων εκπαιδευτικοί αρνήθηκαν να παραδώσουν ένα παιδί στη γιαγιά του, επειδή εκείνη δεν είχε την απαιτούμενη υπεύθυνη δήλωση. Ακολούθησε σοβαρό επεισόδιο, κατά το οποίο, μάλιστα, φέρετε ότι τραυματίστηκε και ο νηπιαγωγός. Πρόκειται, βεβαίως, για νηπιαγωγείο όπου ισχύει ειδική πρόβλεψη για τους συνοδούς. Ωστόσο, το περιστατικό αυτό αναδεικνύει κάτι ουσιαστικό. Η έγγραφη δήλωση δεν είναι ένα αδιάφορο χαρτί. Είναι ένα συγκεκριμένο σημείο αναφοράς, ακόμα και όταν αφορά δύσκολες περιστάσεις.
Ερχόμαστε τώρα στο κρίσιμο ζήτημα της ευθύνης. Το σχολείο οφείλει να εφαρμόζει τους κανόνες εποπτείας και οργανωμένης αποχώρησης, να λαμβάνει υπόψη τις έγκυρες οδηγίες των γονιών και να μην αγνοεί, βέβαια, συγκεκριμένους κινδύνους. Αν συμβεί ατύχημα, η ενδεχόμενη ευθύνη εξετάζεται με βάση τα πραγματικά περιστατικά, τις υποχρεώσεις που ίσχυαν, τυχόν παράλειψη και τη σύνδεσή της, βέβαια, με τη βλάβη. Δεν τεκμαίρεται ευθύνη του διευθυντή ή των εκπαιδευτικών μόνο και μόνο επειδή ένα ατύχημα συνέβη μετά το σχολικό ωράριο και αυτό πρέπει να είναι σαφές. 
Γι’ αυτό και απορρίπτουμε την εικόνα των εκπαιδευτικών ως μονίμως εκτεθειμένων. Τους προστατεύουμε με κανόνες εφαρμόσιμους, τεκμηριωμένες αποφάσεις και σαφή κατανομή των υποχρεώσεων.
Σας ευχαριστώ πολύ.
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, ολοκληρώθηκε η συζήτηση της επίκαιρης ερώτησης.
Σε αυτό το σημείο θα διακόψουμε τη συνεδρίαση και θα επανέλθουμε στις 10.00΄ με την ημερήσια διάταξη της νομοθετικής εργασίας.
(ΔΙΑΚΟΠΗ)
(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι, επαναλαμβάνεται η διακοπείσα συνεδρίαση.
Καλημέρα σας εκ νέου, καθώς σας καλημέρισα και πάλι πριν από λίγο, όταν είχαμε τη συζήτηση της επίκαιρης ερώτησης. Επειδή, όμως, βλέπω τώρα και άλλους συναδέλφους, καλημέρα προς όλες και όλους.
Κυρίες και κύριοι συνάδελφοι, εισερχόμαστε στην ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί των σχεδίων νόμου του Υπουργείου Εθνικής Οικονομίας και Οικονομικών:
α. Κύρωση του Απολογισμού του Κράτους οικονομικού έτους 2024.
β. Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1/1/2024 έως 31/12/2024.
Η συζήτηση του Απολογισμού και του Ισολογισμού του Κράτους γίνεται όπως ορίζει ο Κανονισμός της Βουλής, με ανάλογη εφαρμογή των άρθρων 122, 123, παράγραφοι 8, 107 και 97. 
Σύμφωνα, λοιπόν, με το άρθρο 107 που εφαρμόζεται αναλόγως, η Διάσκεψη των Προέδρων στη συνεδρίασή της στις 15 Οκτωβρίου 2026 αποφάσισε να διεξαχθεί η συζήτηση σε μία συνεδρίαση με οργανωμένη συζήτηση. 
Ειδικότερα, στη σημερινή συνεδρίαση θα τοποθετηθούν οι εισηγητές, οι ειδικοί αγορητές, οι Κοινοβουλευτικοί Εκπρόσωποι, οι Υπουργοί και όσοι τυχόν ομιλητές εγγραφούν ηλεκτρονικά. Δικαίωμα δευτερολογίας στη διαδικασία αυτή έχουν μόνο οι εισηγητές και οι ειδικοί αγορητές μετά την ολοκλήρωση της ομιλίας του τελευταίου ομιλητή.
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Το Σώμα συνεφώνησε.
Τον λόγο έχει η εισηγήτρια της Νέας Δημοκρατίας, η κ. Τσαμπίκα (Μίκα) Ιατρίδη για δεκαπέντε λεπτά. 
Παρακαλώ να ανοίξει το σύστημα της ηλεκτρονικής εγγραφής. 
ΤΣΑΜΠΙΚΑ ΙΑΤΡΙΔΗ: Κύριε Πρόεδρε, κυρίες και κύριοι συνάδελφοι, η συζήτηση για τον Απολογισμό και τον Ισολογισμό του Κράτους αποτελεί μία από τις ουσιαστικές διαδικασίες κοινοβουλευτικού ελέγχου και λογοδοσίας. Μας δίνει τη δυνατότητα να εξετάσουμε τι πραγματοποιήθηκε σε σχέση με όσα είχαν προϋπολογιστεί, πώς αξιοποιήθηκαν οι δημόσιοι πόροι και ποια συμπεράσματα προκύπτουν για την οικονομική διαχείριση. Διότι η δημοσιονομική πολιτική κρίνεται από τον σχεδιασμό της, αλλά και από τα αποτελέσματά της. 
Τα δύο σχέδια νόμου που συζητούμε αφορούν το οικονομικό έτος 2024. Ο Απολογισμός αποτυπώνει την εκτέλεση του Κρατικού Προϋπολογισμού, ενώ ο Ισολογισμός και οι λοιπές Χρηματοοικονομικές Καταστάσεις παρουσιάζουν την οικονομική θέση της Κεντρικής Διοίκησης, τα καταγεγραμμένα περιουσιακά στοιχεία και τις υποχρεώσεις της. Πρόκειται για δυο συμπληρωματικές πλευρές της ίδιας θεσμικής υποχρέωσης: της διαφανούς και υπεύθυνης διαχείρισης των δημόσιων οικονομικών.
Κυρίες και κύριοι συνάδελφοι, ας ξεκινήσω από τα αποτελέσματα του 2024. Σύμφωνα με τα στοιχεία, το αποτέλεσμα των μη χρηματοοικονομικών συναλλαγών του κρατικού προϋπολογισμού διαμορφώθηκε σε πλεόνασμα τετρακοσίων δέκα εκατομμυρίων ευρώ, ενώ η αρχική πρόβλεψη ήταν για έλλειμμα περίπου τριών δισεκατομμυρίων ευρώ. Παράλληλα, τα σχετικά έσοδα υπερέβησαν τις αρχικές προβλέψεις κατά ένα δισεκατομμύριο τετρακόσια είκοσι τέσσερα εκατομμύρια ευρώ. 
Πρόκειται για σημαντική θετική απόκλιση από τον αρχικό σχεδιασμό, η οποία αποτυπώνει τη βελτιωμένη εκτέλεση του προϋπολογισμού στο συγκεκριμένο σκέλος. Το αποτέλεσμα αυτό αφορά τις μη χρηματοοικονομικές συναλλαγές του κρατικού προϋπολογισμού και διακρίνεται από το πρωτογενές αποτέλεσμα της Γενικής Κυβέρνησης. Για αυτό και η αξία αυτών των στοιχείων βρίσκεται ακριβώς στη σαφή και τεκμηριωμένη αποτύπωσή τους.
Η επίδοση του 2024 αποκτά μεγαλύτερη σημασία αν λάβουμε υπόψη το οικονομικό περιβάλλον εκείνης της περιόδου. Οι διεθνείς ανατιμήσεις εξακολουθούσαν να επηρεάζουν το κόστος ζωής, ενώ παρέμεναν οι ανάγκες για δημόσιες υπηρεσίες, υποδομές και κοινωνική στήριξη. Σε αυτές τις συνθήκες, η Κυβέρνηση της Νέας Δημοκρατίας συνέχισε μια πολιτική που συνδυάζει την ανάπτυξη με τη δημοσιονομική σταθερότητα και τη σταδιακή ενίσχυση των εισοδημάτων. 
Η καλύτερη εκτέλεση του προϋπολογισμού έχει σημασία και για έναν ακόμα λόγο. Όσο ενισχύεται η συνέπεια στην είσπραξη των δημόσιων εσόδων και περιορίζονται οι απώλειες από τη φοροδιαφυγή, τόσο διευρύνονται οι δυνατότητες για δικαιότερη κατανομή των βαρών.
Η αξιοποίηση της ψηφιακής τεχνολογίας και η αποτελεσματικότερη λειτουργία των ελεγκτικών μηχανισμών αποτελούν βασικά εργαλεία αυτής της προσπάθειας. Διότι ζητούμενο δεν είναι απλώς να εισπράττει το κράτος περισσότερο. Είναι να διασφαλίζεται ότι οι υποχρεώσεις κατανέμονται δικαιότερα και ότι οι πόροι επιστρέφουν στην κοινωνία μέσα από στοχευμένες πολιτικές. 
Αυτή η σταθερότητα των δημόσιων οικονομικών αποτελεί τη βάση πάνω στην οποία μπορούμε να σχεδιάζουμε κοινωνικές παρεμβάσεις με συνέχεια και διάρκεια. Η σημασία αυτής της επιλογής είναι ιδιαίτερα εμφανής στις νησιωτικές περιοχές. Για τα Δωδεκάνησα, όπως και για κάθε νησιωτική κοινωνία, η οικονομική πρόοδος συνδέεται με την πρόσβαση σε υπηρεσίες υγείας, την ασφάλεια των μεταφορών, τις σύγχρονες υποδομές και τις δυνατότητες των κατοίκων να παραμένουν και να δημιουργούν στον τόπο τους.
Στα ζητήματα αυτά έχουμε αναφερθεί επανειλημμένα, αναδεικνύοντας τόσο τις ιδιαίτερες ανάγκες των νησιωτικών περιοχών όσο και τις παρεμβάσεις που προωθούνται για την αντιμετώπισή τους. Και η αλήθεια είναι ότι στην κατεύθυνση αυτή εντάσσονται συγκεκριμένες κυβερνητικές παρεμβάσεις, όπως τα πρόσθετα οικονομικά κίνητρα για την προσέλκυση και παραμονή γιατρών σε άγονες και απομακρυσμένες περιοχές, το στεγαστικό πρόγραμμα των Ενόπλων Δυνάμεων που προβλέπει κατοικίες και για εκπαιδευτικούς και για υγειονομικούς, καθώς και οι πρωτοβουλίες για τη διευκόλυνση της στέγασης δημοσίων λειτουργών που υπηρετούν μακριά από τον τόπο μόνιμης κατοικίας τους. Η ανάπτυξη έτσι αποκτά ουσιαστικό περιεχόμενο όταν ενισχύει την καθημερινότητα και την κοινωνική συνοχή.
Στο σημείο αυτό θα ήθελα να αναφερθώ και στη Ρόδο που δοκιμάστηκε από την πρόσφατη έντονη κακοκαιρία και τις πλημμύρες. Οι ζημιές που προκλήθηκαν σε επιχειρήσεις και περιουσίες συμπολιτών μας, απαιτούν γρήγορη και συντονισμένη ανταπόκριση. Έχει ήδη ξεκινήσει η διαδικασία καταγραφής των ζημιών και, όπως έχω ήδη ζητήσει από τα αρμόδια Υπουργεία, είναι αναγκαίο να προχωρήσουν χωρίς καθυστερήσεις οι αυτοψίες και οι προβλεπόμενες διαδικασίες, ώστε να υπάρξει άμεση και ουσιαστική ενίσχυση των πληγέντων πολιτών και επιχειρήσεων, καθώς και η αποκατάσταση των υποδομών όπου απαιτείται.
Κυρίες και κύριοι συνάδελφοι, προχωρώ με τον Ισολογισμό της Κεντρικής Διοίκησης. Στο τέλος του 2024, τα καταγεγραμμένα περιουσιακά στοιχεία ανέρχονταν σε περίπου 70,25 δισεκατομμύρια ευρώ, ενώ οι συνολικές υποχρεώσεις σε περίπου 433,61 δισεκατομμύρια ευρώ. Τα ταμειακά διαθέσιμα διαμορφώθηκαν σε περίπου 20,11 δισεκατομμύρια ευρώ, ενώ ο μακροπρόθεσμος δανεισμός εμφανίστηκε μειωμένος κατά περίπου 1,71 δισεκατομμύριο ευρώ. Η χρηματοοικονομική επίδοση της κεντρικής διοίκησης παρουσίασε σημαντική βελτίωση από αρνητικό αποτέλεσμα περίπου 9,49 δισεκατομμυρίων ευρώ το 2023, σε περίπου 1,23 δισεκατομμύρια ευρώ το 2024.
Η καθαρή θέση της κεντρικής διοίκησης παρέμεινε αρνητική, γεγονός που επιβεβαιώνει τη σημασία της πληρέστερης αποτίμησης της δημόσιας περιουσίας και των υποχρεώσεων. Τα στοιχεία αυτά καθιστούν ακόμη πιο αναγκαία τη συστηματική παρακολούθηση της οικονομικής θέσης του δημοσίου. 
Σε αυτή την κατεύθυνση συμβάλλουν και οι παρατηρήσεις του Ελεγκτικού Συνεδρίου. Η έκθεσή του επισημαίνει ζητήματα στην απογραφή και αποτίμηση περιουσιακών στοιχείων, στην ακρίβεια των προβλέψεων και σε επιμέρους διαδικασίες λογιστικής παρακολούθησης. Οι διαπιστώσεις αυτές αποτελούν χρήσιμο οδηγό για συνεχή βελτίωση της δημοσιονομικής διαχείρισης. 
Στο πλαίσιο αυτό προχωρά ο σχεδιασμός για τον εκσυγχρονισμό του λογιστικού συστήματος του δημοσίου. Κατά τη συζήτηση στην αρμόδια Επιτροπή ο Υφυπουργός Εθνικής Οικονομίας και Οικονομικών κ. Αθανάσιος Πετραλιάς παρουσίασε την προγραμματισμένη λειτουργία του νέου πληροφοριακού συστήματος govERP σε συνδυασμό με την πληρέστερη εφαρμογή της λογιστικής σε δεδουλευμένη βάση. Η μεταρρύθμιση αυτή αποσκοπεί στην αποτελεσματικότερη παρακολούθηση των συναλλαγών, των απαιτήσεων, των υποχρεώσεων και της δημόσιας περιουσίας. 
Παράλληλα, βρίσκεται σε εξέλιξη η προετοιμασία για την απογραφή και αποτίμηση των παγίων και αποθεμάτων. Ο σχεδιασμός προβλέπει την έναρξη λειτουργίας του νέου συστήματος από την 1η Ιανουαρίου 2027. Πρόκειται για μια σημαντική θεσμική αλλαγή που ενισχύει τις δυνατότητες διαφάνειας, ελέγχου και αποτελεσματικότερου οικονομικού σχεδιασμού. Η σημασία της υπερβαίνει τη λογιστική οργάνωση.  Ένα κράτος που γνωρίζει με μεγαλύτερη ακρίβεια τις υποχρεώσεις και τα περιουσιακά του στοιχεία μπορεί να προγραμματίζει καλύτερα τις ανάγκες του, να αξιοποιεί αποτελεσματικότερα τους διαθέσιμους πόρους και να υποστηρίζει πιο τεκμηριωμένα τις αποφάσεις του. 
Κυρίες και κύριοι συνάδελφοι, η συζήτηση για τα αποτελέσματα του 2024 συνδέεται με τη συνολική πορεία και την προοπτική της ελληνικής οικονομίας. Έχουμε ήδη στη διάθεσή μας το προσχέδιο του κρατικού Προϋπολογισμού του 2027, το οποίο αποτυπώνει τους στόχους της οικονομικής πολιτικής για την επόμενη περίοδο. Σύμφωνα με το προσχέδιο, ο ρυθμός ανάπτυξης εκτιμάται στο 2,3 για το 2026 και προβλέπεται στο 2,2 για το 2027. Το ποσοστό ανεργίας αναμένεται να υποχωρήσει από 8,4 το 2026 σε 7,9 το 2027, ενώ προβλέπεται περαιτέρω αύξηση των αμοιβών ανά εργαζόμενο. 
Πρόκειται για προβλέψεις που αποτυπώνουν την επιδίωξη συνέχισης της αναπτυξιακής πορείας με διατήρηση της δημοσιονομικής ισορροπίας. Το σημαντικό είναι ότι ο σχεδιασμός αυτός συνοδεύεται από συγκεκριμένες παρεμβάσεις για το διαθέσιμο εισόδημα και την καθημερινότητα των πολιτών. Στο επίκεντρο βρίσκονται η εργασία, η οικογένεια και η νέα γενιά. 
Το προσχέδιο προβλέπει περαιτέρω μείωση των ασφαλιστικών εισφορών κατά μισή ποσοστιαία μονάδα στον ιδιωτικό τομέα. Παράλληλα, θέτει ως στόχο την αύξηση του κατώτατου μισθού στα 1.000 ευρώ μέσα σε δύο διαδοχικές αυξήσεις το 2027 και το 2028. 
Για τους συνταξιούχους, τα άτομα με αναπηρία και τους ανασφάλιστους υπερήλικες προβλέπεται ενίσχυση της ετήσιας οικονομικής στήριξης με αύξηση του ποσού στα 400 ευρώ, καθώς και επέκταση της κάλυψης στους συνταξιούχους άνω των 65 ετών. 
Η φορολογική πολιτική δίνει, επίσης, έμφαση στις οικογένειες με παιδιά. Μεταξύ των προβλέψεων περιλαμβάνεται ο μηδενισμός του φορολογικού συντελεστή για εισόδημα έως 20.000 ευρώ για τους τρίτεκνους και τους κατά κύριο επάγγελμα αγρότες. 
Οι παρεμβάσεις αυτές υπηρετούν έναν σαφή στόχο, τη σταδιακή ενίσχυση του διαθέσιμου εισοδήματος και τη στήριξη των οικογενειών των εργαζομένων και των συνταξιούχων. 
Σημαντική θέση στον σχεδιασμό έχει και η αντιμετώπιση του στεγαστικού ζητήματος. Το κόστος απόκτησης ή ενοικίασης κατοικίας αποτελεί σημαντική επιβάρυνση ιδιαίτερα για τους νέους ανθρώπους και τα ζευγάρια που σχεδιάζουν να δημιουργήσουν οικογένεια. Στο προσχέδιο περιλαμβάνεται ο σχεδιασμός για το πρόγραμμα «Σπίτι μου ΙΙΙ» με πόρους 2 δισεκατομμυρίων ευρώ, καθώς και συνέχιση φορολογικών κινήτρων που αποσκοπούν στην αύξηση της προσφοράς κατοικιών. Παράλληλα, προβλέπεται η δημιουργία ειδικού επενδυτικού λογαριασμού για τη νέα γενιά με κρατική συνεισφορά που θα αντιστοιχεί στις ετήσιες καταθέσεις των γονέων έως 1.200 ευρώ τον χρόνο. Πρόκειται για πρωτοβουλίες που εντάσσονται σε μια ευρύτερη προσπάθεια στήριξης των νέων και αντιμετώπισης των δημογραφικών προκλήσεων. 
Η οικονομική ανάπτυξη, όμως, χρειάζεται να δημιουργεί και περισσότερες ευκαιρίες απασχόλησης και επιχειρηματικής δραστηριότητας. Γι’ αυτό έχει σημασία η πρόβλεψη για αύξηση των επενδύσεων κατά 7,9% το 2027, καθώς και ο σχεδιασμός για πρόσθετη χρηματοδότηση των μικρομεσαίων επιχειρήσεων μέσω από νέο δανειοδοτικό και εγγυοδοτικό πρόγραμμα 1 δισεκατομμυρίου ευρώ. Η μικρή και μεσαία επιχειρηματικότητα αποτελεί βασικό πυλώνα της ελληνικής οικονομίας. Στα νησιά μας ειδικότερα συνδέεται άμεσα με την τοπική παραγωγή, την απασχόληση και τις δυνατότητες των νέων ανθρώπων να δημιουργούν στον τόπο τους. Η στήριξή της ενισχύει την περιφερειακή ανάπτυξη και την κοινωνική συνοχή. Γι’ αυτό επιδίωξή μας είναι μια οικονομία που αναπτύσσεται σταθερά, δημιουργεί ευκαιρίες και μεταφέρει τα οφέλη της προόδου σε όλο και περισσότερους πολίτες. 
Κυρίες και κύριοι συνάδελφοι, η συζήτηση για τα δημόσια οικονομικά αποτελεί ουσιαστικό πεδίο πολιτικού διαλόγου. Οι διαφορετικές προσεγγίσεις είναι θεμιτές και η κριτική αποτελεί αναπόσπαστο μέρος της κοινοβουλευτικής διαδικασίας. Αυτό που έχει σημασία είναι να αξιολογούμε τις πολιτικές επιλογές με βάση τα πραγματικά δεδομένα, τις δυνατότητες της οικονομίας, αλλά και τις διεθνείς εξελίξεις που εξακολουθούν να δημιουργούν αβεβαιότητες και πρόσθετες προκλήσεις. 
Η Κυβέρνηση της Νέας Δημοκρατίας έχει επιλέξει ένα δρόμο σταθερότητας, έναν δρόμο μεταρρυθμίσεων και αναπτυξιακής προοπτικής με στόχο τη δημιουργία περισσότερων οικονομικών δυνατοτήτων, ώστε να ενισχύεται η κοινωνική πολιτική και να αντιμετωπίζονται οι ανάγκες των πολιτών. Η υπεύθυνη διαχείριση των δημοσίων πόρων αποτελεί βασική προϋπόθεση να διατηρούμε αυτή την πορεία και να σχεδιάζουμε με ασφάλεια τα επόμενα βήματα. 
Κυρίες και κύριοι συνάδελφοι, συνοψίζοντας ο Απολογισμός του 2024 καταγράφει μια σημαντική θετική απόκλιση από τον αρχικό σχεδιασμό στο αποτέλεσμα των μη χρηματοοικονομικών συναλλαγών. Ο Ισολογισμός παρουσιάζει τη χρηματοοικονομική θέση της κεντρικής διοίκησης με βελτίωση στην επίδοση του 2024 και με δεδομένα που αναδεικνύουν την ανάγκη συνέχισης του εκσυγχρονισμού της λογιστικής παρακολούθησης. Οι παρατηρήσεις του Ελεγκτικού Συνεδρίου και οι μεταρρυθμίσεις που προωθούνται αποτελούν σημαντικά στοιχεία αυτής της προσπάθειας. 
Συνεχίζουμε, λοιπόν, με υπευθυνότητα, διαφάνεια και σταθερό προσανατολισμό στην ανάπτυξη, στην κοινωνική συνοχή και στην ενίσχυση των δυνατοτήτων της χώρας. Συνεχίζουμε μακριά από εύκολες υποσχέσεις και χωρίς να διακινδυνεύουμε όσα έχουμε κατακτήσει. Συνεχίζουμε γιατί η πορεία της οικονομίας μας δεν είναι μόνο αποτέλεσμα των κυβερνητικών επιλογών, είναι πρώτα και πάνω από όλα των προσπαθειών του ελληνικού λαού μέσα σε ένα απαιτητικό και αβέβαιο διεθνές περιβάλλον. Γι’ αυτό και εισηγούμαστε την υπερψήφιση των δύο σχεδίων νόμου. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Εμείς ευχαριστούμε την κ. Ιατρίδη.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και τρεις συνοδοί εκπαιδευτικοί από το 5ο Γενικό Λύκειο Ζωγράφου. 
Η Βουλή σάς καλωσορίζει και σας ευχόμαστε καλή πρόοδο.
(Χειροκροτήματα)
ΔΙΑΜΑΝΤΩ ΜΑΝΩΛΑΚΟΥ: Και μετά θα πάνε στο πανεκπαιδευτικό συλλαλητήριο.
Και να καλέσω τώρα στο Βήμα τον Εισηγητή του ΠΑΣΟΚ-Κινήματος Αλλαγής, τον κ. Παρασκευά Κουκουλόπουλο, Αντιπρόεδρο της Βουλής των Ελλήνων.
[bookmark: _Hlk224734574]ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Ευχαριστώ, κύριε Πρόεδρε.
Να καλωσορίσω από Βήματος και εγώ μαθήτριες και μαθητές και τους συνοδούς εκπαιδευτικούς. Είναι σήμερα μια μέρα αφιερωμένη σε αυτούς, στους δρόμους με το πανεκπαιδευτικό συλλαλητήριο.
Ας έρθω στο θέμα «Ισολογισμός-Απολογισμός 2024». Υπάρχει μια παραδοξότητα γιατί το συζητάμε τόσο αργά, δύο χρόνια μετά την υλοποίησή σου ουσιαστικά.




Έχουμε κάνει μια μικρή βελτίωση. Υπήρξε μια πρόταση που ξεκίνησε -εγώ δεν αδικώ κανέναν- από τον κ. Καζαμία. Συμφωνήσαμε και εμείς. Και είχαμε τη δέσμευση του κυρίου Υπουργού και του Προέδρου της Επιτροπής, του κ. Κωτσού, ότι θα βελτιώσουμε περαιτέρω τη σύντμηση του χρόνου για να γίνεται όσο πιο κοντά γίνεται. Πιστεύω είναι από τα σημεία στα οποία μπορούμε να συμπίπτουμε όλοι. Δεν χρειάζεται να διαφωνούμε σε όλα. Διότι αυτή η συζήτηση δεν έχει τυπικό χαρακτήρα. Δεν είναι μια συζήτηση ρουτίνας. Πρέπει να συζητείται όσο πιο κοντά στην πραγματοποίησή της. Έληξε στις 31 Δεκεμβρίου 2024. Πρέπει να προηγηθεί η έκθεση του Ελεγκτικού Συνεδρίου φυσικά, οι δύο εκθέσεις, και στη συνέχεια να πάμε στη συζήτηση. Το γεγονός ότι κάνουμε μια προσπάθεια όλοι μαζί να τη φέρουμε πιο κοντά είναι αναμφίβολα θετικό. Από τη μεριά μας, όσο μπορούμε, θα συμβάλουμε σε αυτή την κατεύθυνση. 
Και έχει σημασία, κυρίες και κύριοι συνάδελφοι, γιατί παρότι αφορά ένα περασμένο έτους, αυτή η συζήτηση, και στην Επιτροπή και εδώ, δεν μπορεί και δεν πρέπει να γίνεται με όρους τους παρελθόντος. Πρέπει να γίνεται με όρους παρόντος και προοπτικής μέλλοντος, πόσο μάλλον, που βοηθάει σε αυτή την εξέλιξη το γεγονός ότι έχουμε στη διάθεσή μας -υποστηρίζεται αυτή η συζήτηση και στην Επιτροπή και στην Ολομέλεια- δύο πλέον εκθέσεις του Ελεγκτικού Συνεδρίου, την παραδοσιακή που γίνεται εδώ και πολλές δεκαετίες και αφορά τα δημοσιονομικά στοιχεία, τη λογιστική αποτύπωση εσόδων, εξόδων και όλους τους λεπτομερείς λογαριασμούς του προϋπολογισμού και της εκτέλεσής του, αλλά εδώ και τρία χρόνια συνοδεύεται και από την Έκθεση Βιωσιμότητας, η οποία είναι πραγματικά ένα εξαιρετικό κείμενο. Η Έκθεση αυτή τιμά το Ελεγκτικό Συνέδριο, γιατί στην ελληνική δικαιοσύνη έχουμε επιφυλάξει δικαίως αυστηρή κριτική όλες οι πολιτικές δυνάμεις, τουλάχιστον της Αντιπολίτευσης, σε αυτή την κοινοβουλευτική περίοδο. Εδώ, όμως, πρέπει να τονίσουμε ότι το Ελεγκτικό Συνέδριο κάνει μια πραγματικά εξαιρετική δουλειά. Εγώ καλώ κάθε συνάδελφο, ιδιαίτερα τους νέους, τους νεότερους συναδέλφους, να διαβάσουν την Έκθεση του Ελεγκτικού Συνεδρίου. Είναι πραγματικά ένα κείμενο εξαιρετικά διαφωτιστικό, γιατί είναι ένα κείμενο που είναι έξω από τον κομματικό ανταγωνισμό. 
Τι μας λέει, λοιπόν -να ξεκινήσω από αυτό- το Ελεγκτικό Συνέδριο; Μας λέει, πρώτον, ότι υπάρχουν τρία μεγάλα διαρθρωτικά προβλήματα στα οποία είχαμε μέτριες ή πενιχρές επιδόσεις το 2024. Ποια είναι τα μεγάλα διαρθρωτικά θέματα; Είναι η χαμηλή μας παραγωγικότητα σε σχέση με την Ευρώπη, το επενδυτικό κενό και το μεγάλο πρόβλημα του ισοζυγίου εξωτερικών συναλλαγών που εξακολουθεί να είναι αρνητικό. Τα υπογραμμίζει εμφατικά αυτά το Ελεγκτικό Συνέδριο, όπως και εμείς από την πλευρά μας. 
Τι άλλο μας λέει το Ελεγκτικό Συνέδριο; Θέτει ζήτημα στεγαστικού. Μιλάει για την οξύτητα που έχει το θέμα αυτό, κάτι που εμάς τουλάχιστον, που το έχουμε βάλει πρώτοι στον δημόσιο διάλογο από το 2021 ακόμη, με πρωτοβουλία του Νίκου Ανδρουλάκη, μάς δίνει δύναμη να συνεχίζουμε πιο δυνατά με τα στοιχεία που αποτυπώνει το Ελεγκτικό Συνέδριο στην Έκθεση Βιωσιμότητας. 
Και τέλος, βέβαια, στην Έκθεση Βιωσιμότητας θέτει το ζήτημα του χρέους. Τι λέει με απλά λόγια; Λέει ότι έχει ένα πολύ ισχυρό στοιχείο το δημόσιο χρέος της Ελλάδας, το πολύ καλό του προφίλ και την εν γένει δημοσιονομική κατάσταση της χώρας και έχει ένα εν δυνάμει αδύναμο στοιχείο, το απόλυτο ύψος του. Και εν όψει όλης αυτής της αναταραχής, που δεν φαίνεται να κοπάζει γρήγορα, στο διεθνές πεδίο, εφιστά την προσοχή στην Κυβέρνηση και σε όλες τις πολιτικές δυνάμεις. Εμείς αξιοποιήσαμε όλα αυτά τα δεδομένα και έχουμε ζητήσει επίσημα διά μέσου της Επιτροπής Οικονομικών και του Προέδρου και της πολιτικής ηγεσίας του Υπουργείου Οικονομικών, να έρθει ο Οργανισμός Διαχείρισης Δημοσίου Χρέους, ο ΟΔΔΗΧ, στην Επιτροπή Οικονομικών, παρουσία φυσικά και του Υπουργείου Οικονομικών, για να κάνουμε μια ώριμη και ήρεμη συζήτηση για το τι είναι το βέλτιστο, το καλύτερο απ’ όλα για το δημόσιο χρέος, αντί να ανταλλάσσουμε ελλιπή επιχειρήματα με όρους τηλεοπτικού χρόνου. Χρειάζεται μια σοβαρή συζήτηση. Είναι σοβαρό θέμα. Και κανένας δεν θέλει να δει την Ελλάδα να ξαναμπαίνει στο στόχαστρο των αγορών. Είναι πολύ κρίσιμο το θέμα και μάς το επισημαίνει, μεταξύ άλλων, όπως είπα και το Ελεγκτικό Συνέδριο. 
Και τέλος βέβαια, υπάρχει ένα άλλο θέμα, το οποίο εμάς τουλάχιστον μας δίνει δύναμη να συνεχίσουμε, ότι στην έκθεση επί του Ισολογισμού και Απολογισμού, στη δεύτερη έκθεσή του το Ελεγκτικό Συνέδριο, θέτει εμφαντικά ένα ζήτημα, εκείνο των δημοσίων συμβάσεων και των αναθέσεων. 
Τι μας λέει το Ελεγκτικό Συνέδριο; Μας λέει ότι το 43% των κανονικών συμβάσεων, εκεί δηλαδή που έχει ακολουθηθεί η κανονική διαδικασία διαγωνισμού, έχει μόνο μία προσφορά και το 61%, εκεί που υπάρχει σύντμηση προθεσμιών και διαδικασιών, είναι πάλι με μία προσφορά. Υπάρχει τεράστιο ζήτημα λοιπόν. Και όταν το θέτουμε το ζήτημα εμφατικά, υπάρχει ένας διάλογος περίπου κωφών. Δεν τιμά το Ελληνικό Κοινοβούλιο, γιατί δεν πάει μπροστά τα πράγματα με τέτοια προσέγγιση. Εδώ, έχουμε αποτυπωμένα στεγνά και στυγνά τα στοιχεία με απόλυτη ειλικρίνεια από το Ελεγκτικό Συνέδριο. Το πάρτι των αναθέσεων, που υπάρχει, πρέπει να πάρει τέλος. Εμείς δεν θα σταματήσουμε να το φωνάζουμε. 
Και ερχόμαστε τώρα στο δεύτερο σκέλος που καθιστά ενδιαφέρον τον Ισολογισμό και Απολογισμό και τη συζήτησή του. Πιστεύω, κυρίες και κύριοι συνάδελφοι, ότι είναι μια καλή αφορμή, αιτία ουσιαστικά, ο Ισολογισμός και ο Απολογισμός, για να δει η κάθε πολιτική δύναμη και ο κάθε συνάδελφος ατομικά, κοιτώντας τον Ισολογισμό με τις δύο εκθέσεις που τον συνοδεύουν, πώς είχαν τα πράγματα, τι έλεγε ο καθένας από εμάς πριν δύο χρόνια και τι τελικά συνέβη. 
Εγώ, λοιπόν, κάθισα και είδα τις ομιλίες που είχα κάνει ως γενικός συζητητής του ΠΑΣΟΚ στο προσχέδιο και στο σχέδιο Προϋπολογισμού τον Οκτώβρη και Δεκέμβρη του 2023 και χωρίς καμία διαστρέβλωση σας παραθέτω τα βασικά στοιχεία.
Το πολιτικό πλαίσιο που είχαμε βάλει και στις δύο συζητήσεις ήταν ότι δεν υφίσταται δίλημμα. Είχαμε κρούσει κώδωνα κινδύνου, κύριε Υπουργέ, ότι δεν υπάρχει δίλημμα ανάμεσα στην κοινωνία και στους αριθμούς. Είχαμε τονίσει ότι για εμάς είναι αδιαπραγμάτευτη η δημοσιονομική σταθερότητα και ότι υπάρχει τρόπος να την επιτυγχάνουμε με την κοινωνία συνεκτική και όχι διχασμένη, όχι με τους μισούς Έλληνες στην απ’ έξω. Τα χρόνια που ακολούθησαν -νομίζω- δικαιώνουν κάθε μέρα αυτή τη θέση και δείχνουν πόσο μακριά ήσασταν. Δεν είναι τυχαίο ότι εμείς τουλάχιστον μιλάμε για διαζύγιο της Κυβέρνησης με την κοινωνία. Διότι έχουν προχωρήσει από τότε τα πράγματα. 
Ποια ζητήματα, λοιπόν, είχαμε θέσει; Πρώτο ζήτημα που είχαμε θέσει ήταν το μοντέλο ανάπτυξης, τη μονοκαλλιέργεια δηλαδή, που στηρίζεται σε κατανάλωση, όπως επισημαίνει και το Ελεγκτικό Συνέδριο, στον τουρισμό και στην και στο real estate, όπου είχαμε θέσει και τον κίνδυνο αφελληνισμού λόγω της Golden Visa. Σωστά ή λάθος τα λέγαμε αυτά; Η εξέλιξη λέει ότι ήμασταν απολύτως σωστοί.
Δεύτερο ζήτημα, είχαμε δώσει έμφαση μεγάλη στον κοινωνικά άδικο χαρακτήρα του προϋπολογισμού τότε, εστιάζοντας στη σχέση έμμεσων και άμεσων φόρων. Έχει φτάσει σε αισίως ήδη στο ενάμιση προς ένα, ενώ ο μέσος ευρωπαϊκός όρος κινείται κοντά στο ένα προς ένα. Είχαμε δίκιο ή άδικο; Δίκιο είχαμε. 
Τι άλλο είχαμε βάλει; Είχαμε θέσει με έμφαση το ζήτημα του ιδιωτικού χρέους, επισημαίνοντας ότι δεν μπορεί, όπως είπα, να αφήνουμε έξω από την οικονομία και τελικά από την κοινωνία ένα τεράστιο μέρος της οικονομίας, τέσσερα εκατομμύρια ΑΦΜ. Είχαμε αντιμετωπίσει πολύ αρνητική στάση από την πλευρά της Κυβέρνησης και του τότε Υπουργού του κ. Χατζηδάκη στις επισημάνσεις που κάναμε για το ιδιωτικό χρέος και στις προτάσεις που είχαμε επανακαταθέσει τότε, λίγο πριν τον προϋπολογισμό, στο φορολογικό νομοσχέδιο. Κάποιες φορές είχαμε έως και ειρωνική αντιμετώπιση. 
Από τότε μέχρι σήμερα, η Κυβέρνηση έχει κάνει αποσπασματικά διάφορες ρυθμίσεις για το ιδιωτικό χρέος, κάτω από την πίεση των γεγονότων και τη δική μας εδώ κοινοβουλευτικά. Είναι αποσπασματικές ρυθμίσεις. Όμως, όλα αυτά που κάνει η Κυβέρνηση δεν κάνουν, δεν επιτυγχάνουν τίποτε άλλο παρά ένα πράγμα: Να δίνουν υπεραξία, ουσιαστικά, στη δική μας πρωτοβουλία που έγκαιρα διαγνώσαμε το μεγάλο πρόβλημα του ιδιωτικού χρέους και έχουμε κάνει ολοκληρωμένη παρέμβαση, την οποία διαρκώς βελτιώνουμε. 

Πού αλλού είχαμε εστιάσει; Στον άδικο χαρακτήρα της φορολόγησης του επαγγέλματος με το τεκμαρτό. Όσα ακολούθησαν και εδώ μας δικαιώνουν. Γιατί είχε νομοθετηθεί Νοέμβρη του 2023 και εφαρμόστηκε για πρώτη φορά το 2024. 
Τέλος, είχαμε βάλει ένα κεντρικό ζήτημα για το Ταμείο Ανάκαμψης. Δεν είχε γίνει τότε η αναλυτική δουλειά που έγινε από τον αρμόδιο για το Ταμείο Ανάκαμψης, τον κ. Γερουλάνο, που έφερε στο φως της δημοσιότητας πάρα πολλές ατέλειες και αστοχίες και γενικά και σε επιμέρους τομείς. Εμείς, λοιπόν, είχαμε βάλει τότε ένα κεντρικό θέμα, ότι δεν έχει στόχευση, δεν έχει κεντρική ιδέα το Ταμείο Ανάκαμψης και είχαμε απευθύνει το εξής ερώτημα στην Κυβέρνηση: Κύριοι της Κυβέρνησης, μπορείτε να πείτε στον ελληνικό λαό, σε τέσσερα χρόνια από σήμερα, όταν θα κλείνει αυτός ο κύκλος, με ένα πρωτοφανές ύψος πόρων να έχει στη διάθεσή της η χώρα, τι θα έχει αλλάξει στη ζωή των Ελλήνων πολιτών; Και σήμερα που ολοκληρώθηκε το Ταμείο Ανάκαμψης η Κυβέρνηση αθροίζει ποσοστά ανάπτυξης, αλλά πού έχει παρέμβει αποφασιστικά για να αλλάξει προς το καλύτερο τη ζωή των Ελλήνων πολιτών δεν μπορεί να πει. Γιατί ακριβώς δεν έχει μία κεντρική στόχευση, που θα μπορούσε να είναι για παράδειγμα ένας υπερσύγχρονος σιδηρόδρομος και να λέμε ότι έχουμε το καλύτερο μεταφορικό μέσο που ανακάλυψε ποτέ ο άνθρωπος, το πιο οικολογικό, το πιο φθηνό, το πιο κοινωνικό, το οποίο συμβάλλει τα μέγιστα στην οικονομία. Μην κοιτάτε που το έχουμε συνδέσει με την τραγωδία των Τεμπών. Θα μπορούσαμε να μιλάμε τελείως διαφορετικά, αν είχαμε βάλει αυτόν τον στόχο, ένα μόνο γιγαντιαίο παράδειγμα και όχι μικρό. Είχαμε, λοιπόν, δίκιο και σε αυτό το σημείο της κριτικής μας. 
Και κλείνω με το βασικότερο όλων, ότι από τότε είχαμε θέσει ακρίβειας. Είχε προηγηθεί η Φώφη Γεννηματά το 2021 ακόμα, όταν είχε μιλήσει πρώτη φορά για ακρίβεια στην τελευταία δημόσια εμφάνισή της πρακτικά στη ΔΕΘ το 2021, λίγο πριν τον πρόωρο χαμό της, την άδικη φυγή της. Ήταν η μόνη πολιτική αρχηγός που είχε βάλει θέμα ακρίβειας τότε. Μεσολάβησε η ενεργειακή κρίση και στον Προϋπολογισμό του 2023 το ονομάσαμε υπ’ αριθμόν ένα πρόβλημα. Δεν υπήρχε τότε στις δημοσκοπήσεις αυτό. Είπαμε ότι το κορυφαίο πρόβλημα της ελληνικής κοινωνίας είναι η ακρίβεια. Κυριαρχούσαν άλλα θέματα τότε στις έρευνες της κοινής γνώμης. Εμείς ονομάσαμε κορυφαίο πρόβλημα την ακρίβεια, γιατί είχαν ενσωματωθεί τα απόνερα της ενεργειακής κρίσης που την αφήναμε πίσω μας και είχαν αφήσει βαθύ αποτύπωμα στις τιμές αγαθών και υπηρεσιών. 
Είχαμε, λοιπόν, δίκιο ή άδικο; Τα γεγονότα μάς δικαιώνουν με δραματικό τρόπο. Δεν θα θέλαμε μάλιστα να είμαστε δικαιωμένοι. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Γιατί όμως το λέγαμε αυτό; Η Κυβέρνηση εξακολουθεί και σήμερα να λέει ότι η ακρίβεια είναι εισαγόμενη. Δεν είναι καθόλου εισαγόμενη. Για του λόγου το αληθές, 27 Φεβρουαρίου, λίγες ώρες πριν ο Νετανιάχου με τον Τραμπ χτυπήσουν στο Ιράν, η Eurostat έδωσε τον πληθωρισμό σε Ευρώπη, Ευρωζώνη και Ελλάδα. Ο μέσος όρος ήταν 1,9% στην Ευρωζώνη, 3% στην Ελλάδα, πριν το χτύπημα. Άρα λοιπόν υπάρχει ένα ζήτημα, ένα κομμάτι μεγάλου πληθωρισμού, το οποίο είναι έντονα διαρθρωτικό και ενδογενές και έχει να κάνει με την άρνηση της Κυβέρνησης να τα βάλει με ολιγοπώλια και καταστάσεις που πραγματικά ταλανίζουν την αγορά.
Βαθύτερα όμως, για να μην αδικήσω κανέναν, είναι αυτό που είπα ήδη, ότι στην Ελλάδα ενσωματώνουμε πολύ περισσότερο από την υπόλοιπη Ευρώπη τις αρνητικές εξελίξεις στον τομέα της ενέργειας. Γιατί; Γιατί, όπως είπε και ο Κυβερνητικός Εκπρόσωπος κ. Μαρινάκης, σε μια στιγμή σπάνιας ειλικρίνειας, είμαστε η πιο εξαρτημένη χώρα από το φυσικό αέριο. Αυτό ζούμε και αυτές τις μέρες.
Εγώ λοιπόν θέλω να πω, κυρίες και κύριοι συνάδελφοι, ότι ενώ συζητάμε -και σωστά- για το πετρέλαιο θέρμανσης, τη βενζίνη και το πετρέλαιο κίνησης αυτές τις μέρες -και σωστά, ξαναλέω-, το μεγάλο πρόβλημα που έρχεται σιγά σιγά και διογκώνεται είναι οι τιμές του ηλεκτρικού ρεύματος. Για να έχουμε μία αίσθηση, θυμίζω ότι στην προηγούμενη ενεργειακή κρίση χρειαστήκαμε 8 δισεκατομμύρια ευρώ επιδότηση για το ρεύμα. Τότε δεν υπήρχε όριο δαπανών. Αντέχουμε σήμερα σε μια τέτοια εξέλιξη; Και δεν μιλάω τυχαία. Χθες το φυσικό αέριο πέρασε το όριο συναγερμού που είναι τα 90 ευρώ, φέρνοντας μνήμες της ενεργειακής κρίσης και θα κρατήσει τουλάχιστον έξι μήνες ακόμα αυτό, λένε έγκυροι αναλυτές, και πολύ περισσότερο, λένε κάποιοι άλλοι. 
Θα σταματήσει αυτό το φαινόμενο; Κανείς δεν ξέρει. Πολύ σοβαροί αναλυτές στις Ηνωμένες Πολιτείες προβλέπουν ένα δυσμενές για τον πρόεδρο Τραμπ αποτέλεσμα. Δεν ξέρω, θα το δείξει η κάλπη. Δεν υιοθετώ εγώ καμία από τις αντιλήψεις, τις παραθέτω όμως. Λένε μάλιστα ότι αν τα πράγματα για τον πρόεδρο Τραμπ στις ενδιάμεσες εκλογές πάνε όπως φαίνεται αυτή τη στιγμή, ως πιθανότερη εξέλιξη δίνουν όλοι οι έγκυροι αναλυτές στις Ηνωμένες Πολιτείες ότι θα έχουμε κλιμάκωση της κρίσης στον Κόλπο. Ας το έχουμε υπ’ όψιν μας. Δεν είναι καμία προφητεία αυτό που λέω. Να το έχουμε υπ’ όψιν μας όμως αυτό, ότι τα πράγματα μπορεί να αποβούν πολύ δυσμενέστερα.
Έτσι, λοιπόν, είναι η ώρα να επαναφέρω την τροπολογία που έχουμε καταθέσει από την πλευρά μας και αφορά την εκτός χρηματιστηρίου ενέργειας λειτουργία δύο λιγνιτικών μονάδων, του Αγίου Δημητρίου και της Πτολεμαΐδας V στη Δυτική Μακεδονία, κίνηση με την οποία επιτυγχάνουμε τα εξής πολύ απλά: Πρώτον, η τιμή της μεγαβατώρας θα μειωθεί από 30 έως και 100 ευρώ, αναλόγως πού θα σταματήσει κατά μέσο όρο το φυσικό αέριο τους επόμενους μήνες. Αυτή τη στιγμή που μιλάμε, η μείωση που θα επέλθει, αν πάμε εκτός χρηματιστηρίου τις δύο λιγνιτικές, είναι 100 ευρώ στη χονδρική της μεγαβατώρας, στην ημερήσια τιμή. 
Δεύτερον, θα βελτιώσουμε το ισοζύγιο εξωτερικών συναλλαγών από 1 έως 2 δισεκατομμύρια. ευρώ. Μας είναι αδιάφορο; 
Τρίτον, -γνωρίζει ο κύριος Υπουργός- θα δώσουμε δημοσιονομικό χώρο άμεσα 70 εκατομμύρια ευρώ ακόμα για μέτρα που έχουν να κάνουν με τα καύσιμα. 
Έχει κάποιο εμπόδιο; Μην καταπίνετε αμάσητο ό,τι σας δίνει ο κ. Στάσσης. Θα σας πει ότι θέλουν να κάνουν στον Άγιο Δημήτριο το data center. Ας το κάνει στον ΑΗΣ Καρδιάς, εφόσον εξασφαλίσει τη συναίνεση της τοπικής κοινωνίας, την οποία έχει αγνοήσει προκλητικά μέχρι τώρα.
«Λιγνίτης for ever», μας είπε ο κ. Τσάφος, απαντώντας μου προχθές σε μία επίκαιρη ερώτηση. Ελλάδα for ever, λέμε εμείς. Εμείς λέμε εγχώρια καύσιμα, εγχώριες πηγές, που ποιες είναι; Αέρας, ήλιος, νερό, αποθήκευση, λιγνίτης και αύριο να αντικατασταθεί από εγχώριους υδρογονάνθρακες, με τους οποίους έχουμε μια σταθερή σχέση. Το ζήτημα είναι να μην παρακολουθούμε, κύριε Υπουργέ, απαθείς τις εξελίξεις, γιατί θα μας προλάβουν. Όλες οι χώρες αντιδρούν. Η πρόταση που κάνουμε -περιορίζομαι να πω- υπερέχει κατά πολύ του λεγόμενου υβριδικού μοντέλου που υιοθέτησε και η Ιταλία πρόσφατα. 
Ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Κουκουλόπουλο. 
Παρακαλώ να κλείσει το σύστημα της ηλεκτρονικής εγγραφής ομιλητών. 
Καλώ τώρα στο Βήμα την ειδική αγορήτρια από το Κομμουνιστικό Κόμμα Ελλάδος, τη συνάδελφο κ. Διαμάντω Μανωλάκου. 
Ορίστε, κυρία Μανωλάκου, έχετε τον λόγο.
ΔΙΑΜΑΝΤΩ ΜΑΝΩΛΑΚΟΥ: Ευχαριστώ. 
Χαιρετίζουμε τον πανεκπαιδευτικό ξεσηκωμό και τα συλλαλητήρια που γίνονται σήμερα στην Αθήνα, σε λίγη ώρα στα Προπύλαια και σε πάνω από πενήντα πόλεις στη χώρα. Όταν οξύνονται τα αδιέξοδα για τον λαό, τότε μεγαλώνει η οργή και η δυσαρέσκεια στο φόντο του πολέμου. Μέχρι εδώ! Φτάνει πια! Δεν υπάρχει χρόνος για άλλη αναμονή ούτε χώρος για νέες αυταπάτες και δήθεν σωτήρες. Τώρα είναι η ώρα να ακουστούν οι μαθητές και οι φοιτητές της Ελλάδας, παίρνοντας τη σκυτάλη από εκατοντάδες χιλιάδες λαού και νεολαίας, που βγαίνουν στους δρόμους μεγαλουπόλεων της Ευρώπης, για τις ίδιες αιτίες, εκπέμποντας αισιόδοξα μηνύματα στους λαούς και γι’ αυτό προκαλούν το μένος, την καταστολή και τη συκοφαντία του αστικού κράτους και των μηχανισμών του, φανερών και κρυφών. 
Όλα τα αιτήματα και οι διεκδικήσεις για την παιδεία, τη στέγη, την ακρίβεια, την ενεργειακή φτώχεια, τα μέτρα λιτότητας και άλλα συγκλίνουν κάτω από τη μεγάλη λαϊκή δυσαρέσκεια για τις συνέπειες της πολεμικής οικονομίας και προετοιμασίας σε κάθε πτυχή της ζωής του λαού, στη σκιά μιας νέας οικονομικής κρίσης που κυοφορείται. Αυτές βέβαια οι στρατηγικές και οι κατευθυντήριοι στόχοι ετοιμάζονται και ψηφίζονται στους κρατικούς προϋπολογισμούς. 
Για εμάς και ο Προϋπολογισμός του 2024 ήταν ταξικός, αντιδραστικός και αντιλαϊκός και γι’ αυτό το Κομμουνιστικό Κόμμα Ελλάδας τον καταψήφισε. Η Κυβέρνηση και τότε καλλιεργούσε μια επίπλαστη ευφορία για δήθεν καλύτερες μέρες που έρχονται. Κι εδώ είναι το χρήσιμο της σημερινής συζήτησης, ότι αποδεικνύεται ότι κοροϊδεύατε και το ΚΚΕ δικαιώνεται στις εκτιμήσεις του. Γιατί το ευνοϊκό επενδυτικό περιβάλλον που παρουσιάζετε βασίζεται στην επιδείνωση της θέσης των εργαζομένων. 
Έχουμε συνεχή ανάπτυξη του ΑΕΠ, όμως η εργατική λαϊκή οικογένεια συνεχίζει να δέχεται συνεχή πλήγματα, με πλέον χαρακτηριστικό αυτό της ακρίβειας που έχει ως βασική αιτία το καπιταλιστικό κέρδος. Οι στρατηγικές επιλογές της Ευρωπαϊκής Ένωσης για την απελευθέρωση των αγορών και την πράσινη μετάβαση και το μοντέλο της εξωστρέφειας, που και το 2024 εκτόξευε τις τιμές των ακινήτων και των προϊόντων στις τουριστικές περιοχές, το επεκτατικό μείγμα διαχείρισης, ο εμπορικός πόλεμος ανάμεσα σε ΗΠΑ και Κίνα, αλλά και η αύξηση στους έμμεσους φόρους που όλες οι κυβερνήσεις εφαρμόσανε, σε συνδυασμό όμως με τους καθηλωμένους μισθούς, ήταν το αντιλαϊκό περιεχόμενο της πολιτικής που εμείς εκτιμούσαμε ότι θα συνεχίσει να ασκείται και αποτυπώνονταν και στον Προϋπολογισμό του 2024. Όλα αυτά βέβαια, προκειμένου να πετύχετε τα ματωμένα πρωτογενή πλεονάσματα που όλοι σας προσκυνάτε. Είχατε και τότε αύξηση των έμμεσων φόρων που δείχνει τον δείκτη αντιλαϊκότητας, αφού ο ίδιος φορολογικός συντελεστής εφαρμόζεται σε άνισα εισοδήματα.
Επιπλέον, οι δαπάνες παρέμειναν παγωμένες, καθώς η όποια αύξηση ήταν κάτω από τον πληθωρισμό, δηλαδή μείωση. Αυτό σημαίνει ότι η Κυβέρνηση και τα άλλα κόμματα μάς καλούσαν -και συνεχίζουν να μας καλούν- να βαδίσουμε τον δρόμο της καπιταλιστικής ανάπτυξης, με χαρακτηριστικά τη συνεχιζόμενη επίθεση για την αύξηση του βαθμού εκμετάλλευσης της εργατικής τάξης, τη διεύρυνση της ψαλίδας ανάμεσα στις αντικειμενικές δυνατότητες που υπάρχουν και στο επίπεδο ικανοποίησης των λαϊκών αναγκών και τη διεύρυνση των κοινωνικών ανισοτήτων.
Ωστόσο, χαρακτηριστικό της καπιταλιστικής ανάπτυξης είναι η εκδήλωση μιας νέας καπιταλιστικής κρίσης, γιατί το σύστημα αυτό δεν μπορεί να απαλλαγεί από τις κρίσεις του. Όλοι σας υπερασπίζεστε αυτή τη βαρβαρότητα. Καλλιεργείτε αυταπάτες για κάποιο δήθεν μαγικό μείγμα διαχείρισης που θα κάνει πιο ανθρώπινο το καπιταλιστικό σύστημα, αντίληψη χρεοκοπημένη από τον προηγούμενο αιώνα. 
Γι’ αυτό η κριτική μας για τον απολογισμό εκτέλεσης του Κρατικού Προϋπολογισμού 2024 δεν εστιάζει στις μικροαποκλίσεις και στα μικροσφάλματά του ή αν τα στρατιωτικά νοσοκομεία κάθε χρόνο υποβάλλουν κατευθείαν μόνες τους τις δαπάνες και δεν περνάνε μέσα από τον προϋπολογισμό του Υπουργείου Άμυνας και τώρα αυτό αλλάζει ή αν ορισμένες αδυναμίες που καταγράφονται από το Ελεγκτικό Συνέδριο ήταν συγκυριακές ή είχαν διαχρονικά χαρακτηριστικά και άλλα. Ούτε βέβαια λέμε ότι δεν πρέπει να περιοριστούν οι αποκλίσεις. Ναι, να μην υπάρχουν αποκλίσεις και να υπάρχει διαφάνεια. 
Ωστόσο και αυτά τα στοιχεία βελτίωσης της δημοσιονομικής διαχείρισης να ήταν καλύτερα, ο ταξικός, αντιδραστικός και αντιλαϊκός χαρακτήρας δεν αλλάζει. Αντίθετα, εξασφαλίζει τη φοροκαταιγίδα στον λαό, τα ματωμένα πλεονάσματα, τις περικοπές σε κοινωνικές δαπάνες, καθήλωση μισθών και συντάξεων, αντιδραστικές αλλαγές, όπως έγινε με την ανακοίνωση τότε το 2024 από τον κ. Μητσοτάκη ότι θα φέρει νομοσχέδιο για τη λειτουργία μη κρατικών πανεπιστημίων και ούτω καθεξής. Ούτε βέβαια αλλάζει ότι έχετε όλοι σας, τα κόμματα της σοσιαλδημοκρατίας -ΠΑΣΟΚ, ΣΥΡΙΖΑ και λοιπές παραφυάδες- στοίχιση στα νατοϊκά προστάγματα, αφού υπερψηφίσατε τις δαπάνες του Υπουργείου Άμυνας. 
Εξάλλου και από την ομιλία της Προέδρου του Ελεγκτικού Συνεδρίου φαίνεται ότι αν και όλο το νομοθετικό σας πλαίσιο εξυπηρετεί τους επιχειρηματικούς ομίλους σε βάρος του λαού, ωστόσο δεν διστάζετε παρασπονδίες και εξυπηρετήσεις που κάνετε στις μεγαλοεπιχειρήσεις όπως της «ΤΕΡΝΑ», αφού όπως ειπώθηκε επίσημα -και το διαβάζω από τα Πρακτικά, έτσι όπως ειπώθηκε- «υπήρξε ένα θέμα με την είσπραξη μη προϋπολογισθέντος ΦΠΑ 24% επί του εφάπαξ αντιτίμου παραχώρησης της Αττικής Οδού, το οποίο ανήλθε στα 784 εκατομμύρια περίπου. Εδώ υπάρχει ένα ζήτημα. Αυτός ο ΦΠΑ ήταν ένα ποσό ΦΠΑ το οποίο συνυπολογίστηκε, το οποίο κακώς συνυπολογίστηκε» -έτσι μας λέει η Πρόεδρος του Ελεγκτικού- «και στη συνέχεια υπήρξε έκπτωση, επιστράφηκε, διότι αυτό έπρεπε να είναι στο σύνολο του αντιτίμου που παραχωρήθηκε η Αττική οδός.». Και συνεχίζει: «Επιπλέον, τα μη φορολογικά έσοδα ήταν μειωμένα κατά 17,88% και εδώ είναι ότι δεν εισπράχθηκε ένα ποσό κυρίως από την Εγνατία οδό, ενώ υπήρξε χαμηλότερη είσπραξη» -αυτό που είπαμε σχετική σχετικά με την Αττική οδό. 
Τι δείχνει, λοιπόν, αυτό; Όχι μόνο δώσατε την Αττική οδό σχεδόν 3 δισεκατομμύρια -τσάμπα-, ενώ θα έπρεπε να καταργηθούν τελείως τα διόδια, αλλά θα εισπράξει η μεγαλοεταιρεία πάνω από 80 δισεκατομμύρια και ταυτόχρονα της κάνετε και εκπτώσεις στον ΦΠΑ χαρίζοντας εκατοντάδες εκατομμύρια ευρώ, ενώ την ίδια στιγμή λέτε δεν υπάρχουν λεφτά για τις λαϊκές ανάγκες και αρμέγετε τους αυτοαπασχολούμενους και μικροεπαγγελματίες να δίνουν πρώτα προκαταβολικά τους φόρους της επόμενης χρονιάς, ακόμα και αν έχουν χασούρα, οδηγώντας έναν κλάδο στην καταστροφή. Και όχι μόνο αυτά. 
Να γιατί είναι ταξικοί οι προϋπολογισμοί σας. Και τι έχουμε σήμερα που απορρέει και είναι συνέχεια από το χθες; Τα μέτρα που παίρνετε στους προϋπολογισμούς και εφαρμόζετε στη συνέχεια έχουν αποτελέσματα στον λαό, που βλέπει το εισόδημα και τη ζωή του να κατρακυλούν και την ανασφάλεια να μεγαλώνει. Κι εσείς προσπαθείτε τώρα ξεδιάντροπα να καλλιεργήσετε κουλτούρα πολέμου και φέρετρων, για να τον σύρετε στα ιμπεριαλιστικά σφαγεία. 
Οι λύσεις για τα οξυμένα λαϊκά προβλήματα που υπόσχεστε, αλλά και οι διάφοροι μεσσίες της αστικής πολιτικής αποδείχτηκαν αέρας κοπανιστός! Τα αδιέξοδα για τους εργαζόμενους και τα λαϊκά στρώματα μεγαλώνουν, καθώς βαθαίνουν σε όλη την Ευρώπη η εκμετάλλευση και η εμπλοκή στον πόλεμο. Και τώρα έρχεστε να κάνετε και προτάσεις -και μιλάω για τον εκπρόσωπο του ΠΑΣΟΚ- για χρήση του λιγνίτη, όταν αυτοί πρωτοστάτησαν στην καταστροφή ειδικά της μεγαλύτερης και πιο χρήσιμης μονάδας, αυτή της Πτολεμαΐδας. 
Όμως, αυτό είναι το κοινωνικό ταξικό υπόβαθρο των κινητοποιήσεων που ξεσπούν στις ευρωπαϊκές πρωτεύουσες με μεγάλη μαζικότητα. Και τη σκυτάλη παίρνει τώρα η χώρα μας. Ο εργατικός λαϊκός αναβρασμός μεγαλώνει και στην Ελλάδα, πάρτε το χαμπάρι. Το δείχνει η δυναμική που αποκτά η μεγάλη διεθνιστική κινητοποίηση στα λιμάνια ενάντια στον πόλεμο και σε εκατοντάδες άλλους χώρους δουλειάς στις 30 Οκτώβρη, σε τέσσερις ηπείρους, σε πάνω από εκατό λιμάνια και πρωτοστατεί ο Πειραιάς. Το δείχνουν, αν θέλετε και οι αγωνιστικές διαθέσεις εργαζομένων και σωματείων, που προσπερνούν τις συμβιβασμένες συνδικαλιστικές ηγεσίες και συμπαρατάσσονται στο μεγάλο απεργιακό μέτωπο 25 Νοέμβρη. Το δείχνουν και οι πολλές κλαδικές και άλλες κινητοποιήσεις που οργανώνονται τις επόμενες μέρες για την ακρίβεια, τους χαμηλούς μισθούς, τη φορολογία, την υπογραφή συλλογικών συμβάσεων με αυξήσεις, τα μέτρα υγείας και ασφάλειας. Το δείχνουν και οι σημερινές αγωνιστικές συγκεντρώσεις που είναι σε εξέλιξη, με μαθητές, φοιτητές, γονείς και εκπαιδευτικούς, που αγκαλιάζει και άλλους κλάδους εργαζομένων, που κατεβαίνουν σε απεργία και άλλα σωματεία που στηρίζουν τον αγώνα τους για το χάλι της εκπαίδευσης, την ακρίβεια που πλήττει τις οικογένειές τους, το πρόβλημα της φοιτητικής στέγης, που στερεί από τους νέους τις σπουδές, τον πόλεμο, που τα σκεπάζει όλα σαν ομπρέλα.
Μήπως και αυτά δεν αποτυπώνονται και σήμερα στον Κρατικό Προϋπολογισμό για το 2027; Καμαρώνετε πάλι για τις επιδόσεις της καπιταλιστικής οικονομίας και τα εύσημα του ΔΝΤ. Δεν τολμάτε, όμως, να αναφερθείτε στο ότι οι σημερινοί μισθοί είναι οι ονομαστικοί του 2009, που έχουν χάσει το 25% της αγοραστικής δύναμης. Το ίδιο και οι συντάξεις.
Υπερασπίζεστε έναν ακόμα Προϋπολογισμό φοροληστείας του λαού και καθήλωσης των κοινωνικών δαπανών. Συνεχίζετε τη σφιχτή δημοσιονομική διαχείριση. Δηλαδή, πιέζετε και συντρίβετε, αντί να ικανοποιήσετε τις λαϊκές ανάγκες και όλοι μαζί -Κυβέρνηση και τα κόμματα της Αντιπολίτευσης, ΠΑΣΟΚ, ΣΥΡΙΖΑ και άλλοι- υποκλίνεστε στους δημοσιονομικούς περιορισμούς, που τους ακούσαμε και πριν από λίγο, αφού προέχει η δημοσιονομική σταθερότητα, που εξυπηρετεί τη συνολικότερη αντιλαϊκή στρατηγική του κεφαλαίου.
Και φυσικά, είναι πολεμικός Προϋπολογισμός, που εξυπηρετεί το κεφάλαιο και πιο ειδικά, εφοπλιστές, διυλιστήρια, πολεμική βιομηχανία και άλλους. Η κλιμάκωση του πολέμου και η βαθύτερη εμπλοκή της Ελλάδας κάνει ορατούς τους κινδύνους να είμαστε στόχος αντιποίνων. Ταυτόχρονα, η εμπλοκή οξύνει τον ανταγωνισμό των αστικών τάξεων Ελλάδας και Τουρκίας για τον περιφερειακό τους ρόλο και η έγκριση του απαράδεκτου τουρκολυβικού μνημονίου από τη Βουλή Ανατολικής Λιβύης είναι μια αρνητική εξέλιξη. Όμως, καταρρίπτει και το αφήγημα ότι οι ισχυρές συμμαχίες διασφαλίζουν κυριαρχικά μας δικαιώματα. Μεγάλη πλάνη!
Όλα αυτά, λοιπόν, διαμορφώνουν τον κίνδυνο να μπει η χώρα μας άμεσα σε περιπέτειες πολεμικής μορφής, την ώρα που ο λαός πληρώνει ήδη βαρύ τίμημα μέσω της ακρίβειας και της ενεργειακής φτώχειας.
Οι κρατικές επιδοτήσεις για τη στήριξη της καπιταλιστικής οικονομίας που χωλαίνει αυξάνουν τα ελλείμματα και τα χρέη, οδηγούν σε νέες περικοπές δαπανών, ακόμη και για στοιχειώδεις λαϊκές ανάγκες. Και απορείτε γιατί βγαίνει ο κόσμος στους δρόμους! Και τι κάνετε; Στήνετε έναν τεράστιο μηχανισμό συκοφαντίας και προβοκάτσιας, προσπαθώντας να σπιλώσετε τους εκατοντάδες χιλιάδες διαδηλωτές, να ανακόψετε την κλιμάκωση των κινητοποιήσεων, να στρώσετε το έδαφος στην ακόμα μεγαλύτερη καταστολή.
Φτάσατε στο σημείο να εκδηλώνετε, κυβερνώντες, ένα ανιστόρητο αντικομμουνιστικό παραλήρημα, όπως του Κυβερνητικού Εκπροσώπου, που δείχνει τους πραγματικούς φόβους της Κυβέρνησης και του συστήματος, ιδιαίτερα σε μια εποχή που η οργή και αγανάκτηση του λαού και της νεολαίας για τις συνέπειες της κυρίαρχης πολιτικής φουντώνουν στην Ελλάδα και σε ολόκληρη την Ευρωπαϊκή Ένωση και που το ΚΚΕ μπαίνει μπροστά για να εκφραστεί αυτή αγωνιστικά και οργανωμένα στη χώρα μας.
Και να ξέρετε ότι την πραγματική ιστορία η νεολαία τη μαθαίνει, εμπνέεται, βγαίνει πιο ορμητικά στον αγώνα για τη ζωή της, μαζί με το Κομμουνιστικό Κόμμα και την ΚΝΕ, κόντρα στο ζοφερό μέλλον που της ετοιμάζουν. Διότι λύσεις υπάρχουν υπέρ της εργατικής τάξης και των λαϊκών στρωμάτων. Γι’ αυτό λέμε ότι στο επίκεντρο της πρότασής μας βρίσκεται η κοινωνικοποίηση των παραγωγικών δυνατοτήτων, μέσων και δυνάμεων, ο επιστημονικός κεντρικός σχεδιασμός για τη σχεδιασμένη αξιοποίηση και ανάπτυξη του συνόλου των παραγωγικών παραγόντων και βεβαίως, ο εργατικός έλεγχος. Πρέπει να αποδεσμευτεί η χώρα από ιμπεριαλιστικούς οργανισμούς που βάζουν αλυσίδες στους λαούς, τους οδηγούν στους ιμπεριαλιστικούς πολέμους και τη νεολαία φτηνό κρέας στα κανόνια τους για τα κέρδη τους μόνο.
Μόνο, λοιπόν, η ανατροπή αυτής της σαπίλας μπορεί να απαλλάξει τον λαό από το εχθρικό για αυτόν αστικό κράτος και τους μηχανισμούς του. Διότι όλα αυτά θα απελευθερώσουν την παραγωγική δραστηριότητα από τον ανορθολογισμό, τη σπατάλη και καταστροφή που χαρακτηρίζει το καπιταλιστικό σύστημα, θα οδηγήσει σε εκτόξευση την παραγωγικότητα της εργασίας και σε απελευθέρωση τον ίδιο τον άνθρωπο.
Να γιατί καταψηφίσαμε τον Κρατικό Προϋπολογισμό του 2024, ο οποίος και αυτός και οι προηγούμενοι και επόμενοι αποτελούν εργαλείο αναδιανομής σε βάρος πολλών και υπέρ των λίγων. Και να γιατί θα ακουστεί ακόμα πιο δυνατά στα σημερινά συλλαλητήρια μαθητών, φοιτητών, εκπαιδευτικών, γονιών, υγειονομικών, συνταξιούχων το σύνθημα «καμιά θυσία για τα κέρδη και τους πολέμους τους».
ΠΡΟΕΔΡΕΥΩΝ (Αθανάσιος Μπούρας): Ευχαριστούμε την κ. Μανωλάκου.
Να καλέσω τώρα στο Βήμα τον ειδικό αγορητή της Ελληνικής Λύσης, τον συνάδελφο και Αντιπρόεδρο της Βουλής, τον κ. Βασίλειο Βιλιάρδο.
Κύριε Βιλιάρδο, έχετε τον λόγο.
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι Βουλευτές, όπως είπαμε στην Επιτροπή, ο Απολογισμός και Ισολογισμός του Κράτους για το 2024 είναι για ακόμη μια φορά και τα δύο αναξιόπιστα, με εξοργιστικές ανεπάρκειες που δυσχεραίνουν και ουσιαστικά ακυρώνουν στην πράξη τις δυνατότητες κοινοβουλευτικού ελέγχου όσον αφορά στη διαχείριση των οικονομικών της χώρας.
Εύλογα, λοιπόν, θα καταψηφίσουμε και τα δύο, αφού κάτι διαφορετικό θα ήταν ανεύθυνο εκ μέρους μας. Ειδικότερα, τόσο στον Απολογισμό όσο και στον Ισολογισμό υπάρχουν πολύ σοβαρές παρατηρήσεις του Ελεγκτικού Συνεδρίου σε σχέση με την αναξιοπιστία των προβλέψεων και διάφορα άλλα, ενώ παραμένουν οι γνωστές ανεπάρκειες που έχουν σημειωθεί σε προηγούμενες συζητήσεις όσον αφορά στη μη ύπαρξη μητρώου παγίων, τη μη αποτίμηση των παγίων και των συμμετοχών του Δημοσίου, καθώς επίσης του Υπερταμείου και των θυγατρικών του, ειδικά της ΕΤΑΔ.
Είναι δε απαράδεκτη η συζήτηση μετά από έναν χρόνο και όχι πέρυσι που κατέθεσε και τα δύο το Ελεγκτικό Συνέδριο, οπότε προφανώς υπάρχει σκοπιμότητα, όπως αναφέρουμε σταθερά τα τελευταία χρόνια.
Δεν θα αναφερθούμε, πάντως, ξανά στο δημόσιο λογιστικό, που δεν έχει ακόμη δρομολογηθεί, παρά τις συνεχείς δεσμεύσεις, στη δημιουργική λογιστική της Κυβέρνησης, που μειώνει το χρέος, δανειζόμενη 66 δισεκατομμύρια από τους φορείς, στο ότι η σύνταξη του παρόντος δεν είναι σε διπλογραφική και σε δεδουλευμένη βάση, στις διαφορές που υπάρχουν κ.ο.κ., ενώ, αν και μας διαβεβαίωσε ο Υφυπουργός ότι θα εφαρμοστεί από την 1-1-2027, δεν μπορεί παρά να έχουμε επιφυλάξεις, αφού το ακούμε από το 2019. Ακριβώς το ίδιο από τότε.
Άλλωστε, από τότε εμείς τονίζουμε την ανάγκη ενός διπλογραφικού λογιστικού συστήματος για το δημόσιο -αυτό δηλαδή που έχουν και τα περίπτερα, δεν είναι κάτι ιδιαίτερο- και ειδικά ενός σωστού ισολογισμού που θα αναρτάται επίσημα στο διαδίκτυο, όπως κάνουν όλες οι ευνοούμενες χώρες. 
Στην επιτροπή αναφερθήκαμε σε αρκετές από τις παρατηρήσεις του Ελεγκτικού Συνεδρίου όσον αφορά τον απολογισμό. Οπότε, δεν χρειάζεται να τις επαναλάβουμε εδώ και απλά καταθέτουμε ορισμένες από αυτές στα Πρακτικά, αφού είναι πάρα πολλές. 
(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
  Θα αναφερθούμε μόνο στη ζημία 4,26 εκατομμυρίων από τη λανθασμένη αποτίμηση τίτλων κτήσης μετοχών στην Aegean -θυμάται κανείς το θέμα της Aegean τότε;- στο πλαίσιο της ενίσχυσης των 120 εκατομμυρίων που είχαν δοθεί τότε υπό τη μορφή warrants. Αυτή η ενίσχυση ήταν κάτι που είχαμε καταδικάσει από την πρώτη στιγμή, ενώ οι μετέπειτα διαδικασίες ήταν σκανδαλώδεις, προτείνοντας τότε τη λήψη μετοχών. Ρωτήσαμε εδώ εάν υπάρχει δόλος όσον αφορά τη διαχείριση των δημόσιων οικονομικών με την απώλεια 4,26 εκατομμυρίων από τα warrants της Aegean πέραν του λάθους με την απώλεια 30 εκατομμυρίων από την πρώιμη εξάσκησή τους, καθώς επίσης και εάν θα πρέπει να παραπεμφθούν στη δικαιοσύνη οι υπεύθυνοι. Φυσικά δεν πήραμε καμία απάντηση από το Ελεγκτικό Συνέδριο. 
Θα αναφερθούμε, επίσης, στις δημόσιες συμβάσεις συνολικού ύψους 4,6 δισεκατομμυρίων το 2024, στις οποίες σημειώνεται η έλλειψη ανταγωνισμού, λόγω του υψηλού ποσοστού απευθείας αναθέσεων και όχι μόνο. Σε αυτά περιλαμβάνονται πολλές από τις συμβάσεις υπηρεσιών, δηλαδή το 40%, όπου λέμε σωστά ότι κυριαρχεί η συμβολαιοκρατία με την εκτίναξη της χρήσης συμβουλευτικών υπηρεσιών ιδιωτών ελεγκτών, υπεργολάβων και ούτω καθεξής. 
Τέλος, θα αναφερθούμε στην επικίνδυνη εκτόξευση του βραχυπρόθεσμου δανεισμού μέσω repos που έφτασε στο 1,42 τρισ. από πρόβλεψη 1 τρισ., ο οποίος διενεργείται με τα διαθέσιμα των φορέων της Γενικής Κυβέρνησης που στις 31-12-2024 ανέρχονταν σε 66,25 δισ. σε τρέχουσες αξίες. Εδώ ρωτήσαμε εάν έχουμε πράγματι 66,25 δισ. διαθέσιμα φορέων στην Τράπεζα της Ελλάδος που χρησιμοποιούνται για repos και αν το Ελεγκτικό Συνέδριο έχει ελέγξει αυτά τα υπόλοιπα. 
Επιπλέον, ρωτήσαμε μήπως παίρνουμε από αυτά τα διαθέσιμα χρήματα για τις πρόωρες πληρωμές διακινδυνεύοντας τις συντάξεις, ενώ ήδη κινδυνολογεί για κάτι τέτοιο, όσον αφορά τις συντάξεις βέβαια, ο κ. Στουρνάρας. Η απάντηση που πήραμε, δυστυχώς, ήταν πως δεν ανήκει στις αρμοδιότητες του Ελεγκτικού Συνεδρίου, ενώ όπως φαίνεται, δεν υπάρχει κανένας αρμόδιος.
Όσον αφορά τώρα τον Ισολογισμό, η πρώτη μας παρατήρηση ήταν όπως κάθε χρόνο η αρνητική καθαρή θέση των πολιτών, η οποία διαμορφώθηκε στα -363 δισ. το 2024 από -217 δισ. το 2018. Εδώ, δηλαδή, είχαμε μία επιδείνωση 146 δισεκατομμυρίων μέσα σε έξι χρόνια. Κανένας δεν ενδιαφέρεται για όλα αυτά. Αυτό σημαίνει ότι αν η Ελλάδα ξεπουλήσει ό,τι έχει και δεν έχει, θα μείνει χρεωμένη με 363 δισ., κάτι που ασφαλώς δεν ισχύει, αφού δεν υπάρχει καμία καταγραφή και εκτίμηση των παγίων περιουσιακών της στοιχείων. Πρόκειται, πάντως, για μία σταθερά αρνητική πορεία από την Κυβέρνηση, κάτι που, επίσης, συμβαίνει -κάτι που γνωρίζουμε όλοι- με τα οικονομικά της Νέας Δημοκρατίας που έχουν υπερβεί τα 600 εκατομμύρια, οπότε δεν μπορούσαμε να περιμένουμε και κάτι διαφορετικό. 
Πάντως, αυτό και μόνο αρκεί, όπως και πέρυσι, για να μην εγκρίνουμε ούτε τον Απολογισμό ούτε τον Ισολογισμό, ενώ πραγματικά μας στενοχωρεί το γεγονός ότι κάτι τέτοιο συμβαίνει σε μια πάμπλουτη χώρα, όπως είναι η Ελλάδα, με τεράστιες δυνατότητες ανάπτυξης και ευημερίας των πολιτών της. Ας μην ξεχνάμε ότι τα ακίνητα του δημοσίου πριν παραχωρηθούν χωρίς καταγραφή και χωρίς αποτίμηση στο υπερταμείο, δηλαδή στην ΕΤΑΔ που είναι και η θυγατρική του, είχαν αποτιμηθεί στα 300 δισεκατομμύρια από τον ΙΟΒΕ του κ. Στουρνάρα από το 2010. Επίσης, το 2010 είχαν αποτιμηθεί από το ΔΝΤ στα 300 δισ., αλλά τελικά δεν θα πάρουμε ούτε 50 δισ., όπως καταθέτουμε στα Πρακτικά. Έκτοτε ανεβοκατεβαίνει ο αριθμός των παγίων στην ΕΤΑΔ σε 72.000, σε 36.000, σε 32.000 και ούτω καθεξής. Δεν ξέρουμε ακριβώς πόσα είναι, ενώ τα αναφέραμε για να διερευνηθεί από το Ελεγκτικό Συνέδριο. 
(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Εκτός βέβαια από την αρνητική καθαρή θέση των πολιτών, η χώρα μας συνεχίζει να έχει θηριώδη εμπορικά ελλείμματα και ελλείμματα τρεχουσών συναλλαγών, με αποτέλεσμα να αυξάνεται συνεχώς το εξωτερικό της χρέος αν και περιορίζεται κάπως από τις άμεσες ξένες επενδύσεις. Το ακαθάριστο εξωτερικό χρέος πέρασε πρόσφατα τα 604 δισ.. Πρόκειται ασφαλώς για το νούμερο «1» πρόβλημα της Ελλάδας, ενώ ήταν και ο βασικότερος λόγος της χρεωκοπίας το 2010 έχοντας διαμορφωθεί στο ιστορικό υψηλό του -15,1% το 2008 ή στο -34,8 δισ. και στο -11,2% το 2009 ή στα -26,7 δισ.. Αυτό σημαίνει απλά ότι μία χώρα εισάγει περισσότερα αγαθά και υπηρεσίες από όσα εξάγει, κάτι που δείχνει ότι δεν παράγει αρκετά και χρεώνεται στο εξωτερικό για να πληρώνει τις εισαγωγές της. 
Έκτοτε, μέσω των μνημονίων, της λιτότητας και της εσωτερικής υποτίμησης, δηλαδή της ονομαστικής μείωσης των μισθών, κάτι που δεν έχει γίνει πουθενά και ποτέ στον κόσμο εκτός από την Ελλάδα, και τελικά με την ύφεση που προκάλεσαν όλα αυτά, δηλαδή με την κατακόρυφη πτώση του ΑΕΠ, μειώθηκε βίαια έχοντας ανέλθει στο -2,1% του ΑΕΠ το 2019 ή στο -4,1 δισ..
Μετά, όμως, όταν ξεκίνησε να αναπτύσσεται η οικονομία μας, το έλλειμμα τρεχουσών συναλλαγών άρχισε να αυξάνεται ξανά μετά το 2019 τεκμηριώνοντας πως η Ελλάδα πάσχει από μία πολύ σοβαρή ασθένεια. Προφανώς δεν έχει νόημα η ανάπτυξη, όταν συνοδεύεται από εξωτερικά ελλείμματα και χρέη, όπως συνέβαινε και πριν το 2010 που η οικονομία μας αναπτυσσόταν με πολύ υψηλότερους ρυθμούς από τους σημερινούς. 
Σε κάθε περίπτωση, το έλλειμμα του ισοζυγίου τρεχουσών συναλλαγών που αποτελεί το βασικό τμήμα του ισοζυγίου πληρωμών προκαλεί αργά ή γρήγορα έλλειμμα στον προϋπολογισμό, αφού τα σημερινά πλεονάσματα οφείλονται καθαρά στην υπερφορολόγηση που έχει, επίσης, ημερομηνία λήξης. Η αιτία είναι ότι αυτά τα πλεονάσματα προκαλούν ελλείμματα στον ιδιωτικό τομέα, ο οποίος επιβαρύνεται διπλά από τα πλεονάσματα του προϋπολογισμού και από τα εξωτερικά ελλείμματα μαζί. Όταν, δηλαδή, έχουμε πλεόνασμα στον προϋπολογισμό και έλλειμμα στο ισοζύγιο τρεχουσών συναλλαγών, επιβαρύνεται συνολικά και από τα δύο αυτά μαζί ο ιδιωτικός τομέας. Με απλά λόγια, η αύξηση των φορολογικών εσόδων είναι βιώσιμη μόνο όταν βασίζεται σε εξωτερικά πλεονάσματα. Οπότε, σε μία χώρα στην οποία οι συναλλαγές της με το εξωτερικό είναι ελλειμματικές διαρκούν μόνο ένα πεπερασμένο χρονικό διάστημα που σύντομα θα ξεπεραστεί στην Ελλάδα εάν δεν αλλάξει η σημερινή πολιτική.
Πώς μπορεί να λυθεί το πρόβλημα του ισοζυγίου τρεχουσών συναλλαγών; Απλούστατα με την αύξηση της Ακαθάριστης Προστιθέμενης Αξίας, της ΑΠΑ, η οποία αποτελεί ένα από τα σημαντικότερα μεγέθη για την αξιολόγηση της παραγωγικής ικανότητας μιας οικονομίας. 
Πώς υπολογίζεται η ΑΠΑ; Υπολογίζεται ως η αξία των αγαθών και των υπηρεσιών που παράγονται αφαιρουμένης της αξίας των ενδιάμεσων αγαθών και υπηρεσιών που χρησιμοποιούνται κατά την παραγωγική διαδικασία. Με απλά λόγια, αποτυπώνει τη νέα οικονομική αξία που δημιουργείται από την εργασία, το κεφάλαιο, την τεχνολογία και την επιχειρηματική δραστηριότητα και όχι μόνο από την εργασία. Για παράδειγμα, εάν μία επιχείρηση παράγει προϊόντα αξίας 1 εκατομμυρίου και χρησιμοποιεί πρώτες ύλες, ενέργεια και άλλες ενδιάμεσες αξίας 600.000 ευρώ, τότε η ΑΠΑ, η Ακαθάριστη Προστιθέμενη Αξία, είναι 400.000, δηλαδή η διαφορά, ενώ η ΑΠΑ περιλαμβάνει τις αμοιβές των εργαζομένων, τα κέρδη των επιχειρήσεων και άλλα εισοδήματα που δημιουργούνται κατά την παραγωγική διαδικασία, καθώς επίσης και την ανάλωση του παγίου κεφαλαίου. Σε επίπεδο συνολικής οικονομίας δε το ΑΕΠ προκύπτει από το άθροισμα της ακαθάριστης προστιθέμενης αξίας όλων των κλάδων συν τους φόρους στα προϊόντα και μείον τις επιδοτήσεις στα προϊόντα.
Με κριτήριο τα παραπάνω, η πρώτη προτεραιότητα της οικονομικής πολιτικής της χώρας μας με στόχο την πραγματική αλλαγή του λανθασμένου οικονομικού μας μοντέλου που μας χρεωκόπησε και θα μας χρεωκοπήσει ξανά εάν δεν ληφθούν άμεσα τα κατάλληλα μέτρα, πρέπει να είναι η μεταποίηση και η βιομηχανία. Ειδικότερα, η Ελλάδα πρέπει να ενισχύσει την παραγωγή φαρμακευτικών προϊόντων που δεν χρειάζονται πολλές πρώτες ύλες, ιατρικού εξοπλισμού, βιομηχανικών υλικών, εξειδικευμένων μετάλλων, ηλεκτρολογικού εξοπλισμού και προϊόντων που μπορεί να αποκτήσουν εξαγωγικό προσανατολισμό, ενώ παράλληλα απαιτούνται επενδύσεις στην αυτοματοποίηση, στην τεχνολογία, καθώς επίσης στην έρευνα και την ανάπτυξη, έτσι ώστε να αυξάνεται η προστιθέμενη αξία ανά εργαζόμενο. 

Η ενίσχυση της μεταποίησης θα μπορούσε να περιορίσει το έλλειμμα τρεχουσών συναλλαγών με δύο τρόπους: Αφενός μέσω της υποκατάστασης εισαγόμενων προϊόντων, που είναι πολύ πιο απλό από τις εξαγωγές από ανταγωνιστικά εγχώρια προϊόντα και αφετέρου, μέσω της αύξησης των εξαγωγών. Η υποκατάσταση των εισαγωγών, βέβαια, πρέπει να γίνεται εκεί, όπου είναι οικονομικά βιώσιμη, ενώ πρέπει να συνυπολογίζονται η εισαγόμενη ενέργεια, οι πρώτες ύλες και ο εξοπλισμός που απαιτούνται για την εγχώρια παραγωγή. Όσο εισάγουμε εξοπλιστικά, τα διάφορα που χρειαζόμαστε, αεροπλάνα κ.λπ., για την αμυντική μας βιομηχανία, ανεμογεννήτριες, φωτοβολταϊκά και ούτω καθεξής, χωρίς να παράγουμε τίποτα, δεν υπάρχει κανένα μέλλον για τη χώρα. 
Η δεύτερη προτεραιότητα πρέπει να είναι η αγροδιατροφική αλυσίδα, όπου η Ελλάδα δεν πρέπει να περιορίζεται στην παραγωγή και εξαγωγή πρώτων υλών, όπως για παράδειγμα ελαιόλαδο χύμα, όταν μπορεί να δημιουργεί μεγαλύτερη αξία μέσω της μεταποίησης, της τυποποίησης, της πιστοποίησης και της εμπορικής αξιοποίησής τους. Ελαιόλαδο, γαλακτοκομικά προϊόντα, φρούτα, λαχανικά, κρασί και αρωματικά φυτά μπορεί να αποτελέσουν, για παράδειγμα, μέρος μιας ολοκληρωμένης παραγωγικής αλυσίδας με ελληνικά εμπορικά σήματα και με ισχυρή ελληνική παρουσία στις διεθνείς αγορές. Χρειάζονται, όμως, σύγχρονες εγκαταστάσεις αποθήκευσης και ψύξης, καλύτερη οργάνωση της παραγωγής, συνεργασίες μεταξύ αγροτών και μεταποιητικών επιχειρήσεων, καθώς επίσης επενδύσεις στην άρδευση και στη γεωργία ακριβείας. Και αυτό, γιατί μόνο με αυτόν τον τρόπο μεγαλύτερο μέρος της τελικής αξίας θα παραμένει στην ελληνική οικονομία, ενώ θα ενισχύονται τα εισοδήματα των παραγωγών και η εξαγωγική επίδραση της χώρας μας. Το θέμα όσον αφορά τις επενδύσεις, αν καταλάβουμε καλά ότι επενδύουμε μόνο 93.000 περίπου ανά εργαζόμενο, ενώ στην Ευρώπη 217.000, θα καταλάβουμε γιατί η παραγωγικότητα της εργασίας παραμένει πολύ χαμηλή. 
Τρίτη προτεραιότητα είναι η τεχνολογία, το λογισμικό και οι υπηρεσίες υψηλής προστιθέμενης αξίας, επειδή δημιουργούν εξαγωγές, χωρίς να απαιτούνται οι μεγάλες υλικές εισροές της παραδοσιακής βιομηχανίας που επιδεινώνουν το εμπορικό ισοζύγιο και εξ αυτού το ισοζύγιο τρεχουσών συναλλαγών. Εισάγει, δηλαδή, η παραδοσιακή βιομηχανία πολλές πρώτες ύλες, οπότε είναι «δώρον άδωρον», γιατί επιδεινώνουμε το ισοζύγιο τρεχουσών συναλλαγών. Απαραίτητη προϋπόθεση, βέβαια, είναι η σύνδεση των πανεπιστημίων με τις επιχειρήσεις -το λέμε από την πρώτη μέρα- επιπλέον η χρηματοδότηση της έρευνας και ανάπτυξης, η αξιοποίηση εξειδικευμένου ανθρώπινου δυναμικού, που φεύγει δυστυχώς στο εξωτερικό -όλο και περισσότεροι φεύγουν, συνεχίζουν να φεύγουν- και η δημιουργία συνθηκών που επιτρέπουν στις ελληνικές επιχειρήσεις να μεγαλώνουν και να ανταγωνίζονται διεθνώς. 
Τέταρτη προτεραιότητα είναι η ενέργεια και η ανάπτυξη εγχώριας ενεργειακής τεχνογνωσίας, αφού η μείωση του ενεργειακού κόστους θα ενίσχυε την ανταγωνιστικότητα της εγχώριας παραγωγής, ενώ η εγχώρια τεχνογνωσία θα επέτρεπε να παραμένει μεγαλύτερο μέρος της οικονομικής αξίας στη χώρα. Αυτό είναι το ζητούμενο. 
Το μεγάλο λάθος εδώ είναι το κλείσιμο των λιγνιτικών μονάδων και ειδικά της σύγχρονης Πτολεμαΐδας 5, επειδή, ακόμα και αν δεν μπορούσαμε να εξασφαλίσουμε την ευρωπαϊκή στήριξη στο κόστος των ρύπων, το γεγονός ότι έχουμε τοπική παραγωγή και δεν χρειάζονται εισαγωγές που αυξάνουν τα εξωτερικά μας ελλείμματα, θα ήταν αρκετό για να συμφέρει η λειτουργία τους. Θα ήταν πολύ σημαντικό, ακόμα και αν ήταν πιο ακριβές, πόσω μάλλον υπό τις σημερινές συνθήκες, που αυξάνεται συνεχώς το κόστος της ενέργειας, λόγω των πολέμων στη Μέση Ανατολή και στην Ουκρανία, ενώ υπάρχουν προβλήματα ως προς την επάρκειά της και είναι πανάκριβη η εναλλακτική του LNG. 
Πέμπτη προτεραιότητα είναι οι μεταφορές, τα logistics και οι ναυτιλιακές υπηρεσίες, επειδή η γεωγραφική θέση της Ελλάδας και η ναυτιλιακή της παρουσία -τεράστια- δημιουργούν σημαντικές δυνατότητες. Το ζητούμενο είναι να μην περιορίζεται η χώρα στη διαμετακόμιση εμπορευμάτων, αλλά να αναπτύσσει υπηρεσίες διαχείρισης, εφοδιαστικής αλυσίδας, αποθήκευσης, συντήρησης, τεχνολογίας και διανομής. Οι συνδέσεις λιμένων, που τα ξεπουλήσαμε, σιδηρόδρομων και βιομηχανικών περιοχών μπορούν να μειώσουν το κόστος και να ενισχύσουν την εγχώρια προστιθέμενη αξία. Θα ήθελα να επισημάνω ότι με τέτοιες ακριβώς αλλαγές κατάφερε η Σιγκαπούρη από ένα μικρό ψαροχώρι με τη μισή έκταση της Ρόδου, μισή έκταση από τη Ρόδο, να έχει υπερδιπλάσιο ΑΕΠ από εμάς. Πάνω από 600 δισεκατομμύρια δολάρια τον χρόνο έχει η Σιγκαπούρη με τη μισή έκταση της Ρόδου. 
Από την άλλη πλευρά, ο τουρισμός πρέπει να αναβαθμιστεί, με στόχο την αύξηση της αξίας που δημιουργείται ανά επισκέπτη και όχι απλά την αύξηση του αριθμού των αφίξεων. Η επιμήκυνση της τουριστικής περιόδου, η βελτίωση των υποδομών, η αναβάθμιση των δεξιοτήτων και η στενότερη σύνδεση των τουριστικών επιχειρήσεων με τους Έλληνες παραγωγούς, με την εγχώρια παραγωγή, μπορούν να ενισχύσουν την εγχώρια οικονομική συμβολή του κλάδου σε πάρα πολύ μεγάλο βαθμό. Είναι ένα πλεονέκτημα που έχουμε και δεν το χρησιμοποιούμε, δυστυχώς, καθόλου. 
Κλείνοντας, το ουσιαστικό ζητούμενο δεν είναι να αυξάνεται απλά το ΑΕΠ και δεν είναι ο ρυθμός ανάπτυξης που στηρίζεται σε λάθος βάσεις, αλλά να παράγει η Ελλάδα περισσότερα από όσα καταναλώνει, να εξάγει προϊόντα και υπηρεσίες υψηλότερης αξίας και να δημιουργεί έτσι βιώσιμα πλεονάσματα. Το βλέπουμε ήδη στην Ελβετία, η οποία συνεχίζει να αυξάνει τη βιομηχανική της παραγωγή, ενώ στη Γερμανία πέφτει, επειδή ακριβώς εφαρμόζει τη σωστή οικονομική πολιτική. 
Στη δευτερολογία μας θα αναφερθούμε σε συγκεκριμένες προτάσεις για την επίτευξη αυτών των στόχων που αναφέραμε, επειδή θέλουμε να είμαστε εποικοδομητικοί με πρακτικό και όχι με θεωρητικό τρόπο. 
Ευχαριστούμε πολύ. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο, τον κ. Βιλιάρδο.
Θα καλέσω τώρα στο Βήμα τον ειδικό αγορητή από τον ΣΥΡΙΖΑ-Προοδευτική Συμμαχία, τον συνάδελφο Γιάννη Καριπίδη. 
Κύριε Καριπίδη, έχετε τον λόγο. 
ΙΩΑΝΝΗΣ ΚΑΡΙΠΙΔΗΣ: Ευχαριστώ πάρα πολύ, κύριε Πρόεδρε.
Κύριε Υπουργέ, αγαπητοί συνάδελφοι, πρώτα από όλα, χαιρετίζουμε το σημερινό πανεκπαιδευτικό συλλαλητήριο και στηρίζουμε τα ώριμα αιτήματα του εκπαιδευτικού κινήματος. Είμαστε κοντά τους και θα υποστηρίξουμε τις θέσεις τις οποίες είμαστε βέβαιοι ότι προάγουν την εκπαιδευτική διαδικασία. 
Σήμερα συζητούμε τι πραγματικά συνέβη το 2024, πόσα εισέπραξε το κράτος, πόσα δαπάνησε, πού κατευθύνθηκαν οι δημόσιοι πόροι, ποιο ήταν το αποτέλεσμα της δημοσιονομικής διαχείρισης και κυρίως πόσο αξιόπιστη είναι η εικόνα που παρουσιάζεται στους πολίτες και στο Κοινοβούλιο. Ο Απολογισμός και ο Ισολογισμός δεν είναι μια τυπική λογιστική διαδικασία, αποτελούν πράξη δημοκρατικής λογοδοσίας.
Η Κυβέρνηση επικαλείται τα υψηλά δημοσιονομικά πλεονάσματα ως απόδειξη της επιτυχίας της οικονομικής πολιτικής της. Όμως, η δημοσιονομική επίδοση δεν μπορεί να αξιολογείται αποκομμένη από τον τρόπο επίτευξής της και από το οικονομικό και κοινωνικό αποτέλεσμά της. Το ερώτημα δεν είναι μόνο εάν το κράτος εισέπραξε περισσότερα από όσα προέβλεπε. Είναι αν αυτές οι πρόσθετες εισπράξεις μετατράπηκαν σε καλύτερες δημόσιες υπηρεσίες, σε παραγωγικές επενδύσεις, μεγαλύτερη οικονομική ασφάλεια και ουσιαστική βελτίωση του βιοτικού επιπέδου. Και εδώ ακριβώς αρχίζουν τα σοβαρά ερωτήματα: Είναι δημοσιονομική υπεραπόδοση ή προβληματικός προγραμματισμός; 
Το 2024 τα καθαρά έσοδα του κρατικού προϋπολογισμού από μη χρηματοοικονομικές συναλλαγές ανήλθαν σε 74 περίπου δισεκατομμύρια, έναντι αρχικής πρόβλεψης 72,7 δισεκατομμυρίων ευρώ. Εισπράχθηκαν δηλαδή 1,4 δισεκατομμύρια ευρώ περισσότερα. Την ίδια στιγμή, οι αντίστοιχες πληρωμές διαμορφώθηκαν στα 73,75 δισεκατομμύρια, περίπου 2 δισεκατομμύρια ευρώ χαμηλότερα από τον αρχικό προϋπολογισμό. Έτσι, αντί για προβλεπόμενο έλλειμμα 2,99 δισεκατομμυρίων, 3 περίπου δισεκατομμύρια, καταγράφτηκε πλεόνασμα 410 εκατομμυρίων ευρώ, μία συνολική απόκλιση περίπου 3,4 δισεκατομμύρια ευρώ, ως απόκλιση από τον αρχικό δημοσιονομικό σχεδιασμό. 
Ασφαλώς, η καλύτερη δημοσιονομική επίδοση είναι ένα σχετικό γεγονός, όμως μια τόσο μεγάλη απόκλιση απαιτεί εξηγήσεις. Πόσο οφείλεται σε πραγματική υπεραπόδοση της οικονομίας, πόσο σε υψηλότερες φορολογικές εισπράξεις λόγω της αύξησης των τιμών και πόσο σε δαπάνες που είχαν προϋπολογιστεί αλλά δεν πραγματοποιήθηκαν, με κόστος βέβαια, κυρίως κοινωνικό. Διότι η υστέρηση δαπανών δεν αποτελεί αυτομάτως εξοικονόμηση, μπορεί να αποτελεί αποτέλεσμα καλύτερης διαχείρισης, μπορεί όμως να συνδέεται και με καθυστερήσεις, διοικητικές αδυναμίες και μη υλοποίηση προγραμματισμένων δράσεων. 

Το Ελεγκτικό Συνέδριο ζητά μεγαλύτερο ρεαλισμό στις προβλέψεις και περιορισμό των αποκλίσεων. Επομένως, η Κυβέρνηση οφείλει να εξηγήσει όχι μόνο το τελικό αποτέλεσμα, αλλά και την ποιότητά του. Η αύξηση των φορολογικών εσόδων είναι ένα ζήτημα κοινωνικής δικαιοσύνης. Τα φορολογικά έσοδα σε δεδουλευμένη βάση ανήλθαν το 2024 σε περίπου 64,2 δισεκατομμύρια ευρώ, έναντι 60 περίπου δισεκατομμυρίων το 2023. Πρόκειται για αύξηση 4,26 δισεκατομμυρίων ευρώ, δηλαδή 7,1% περίπου. 
Η Κυβέρνηση παρουσιάζει την αύξηση αυτή ως επιτυχία της φορολογικής πολιτικής και της καταπολέμησης της φοροδιαφυγής. Όμως, δεν αρκεί να γνωρίζουμε πόσο αυξήθηκαν τα έσοδα. Πρέπει να γνωρίζουμε από πού προήλθαν, ποια ήταν η συμβολή της πραγματικής ανάπτυξης, ποια η συμβολή της βελτίωσης της φορολογικής συμμόρφωσης και ποιο μέρος της αύξησης προέκυψε, επειδή οι πολίτες πλήρωναν ακριβότερα τα ίδια βασικά αγαθά και υπηρεσίες. Όταν αυξάνεται η τιμή ενός προϊόντος, αυξάνεται με σταθερό φορολογικό συντελεστή και ο ΦΠΑ που αναλογεί στην αγορά του. Επομένως, η αύξηση των εισπράξεων από έμμεσους φόρους δεν μπορεί να παρουσιάζεται συνολικά ως αποτέλεσμα αποτελεσματικότερης φορολογικής διοίκησης. Απαιτείται αναλυτική αποτίμηση των επιμέρους παραγόντων. 
Η δική μας κριτική αφορά και τη διάρθρωση των φορολογικών βαρών. Η μεγάλη εξάρτηση από την έμμεση φορολογία δημιουργεί σοβαρό ζήτημα διανεμητικής δικαιοσύνης, επειδή τα νοικοκυριά με χαμηλότερα εισοδήματα διαθέτουν μεγαλύτερο μέρος του εισοδήματός τους στην κατανάλωση. Δεν μπορεί να πανηγυρίζει η Κυβέρνηση για την αύξηση των εισπράξεων, χωρίς να εξετάζει ταυτόχρονα ποιοι πολίτες επιβαρύνθηκαν και ποια ήταν η επίδραση στην αγοραστική τους δύναμη. Με άλλα λόγια, πάντα είναι θέμα το ποιος θα πληρώσει το μάρμαρο. 
Υψηλά πλεονάσματα και με πιο αναπτυξιακό αποτέλεσμα. Τι ήταν τελικά; Το 2024, η Ελλάδα πέτυχε σημαντικό πρωτογενές πλεόνασμα σε επίπεδο Γενικής Κυβέρνησης. Δεν αμφισβητούμε τη σημασία της δημοσιονομικής σταθερότητας, ιδιαίτερα για μια χώρα με υψηλό δημοσιονομικό χρέος. Αμφισβητούμε, όμως, την αντίληψη ότι η επίτευξη υψηλών πλεονασμάτων αρκεί από μόνη της για να πιστοποιήσει την επιτυχία μιας οικονομικής πολιτικής. 
Το ίδιο το Ελεγκτικό Συνέδριο αναγνωρίζει ότι η ελληνική οικονομία εξακολουθεί να αντιμετωπίζει σοβαρές διαρθρωτικές ανισορροπίες. Η ιδιωτική κατανάλωση αντιστοιχούσε το 2024 στο 69% περίπου του ΑΕΠ στην Ελλάδα, έναντι 52,5% στην Ευρωζώνη. Οι συνολικές επενδύσεις αντιστοιχούσαν στο 13,8% του ΑΕΠ, έναντι 21,5% στην Ευρωζώνη. Οι καθαρές εξαγωγές αγαθών και υπηρεσιών -και αυτό είναι πολύ σημαντικό γιατί συμμετείχε καθοριστικά και στη χρεοκοπία του 2010- είχαν αρνητική συμμετοχή στο ελληνικό ΑΕΠ κατά 5,6%, όταν στην Ευρωζώνη η αντίστοιχη συμμετοχή είναι θετική κατά 4,4%, ελλείμματα δηλαδή. 
Αυτά είναι στοιχεία που δεν επιτρέπουν εφησυχασμό. Αποτυπώνουν μια οικονομία που εξακολουθεί να στηρίζεται υπερβολικά στην κατανάλωση, με σημαντικό επενδυτικό κενό και αδύναμη εξωτερική ισορροπία. Επομένως, η συζήτηση για το δημοσιονομικό αποτέλεσμα πρέπει να συνδεθεί με την παραγωγική ανασυγκρότηση, την ενίσχυση της εγχώριας προστιθέμενης αξίας και τη βελτίωση της παραγωγικότητας, διότι μια οικονομία δεν γίνεται ανθεκτική μόνο επειδή το κράτος παρουσιάζει πλεόνασμα. Γίνεται ανθεκτική όταν παράγει περισσότερο, επενδύει αποτελεσματικότερα, αυξάνει τα πραγματικά εισοδήματα και περιορίζει τις ανισότητες. 
Αναφορικά με το Ταμείο Ανάκαμψης, άλλο οι πληρωμές του και άλλο τα ολοκληρωμένα έργα. Ιδιαίτερα σημαντικά είναι τα ευρήματα για το Ταμείο Ανάκαμψης και Ανθεκτικότητας. Σύμφωνα με την παρουσίαση του Ελεγκτικού Συνεδρίου, η απορρόφηση των πιστώσεων του 2024 προσέγγισε το 94%. Όμως, η υλοποίηση των επτακοσίων ενενήντα δύο ενταγμένων έργων ως το τέλος του 2024 αντιστοιχούσε μόλις στο 34% του συνολικού προϋπολογισμού τους. Πρόκειται -και θέλω την προσοχή σας- για διαφορετικούς δείκτες που δεν πρέπει να συγχέονται. Ο πρώτος αφορά την απορρόφηση πιστώσεων και ο δεύτερος την οικονομική πρόοδο υλοποίησης των έργων. Ακριβώς, όμως, αυτή η διάκριση έχει πολιτική και δημοσιονομική σημασία. Δεν αρκεί να εμφανίζονται υψηλά ποσοστά απορρόφησης. Πρέπει να αποδεικνύεται ότι οι χρηματοδοτήσεις μετατρέπονται εγκαίρως σε έργα, σε υποδομές με μετρήσιμα αποτελέσματα για την οικονομία. 
Στο τέλος του 2024 είχε επιτευχθεί το 52% των ορόσημων και το 44% των στόχων, σύμφωνα με τα στοιχεία της έκθεσης. Το Ελεγκτικό Συνέδριο καταγράφει καθυστερήσεις που συνδέονται με πολύπλοκες διαδικασίες και διοικητικές δυσλειτουργίες. Και το ερώτημα προς την Κυβέρνηση είναι συγκεκριμένο. Πώς διασφαλίζεται ότι οι πόροι του Ταμείου Ανάκαμψης δεν θα εξαντληθούν σε λογιστικές απορροφήσεις, αλλά θα αφήσουν διαρκές παραγωγικό και κοινωνικό αποτύπωμα; Πόσα έργα ολοκληρώθηκαν πραγματικά; Πόσα δημιουργούν νέες παραγωγικές δυνατότητες; Πόσα στηρίζουν τις μικρομεσαίες επιχειρήσεις στην περιφέρεια, τη δημόσια υγεία και την κοινωνική συνοχή; Αυτή είναι η ουσία της αξιολόγησης των δημοσίων επενδύσεων. 
Ας σταθούμε λίγο στο Πρόγραμμα ΗΡΑΚΛΗΣ που είναι ένας σοβαρός δημοσιονομικός κίνδυνος που απαιτεί πλήρη λογοδοσία. Στέκομαι ιδιαίτερα στις εγγυήσεις του ελληνικού Δημοσίου για το Πρόγραμμα αυτό. Στις 31 Δεκεμβρίου του 2024, οι ανεξόφλητες εγγυήσεις του Δημοσίου στο πλαίσιο του Προγράμματος ανέρχονταν σε 17,33 δισεκατομμύρια. Αντιπροσώπευαν περίπου το 66% του συνόλου των ανεξόφλητων εγγυημένων υπολοίπων του Δημοσίου. Μόνο μέσα στο 2024 χορηγήθηκαν νέες εγγυήσεις περίπου 1,7 δισεκατομμύρια ευρώ. 
Το σημαντικότερο όμως είναι άλλο. Σύμφωνα με το Ελεγκτικό Συνέδριο, οι συνολικές ανακτήσεις από τις τιτλοποιήσεις του ΗΡΑΚΛΗ στην περίοδο 2020-2024 υπολείπονταν κατά 24% των προβλέψεων των διαχειριστών. Σε επτά από τις δεκαεννέα τιτλοποιήσεις, οι αποκλίσεις υπερέβαιναν το 20%. Και ενώ καταγράφονταν αυτές οι αποκλίσεις, το Ελεγκτικό Συνέδριο επισημαίνει ότι δεν έχουν αναγνωριστεί λογιστικές προβλέψεις και ενδεχομένως καταπτώσεις των εγγυήσεων ούτε έχει τεκμηριωθεί επαρκώς η απουσία του σχετικού κινδύνου. Να είμαστε απολύτως σαφείς. Τα 17,33 δισεκατομμύρια δεν αποτελούν πραγματοποιημένη ζημία του Δημοσίου. Είναι, όμως, ανεξόφλητο εγγυημένο υπόλοιπο. 
Όμως, η ύπαρξη μιας εγγύησης δεν σημαίνει ότι ο δημοσιονομικός κίνδυνος μπορεί να παραμένει χωρίς επαρκή τεκμηρίωση. Η Κυβέρνηση οφείλει να παρουσιάσει τις παραδοχές αξιολόγησης των κινδύνων, τις αποκλίσεις των ανακτήσεων και την αιτιολόγηση της λογιστικής μεταχείρισης των ενδεχομένων υποχρεώσεων που θα προκύψουν. 
Οφείλει, επίσης, να εξηγήσει ποια μέτρα λαμβάνει ώστε η διαχείριση των τιτλοποιημένων δανείων να προστατεύει τόσο τα συμφέροντα του Δημοσίου, όσο και τα δικαιώματα των δανειοληπτών. Το ζήτημα δεν είναι θεωρητικό. Η χώρα έχει αναλάβει σημαντικές ενδεχόμενες υποχρεώσεις για τη στήριξη του τραπεζικού συστήματος. Το Κοινοβούλιο δικαιούται να γνωρίζει με ποια διαφάνεια και με ποιους μηχανισμούς ελέγχου παρακολουθούνται. 
Ο Ισολογισμός, όσο πλήρης και αν είναι, είναι η εικόνα της δημόσιας περιουσίας. Η συζήτηση για τον Ισολογισμό της Κεντρικής Διοίκησης δεν μπορεί να περιοριστεί στην παράθεση αριθμών. Το 2024 καταγράφηκε καθαρό λογιστικό έλλειμμα περίπου 1,23 δισεκατομμύρια ευρώ στην κατάσταση χρηματοοικονομικής επίδοσης. Πρόκειται για διαφορετικό μέγεθος από το ταμειακό αποτέλεσμα του κρατικού προϋπολογισμού και από το πρωτογενές αποτέλεσμα της Γενικής Κυβέρνησης. Η διάκριση αυτή είναι κρίσιμη για να μη δημιουργούνται λανθασμένες εντυπώσεις. 
Ακόμη σημαντικότερες είναι οι παρατηρήσεις του Ελεγκτικού Συνεδρίου για τις ελλείψεις στην καταγραφή και αποτίμηση των περιουσιακών στοιχείων, απαιτήσεων και υποχρεώσεων. Δεν υπάρχει πλήρης αποτύπωση της δημόσιας περιουσίας. Ακούσαμε και από άλλους ομιλητές να ρωτάνε πόσα είναι τα δημόσια κτήματα. Παίζει από εξήντα χιλιάδες μέχρι τριάντα χιλιάδες. Ενδιαμέσως παίζουν και άλλα νούμερα. Εάν δεν λειτουργούν επαρκώς τα μητρώα παρακολούθησης και αν τα πληροφοριακά συστήματα δεν είναι πλήρως διασυνδεδεμένα, τότε περιορίζεται η δυνατότητα του Κοινοβουλίου να αξιολογήσει την πραγματική χρηματοοικονομική θέση του κράτους. 
Πάμε στις δημόσιες συμβάσεις. Η έκθεση περιλαμβάνει επίσης σημαντικές παρατηρήσεις για τις δημόσιες συμβάσεις. Σε σύνολο περίπου δεκαέξι χιλιάδων συμβάσεων που εξετάστηκαν, η απευθείας ανάθεση χρησιμοποιήθηκε στο 80% των περιπτώσεων. Οφείλουμε να διευκρινίσουμε ότι το ίδιο το Ελεγκτικό Συνέδριο επισημαίνει πως το ποσοστό αυτό δεν μπορεί να αξιολογηθεί αυτοτελώς, καθώς η μεγάλη πλειονότητα των συμβάσεων ήταν κάτω από το νόμιμο όριο χρήσης του. 
Υπάρχουν, όμως, ευρήματα που απαιτούν ιδιαίτερη προσοχή. Στις διαγωνιστικές διαδικασίες, το 43% των συμβάσεων έλαβε μόνο μία προσφορά. Στις απευθείας αναθέσεις και στις διαπραγματεύσεις χωρίς δημοσίευση, το αντίστοιχο ποσοστό ήταν 61%. Το προβλέπει ο νόμος, αλλά είναι κάτι το οποίο χρήζει προσοχής. Παράλληλα, καταγράφονται περιπτώσεις κατάτμησης αντικειμένου, επαναλαμβανόμενων απευθείας αναθέσεων, πλημμελούς προγραμματισμού και ελλείψεως στην καταχώρηση συμβάσεων.
Αυτά τα στοιχεία δεν αποδεικνύουν αυτομάτως παρανομία σε κάθε περίπτωση. Δείχνουν, όμως, την ανάγκη ενίσχυσης του πραγματικού ανταγωνισμού, της διαφάνειας και του αποτελεσματικού ελέγχου. Η διαχείριση των δημοσίων πόρων πρέπει να αξιολογείται με βάση τη νομιμότητα, την οικονομικότητα και το αποτέλεσμα για τον πολίτη. 
Η έκθεση για τη δημοσιονομική βιωσιμότητα του 2024 αναδεικνύει και μια άλλη κρίσιμη διάσταση. Παρά τις θετικές δημοσιονομικές επιδόσεις, η Ελλάδα εξακολουθεί να αντιμετωπίζει σοβαρά προβλήματα φτώχειας, κοινωνικού αποκλεισμού και στεγαστικής επιβάρυνσης. Το Ελεγκτικό Συνέδριο διαπιστώνει ότι οι κοινωνικές μεταβιβάσεις, πέραν των συντάξεων, έχουν περιορισμένη αποτελεσματικότητα στη μείωση της φτώχειας, σε σύνδεση με άλλες ευρωπαϊκές χώρες. Αυτό είναι ένα σοβαρό ζήτημα σχεδιασμού της κοινωνικής πολιτικής, διότι ο σκοπός της δημοσιονομικής διαχείρισης δεν είναι να εμφανίζει απλώς ένα σχετικό αποτέλεσμα στο τέλος του έτους. Είναι να εξασφαλίζει ότι οι δημόσιοι πόροι χρησιμοποιούνται αποτελεσματικά για τη στήριξη της οικονομίας και της κοινωνίας. 
Η στεγαστική κρίση, το κόστος διαβίωσης, οι ανισότητες και η ανάγκη ενίσχυσης των δημοσίων υπηρεσιών πρέπει να αποτελούν κεντρικά κριτήρια αξιολόγησης της οικονομικής πολιτικής.
Το 2024 συνεχίστηκε  η αποκλιμάκωση του δημοσίου χρέους ως ποσοστού του ΑΕΠ. Πιθανώς πρόκειται για θετική εξέλιξη. Ωστόσο, στην Ελλάδα, βέβαια, ξέρουμε ότι χρησιμοποιήθηκαν και ταμειακά αποθεματικά, τα οποία είναι περιουσία των ασφαλισμένων που πρέπει να χρησιμοποιηθεί για συντάξεις και όχι ενδεχομένως για άλλες χρήσεις, οι οποίες δεν είναι συμβατές με τη δημιουργία τους. 
Το ποσοστό χρέους στην Ευρωπαϊκή Ένωση το δικό μας είναι από τα υψηλότερα. Το Ελεγκτικό Συνέδριο επισημαίνει ότι η ευνοϊκή διάρθρωση του χρέους, λόγω του μεγάλου μεριδίου του επίσημου δανεισμού, αποτελεί σημαντικό παράγοντα σταθερότητας. Αυτός είναι και ο λόγος που έχουμε χαμηλή επιτοκιακή επιβάρυνση. Είναι το μεγάλο μερίδιο του χρέους μας στον επίσημο ευρωπαϊκό τομέα. Ταυτόχρονα, όμως, αναδεικνύει τον μελλοντικό επιτοκιακό κίνδυνο, καθώς μέρος αυτού του δανεισμού σταδιακά αντικαθίσταται από χρηματοδότηση μέσω αγορών και εκεί τα πράγματα θα γίνουν δύσκολα, ειδικά μετά το 2032. 
Η βιωσιμότητα του χρέους, επομένως, δεν είναι ανεξάρτητη από την αναπτυξιακή πορεία της χώρας. Έχει ιδιαίτερη σημασία, λοιπόν, η ολοκληρωμένη παρακολούθηση των κρατικών εγγυήσεων και των λοιπών δημοσιονομικών κινδύνων. 
Αγαπητοί συνάδελφοι, ο απολογισμός του 2024 καταγράφει υψηλές εισπράξεις, σημαντική δημοσιονομική υπεραπόδοση και συνέχιση της αποκλιμάκωσης του χρέους. Αυτά είναι τα πραγματικά δεδομένα. Είναι, όμως, πραγματικές και οι διαπιστώσεις για μεγάλες αποκλίσεις από τον Προϋπολογισμό, καθυστερήσεις στην υλοποίηση έργων, προβλήματα στις δημόσιες συμβάσεις, ελλείψεις στον εσωτερικό έλεγχο και ανεπαρκή αποτύπωση σημαντικών χρηματοοικονομικών κινδύνων. 
Η Κυβέρνηση οφείλει να απαντήσει σε αυτά τα συγκεκριμένα ζητήματα. Να εξηγήσει πώς προέκυψε η υπεραπόδοση των εισόδων; Ποιες δαπάνες δεν πραγματοποιήθηκαν; Ποιο είναι το πραγματικό αποτέλεσμα των επενδυτικών προγραμμάτων και πώς αξιολογούνται οι κίνδυνοι από τις κρατικές εγγυήσεις.
Για τον ΣΥΡΙΖΑ-Προοδευτική Συμμαχία η δημοσιονομική σταθερότητα πρέπει να συνδέεται με την παραγωγική ανάπτυξη, τη φορολογική δικαιοσύνη, τη διαφάνεια και την κοινωνική συνοχή. Η αξιοπιστία των δημόσιων οικονομικών δεν κρίνεται μόνο από το ύψος του πλεονάσματος. Κρίνεται από το εάν οι προβλέψεις είναι ρεαλιστικές, οι δαπάνες αποτελεσματικές, οι κίνδυνοι καταγεγραμμένοι και οι πολίτες πρέπει να έχουν εικόνα για τη διαχείριση των χρημάτων τους και κυρίως να έχουν ακούσει όλη αυτή τη διαδικασία, η οποία επιβεβαιώνει τα παραπάνω. 
Ο ΣΥΡΙΖΑ-Προοδευτική Συμμαχία καταψηφίζει τον Απολογισμό και τον Ισολογισμό του 2024, αναλαμβάνοντας πλήρως την πολιτική ευθύνη αυτής της επιλογής. Δεν αμφισβητούμε τα δημοσιονομικά αποτελέσματα που καταγράφονται και κυρίως αυτά του Ελεγκτικού Συνεδρίου. Αμφισβητούμε την οικονομική πολιτική που αποτυπώνουν και τον τρόπο με τον οποίο η Κυβέρνηση διαχειρίστηκε τους δημόσιους πόρους. 
Δεν μπορούμε να προσυπογράψουμε μια πολιτική που εμφανίζει υψηλά πλεονάσματα, την ώρα που τα νοικοκυριά δοκιμάζονται από την ακρίβεια, η έμμεση φορολογία επιβαρύνει δυσανάλογα τα χαμηλότερα εισοδήματα και οι δημόσιες επενδύσεις δεν αποδίδουν στον αναμενόμενο βαθμό.
 Δεν μπορούμε να παραβλέψουμε τις σοβαρές διαπιστώσεις του Ελεγκτικού Συνεδρίου για την αξιοπιστία των δημόσιων προβλέψεων, τις αδυναμίες του εσωτερικού ελέγχου, τις ελλείψεις στην αποτύπωση της δημόσιας περιουσίας και τους κινδύνους από τις κρατικές εγγυήσεις του προγράμματος «Ηρακλής».
 Για μας, η δημοσιονομική σταθερότητα δεν μπορεί να αποτελεί άλλοθι για κοινωνική αδικία, ούτε τα υψηλά πλεονάσματα πιστοποιητικό επιτυχίας, όταν δεν συνοδεύονται από αντίστοιχη κοινωνική και παραγωγική πρόοδο. 
Σας ευχαριστώ πάρα πολύ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον συνάδελφο κ. Καρυπίδη. 
Θα καλέσω τώρα στο Βήμα τον Ειδικό Αγορητή από την Κοινοβουλευτική Ομάδα Νίκη, τον συνάδελφό κ. Ανδρέα Βορύλλα. 
Κύριε Βορύλλα, έχετε τον λόγο. 
ΑΝΔΡΕΑΣ ΒΟΡΥΛΛΑΣ: Ευχαριστώ, κύριε Πρόεδρε. 
Κύριε Υπουργέ, κύριοι συνάδελφοι, η σημερινή μαθητική συγκέντρωση θεωρούμε ότι στέλνει ένα μήνυμα που η Κυβέρνηση οφείλει να ακούσει. Η νέα γενιά απαιτεί μέλλον με αξιοπρέπεια, ασφάλεια και πραγματικές ευκαιρίες για όλους. Η ακρίβεια, η φτωχοποίηση, το απλησίαστο κόστος στέγασης και ενέργειας οδηγούν σε διευρυνόμενες κοινωνικές και οικονομικές ανισότητες που συσσωρεύουν οργή και θυμό και δημιουργούν συνθήκες κοινωνικής έκρηξης. Όταν οι οικογένειες δυσκολεύονται να καλύψουν τα στοιχειώδη, οι κυβερνητικές διακηρύξεις περί ευημερίας ακούγονται προκλητικές. 
Παράλληλα, οι ίδιες διαδηλώσεις στη Γαλλία, στην Ισπανία, την Ιταλία και στο Βέλγιο αναδεικνύουν ένα ακόμα κρίσιμο ζήτημα. Η ένταξη μεταναστών, μεταξύ αυτών και όσων προέρχονται από μουσουλμανικές χώρες, δεν εξασφαλίζεται απλώς με επιδόματα. Απαιτεί εκμάθηση της γλώσσας, εκπαίδευση, εργασία και σεβασμό στους νόμους και στα δικαιώματα όλων, χωρίς εξαιρέσεις και χωρίς συλλογική ενοχοποίηση. 
Η Νίκη διεκδικεί στήριξη της Ελληνικής οικογένειας, προσιτή κατοικία, ουσιαστική δημόσια παιδεία και δίκαιη κατανομή των βαρών. Διεκδικούμε μεταναστευτική πολιτική που θα επιβάλλει τον σεβασμό στον δυτικό πολιτισμό, στην θρησκεία μας, στις αξίες και στις παραδόσεις μας. 
Κυρίες και κύριοι συνάδελφοι, η κύρωση του Απολογισμού και του Ισολογισμού για το οικονομικό έτος του 2024 απαιτεί ουσιαστικό κοινοβουλευτικό έλεγχο. Η Κυβέρνηση καλείται να εξηγήσει πώς διαχειρίστηκε τα χρήματα των πολιτών, ποια περιουσία καταγράφει και ποιες υποχρεώσεις αναλαμβάνει για το μέλλον. 
Η Νίκη αντιμετωπίζει αυτή τη διαδικασία με τη σοβαρότητα που επιβάλλει η ευθύνη απέναντι στον ελληνικό λαό. Κάθε ευρώ που εισπράττει το δημόσιο προέρχεται από την εργασία και την προσπάθεια πολιτών, που δικαιούνται πλήρη λογοδοσία. Αφετηρία μας είναι η Έκθεση του Ελεγκτικού Συνεδρίου. Οφείλουμε να αποδώσουμε με ακρίβεια το συμπέρασμά της. Το δικαστήριο αποφαίνεται υπέρ της ορθότητας και αξιοπιστίας του Απολογισμού και των Χρηματοοικονομικών Καταστάσεων, με επιφύλαξη των παρατηρήσεων που διατυπώνει. Συνεπώς, δεν παρουσιάζουμε την Έκθεση ως συνολική απόρριψη των λογαριασμών. Απαιτούμε, όμως, οι επιφυλάξεις της να εξεταστούν ουσιαστικά, γιατί όπως θα δούμε παρακάτω είναι πολύ σοβαρές. 
Η θετική διατύπωση του συμπεράσματος δεν απαλλάσσει την Κυβέρνηση από την πολιτική ευθύνη για τις σοβαρές αδυναμίες που καταγράφονται στην Έκθεση. Δυστυχώς, πρόκειται για ίδια ή παρόμοια ευρήματα που έχουμε δει και στις εκθέσεις των προηγούμενων χρήσεων. 
Πρώτο μεγάλο ζήτημα είναι η δημόσια περιουσία. Η αξία των ενσώματων και άλλων παγίων εξακολουθεί να μην συμπεριλαμβάνεται στην κατάσταση χρηματοοικονομικής θέσης. Υποδομές, ακίνητα, δημόσια εκτάσεις και εξοπλισμός, δεν αποτυπώνονται ολοκληρωμένα στον Ισολογισμό. Με απλά λόγια, με βάση τον ισολογισμό, το κράτος μας δεν έχει καθόλου ακίνητη περιουσία. Το σχετικό κονδύλι είναι μηδέν. 
Η Έκθεση αναγνωρίζει ότι η διαδικασία απογραφής βρίσκεται σε εξέλιξη. Αυτό, όμως, δεν αναιρεί αυτή τη σοβαρότατη έλλειψη. Η Βουλή καλείται να κρίνει μία περιουσιακή εικόνα από την οποία απουσιάζει μία βασική κατηγορία στοιχείων ενεργητικού του δημοσίου. Η παράλειψη αυτή υποεκτιμά την περιουσία και επηρεάζει αρνητικά την εμφανιζόμενη καθαρή θέση. Επομένως, δε θα χρησιμοποιήσουμε την αρνητική καθαρή θέση ως απόδειξη ότι η χώρα δεν διαθέτει περιουσία ή ότι βρίσκεται αυτομάτως σε αφερεγγυότητα. Θα επιμείνουμε στην πραγματική πολιτική συνέπεια. 
Χωρίς ολοκληρωμένη απογραφή και εξόριστη αποτίμηση, δυσχεραίνονται η προστασία και η αξιοποίηση της δημόσιας περιουσίας. Χρειαζόμαστε σαφή εικόνα των δικαιωμάτων του δημοσίου, των χρήσεων και των βαρών κάθε ακίνητου, ώστε οι αποφάσεις διαχείρισης να ελέγχονται. 
Δεύτερο ζήτημα είναι η αποτίμηση των απαιτήσεων. Η Έκθεση αναφέρει απαιτήσεις 121,71 δισεκατομμυρίων ευρώ, από τις οποίες εμφανίζονται ως εισπράξουμε μόλις 5,08 δισεκατομμύρια, μετά από μειώσεις 116,63 δισεκατομμυρίων. Τα μεγέθη αυτά δεν σημαίνουν ότι χάθηκαν τόσα χρήματα μέσα στο 2024. Αποτυπώνουν, όμως, το τεράστιο χάσμα μεταξύ ονομαστικών απαιτήσεων και λογιστικά εκτιμώμενης ανακτησιμότητας. 
Το Ελεγκτικό Συνέδριο επισημαίνει αδυναμίες στη μεθοδολογία αποτίμησης και ασυμφωνίες μεταξύ πληροφοριακών συστημάτων. Ένα κράτος που πιέζει τον πολίτη να είναι συνεπής, οφείλει να διαθέτει το ίδιο ακριβείς λογαριασμούς. Χρειάζεται να ξεχωρίζει τις πραγματικά εισπράξιμες απαιτήσεις από παλαιά ή αμφίβολα ποσά και να αντιμετωπίζει έγκαιρα τις υποχρεώσεις επιστροφής φόρων. 
Η αδυναμία συμφωνίας των δεδομένων δυσχεράνει τον έλεγχο και μπορεί να παράγει λανθασμένες εκτιμήσεις. Θα πρέπει κάποια στιγμή οι απαιτήσεις που είναι ανεπίδεκτες εισπράξεως να διαγραφούν, ώστε να μην υπάρχει κόστος διαχείρισης απαιτήσεων που ποτέ δεν θα εισπραχθούν. 
Η Νίκη ζητεί καλύτερη στόχευση της πρακτικής πολιτικής με βάση αξιόπιστα στοιχεία και την πραγματική δυνατότητα πληρωμής και ουσιαστικό έλεγχο των μεγάλων απαιτήσεων. 
Χαρακτηριστικό παράδειγμα ελλιπούς εφαρμογής της αρχής δε δουλευμένου είναι η Αττική Οδός. Δεν καταχωρίστηκε ως απαίτηση ποσό 784 εκατομμυρίων ευρώ, το οποίο η Έκθεση προσδιορίζει ως ανείσπρακτο υπόλοιπο του εφάπαξ τιμήματος κατά την 31η Δεκεμβρίου του 2024. Δεν καταχωρίστηκε, επίσης, απαίτηση, έστω ως εκτίμηση, για την ετήσια αμοιβή παραχώρησης του 2024. Το εύρημα αφορά τη λογιστική απεικόνιση κατά την ημερομηνία αναφοράς και δεν τεκμηριώνει από μόνο του παραβίαση της σύμβασης από τον παραχωρησίουχο. Αναδεικνύει, όμως, την ευθύνη της διοίκησης να καταγράφει εγκαίρως τα δικαιώματά της.

Υπάρχουν, επίσης, σφάλματα στην αποτίμηση των κρατικών συμμετοχών. Η Έκθεση καταγράφει υποεκτίμηση κατά 283,60 εκατομμύρια ευρώ για ελεγχόμενες και συγγενείς εισηγμένες οντότητες και υπερεκτίμηση κατά 306,73 ευρώ για αντίστοιχες μη εισηγμένες.
Τα σφάλματα δεν κινούνται όλα προς την ίδια κατεύθυνση. Αυτό ακριβώς ενισχύει την ανάγκη να εφαρμοστούν σταθερές λογιστικές αρχές και να ελεγχθούν οι αποτιμήσεις. Η αξιοπιστία δεν εξασφαλίζεται με συμψηφισμό των ανακριβειών, αλλά με ορθή καταγραφή κάθε στοιχείου και επαρκή τεκμηρίωση. Οι παραλείψεις επεκτείνονται στην καταγραφή δαπανών και υποχρεώσεων. Η Έκθεση εντοπίζει μη αναγνωρισμένες δαπάνες στρατιωτικών νοσοκομείων και υπηρεσιών διαφόρων Υπουργείων, καθώς και προβλήματα στην εφαρμογή της δεδουλευμένης βάσης. Η οικονομική υποχρέωση πρέπει να εμφανίζεται, όπως δημιουργείται και όχι όπως απλώς πληρώνεται. Διαφορετικά δεν μπορούμε να παρακολουθήσουμε με ακρίβεια το κόστος των υπηρεσιών και τις δεσμεύσεις που μεταφέρονται στην επόμενη χρήση. Παράλληλα, καταγράφεται αύξηση των απλήρωτων και ληξιπρόθεσμων οφειλών της κεντρικής διοίκησης έναντι του 2023. 
Τρίτο κρίσιμο πεδίο βολής είναι οι προβλέψεις και οι δημοσιονομικοί κίνδυνοι. Η Έκθεση αναφέρει ότι δεν έχει καταρτιστεί το απαιτούμενο μητρώο παρακολούθησης ζημιών και υποχρεώσεων. Δεν έχουν υπολογιστεί και αναγνωριστεί οι τυχόν αναγκαίες προβλέψεις από καταπτώσεις εγγυήσεων ή δικαστικές διεκδικήσεις. Οι γνωστοποιήσεις παρουσιάζουν, επίσης, ελλείψεις. Χρειάζεται σαφής διάκριση. Μια ενδεχόμενη υποχρέωση δεν είναι αυτομάτως βέβαιη οφειλή. Χρειάζεται όμως αξιολόγηση, κατάλληλη γνωστοποίηση και όταν συντρέχουν οι προϋποθέσεις του λογιστικού πλαισίου, σχηματισμός πρόβλεψης. 
Στο Πρόγραμμα «ΗΡΑΚΛΗΣ» οι εγγυήσεις ανέρχονται σε 17,33 δισεκατομμύρια ευρώ στο τέλος του 2024. Η Έκθεση καταγράφει ότι οι συνολικές ανακτήσεις από τα έτη 2020 έως 2024 υπολείπονται των προβλέψεων των διαχειριστών κατά 24,09%. Από τις δεκαεννέα τιτλοποιήσεις, οι επτά εμφάνιζαν αποκλίσεις άνω του 20%. 
Δεν προκύπτει από αυτά ότι θα καταπέσουν όλες οι εγγυήσεις. Προκύπτει όμως, η ανάγκη τεκμηριωμένης αξιολόγησης του κινδύνου, την οποία η Κυβέρνηση οφείλει να παρουσιάσει στη Βουλή. Η εξυγίανση των τραπεζικών ισολογισμών πρέπει να συνοδεύεται από πλήρη ενημέρωση για την Έκθεση του φορολογουμένου. Η ΝΙΚΗ ζητά αδιαφάνεια για την πορεία των εγγυημένων τιτλοποιήσεων και ουσιαστική εποπτεία των διαχειριστών απαιτήσεων. Η δημοσιονομική προστασία και η προστασία των δανειοληπτών αποτελούν παράλληλες ευθύνες της πολιτείας. Δεν αρκεί να καταγράφεται μια εγγύηση σημείωσης εάν δεν αξιολογείται συστηματικά η πιθανότητα ενεργοποίησής της και η επίδρασή της στα δημόσια οικονομικά. 
Στην ίδια ενότητα βρίσκεται και η υπόθεση της ΑΤΤΙΚΟΣ ΉΛΙΟΣ. Το Ελεγκτικό Συνέδριο παραπέμπει στις δημοσιευμένες καταστάσεις της ΕΤΑΔ για το 2023 και αναφέρει διαιτητικές αποφάσεις για επιδικασθέντα ποσά περίπου 573 εκατομμυρίων ευρώ χωρίς τους αναλογούντες τόκους. Επισημαίνει ότι δεν προκύπτει αξιολόγηση των τυχόν ενδεχόμενων υποχρεώσεων της κεντρικής διοίκησης, ούτε σχετική γνωστοποίηση. Πρόκειται για συγκεκριμένο εύρημα που επιβάλλει συγκεκριμένη απάντηση αντί γενικών διαβεβαιώσεων ότι οι λογαριασμοί έχουν τακτοποιηθεί. Η υπόθεση της ΑΤΤΙΚΟΣ ΉΛΙΟΣ εκθέτει σοβαρά την Κυβέρνηση. Η εταιρεία έχει δικαιωθεί με διαιτητικές αποφάσεις, ορισμένες από τις οποίες έχουν ήδη καταστεί αμετάκλητες, όμως η οικονομική εκκρεμότητα παρατείνεται. Η μη συμμόρφωση στις εκτελεστές αποφάσεις πλήττει ευθέως το κράτος δικαίου. Το Δημόσιο δεν μπορεί να απαιτεί από τους πολίτες σεβασμό στη δικαιοσύνη και μέσω των εταιρειών του να αντιμετωπίζει τις αποφάσεις της ως υποχρεώσεις που μπορούν να περιμένουν επ’ αόριστων. Και αυτή η καθυστέρηση έχει βαρύ τίμημα. 
Σύμφωνα με τα δημοσιοποιημένα στοιχεία της εταιρείας, τόκοι και δικαστικά έξοδα έχουν προσθέσει εκατοντάδες εκατομμύρια ευρώ, στα επιδικασθέντα ποσά. Ποιος λογοδοτεί γι’ αυτή την επιβάρυνση; Πώς ζητάτε από έναν επενδυτή να εμπιστευθεί το ελληνικό κράτος, όταν ακόμη και η δικαστική δικαίωση δεν εξασφαλίζει έγκαιρη ικανοποίηση των απαιτήσεών του; 
Η Κυβέρνηση οφείλει να δώσει συγκεκριμένη λύση, εφαρμόζοντας τις αποφάσεις της δικαιοσύνης, να εξηγήσει το κόστος της καθυστέρησης και να αναλάβει την ευθύνη της. Κάθε πρόσθετος τόκος επιβαρύνει τη δημόσια εταιρεία ΕΤΑΔ και περιορίζει πόρους που θα μπορούσαν να υπηρετούν τους πολίτες. 
Ιδιαίτερη προσοχή απαιτεί και η αναφορά στον ΟΠΕΚΕΠΕ. Η Έκθεση μνημονεύει αποφάσεις της Ευρωπαϊκής Επιτροπής του Ιουνίου του 2025, με την οποία αποκλείστηκαν από την ενωσιακή χρηματοδότηση δαπάνες 415,05 εκατομμυρίων ευρώ. Πρόκειται για μεταγενέστερη εξέλιξη που το Δικαστήριο εξετάζει το πλαίσιο των γνωστοποιήσεων και της αξιολόγησης κινδύνων. Δεν την παρουσιάζουμε ως πληρωμή του 2024. Ζητούμε να εξηγηθεί η επίδρασή της για το Δημόσιο και να διασφαλιστεί ότι οι συνέπειες των διοικητικών αστοχιών δεν θα μεταφερθούν αδιακρίτως στους έντιμους αγρότες. Εδώ αξίζει να αναφέρουμε, ότι με ομόφωνη δικαίωση το Πειθαρχικό Συμβούλιο της ΑΕΔ δικαίωσε την κ. Τυχεροπούλου. 
Τέταρτο ζήτημα είναι η ποιότητα των δημοσίων δαπανών. Το Ελεγκτικό Συνέδριο εντοπίζει χρήση πιστώσεων αποθεματικών για δαπάνες μη συμβατές με τον προβλεπόμενο προορισμό τους, καθώς και υψηλά αδιάθετα υπόλοιπα σε ορισμένους φορείς. Διαπιστώνει, επίσης, απουσία κατάλληλου και επαρκούς συστήματος διαχείρισης και αξιολόγησης των επιχορηγήσεων. Η μεταφορά χρημάτων σε έναν φορέα δεν αρκεί ως απόδειξη αποτελεσματικής πολιτικής. Η Βουλή πρέπει να γνωρίζει τον σκοπό της χρηματοδότησης, τη χρήση της και το αποτέλεσμα που επέφερε. 
Στις δημόσιες συμβάσεις τα ευρήματα είναι ιδιαίτερα ανησυχητικά. Στην επισκόπηση της Έκθεσης μία μόνο προσφορά είχε υποβληθεί στο 43% των συμβάσεων που ανατέθηκαν κατόπιν προκήρυξης διαγωνισμών και στο 61% όσων συνάφθηκαν με απευθείας ανάθεση ή διαπραγμάτευση, χωρίς προηγούμενη δημοσίευση. Αυτά τα ποσοστά δείχνουν περιορισμένο ανταγωνισμό και επιβάλλουν έλεγχο των όρων και των διαδικασιών ανάθεσης. Η Κυβέρνηση πρέπει να εξηγήσει πως εξασφαλίζει εύλογες τιμές και ουσιαστική δυνατότητα συμμετοχής περισσοτέρων προμηθευτών. 
Πέμπτο πεδίο είναι το Ταμείο Ανάκαμψης. Η απορρόφηση των αιτήσεων πιστώσεων του 2024 προσέγγισε το 94%. Ωστόσο, για τα επτακόσια ενενήντα δύο ενταγμένα έργα με οικονομικό αντικείμενο συνολικού προϋπολογισμού 25,28 δισεκατομμυρίων ευρώ, οι σωρευτικές πληρωμές μέχρι και το τέλος του 2024, αντιστοιχούσαν στο 34,17%. Πρόκειται για διαφορετικούς δείκτες με διαφορετική βάση υπολογισμού. 
Ο δεύτερος αποτυπώνει τη χρηματοοικονομική πρόοδο των έργων και δεν ισοδυναμεί με ποσοστό φυσικής ολοκλήρωσής τους. Η διάκριση είναι απαραίτητη για έντιμη ενημέρωση του Κοινοβουλίου. Η Έκθεση καταγράφει καθυστερήσεις σε διαγωνισμούς, αδειοδοτήσεις και υπογραφές συμβάσεων, καθώς και ελλείψεις συντονισμού και διοικητικής ωριμότητας. Ζητούμε αναλυτική ενημέρωση ανά έργο με πραγματική πρόοδο, εκκρεμότητες και διορθωτικές ενέργειες. 
Η επιτυχία του προγράμματος κρίνεται από τις υποδομές και τις υπηρεσίες που παραδίδονται στους πολίτες. Ιδιαίτερη βαρύτητα πρέπει να έχει η παραγωγική ανασυγκρότηση, η περιφέρεια και οι ανάγκες της οικογένειας. 
Κυρίες και κύριοι συνάδελφοι, η ΝΙΚΗ ζητεί δεσμευτικό σχέδιο αντιμετώπισης των ευρημάτων, με υπεύθυνη υπηρεσία και προθεσμία για κάθε ενέργεια. Προτεραιότητες πρέπει να είναι η ολοκλήρωση της απογραφής παγίων, η συνεπής εφαρμογή της δεδουλευμένης βάσης, το μητρώο δημοσιονομικών κινδύνων και η διασύνδεση των πληροφοριακών συστημάτων. 
Επίσης, χρειάζεται ενίσχυση των εσωτερικών ελέγχων και δημοσιοποίηση της προόδου των σημαντικών έργων. Προτείνουμε τακτική ενημέρωση της αρμόδιας Κοινοβουλευτικής Επιτροπής, ώστε οι συστάσεις να μετατρέπονται σε ελέγξιμες διορθώσεις και να μην χάνονται μέχρι την επόμενη κύρωση. 
Η Κυβέρνηση δεν μπορεί να επικαλείται τη δημοσιονομική πειθαρχία απέναντι στους πολίτες και να αφήνει αναπάντητες τις αδυναμίες της δικής της διαχείρισης, οι οποίες καταγράφονται κάθε χρόνο στις εκθέσεις του Ελεγκτικού Συνεδρίου. 
Με σεβασμό στη θεσμική κρίση του Ελεγκτικού Συνεδρίου, αλλά με σαφή πολιτική διαφωνία για τις ελλείψεις που αυτή αναδεικνύει, η ΝΙΚΗ καταψηφίζει την κύρωση του Απολογισμού και του Ισολογισμού για το έτος 2024. 
Ευχαριστώ πάρα πολύ. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Βορύλλα.
Να καλέσω τώρα στο Βήμα τον ειδικό αγορητή από την Πλεύση Ελευθερίας, τον συνάδελφο κ. Αλέξανδρο Καζαμία. 
Κύριε Καζαμία, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Κυρίες και κύριοι Βουλευτές, αυτή τη στιγμή στο κέντρο της Αθήνας, στο κέντρο της Θεσσαλονίκης και σε δεκάδες άλλες ελληνικές πόλεις, ξεκινούν απεργιακές κινητοποιήσεις φοιτητών, μαθητών, καθηγητών, δασκάλων, νοσοκομειακών γιατρών και δημοσίων υπαλλήλων. Αυτές είναι οι κοινωνικές ομάδες που επηρεάζονται κατ’ εξοχήν από την κρίση του κράτους πρόνοιας, μια κρίση για την οποία ευθύνεται η οικονομική και κοινωνική πολιτική της Κυβέρνησης Μητσοτάκη. 
Δεν πρέπει να χάνουμε αίσθηση της πίεσης και της οργής που υπάρχει τα τελευταία χρόνια στην κοινωνία. 
Ακούμε τον Αντιπρόεδρο της Κυβέρνησης, τον κ. Χατζηδάκη, να λέει σε τηλεοπτικές εκπομπές ότι στη Γαλλία, στην Ισπανία, στην Ιταλία, όπου υπάρχουν ανάλογες κινητοποιήσεις, ότι οι χώρες αυτές, είπε, έχουν δικά τους προβλήματα. Λες και εμείς στην Ελλάδα δεν έχουμε πρόβλημα ακρίβειας. Λες και εμείς στην Ελλάδα δεν έχουμε πρόβλημα στέγης. Λες και το κράτος πρόνοιας πάει ρολόι. Και λες και οι δημόσιοι υπάλληλοι δεν είναι οι πιο κακοπληρωμένοι στην Ευρωπαϊκή Ένωση και οι μισθοί του ιδιωτικού τομέα κατά μέσο όρο βρίσκονται στις χαμηλότερες θέσεις στην Ευρωπαϊκή Ένωση. Με τέτοιες προσεγγίσεις όχι μόνο δεν επιτυγχάνεται ο κατευνασμός των εξοργισμένων πολιτών, αλλά φοβάμαι, κύριε Υφυπουργέ, ότι εξοργίζονται οι πολίτες ακόμη περισσότερο. 
Το πρόβλημα δεν είναι αν θα γίνουμε Γαλλία ή όχι, δεν αφορά με άλλα λόγια τα συμπτώματα. Το πρόβλημα αφορά τις αιτίες που οδηγούν τους πολίτες σε αυτές τις κινητοποιήσεις και φοβάμαι ως προς τις αιτίες η Κυβέρνηση δεν έχει να πει απολύτως τίποτα και μετατοπίζει όλη τη συζήτηση στο θέμα των επεισοδίων. Και μάλιστα και ο Κυβερνητικός Εκπρόσωπος άρχισε να μιλάει ήδη για μπαχαλάκηδες προτού καν ξεκινήσουν οι κινητοποιήσεις. 
Ο εκνευρισμός της Κυβέρνησης μέσα από αυτήν την προσέγγιση είναι φανερός και δεν οφείλεται καθόλου στο πώς θα κινητοποιηθούν και θα διαδηλώσουν οι πολίτες, γιατί ακόμη δεν ξεκίνησαν καλά-καλά αυτές οι κινητοποιήσεις. Το θέμα του εκνευρισμού της Κυβέρνησης οφείλεται στο γεγονός ότι γνωρίζετε πάρα πολύ καλά πως είστε μια Κυβέρνηση απονομιμοποιημένη στην κοινωνία. Ο λόγος για αυτό είναι ότι δεν έχετε κάνει τίποτα σοβαρό για να αντιμετωπίσετε τα κρίσιμα προβλήματα.
Αναφορικά με τον πρόσφατο πόλεμο στη Μέση Ανατολή, τη σύρραξη που ξεκίνησε στις 28 Φεβρουαρίου, μα, ο κ. Μητσοτάκης δεν ήταν εκείνος ο οποίος υποστήριξε να έχουμε, λέει, αποκλιμάκωσή της, αλλά ποτέ δεν την καταδίκασε; Οι πολίτες κάθε μέρα που γεμίζουν το αυτοκίνητό τους με βενζίνη και ντίζελ, που θα πληρώσουν τώρα υπερτιμημένο το πετρέλαιο θέρμανσης κατά 40%, καθώς ξεκινάει ο χειμώνας, θα πρέπει να γνωρίζουν ότι το κάνουν αυτό, επειδή η Κυβέρνηση Μητσοτάκη αγκαλιάζεται με τον Νετανιάχου, υποστηρίζει την Κυβέρνηση του Ισραήλ και την Κυβέρνηση των Ηνωμένων Πολιτειών σε έναν τυχοδιωκτικό πόλεμο, ο οποίος για οκτώ μήνες δεν έχει οδηγήσει σε τίποτα απολύτως, αλλά δεν σταματά αυτός ο πόλεμος. Και οι αυξήσεις στις τιμές ενέργειας βεβαίως είναι κάτι για το οποίο ευθύνεστε και εσείς, τον υποστηρίζετε αυτόν τον πόλεμο. Δεν είναι κάτι που έπεσε από τον ουρανό, μία καταιγίδα, είχε πει πριν από μερικές εβδομάδες ο Πρωθυπουργός. Τους πολέμους τους φτιάχνουν οι κυβερνήσεις και η δική σας Κυβέρνηση υποστηρίζει τις κυβερνήσεις αυτές που δημιούργησαν τον πόλεμο. 
Επομένως, το να προσπαθούμε να αποποιηθούμε τις ευθύνες, το να προσπαθεί η Κυβέρνηση να εξορκίσει το κακό, λέγοντας ότι «αυτά αφορούν άλλους, όχι εμάς», είναι μία πολιτική στρουθοκαμηλισμού και καλό θα ήταν να αναλάβετε πλήρως τις ευθύνες που έχετε. Με επιφανειακά επιδόματα στη βενζίνη, στο ντίζελ, στο πετρέλαιο θέρμανσης, δεν αντιμετωπίζεται αυτή η κρίση.
Η Πλεύση Ελευθερίας πιστεύει ότι η Κυβέρνηση θα έπρεπε να παρέμβει πολύ πιο αποτελεσματικά και πρωτίστως στο να ελέγξει τα καρτέλ και τα ολιγοπώλια, να συγκρουστεί με τους φίλους της τους ολιγάρχες, να μειώσει την φορολογία στα καύσιμα, ιδίως τους άμεσους φόρους, και να κάνει κάτι για να αναδιανείμει το εισόδημα, ούτως ώστε να βγούμε από τον φαύλο κύκλο των χαμηλών μισθών. Γι’ αυτό εξάλλου έχουμε καταθέσει και πριν από δύο εβδομάδες πρόταση νόμου για την επαναφορά του δέκατου τρίτου και δέκατου τέταρτου μισθού για τους δημόσιους υπαλλήλους και της δέκατης τρίτης και δέκατης τέταρτης σύνταξης για τους συνταξιούχους. 
Κύριε Πρόεδρε, μιλώντας για τον Απολογισμό του οικονομικού έτους 2024, που είναι το αντικείμενο της σημερινής συζήτησης, θα ήθελα καταρχάς να υπενθυμίσω ότι ο προϋπολογισμός εκείνου του έτους ήταν ο δεύτερος μετά τη λήξη της πανδημίας του κορωνοϊού, ο οποίος εφήρμοζε πολιτική λιτότητας. Ήδη από την προηγούμενη χρονιά, δηλαδή από το οικονομικό έτος 2023, η Κυβέρνηση είχε επιστρέψει για πρώτη φορά μετά την πανδημία στην πολιτική της παρατεταμένης λιτότητας και των πρωτογενών πλεονασμάτων μετά την κατάργηση της λεγόμενης ρήτρας διαφυγής από την Ευρωπαϊκή Ένωση, που επέτρεπε την περίοδο 2020-2022 να έχουμε δημοσιονομική χαλάρωση και ελλειμματικούς προϋπολογισμούς. 
Έτσι, για το 2024, για δεύτερη συνεχή χρονιά, η ελληνική οικονομία επέστρεψε στην παλιά τροχιά της διαρκούς λιτότητας που επέβαλαν στη χώρα τα μνημόνια της περιόδου 2010-2018. Στην πράξη αυτό σήμαινε ότι τα έσοδα του προϋπολογισμού συνέχισαν να αυξάνονται ραγδαία, ενώ οι δαπάνες του κράτους, ιδίως στην κοινωνική πολιτική, συνέχισαν να συρρικνώνονται και να συγκρατούνται. 
Συνέπεια αυτής της περιοριστικής πολιτικής ή αλλιώς της λιτότητας ήταν να παραμένει ο ρυθμός ανάπτυξης σε χαμηλά επίπεδα, πέφτοντας από το 5,6% το 2022 στο 2,3% για το 2023 και στο 2,1% για το 2024 και για φέτος το Διεθνές Νομισματικό Ταμείο προβλέπει ότι θα πάμε και κάτω από το 2%. Έκτοτε, η ελληνική οικονομία διατηρεί έναν φθίνοντα μέσο ρυθμό οικονομικής ανάπτυξης. Αυτό οφείλεται στην επιστροφή της Κυβέρνησης, να μην το ξεχνάμε αυτό, από το 2023 σε μία πολιτική διαρκούς λιτότητας. 
Ο Απολογισμός του Ελεγκτικού Συνεδρίου για το πώς εκτελέστηκε στην πράξη ο Προϋπολογισμός του 2024 παρουσιάζει μία εικόνα όπου τα εισπραχθέντα έσοδα, κυρίως από φόρους, ξεπέρασαν τις προβλέψεις, οι οποίες ήταν ήδη πολύ φιλόδοξες. Δηλαδή, ο προϋπολογισμός υπερφορολογούσε και στην εκτέλεσή του υπερφορολόγησε ακόμη περισσότερο. Η απόκλιση από τα προβλεπόμενα έσοδα του Προϋπολογισμού του 2024 στην εκτέλεση του προϋπολογισμού ήταν 4,1 δισεκατομμύρια ευρώ, λέει το Ελεγκτικό Συνέδριο, δηλαδή 5,5% πάνω από τον αρχικό στόχο. Αυτό συνιστά και μια επιδείνωση σε σχέση με την απόκλιση του προηγούμενου χρόνου. Όμως, τελικά το Ελεγκτικό Συνέδριο λέει ότι επειδή καθυστέρησαν οι εισπράξεις από την ΑΑΔΕ, η τελική είσπραξη, η τελική απόκλιση, έφτασε τα 1,4 δισεκατομμύρια, δηλαδή έφτασε το 1,96% σε σχέση με τον στόχο. 
Επίσης, ο Απολογισμός του Ελεγκτικού Συνεδρίου για τις δαπάνες του 2024, όπως και την προηγούμενη χρονιά του 2023, επίσης, παρουσίασε απόκλιση. Και ενώ ο προϋπολογισμός του 2024 προέβλεπε δαπάνες 75,7 δισεκατομμυρίων, τελικά δαπανήθηκαν μόνο 73,7 δισεκατομμύρια, δηλαδή 2 δισ. κάτω και έτσι είχαμε απόκλιση, κατά το Ελεγκτικό Συνέδριο, 1,98%. 
Θα μπορούσε, ίσως, να καταλάβει κανείς γιατί θα υπήρχε απόκλιση στις δαπάνες, αλλά αυτό, αν ξοδεύονταν περισσότερα χρήματα κατά 2%. Αλλά εδώ έχουμε μία κατάσταση όπου συνέβη το ακριβώς αντίθετο. Είχαμε απόκλιση στα έσοδα με πιο πολλή φορολόγηση και απόκλιση στις δαπάνες με πιο πολλή φορολόγηση και συρρίκνωση των δαπανών κατά 2% σε σχέση με αυτά που προέβλεπε ο ήδη σκληρός και αυστηρός περιοριστικός προϋπολογισμός σας. Ήσασταν, με άλλα λόγια, επιθετικοί προς τους πολίτες στον προϋπολογισμό όσον αφορά τους φόρους και ακόμη επιθετικότεροι από τον στόχο στην εκτέλεση του προϋπολογισμού. Και ήσασταν φειδωλοί προς τους πολίτες στους στόχους του προϋπολογισμού όσον αφορά τις δαπάνες και ακόμη πιο σφιχτοχέρηδες όταν τον εκτελέσατε. 
Ως αποτέλεσμα οι δύστυχοι πολίτες χτυπήθηκαν και από τις δύο πλευρές. Και φορολογούνται περισσότερο από τον ετήσιο στόχο και επωφελούνται λιγότερο από τις δαπάνες σε σχέση με τους ήδη περιορισμένους στόχους του προϋπολογισμού. Αυτό είναι σημαντικό, γιατί η εκτέλεση του προϋπολογισμού αποκαλύπτει τις βαθύτερες προθέσεις της Κυβέρνησης. 
Εδώ θα πρέπει να παρατηρήσουμε ότι η απόκλιση κατά 1,96% στις εισπράξεις, σύμφωνα με την έκθεση του Ελεγκτικού Συνεδρίου, και 1,98% στις δαπάνες -ολιγότερες δαπάνες βέβαια- σύμφωνα με το Ελεγκτικό Συνέδριο, είναι πάρα πολύ κοντά στο όριο ουσιαστικού σφάλματος, έτσι, το αποκαλεί το Ελεγκτικό Συνέδριο. Δηλαδή, ένα όριο του 2%, που βάζει το Ελεγκτικό Συνέδριο, πέρα από το οποίο, αν υπάρχει υπέρβαση από την πλευρά της Κυβέρνησης στην εκτέλεση του προϋπολογισμού, αρχίζει και δημιουργείται σοβαρό πρόβλημα.
Αυτό δημιουργήθηκε στις εισπράξεις των φόρων, διότι υπήρχε μια πολιτική φοροεπιδρομής. Όμως αυτές οι εισπράξεις, σύμφωνα με το Ελεγκτικό Συνέδριο, καθυστέρησαν να φτάσουν στην ΑΑΔΕ και ενώ ήταν πάρα πολύ μεγάλες, τελικά ο τρόπος με τον οποίο εισπράχθηκαν τα χρήματα έδειξε αυτήν τη σχετικά περιορισμένη απόκλιση, 1,96%, που βέβαια βρίσκεται στο όριο του ουσιαστικού σφάλματος κατά το Ελεγκτικό Συνέδριο.
 Επίσης, θα πρέπει να πούμε ότι στις αποκλίσεις συνολικά στις δαπάνες του προϋπολογισμού, οι οποίες ήταν λιγότερες κατά την εκτέλεση αυτού κατά 2%, χτυπήθηκαν ιδιαιτέρως τα Υπουργεία του κράτους πρόνοιας. Έχουμε δύο περιπτώσεις: Το Υπουργείο Εργασίας και Κοινωνικής Ασφάλισης, το οποίο είχε προϋπολογισμένα 18,5 δισεκατομμύρια στον προϋπολογισμό του 2024, αλλά τελικά δαπάνησε μόνο 17 δισεκατομμύρια, μία μείωση των προβλεπόμενων δαπανών κατά 7% και στο Υπουργείο Κοινωνικής Συνοχής και Οικογένειας, που επίσης υποστηρίζει τα νοικοκυριά, είχαμε μία πτώση, δηλαδή μείωση των δαπανών, όχι κατά 7%, αλλά κατά 11%. Στον προϋπολογισμό προβλεπόταν να δαπανήσει αυτό το Υπουργείο 4 δισεκατομμύρια και δαπάνησε 3,56 δισεκατομμύρια. Αυτό είναι ενδεικτικό του ποιος χτυπιέται από την Κυβέρνηση, όταν θέλετε να σφίξετε το ζωνάρι: πάντα το κράτος πρόνοιας, πάντα η εργασία και πάντα η κοινωνική συνοχή και η οικογένεια. 
Εδώ υπάρχει, κατά την άποψή μας, ένα σοβαρό πρόβλημα δημοκρατικής νομιμοποίησης. Αν η Κυβέρνηση εκτελεί έναν προϋπολογισμό με απόκλιση περίπου 2% πάνω στις εισπράξεις και 2% κάτω στις δαπάνες, αυτό σημαίνει συνολική απόκλιση όσον αφορά τη λιτότητα κατά 4% εις βάρος του πολίτη. Εμείς λέμε ότι δεν δικαιούται η Κυβέρνηση να παίρνει ψήφο από τη Βουλή για έναν προϋπολογισμό σκληρής λιτότητας, τον οποίο όταν τον εκτελεί, εντείνει ακόμη περισσότερο τη λιτότητα, δηλαδή σφίγγει το ζωνάρι ακόμη περισσότερο κατά 4% εις βάρος των πολιτών. Αυτό κατά την άποψή μας συνιστά πολιτική εξαπάτηση.
 Η έκθεση του Ελεγκτικού Συνεδρίου παρουσιάζει επίσης τρία ιδιαιτέρως ανησυχητικά στοιχεία επιπλέον στον γενικό της απολογισμό: 
Το πρώτο από αυτά είναι το γεγονός ότι υπάρχουν 540 εκατομμύρια, δηλαδή πάνω από μισό δισεκατομμύρια, εσόδων που αποκαλούνται «μη αναγραφόμενα έσοδα» κατά την έκθεση του Ελεγκτικού Συνεδρίου, δηλαδή κοντά στο 1% του προϋπολογισμού, τα οποία όπως λέει το Ελεγκτικό Συνέδριο μειώνουν την αξιοπιστία της Κυβέρνησης και δημιουργούν επιπλέον αποκλίσεις. 
Δεύτερο πρόβλημα, υπάρχει μια σοβαρή κατάσταση με τους λεγόμενους «ειδικούς λογαριασμούς», τους οποίους το Ελεγκτικό Συνέδριο προσδιορίζει ως λογαριασμούς οι οποίοι δεν εγκρίνονται από τη Βουλή και βρίσκονται εκτός προϋπολογισμού, προσθέτοντας μάλιστα ότι παρά τις νομοθετήσεις από το 1995 η Κυβέρνηση συνεχίζει να διατηρεί αυτούς τους ειδικούς λογαριασμούς. Το ύψος τους σύμφωνα με το Ελεγκτικό Συνέδριο για το 2024 ήταν περίπου 8 δισεκατομμύρια ευρώ, δηλαδή πάνω από το 10% του προϋπολογισμού.
(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΙΩΑΝΝΗΣ ΠΛΑΚΙΩΤΑΚΗΣ)
Ακούσαμε στη διάρκεια της συζήτησης στην Επιτροπή ότι η Κυβέρνηση σκοπεύει να εντάξει τους ειδικούς λογαριασμούς στον τακτικό Προϋπολογισμό του 2027, δηλαδή ξεκινώντας από του χρόνου. Ώσπου να γίνει αυτό όμως, θα θέλαμε να μάθουμε από την Κυβέρνηση γιατί αυτό δεν έγινε τα προηγούμενα επτά χρόνια διακυβέρνησης της Νέας Δημοκρατίας. Και εννοείται ότι θα έχει μεγάλο ενδιαφέρον να δούμε τι περιέχεται τελικά σε αυτούς τους ειδικούς λογαριασμούς, όταν εμφανιστούν στον τακτικό προϋπολογισμό από του χρόνου. 
Το τρίτο ανησυχητικό φαινόμενο είναι, όπως τόνισε η Πρόεδρος του Ελεγκτικού Συνεδρίου στην εισήγησή της στην επιτροπή, ότι το 2024 είχαμε πάλι ένα τεράστιο ποσοστό δημοσίων συμβάσεων, 43% του συνόλου, με μία μόνο προσφορά, εκεί όπου υπήρξε διαγωνισμός, και στο 61% ήταν οι συμβάσεις με μία εταιρεία, που τις λάμβανε στην περίπτωση των απευθείας αναθέσεων και στις περιπτώσεις διαπραγματεύσεων χωρίς δημοσίευση προκήρυξης.
 Αυτό καταδεικνύει μία σοβαρή αποτυχία ανταγωνισμού και την κρυφή λειτουργία ολιγοπωλιακών καρτέλ, τα οποία συμφωνούν να μοιράζονται τα έργα, καθώς και βεβαίως την ύπαρξη ενός σκληρού κομματικού κράτους όπου τα έργα μοιράζονται σε φίλους, σε γνωστούς και σε «ημετέρους». Η έκθεση εξάλλου παρουσιάζει με όχι ιδιαίτερα κολακευτική αποτίμηση του Ταμείου Ανθεκτικότητας και Ανάκαμψης, από το οποίο υπενθυμίζω ότι έχουμε δέκα τέτοιες απευθείας αναθέσεις σε εταιρείες ψηφιακής τεχνολογίας, ύψους 2,4 δισεκατομμυρίων ευρώ, τις οποίες η Ευρωπαϊκή Εισαγγελία τον Απρίλιο του 2024 δήλωσε πως διερευνά. 
Αξίζει, επίσης, να μην ξεχνάμε ότι από τον Αναπληρωτή Υπουργό Εθνικής Οικονομίας, τον κ. Παπαθανάση, υπεγράφη το 2024 και ο προϋπολογισμός ύψους 647.000 ευρώ για το μπάζωμα του τόπου του εγκλήματος στα Τέμπη, μία υπόθεση που παραμένει στο επίκεντρο του δημοσίου ενδιαφέροντος, ιδίως μετά την πρόσφατη παραπομπή του πρώην Υφυπουργού παρά τω Πρωθυπουργώ Χρήστου Τριαντόπουλου στο Ειδικό Δικαστήριο.
 Ιδιαίτερο ενδιαφέρον παρουσιάζει και η συνοδευτική έκθεση του Ελεγκτικού Συνεδρίου για τη δημοσιονομική βιωσιμότητα του 2024 και ιδίως τα τμήματά της που αφορούν τις τράπεζες, το πρόβλημα της στέγης και τον κοινωνικό αποκλεισμό. Αναφορικά με τη στέγη, η έκθεση επισημαίνει ότι ο δείκτης υπερβολικής επιβάρυνσης, δηλαδή το ποσοστό των ανθρώπων που ξοδεύουν πάνω από το 40% του εισοδήματός τους για ενοίκιο κατοικίας, εκτινάχθηκε στην Ελλάδα στο 29% των ενοικιαστών το 2024, ενώ στην Ευρωπαϊκή Ένωση αυτό το ποσοστό είναι μόλις στο 8%. Αυτό δείχνει ότι το πρόβλημα της στέγης στη χώρα μας είναι πολύ οξύτερο, ακόμη και από τα άλλα κράτη της Ευρωπαϊκής Ένωσης που αντιμετωπίζουν σήμερα στεγαστική κρίση.
 Τέλος, η συνοδευτική έκθεση του Ελεγκτικού Συνεδρίου για τη Βιωσιμότητα έτους 2024 καταγράφει σταθερή επιδείνωση του ποσοστού των Ελλήνων που βρίσκονται αντιμέτωποι με τον κίνδυνο της φτώχειας και του κοινωνικού αποκλεισμού: από 26,1% το 2023 στο 26,9 το 2024 και πέρσι έφτασε στο 27,5%. Περίπου 2,8 εκατομμύρια άνθρωποι αντιμετωπίζουν τον κίνδυνο της φτώχειας και του κοινωνικού αποκλεισμού. Αυτό είναι χειρότερο από το ποσοστό που παρέλαβε η Κυβέρνηση της Νέας Δημοκρατίας το 2019, όταν η οικονομία δεν πήγαινε καλά και ο κίνδυνος φτώχειας και αποκλεισμού ανήλθε το 2024 στο 21% στην Ευρωπαϊκή Ένωση για να έχουμε και ένα συγκριτικό μέγεθος. 
Κατά την άποψή μας η επιδείνωση της φτώχειας και του αποκλεισμού συμβαδίζει με την έναρξη της πολιτικής λιτότητας της Κυβέρνησης το 2023, σε συνδυασμό με μια ταξική πολιτική που συγκεντρώνει το εισόδημα στα χέρια των λίγων, αντί να το αναδιανέμει δίκαια από τους λίγους στους πολλούς. 
Η Πλεύση Ελευθερίας βρίσκεται στον αντίποδα αυτών των πολιτικών. Πρεσβεύει ότι πρέπει να τελειώνουμε με τα πρωτογενή πλεονάσματα. Ζητά την αναδιανομή του εισοδήματος, παρεμβάσεις στις τράπεζες και πάγωμα ενοικίων και ενίσχυση του κοινωνικού κράτους.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Καζαμία.
Έχει ζητήσει τον λόγο για μία παρέμβαση ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Νίκος Καραθανασόπουλος. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ, κύριε Πρόεδρε.
ΑΛΕΞΑΝΔΡΟΣ ΚΑΖΑΜΙΑΣ: Η Διάσκεψη των Προέδρων είπε ότι δεν θα υπάρχουν παρεμβάσεις. 
ΠΡΟΕΔΡΕΥΩΝ (Ιωάννης Πλακιωτάκης): Δικαιούται τρίλεπτη. Συγγνώμη, δεν δικαιούται;
[bookmark: _Hlk243480887]ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Είναι τα γεγονότα τέτοια. ΑΛΕΞΑΝΔΡΟΣ ΚΑΖΑΜΙΑΣ: Να μιλήσει κατ’ εξαίρεση.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Εντάξει, τώρα, βρήκατε ζήτημα να θέσετε θέμα, κύριε Καζαμία. Αυτό είναι πρόκληση και προσβολή.
Λέω, λοιπόν, κύριε Πρόεδρε, ότι η Κοινοβουλευτική Ομάδα του ΚΚΕ θέλει να καταγγείλει την προσπάθεια αστυνομοκρατίας που γίνεται ακόμη και τώρα στο κέντρο της Αθήνας με τον έλεγχο από την Αστυνομία καθενός που προσπαθεί να προσεγγίσει το κέντρο και ιδιαίτερα μαθητών και φοιτητών. 
Αυτή η προσπάθεια βρήκε απέναντί της τη σθεναρή και αποφασιστική αντίσταση καθηγητών, μαθητών, εκπαιδευτικών και βεβαίως και των εργαζομένων. Το λέμε αυτό, ακριβώς γιατί όσες κινήσεις και αν κάνει η Κυβέρνηση με την αστυνομοκρατία, τη συκοφαντία, τις απειλές στα σχολεία, τον προκλητικό και προληπτικό εκφοβισμό των νέων, δεν πρόκειται να αντιμετωπίσει το διογκούμενο κύμα οργής και αγανάκτησης. Ήδη τα συλλαλητήρια είναι πολύ μαζικά, μαζικότατα. 
Το ποτάμι, κύριε Πρόεδρε, της λαϊκής και νεολαιίστικης οργής και ξεσηκωμού δεν πρόκειται να γυρίσει πίσω και αυτό ας το λάβει καλά η υπόψη της η Κυβέρνηση. 
ΠΡΟΕΔΡΕΥΩΝ (Ιωάννης Πλακιωτάκης): Έχετε δίκιο πάντως ότι δεν δικαιούτο, αλλά προφανώς κατά παρέκκλιση…
ΑΛΕΞΑΝΔΡΟΣ ΚΑΖΑΜΙΑΣ: Να κάνουμε όλοι οι κοινοβουλευτικοί παρέμβαση;
ΠΡΟΕΔΡΕΥΩΝ (Ιωάννης Πλακιωτάκης): Ναι, βεβαίως, όποιος θέλει, παρακαλώ, για ένα λεπτό.
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, σεβόμαστε απόλυτα τις αποφάσεις της Διάσκεψης των Προέδρων, αλλά η πολιτική υποχρέωση που έχουμε είναι να υπερασπιστούμε ως θέση ευθύνης τους πολίτες.
Αυτήν τη στιγμή θέλω να σας μεταφέρω και από τη Θεσσαλονίκη και από άλλες πόλεις, επικουρικά σε αυτά που ανέφερε ο Κοινοβουλευτικός Εκπρόσωπος του ΚΚΕ, ότι τελικά η συνταγή έπιασε. Η συνταγή της προληπτικής υπερδιόγκωσης, της φοβίας, της τρομοκράτησης των παιδιών μας, όχι εγκληματιών, των παιδιών μας, των δασκάλων μας, των γονέων, που είμαστε και πολλοί από εμάς με αυτήν την ιδιότητα, έπιασε, όπως σχεδιάστηκε.
Εδώ και δύο ημέρες -και αυτό επιβεβαιώνεται και από τα επιχειρησιακά σχέδια του Υπουργείου Προστασίας του Πολίτη- όποιος προσπαθεί να προσεγγίσει τους πυρήνες των πολιτών, των συμπολιτών μας, νέων ή μεγαλύτερων ηλικιών, γιατί δεν είναι μόνο φοιτητές, μαθητές, εκπαιδευτικοί γονείς, είναι και οι εργαζόμενοι, είναι μια σειρά από κοινωνικές τάξεις που δεν ακολουθούν κανένα πρότυπο, αλλά εκφράζουν αυτό που προκύπτει ως αποτέλεσμα των πολιτικών της Κυβέρνησης που σήμερα στο Ελληνικό Κοινοβούλιο εκπροσωπεί ο κ. Πετραλιάς, κάποια στιγμή ας μπει ένα όριο σε αυτήν την προκαταβολική τρομοκράτηση των πολιτών. 
Κανένας μας δεν θέλει ούτε επεισόδια ούτε την άσκηση βίας από καμία πλευρά. Αλλά από εκεί μέχρι να μας έρχονται μηνύματα από όλη την Ελλάδα ότι προσπαθεί να δοθεί μια αίσθηση ότι κάποιοι επιχειρούν και τους αρέσει και καταγγέλλω και μια δήλωση που έγινε από στέλεχος της Πλειοψηφίας, ότι εμείς στην Αριστερά εκπροσωπούμε κάποιους ανόητους, οι οποίοι θέλουν να κάψουν τη χώρα, είναι ντροπή και πρέπει να ακουστεί και από αυτήν την Αίθουσα. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, κύριε Καζαμία.
ΑΛΕΞΑΝΔΡΟΣ ΚΑΖΑΜΙΑΣ: Ένα λεπτό επί της διαδικασίας. 
Εγώ απεναντίας ήθελα να μιλήσει ο εκπρόσωπος του Κομμουνιστικού Κόμματος και καλά έκανε και μίλησε, οπότε δεν υπήρξε καμία προσβολή. 
Πρέπει να προσθέσω ότι στη Διάσκεψη των Προέδρων η άποψή μας ήταν να υπάρχουν παρεμβάσεις, οπότε θεωρούμε πως πρέπει να υπάρχουν. Τώρα διαδικαστικά το Σώμα έχει τη δυνατότητα να αποφασίσει με πλειοψηφία να υπάρξουν παρεμβάσεις και αυτή η απόφαση μπορεί να αλλάξει την απόφαση της Διάσκεψης των Προέδρων. 
Επομένως, προτείνω να επιτρέψουμε τις παρεμβάσεις, αφού έγινε αυτή η παρέκκλιση και καλώς έγινε κατά την άποψή μας, αν συμφωνούν και τα άλλα κόμματα. Αν δεν συμφωνούν με τρεις παρεμβάσεις για τους Κοινοβουλευτικούς Εκπροσώπους, τουλάχιστον να υπάρξει μία παρέμβαση για κάθε Κοινοβουλευτικό Εκπρόσωπο. Βλέπω και τον κ. Μηταράκη να κουνάει το κεφάλι του. Πιστεύω ότι είναι λογικό και θα βοηθήσει τη συζήτηση. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Κύριε Μηταράκη, παρακαλώ. 
ΝΟΤΗΣ ΜΗΤΑΡΑΚΗΣ: Καταρχήν συμφωνώ με την πρόταση του κ. Καζαμία να υπάρχει η δυνατότητα να έχουν παρεμβάσεις -μία ή δύο, δεν ξέρω πόσες- οι Κοινοβουλευτικοί Εκπρόσωποι. Πάντα υπάρχει επικαιρότητα η οποία πρέπει να σχολιάζεται. 
Επ’ ευκαιρία σχολίων που γίνανε ήδη, χαίρομαι πάρα πολύ με αυτό που είπε ο κ. Γιαννούλης. Προφανώς ουδείς θα ήθελε…
ΧΡΗΣΤΟΣ ΓΙΑΝΝΟΥΛΗΣ: Κύριε Μηταράκη, το αυτονόητο είναι αυτό. 
ΝΟΤΗΣ ΜΗΤΑΡΑΚΗΣ: Προφανώς, γι’ αυτό είπα ότι χαίρομαι ιδιαίτερα.
Οι ειρηνικές διαδηλώσεις των πολιτών προστατεύονται απόλυτα από το Σύνταγμα και είναι βασικό συστατικό του δημοκρατικού πολιτεύματος. 
ΧΡΗΣΤΟΣ ΓΙΑΝΝΟΥΛΗΣ: Στον κ. Καιρίδη να το πείτε.
ΝΟΤΗΣ ΜΗΤΑΡΑΚΗΣ: Το κρίσιμο είναι, βέβαια, η Ελληνική Αστυνομία να προστατέψει και αυτούς οι οποίοι θέλουν να πάνε ειρηνικά να συμμετάσχουν στις διαδηλώσεις, να αποφύγουμε κάτι που δυστυχώς έχουμε δει στο παρελθόν, οργανωμένες ομάδες που έχουν αυτοσκοπό τη βία να παρεισφρήσουν ανάμεσα στους ειρηνικούς διαδηλωτές. Αυτό είναι ευθύνη της Ελληνικής Αστυνομίας να το προασπίσει, όπως και να προασπίσει την περιουσία των πολιτών, τα καταστήματα. 
Είδαμε, δυστυχώς, σκηνές σε άλλες ευρωπαϊκές πόλεις, όπου ανάμεσα στους ειρηνικούς διαδηλωτές παρεισφρήσανε αναρχικά στοιχεία, τα οποία είχανε στόχο να σπάσουν καταστήματα, να κλέψουν τα εμπορεύματα καταστημάτων και από μεγάλα και από μικρά καταστήματα. Προφανώς κάτι τέτοιο δεν θα θέλαμε ποτέ να το δούμε στη χώρα μας. 
Ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Άρα, συμφωνούμε για μία παρέμβαση ανά Κοινοβουλευτική Ομάδα; Συμφωνεί το Σώμα;
ΟΛΟΙ OI ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Το Σώμα συμφώνησε ομόφωνα.
 Συνεχίζουμε τώρα με τον κατάλογο των ομιλητών. 
Τον λόγο έχει ο κ. Γεώργιος Κωτσός από τη Νέα Δημοκρατία. 
ΓΕΩΡΓΙΟΣ ΚΩΤΣΟΣ: Ευχαριστώ πολύ, κύριε Πρόεδρε. 
Κύριε Υπουργέ, αγαπητές και αγαπητοί συνάδελφοι, θα συμφωνήσω και εγώ με τη σειρά μου ότι είναι αναφαίρετο δικαίωμα των πολιτών να συμμετέχουν σε διαδηλώσεις, να εκφράζουν την άποψή τους, αλλά και ευθύνη και της Αστυνομίας να διαφυλάξει τη σοβαρότητα αυτών των κινητοποιήσεων και να αποκλείσει κάθε στοιχείο που δεν έχει καμία σχέση με τη συγκεκριμένη διαδήλωση και που βρίσκει αφορμή να παρεισφρήσει στη διαδήλωση ή να παρεισφρήσει στην πορεία, προκειμένου να δημιουργήσει μόνο προβλήματα και να αμαυρώσει το όλο κλίμα. Νομίζω ότι όλοι μας συμφωνούμε σε αυτό. 
Εξάλλου, μπλακ μπλοκ το ξέρετε, το έχετε δει, τι έχει συμβεί και σε άλλες περιοχές που φτάσαμε στη Γαλλία να βγάζουν στη δημοπρασία, σε ηλεκτρονική δημοπρασία, αυτά που με πλιάτσικο απέκτησαν από τα σπασμένα καταστήματα. 
ΧΡΗΣΤΟΣ ΓΙΑΝΝΟΥΛΗΣ: Εσείς πιστεύετε για τα παιδιά μας…
ΓΕΩΡΓΙΟΣ ΚΩΤΣΟΣ: Όχι δεν είπα αυτό, είπα να αποκλειστούν να παρεισφρήσουν μέσα στην ειρηνική αυτή πορεία, καμία σχέση με αυτό που λέτε. 
Συζητούμε σήμερα, λοιπόν, τον Απολογισμό και τον Ισολογισμό του Κράτους για το οικονομικό έτος 2024. Στην πραγματικότητα, αγαπητές και αγαπητοί συνάδελφοι, αξιολογούμε τη συνέπεια της οικονομικής πολιτικής που ξεκίνησε το 2019 και στόχευσε στη δημοσιονομική σταθερότητα, την ανάπτυξη και τη βελτίωση της καθημερινότητας των συμπολιτών μας. 
Κι εδώ, ως Πρόεδρος της αρμόδιας Επιτροπής, θα μου επιτρέψετε να ευχαριστήσω και να συγχαρώ όλους τους συναδέλφους για τη δημιουργική τους συνεισφορά κατά τη διάρκεια της συζήτησης που προηγήθηκε μέσα στην επιτροπή μας, παρουσία και της Προέδρου του Ελεγκτικού Συνεδρίου, αλλά και του Υπουργού. 
Και πραγματικά υπήρξε η πρόταση, όπως το είπατε, κύριε Κουκουλόπουλε, από τον κ. Καζαμία, η οποία έγινε και αποδεκτή και από τον Υπουργό, να συντμήσουμε τον χρόνο συζήτησης στην Ολομέλεια από την ώρα που έρχεται στη Βουλή η Έκθεση του Ελεγκτικού Συνεδρίου. Κι επειδή υπήρξε η δέσμευση από το Ελεγκτικό Συνέδριο ότι μέσα στον Νοέμβριο, το πολύ τέλος Νοεμβρίου, να έρθει η Έκθεση, θα προσπαθήσουμε με τον Υπουργό αρχές του 2027 το αργότερο να έχουμε και την αντίστοιχη συνεδρίαση στην επιτροπή μας και στη συνέχεια στο Κοινοβούλιο. Άρα, βλέπετε ότι οι όποιες δημιουργικές προτάσεις βρίσκουν ευήκοα ώρα και προσπαθούμε κάθε φορά να βελτιωνόμαστε όλοι μαζί. 
Τώρα εδώ να αναγνωρίσουμε, όμως, συνάδελφε, ότι η Ελλάδα του σήμερα είναι οικονομικά ισχυρότερη, με αυξημένη διεθνή αξιοπιστία και σημαντικές αναπτυξιακές προοπτικές από ό,τι στο παρελθόν. Αυτή η πορεία βεβαίως δεν ήταν συγκυριακή, αλλά αποτέλεσμα συγκεκριμένων επιλογών και συστηματικής προσπάθειας. 
Τα οικονομικά στοιχεία του 2024 είναι ενδεικτικά. Το πρωτογενές πλεόνασμα ανήλθε στα 8.698.000.000 ευρώ, έναντι του στόχου 4.635.000.000 ευρώ. Το ισοζύγιο του κρατικού προϋπολογισμού παρουσίασε πλεόνασμα 369.000.000 ευρώ έναντι προβλεπόμενου ελλείμματος. Τα καθαρά έσοδα ανήλθαν πάνω από τα 74.000.000.000 ευρώ, υπερβαίνοντας κατά 1.200.000.000 ευρώ την πρόβλεψη. Η ελληνική οικονομία αναπτύχθηκε με ρυθμό 2,2% υψηλότερο από το μέσο όρο της Ευρωζώνης. Το δημόσιο χρέος συνέχισε να αποκλιμακώνεται σε σχέση με το ακαθάριστο εθνικό μας προϊόν.
Βεβαίως, εδώ να πούμε ότι οφείλουμε να εξετάζουμε όλες τις αποκλίσεις αλλά και τις αιτίες τους, συμπεριλαμβανομένης και της μεταφοράς εξοπλιστικών προγραμμάτων στο 2025 και της υποεκτέλεσης ορισμένων δαπανών. 
Η δημοσιονομική αξιολόγηση απαιτεί σοβαρότητα, ακρίβεια, διαφάνεια, αλλά και ουσιαστικό έλεγχο. Το 2024, συναδέλφισσες και συνάδελφοι, προχώρησαν σημαντικές παρεμβάσεις για την κοινωνία και την οικονομία.
Είχαμε αύξηση του κατώτατου μισθού στα 830 ευρώ τον Απρίλιο, αύξηση των αποδοχών των δημοσίων υπαλλήλων για πρώτη φορά μετά από δεκατέσσερα χρόνια, αναπροσαρμογή των συντάξεων, επαναφορά των τριετιών από 1ης Ιανουαρίου του 2024, φορολογικές ελαφρύνσεις και μείωση επιβαρύνσεων για τα νοικοκυριά, αλλά και τις επιχειρήσεις, ενίσχυση των δημόσιων επενδύσεων και αξιοποίηση των ευρωπαϊκών πόρων, παρεμβάσεις για τη στέγαση, την απασχόληση, την ανταγωνιστικότητα και την εξωστρέφεια της ελληνικής οικονομίας. 
Στόχος μας η δημοσιονομική σταθερότητα να μεταφράζεται σε καλύτερα εισοδήματα, περισσότερες επενδύσεις, νέες θέσεις εργασίας και ισχυρότερη κοινωνική συνοχή.
Εξίσου σημαντική είναι και η βελτίωση της δημόσιας οικονομικής διαχείρισης. Όπως ανέδειξε και ο Υφυπουργός Εθνικής Οικονομίας και Οικονομικών, η προσπάθεια εκσυγχρονισμού περιλαμβάνει τα εξής: Πληρέστερη και ουσιαστικότερη καταγραφή της δημόσιας περιουσίας, των απαιτήσεων και των υποχρεώσεων του κράτους. Εκκαθάριση παλαιότερων οικονομικών εκκρεμοτήτων και ορθή συμφωνία των λογαριασμών. Βελτίωση της παρακολούθησης των εσόδων και των δαπανών των στρατιωτικών νοσοκομείων. Ψηφιακό εκσυγχρονισμό μέσω του πληροφοριακού συστήματος gov.ERP. Αξιοποίηση των παρατηρήσεων του Ελεγκτικού Συνεδρίου για την αντιμετώπιση αντινομιών. 
Εδώ πραγματικά οφείλω να αναγνωρίσω ότι το Ελεγκτικό Συνέδριο αλλά και η Πρόεδρός του κ. Ντούνη υπήρξαν πάρα πολύ ουσιαστικοί και αποτελεσματικοί στις παρατηρήσεις που κάνανε με βάση τον απολογισμό και τον ισολογισμό του κράτους μας. Οι παρεμβάσεις αυτές δεν είναι απλές λογιστικές διαδικασίες, είναι ουσιαστικά εργαλεία διαφάνειας, λογοδοσίας αλλά και αποτελεσματικότητας του κράτους. 
Κυρίες και κύριοι συνάδελφοι, η Ελλάδα έχει διανύσει πολύ μεγάλη απόσταση από το 2019 που αναλάβαμε τη διακυβέρνηση της χώρας μέχρι σήμερα. Η ανάκτηση της επενδυτικής βαθμίδας του 2023, η ανάπτυξη και η αποκλιμάκωση του δημόσιου χρέους, ενίσχυσαν τη θέση της χώρας μας διεθνώς αλλά και στην Ευρώπη. Αυτό, ωστόσο, δεν σημαίνει ότι πρέπει να αγνοούμε τις προκλήσεις. Η ακρίβεια, το στεγαστικό ζήτημα, η ανάγκη για περαιτέρω ενίσχυση των εισοδημάτων, αποτελούν συνεχή και διαρκή προσπάθεια. 
Ως Πρόεδρος της αρμόδιας επιτροπής, θεωρώ υποχρέωσή μας να διασφαλίσουμε ότι ο έλεγχος του δημοσίου χρήματος παραμένει ουσιαστικός και τεκμηριωμένος, να αναγνωρίσουμε τις θετικές επιδόσεις, αλλά και να επιμείνουμε στις διορθώσεις των όποιων αδυναμιών. Ο απολογισμός και ο ισολογισμός του 2024 αποτυπώνουν μία θετική δημοσιονομική πορεία. Η ευθύνη μας είναι να τη μετατρέψουμε σε διαρκή ανάπτυξη, κοινωνική πρόοδο, μεγαλύτερη εμπιστοσύνη από τους πολίτες προς τους θεσμούς. Γιατί μια ισχυρή Ελλάδα δεν κρίνεται μόνο από τους αριθμούς, αλλά και από τις ευκαιρίες που δημιουργεί σε κάθε πολίτη. 
Εδώ, αγαπητές και αγαπητοί συνάδελφοι, κλείνοντας, θα μου επιτρέψετε να σας θυμίσω, ότι, όχι πολλά χρόνια πριν, πριν μια δεκαετία, ο Υπουργός Οικονομικών της χώρας μας ήταν απολογούμενος απέναντι στους θεσμούς -την τρόικα αν θέλετε. Θα θυμάστε, ασφαλώς, την έλευση του τότε Προέδρου του Eurogroup, του κ. Ντάισελμπλουμ, που ήταν θέμα στα μέσα μαζικής ενημέρωσης διαρκώς και σήμερα Πρόεδρος του Eurogroup είναι ο Υπουργός Εθνικής Οικονομίας και Οικονομικών της χώρας μας.
Αυτό, αν μη τι άλλο, καταδεικνύει την επιτυχία της δημοσιονομικής μας πολιτικής αλλά και τη διεθνή αναγνώριση της οικονομικής πορείας της χώρας μας, γεγονός που μας δίνει τη δυνατότητα σε αυτή την πολύ κρίσιμη, ιδιαίτερη, δύσκολη και ασταθή περίοδο να στεκόμαστε κοντά στους συμπολίτες μας με μία σειρά μέτρων για να απαλύνουν τις επιπτώσεις της ενεργειακής ακρίβειας, μέτρα που ξεπέρασαν μέχρι στιγμής τα 850 εκατομμύρια ευρώ, άλλα 400 περίπου εκατομμύρια ευρώ στην κατεύθυνση της κοινωνικής συνοχής και μια διάθεση στα χέρια του Υπουργείου Οικονομικών και της Κυβέρνησης περίπου 950 εκατομμυρίων ευρώ  -εφόσον πάρουμε και την άδεια της Ευρωπαϊκής Επιτροπής- να δώσουμε επιπλέον στήριξη στην ελληνική οικονομία.
 Νομίζω, ότι είναι αναγνωρίσιμο από όλους μας ότι επί των ημερών της Κυβέρνησης της Νέας Δημοκρατίας η οικονομική κατάσταση της χώρας μας έχει βελτιωθεί στο μέγιστο δυνατό βαθμό. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε. 
Μια παρέμβαση από την Κοινοβουλευτική Εκπρόσωπο της Πλεύσης Ελευθερίας κ. Γεωργία Κεφαλά.
Παρακαλώ, έχετε τον λόγο.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε.
Εγώ απλά θα ήθελα να συμπληρώσω και μάλιστα, να υπογραμμίσω σε αυτά που ειπώθηκαν πριν από τους συναδέλφους, τα οποία εγώ χαρακτηρίζω ως ένα ευχολόγιο όσον αφορά την αντιμετώπιση της βίας που πρέπει να υποστούν τα παιδιά εκεί έξω σε όλη την Ευρώπη, γιατί δεν είναι τα παρεισφρούντα στοιχεία στη διαδήλωση που δημιουργούν τη βία. Τη βία τη δημιουργεί πάνω απ’ όλα η καταστολή, η αστυνομική βία και η έλλειψη ελέγχου στους αστυνομικούς. 
Δεν γίνεται να έχουμε συνεδρίαση για την ενεργειακή πολιτική που χαράσσεται χθες -φυσικά, να λείπει ο κ. Παπασταύρου από τη συνεδρίαση- και αυτά που λέμε ως επικεφαλίδα να είναι ότι πρέπει να αφήσουμε κάτι στα παιδιά μας. Αυτό λέγανε και επαναλαμβάνανε όλοι στη συνεδρίαση αυτή. Οι κυβερνώντες το λέγανε αυτό, ότι πρόκειται να αφήσουμε κάτι στους παιδιά μας. Τι εννοείτε ακριβώς; Να αφήσετε χρήματα στα δικά σας τα παιδιά ή να αφήσουμε κάτι σε όλα τα παιδιά του κόσμου; Γιατί αυτή τη στιγμή όποιον και να ρωτήσεις, δεν μπορεί να ζήσει, δεν μπορεί να σπουδάσει, δεν μπορεί να νοικιάσει ένα σπίτι, δεν μπορεί να μετακινηθεί. Στην έρευνα της GPO που έγινε για την κατάσταση και για τη γνώμη των ανθρώπων στα προβλήματα που υπάρχουν, το νούμερο ένα στην ερώτηση «Πόσο δυσκολεύεστε να καλύψετε τις ανάγκες σας;» ήταν τα καύσιμα και το πετρέλαιο θέρμανσης, που εσείς τώρα πρόσφατα έχετε φέρει επιδόματα. Το νούμερο ένα κατά 66,1%!
Οπότε καταλαβαίνετε ότι με αυτή τη διάθεση να μη λύσετε κανένα πρόβλημα και με αυτή τη διάθεση να μεταφέρετε τη βία που συμβαίνει εκεί έξω, η οποία είναι καταιγιστική και μας αφήνει άφωνους, δεκατριάχρονα και δεκατετράχρονα παιδιά, τα οποία έχουν μείνει χωρίς σαγόνια, χωρίς δόντια, χωρίς χέρια και θέλετε να πείτε ότι αυτό οφείλεται στην παρακίνηση των αριστερών και το ότι παρεισφρύουν στις ειρηνικές διαδηλώσεις ταραχοποιά στοιχεία. Μα βλέπουμε και εκεί που σπάνε οι βιτρίνες και που θα έπρεπε να είναι η αστυνομία εκεί κοντά, να λείπει και να είναι οι ίδιοι οι καταστηματάρχες εκεί φρουροί, να μην τους πάρουν το εμπόρευμα.
Λοιπόν, πάνω απ’ όλα, εκπαιδεύστε σωστά, κατευθύνετε σωστά τους αστυνομικούς, γιατί πρόκειται για τα παιδιά μας. Και εγώ προσωπικά, που και τα δυο μου παιδιά είναι στις πορείες, ανησυχώ. Εσείς φυσικά δεν έχετε παιδιά τα οποία είναι σε πορείες, τα έχετε λυμένα τα προβλήματά σας. Εμείς όμως έχουμε και ανησυχούμε πραγματικά από αυτήν την ασύλληπτη βία που εσείς επιτρέπετε και φυσικά και όλες οι δεξιές και ακροδεξιές κυβερνήσεις στην Ευρώπη.
Λοιπόν, αφήστε το ότι είναι υπεύθυνοι η αριστερά σε αυτά τα ζητήματα και φτιάξτε κάποια πολιτική που να απευθύνεται πραγματικά στους πολίτες και να λύνει τα πραγματικά τους προβλήματα. Γιατί αυτό το αφήγημα τελειώνει.
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε.
Τον λόγο έχει η κ. Καραγεωργοπούλου.
ΕΛΕΝΗ ΚΑΡΑΓΕΩΡΓΟΠΟΥΛΟΥ: Ευχαριστώ πολύ.
Έφυγε ο κ. Μηταράκης. Η αλήθεια είναι ότι η Κυβέρνησή σας έχει αποφασίσει να επιβάλλει με φασιστικές μεθόδους τις κυβερνητικές επιλογές ως τις μόνες ορθές λύσεις για μια κοινωνία που έχει φέρει σε στάδιο εξαθλίωσης και που διαρκώς ολισθαίνει κάθε μέρα στη φτωχοποίηση και στην ανέχεια, χάνοντας ολοένα και περισσότερα δικαιώματα, δικαιώματα συνταγματικά που θα έπρεπε να είναι εξασφαλισμένα. Δυστυχώς, είναι αναγκασμένοι οι νέοι σε όλη την Ευρώπη, σε όλο τον κόσμο αλλά και στη χώρα μας σήμερα -και οφείλουμε όλοι μας να αποτίσουμε έναν θερμό χαιρετισμό στο Πανεκπαιδευτικό Συλλαλητήριο- να διεκδικούν με τον πιο ηχηρό τρόπο το δικαίωμά τους σε αξιοπρεπή ζωή, το δικαίωμά τους σε δωρεάν δημόσια εκπαίδευση, δωρεάν δημόσια παιδεία, δωρεάν δημόσια υγεία, από εκείνα τα αγαθά, τα δημόσια αγαθά που δεν θα έπρεπε να αμφισβητούνται και όμως σήμερα είναι με τεράστια ερωτηματικά.
Να περάσω, όμως, στο σημερινό νομοσχέδιο. Κύριε Υφυπουργέ, στην διάρκεια συνεδρίασης της αρμόδιας επιτροπής δηλώσατε ότι όλες οι παρατηρήσεις του Ελεγκτικού Συνεδρίου -και συγγνώμη θα διορθώσω, όχι νομοσχέδιο, πλέον έχουμε συνηθίσει σε τόσα πολλά νομοσχέδια, πρόκειται για τον ισολογισμό και απολογισμό του οικονομικού έτους 2024-, εκεί λοιπόν δηλώσατε κατά τη διάρκεια της συζήτησης ότι οι παρατηρήσεις του Ελεγκτικού Συνεδρίου αφορούσαν στο αρχικό σχέδιο του απολογισμού και του ισολογισμού του 2024 και ότι έχουν ενσωματωθεί στον τελικό ισολογισμό που καλείται σήμερα να κυρώσει η ελληνική Βουλή. 
Τα ίδια τα επίσημα έγγραφα όμως του Υπουργείου σας, δημιουργούν σοβαρά ερωτηματικά για την ακρίβεια αυτής της διαβεβαίωσης. Το Ελεγκτικό Συνέδριο διαπίστωσε ότι εξαιτίας λογιστικών σφαλμάτων ταξινόμησης, πληρότητας και ορθότητας, τα ταμειακά διαθέσιμα της Κεντρικής Διοίκησης εμφανίζονται υπερεκτιμημένα κατά 830,89 εκατομμύρια ευρώ. Μάλιστα συνιστά την επανεξέταση και, όπου απαιτείται, τη διόρθωση των σχετικών λογιστικών εγγραφών.
Ωστόσο, στην έγγραφη έκθεση του Υπουργείο σας προς το Ελεγκτικό Συνέδριο για το σημαντικότερο επιμέρους ποσό, ύψους 886,98 εκατομμυρίων ευρώ, δεν αναφέρεται ότι πραγματοποιήθηκε διόρθωση. Άρα δεν έχουμε ενσωμάτωση. Αντιθέτως, υποστηρίζετε ότι τα συγκεκριμένα χρήματα ορθώς περιλαμβάνονται στα ταμειακά διαθέσιμα, και παραπέμπω στην έκθεση του Υπουργού Εθνικής Οικονομίας και Οικονομικών, στη σελίδα 21, παράγραφος 3.1.28. Επί της συγκεκριμένης παρατήρησης δηλαδή, έχουμε διαφορετική λογιστική θέση από εκείνη του Ελεγκτικού Συνεδρίου.
Και δεν είναι η μοναδική περίπτωση. Η ίδια έγγραφη έκθεση του Υπουργείου αναγνωρίζει υπερεκτίμηση επενδύσεων κατά 49,01 εκατομμύρια ευρώ και δηλώνει ρητά ότι οι διορθωτικές εγγραφές θα πραγματοποιηθούν στη χρήση του 2025. Η έκθεση του Υπουργού το αναφέρει στη σελίδα 18, παράγραφος 3.1.22γ. Αντίστοιχα, για την αποτίμηση της συμμετοχής του Δημοσίου στην ΕΕΣΥΠ μετά την απορρόφηση του Ταμείου Χρηματοπιστωτικής Σταθερότητας, προκύπτει διαφορά 257,7 εκατομμυρίων ευρώ, για την οποία επίσης προβλέπεται αναπροσαρμογή στη χρήση του 2025, έκθεση του Υπουργού, παραπέμπω ξανά στη σελίδα 18, παράγραφος 3.1.22β.
Πώς λοιπόν, κύριε Υφυπουργέ, υποστηρίζετε ότι όλες οι παρατηρήσεις έχουν ενσωματωθεί στον τελικό ισολογισμό του 2024, όταν το ίδιο το Υπουργείο σας δηλώνει εγγράφως ότι οι συγκεκριμένες διορθώσεις θα πραγματοποιηθούν στην επόμενη οικονομική χρήση; Και εδώ ανακύπτει ένα ακόμη πιο σοβαρό ζήτημα. Οι χρηματοοικονομικές καταστάσεις του Γενικού Λογιστηρίου που έχουν κατατεθεί στη Βουλή εμφανίζουν ταμειακά διαθέσιμα 20,11 δισεκατομμυρίων ευρώ, Χρηματοοικονομικές Καταστάσεις 2024, Μέρος Α', σελίδα 12. Πρόκειται για το ίδιο ακριβώς ποσό που παραθέτει το Ελεγκτικό Συνέδριο στην έκθεσή του, επί του οποίου διαπιστώνει την υπερεκτίμηση. 
Ο ισολογισμός που καλούμαστε να κυρώσουμε είναι τελικά ο ίδιος με εκείνον στον οποίο αναφέρονται οι παρατηρήσεις του Ελεγκτικού Συνεδρίου ή υπάρχει μεταγενέστερη διορθωμένη έκδοση; Και αν υπάρχει, πού αποτυπώνονται οι μεταβολές; Έχει επαληθευτεί η ορθότητά τους από το Ελεγκτικό Συνέδριο; Διότι η Βουλή οφείλει να γνωρίζει ποιες χρηματοοικονομικές καταστάσεις ελέγχθηκαν, ποιες εγκρίνει και αν η ελεγκτική γνώμη καλύπτει πράγματι τις τελικές καταστάσεις. Και βεβαίως, η διόρθωση μιας λογιστικής εγγραφής δεν ισοδυναμεί αυτομάτως με την αντιμετώπιση των παρατυπιών που διατύπωσε το Ελεγκτικό Συνέδριο. 
Ας δούμε, λοιπόν, τι συμβαίνει με τη συμμόρφωση της διοίκησης. Στις δημόσιες συμβάσεις το Ελεγκτικό Συνέδριο καταγράφει σε συγκεκριμένες περιπτώσεις κατατμήσεις συμβάσεων, απευθείας αναθέσεων αντί διαγωνιστικών διαδικασιών, αλλά και συμβάσεις ύψους 2,46 εκατομμυρίων ευρώ που δεν υποβλήθηκαν στον υποχρεωτικό προσυμβατικό έλεγχο. 
Στην επιτροπή επικαλεστήκατε, κύριε Υφυπουργέ, τα νόμιμα χρηματικά όρια και το περιορισμένο ποσοστό των απευθείας αναθέσεων. Μα το ερώτημα δεν είναι αν επιτρέπονται οι απευθείας αναθέσεις, είναι αν τηρείται η νομοθεσία.
Η Πρόεδρος του Ελεγκτικού Συνεδρίου μάς ενημέρωσε ότι, όπου διαπιστώνονται μη νόμιμες δαπάνες, κινούνται οι προβλεπόμενες διαδικασίες αναζήτησης των ποσών. Ποια είναι, λοιπόν, η εξέλιξη των ελέγχων για τις συγκεκριμένες παρατυπίες; Έχουν διερευνηθεί οι ευθύνες; Έχουν διαπιστωθεί μη νόμιμες πληρωμές; Έχουν πραγματοποιηθεί οι καταλογισμοί και οι ανακτήσεις; Ή μήπως τα εύκολα θύματα -οι πολίτες φορολογούμενοι- είναι αυτοί που καλούνται σε συμμόρφωση; Άλλως, το Ελληνικό Δημόσιο πλέον με ηλεκτρονικά μέσα προβαίνει σε κατασχέσεις περιουσιακών στοιχείων και σε αναγκαστική εκτέλεση.
Το ίδιο πρόβλημα επανέρχεται και στη χρήση του τακτικού αποθεματικού. Το Ελεγκτικό Συνέδριο διαπιστώνει ότι 264,93 εκατομμύρια ευρώ διατέθηκαν για την εξόφληση δικαστικών αποφάσεων, παρότι μέρος των σχετικών υποχρεώσεων ήταν ήδη γνωστό και μπορούσε να είχε προϋπολογιστεί. Η Πρόεδρός του επιβεβαίωσε ότι πρόκειται για ένα πρόβλημα που επαναλαμβάνεται επί σειρά ετών, και εσείς επικαλεστήκατε αποφάσεις που εκδίδονται μετά την κατάρτιση του προϋπολογισμού. 
Το Ελεγκτικό Συνέδριο όμως αναφέρεται και σε αποφάσεις προηγούμενων ετών, ξέρετε. Μάλιστα στην έγγραφη απάντησή του, το ίδιο το Υπουργείο αναγνωρίζει ότι οι υποχρεώσεις προηγούμενων ετών επιβαρύνουν τα αποθεματικά εξαιτίας διαδικαστικών καθυστερήσεων. Γιατί συνεχίζεται λοιπόν αυτή η πρακτική, παρά τις επανειλημμένες παρατηρήσεις; Ποιος ελέγχει τις καθυστερήσεις και έχει υπολογιστεί το πρόσθετο κόστος που ενδεχομένως προκαλούν σε τόκους και επιβαρύνσεις; Ποιος το έχει υπολογίσει και πώς είναι αυτό γνωστό στην Ελληνική Βουλή;
Το Ελεγκτικό Συνέδριο επισημαίνει ότι δεν είχε αξιολογηθεί επαρκώς ο κίνδυνος επιβάρυνσης του Δημοσίου από 415,05 εκατομμύρια ευρώ δαπανών του ΟΠΕΚΕΠΕ, που έχουν αποκλειστεί από ενωσιακή χρηματοδότηση. Και το Υπουργείο απαντά ότι δεν μπορεί ακόμη να προσδιοριστεί η παρούσα αξία της ενδεχόμενης υποχρέωσης, επειδή δεν είναι γνωστός ο χρονικός ορίζοντας συμψηφισμού με μελλοντικές επιδοτήσεις. Η έκθεσή σας είναι, του αρμόδιου Υπουργού, στη σελίδα 28, παράγραφος 3.1.47. 
Έχει πλέον προσδιοριστεί ποιο μέρος αυτών των ποσών θα επιβαρύνει τελικά το Δημόσιο και ποιες θα είναι οι συνέπειες για τις μελλοντικές αγροτικές ενισχύσεις; Η αδυναμία ακριβούς αποτίμησης μιας δημοσιονομικής επιβάρυνσης δεν σημαίνει ότι ο σχετικός κίνδυνος παύει να υφίσταται. Και ξέρετε, εκεί έξω περιμένουν οι αγρότες. Ακόμα περιμένουμε τα δύο ΑΦΜ που καταχράστηκαν τις επιδοτήσεις, εξαιτίας των οποίων πολλοί δεν έχουν ακόμη αποζημιωθεί και επιδοτηθεί.
Στην επιτροπή αναφερθήκατε στη λογιστική μεταρρύθμιση και στη λειτουργία του «GovERP» από το 2027. Το νέο λογιστικό πλαίσιο έχει θεσμοθετηθεί ήδη από το 2018. Στον ισολογισμό του 2024, οι υποδομές και ο εξοπλισμός του κράτους εξακολουθούν να εμφανίζονται με μηδενική λογιστική αξία. Το ίδιο το Γενικό Λογιστήριο αναγνωρίζει ότι δεν είναι ακόμη σε θέση να αποτιμήσει παρά ένα μέρος της δημόσιας περιουσίας. Και φυσικά δεν μπορούμε να ξεχνάμε ότι η δημόσια περιουσία είναι αδήλωτη και στο Ελληνικό Κτηματολόγιο, εκεί που οι νέες διατάξεις για την κατοχύρωση περιουσίας με έκτακτη χρησικτησία, ομολογώ ότι θα βρουν γόνιμο έδαφος σε αυτούς τους «πραγματικούς επενδυτές» που είναι φίλοι σας.
Επομένως, το ερώτημα δεν είναι πότε σχεδιάζετε να ολοκληρώσετε τη μεταρρύθμιση. Αυτό μας το είπατε. Το ερώτημα είναι με ποια πληρότητα αποτυπώνεται σήμερα η περιουσιακή κατάσταση του Δημοσίου και ποιες συγκεκριμένες ενέργειες έχουν γίνει για να αντιμετωπιστούν οι αδυναμίες που κατέγραψε το Ελεγκτικό Συνέδριο. Η λειτουργία του νέου πληροφοριακού συστήματος το 2027 δεν αποτελεί απάντηση στις παρατηρήσεις για τον ισολογισμό του 2024, και η Βουλή σήμερα καλείται να κυρώσει τον απολογισμό και τον ισολογισμό του 2024. Το θεμελιώδες ερώτημα είναι ποιον ακριβώς ισολογισμό καλείστε να ψηφίσετε.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Καραγεωργοπούλου. 
Θα δώσω τον λόγο στον κ. Σταμάτη, αμέσως μετά στην κ. Σπυριδάκη και θα κλείσουμε με την κ. Φωτίου.
ΓΕΩΡΓΙΟΣ ΣΤΑΜΑΤΗΣ: Σας ευχαριστώ, κύριε Πρόεδρε. 
Κυρίες και κύριοι συνάδελφοι, ένα από τα βασικά ερωτήματα, πέραν της υποχρέωσης από τον Κανονισμό της Βουλής για τον σημερινό Απολογισμό του Κρατικού Προϋπολογισμού του 2024, είναι τελικά αν η εκτέλεση του προϋπολογισμού είχε θετικό ή αρνητικό πρόσημο. Η απάντηση προφανώς είναι ότι είχε θετικό πρόσημο. 
Και έχει πολύ ενδιαφέρον το γεγονός ότι τα έσοδα από τις μη χρηματοοικονομικές συναλλαγές υπερέβησαν τις προβλέψεις κατά 1,4 δισεκατομμύρια ευρώ, κυρίως λόγω των αυξημένων φορολογικών εισπράξεων. Πώς αποτυπώνεται αυτό; Αποτυπώνεται προφανώς στο ότι έχει γίνει ένα πιο δίκαιο σύστημα φορολογικής πολιτικής, υπάρχει μια μεταρρύθμιση, υπάρχει η ψηφιοποίηση. Άρα, το κράτος έχει περισσότερα έσοδα. Και τα περισσότερα αυτά έσοδα βοηθούν σε άλλους μοχλούς ανάπτυξης και στήριξης συγκεκριμένων κοινωνικών και επαγγελματικών ομάδων.
Γίνεται, λοιπόν, μια συζήτηση για το αν τελικά ο ΦΠΑ στη χώρα μας είναι αυτός που δημιουργεί έσοδα για την Κυβέρνηση και αν η Κυβέρνηση ουσιαστικά τον χρησιμοποιεί έτσι όπως την κατηγορείτε. Όχι, αυτό είναι επειδή πλέον οι περισσότεροι Έλληνες, σε σχέση με το παρελθόν -προφανώς αυτοί που μπορούν- πληρώνουν τους αντίστοιχους φόρους. Άρα, εδώ για εμάς είναι πολύ σημαντικό το εξής. Να δούμε ποιες ήταν οι συνολικές υποχρεώσεις της Κεντρικής Διοίκησης και αν τελικά αυτές παρέμειναν σταθερές. 
Πρώτον, βελτιώθηκε η χρηματοδοτική επίδοση σε σύγκριση με το 2023, καθώς το αρνητικό λογιστικό αποτέλεσμα των περίπου 9 δισεκατομμυρίων πήγε στο 1,2 δισεκατομμύριο ευρώ. Άρα, αυτό ουσιαστικά δημιούργησε το πρωτογενές αποτέλεσμα το οποίο είχε η Γενική Κυβέρνηση.
Κυρίως, όμως, αυτό που πρέπει να δούμε σαν συμπέρασμα είναι -σας το ανέφερε πριν και η εισηγήτριά μας- αν τα αποτελέσματα του 2024 καταγράφουν θετικότερη εκτέλεση σε σχέση με τις αρχικές προβλέψεις. Προφανώς και καταγράφονται καλύτερα αποτελέσματα σε σχέση με τις αρχικές προβλέψεις. Άρα, αυτό είχε σαν αποτέλεσμα τη βελτίωση του λογιστικού αποτελέσματος της κεντρικής διοίκησης -του κράτους, δηλαδή- και μείωση του μακροπρόθεσμου δανεισμού της χώρας. 
Αυτά είναι πάρα πολύ σημαντικά και προφανώς δεχόμαστε όλες τις παρατηρήσεις από το Ελεγκτικό Συνέδριο και ούτω καθεξής, που αναδεικνύουν διάφορες εκκρεμότητες, αλλά η ουσία είναι αν αυτός ο Ισολογισμός-Απολογισμός δείχνει και πού οδηγείται η ελληνική οικονομία. 
Είναι ξεκάθαρο ότι η βελτίωση της δημοσιονομικής πολιτικής που έχει η Κυβέρνηση έχει βοηθήσει και στα οικονομικά του κράτους και νομίζω ότι αυτό είναι  -δεν θα έλεγα τη λέξη επιτυχία- ένας στόχος ο οποίος επιτεύχθηκε απ’ όλους τους συμμετέχοντες που συμμετέχουν σε όλο αυτό, στην χάραξη, δηλαδή, και στην παραγωγή οικονομικής και φορολογικής πολιτικής. 
Συνεπώς, νομίζω ότι αυτή η χρηματοοικονομική απεικόνιση που έχουμε σε όλο το κομμάτι είναι πολύ σημαντική, όπως είναι σημαντικό ότι σήμερα ο κοινοβουλευτικός έλεγχος έχει ιδιαίτερη σημασία, καθώς η κύρωση αυτών των καταστάσεων συνάδει και συνεπάγεται με τη λογοδοσία που πρέπει πάντα να υπάρχει και αυτό είναι ίσως το πιο σημαντικό. 
Και πάλι σας ευχαριστώ για την προσοχή σας.
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Σταμάτη.
Τον λόγο έχει τώρα η κ. Αικατερίνη Σπυριδάκη.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, θα ξεκινήσω πάλι σήμερα –αναγκαστικά, δεν μπορώ να κάνω αλλιώς- από το Λασίθι, που 1η του μήνα πλημμύρισε και μετά την επίσκεψη του κυβερνητικού κλιμακίου στις 5 του μήνα ακόμη περιμένουν οι αγρότες τον μηχανισμό με τον οποίο θα αποζημιωθούν. Είπαμε 4-5 του μήνα, μέχρι το τέλος της εβδομάδας, μετά μετατέθηκε για τη χθεσινή ημέρα, σήμερα μαθαίνω ότι πάμε πάλι για την Παρασκευή. 
Ταυτόχρονα, όμως, να σας πω ότι αυτοί οι άνθρωποι δεν έχουν εισόδημα. Αυτοί οι άνθρωποι δεν ξέρουν πώς θα καλύψουν τα χρέη τους. Μιλάμε για μια κοινωνία η οποία στηρίζεται μόνο στον αγροτικό τομέα. Αν ο αγρότης δεν έχει χρήματα, δεν θα πληρώσει τον γεωπόνο που χρωστάει, δεν θα πάει στο σούπερ μάρκετ, δεν θα πάει στο καφενείο. Προχθές ξεκίνησαν τα μαθήματα των παιδιών για τις δραστηριότητές τους. Μόλις τέσσερα παιδάκια μπόρεσαν να φανούν για να μάθουν κρητικούς χορούς, άλλα για να κάνουν αθλητισμό. Γιατί; Γιατί οι γονείς τους δεν μπορούν να ανταπεξέλθουν.
 Το Σάββατο πήγα εγώ προσωπικά στη λαϊκή και είδα ότι οι πατάτες είναι στην τιμή 1,80, γιατί οι πατάτες Οροπεδίου έχουν καταστραφεί. Όλα τα  ξενοδοχεία της Χερσονήσου έπαιρναν προϊόντα από το Οροπέδιο και εμείς ακόμα περιμένουμε ποιος θα είναι ο μηχανισμός εκείνος που θα δώσει σε αυτούς τους ανθρώπους κάποιες προκαταβολές για να μπορέσουν να ζήσουν, να επιβιώσουν. 
Δεν μπορώ, επίσης, να μη μιλήσω για την Ιεράπετρα, που είναι δεύτερη εβδομάδα πάλι με κρίση. Παράτυπα εισερχόμενοι τριακόσιοι επτά άνθρωποι ήρθαν χθες στην ΑΓΡΕΞ, εκατόν δώδεκα έφτασαν το βράδυ, σήμερα το πρωί είμαστε στους πεντακόσιους πενήντα. Πρόκειται για ανθρώπους οι οποίοι φτάνουν σε μια πολιτεία ανίκανη να διαχειριστεί την κατάσταση και την κρίση. Η Ιεράπετρα γίνεται το σημείο εκτόνωσης μιας κρίσης χωρίς σχέδιο. Οι άνθρωποι αυτοί είναι χωρισμένοι σε έναν υπαίθριο χώρο στην ΑΓΡΕΞ, οι υπόλοιποι είναι κάτω από το Λιμεναρχείο Ιεράπετρας, με ανθρώπους να περνούν και να ρωτάνε -γιατί είμαστε ακόμη άνθρωποι- πώς μπορούν να βοηθήσουν. 
Το πιο σημαντικό είναι ότι αυτή η στιγμή η Ιεράπετρα έχει αφεθεί μόνη της να διαχειριστεί μια κατάσταση που δεν της αναλογεί εξ ολοκλήρου και περιμένω ακόμα από το Υπουργείο Ναυτιλίας να μας πει αν θεωρεί ότι ο χώρος στον οποίο γίνεται η ταυτοποίηση είναι κατάλληλος -αν, δηλαδή, είναι κατάλληλος ένας υπαίθριος χώρος ή ο χώρος κάτω από το λιμεναρχείο της Ιεράπετρας- και από το Υπουργείο Μετανάστευσης να μας πει τι σκοπεύει να κάνει με τις ροές.
Και ενώ όλα αυτά συμβαίνουν στο Λασίθι με τους ανθρώπους να νιώθουν ότι είναι εγκαταλελειμμένοι και μόνοι -και αναρωτιέμαι ποια θα ήταν η διαφορά της ακυβερνησίας, η αλήθεια είναι μεταξύ μας, μιας και μιλάμε σε αυτήν εδώ την Αίθουσα- περνάω στα του νομοσχεδίου. 
Υπάρχουν δύο διαφορετικές εικόνες για την ελληνική οικονομία. Η μία είναι αυτή που παρουσιάζει η Κυβέρνηση με πλεονάσματα, επενδύσεις, αυξημένα έσοδα και πανηγυρικές δηλώσεις. Η άλλη είναι έξω από αυτή την Αίθουσα, είναι στο σούπερ μάρκετ όπου ο άνθρωπος, ο κάθε άνθρωπος αναγκάζεται να αφήσει τα μισά πράγματα στο ταμείο, είναι ο νέος εργαζόμενος που ψάχνει σπίτι και συνειδητοποιεί ότι δεν μπορεί να κάνει κάτι άλλο με τον μισθό του πέρα ​​από το να νοικιάσει ένα σπίτι γιατί του παίρνει ήδη το 40% του μισθού, είναι ο αγρότης που θέλει να δουλέψει όλη τη χρονιά και δεν ξέρει πότε θα πληρωθεί.
Αυτή είναι η δεύτερη εικόνα και ομολογώ ότι δεν την έχουμε δει στις κυβερνητικές εξαγγελίες και θα έπρεπε για μένα, αν με ρωτάτε, να είναι στο επίκεντρο κάθε συλλογισμού και κάθε απολογισμού, γιατί ένας απολογισμός, όπως σήμερα που έρχεται δύο χρόνια μετά που πλέον είναι παγιωμένη τακτική, δεν επιτρέπει τον σωστό κοινοβουλευτικό έλεγχο. Έρχεται όταν οι αποφάσεις έχουν πλέον παράξει και ολοκληρώσει αποτελέσματα. 
Έρχομαι στην ουσία. Το 2024 τα φορολογικά έσοδα ξεπέρασαν τον αρχικό προϋπολογισμό κατά 4,31 δισεκατομμύρια ευρώ. Ακόμα κι αν συνυπολογίσουμε τις έκτακτες εισπράξεις που επηρέασαν το αποτέλεσμα, η υπέρβαση των φορολογικών στόχων παραμένει σημαντική. Την ίδια στιγμή οι κρατικές πληρωμές, εξαιρουμένων των χρηματοοικονομικών συναλλαγών, ήταν σχεδόν 2 δισεκατομμύρια ευρώ χαμηλότερες από τις προβλέψεις και κάπως έτσι αντί για έλλειμμα 3δισεκατομμυρίων, προκύπτει πλεόνασμα 410 εκατομμυρίων σε συγκεκριμένες συναλλαγές, περισσότερα έσοδα από τα αναμενόμενα, λιγότερες πληρωμές από τις προβλεπόμενες. 
Και, ναι, -το είπε και ο συνάδελφός σας, ο κ. Σταμάτης, πριν- τα βιβλία τα λογιστικά τα έχετε φτιάξει καλά. Σε έσοδα-έξοδα είμαστε καλά. Όμως, το ερώτημα το εύλογο είναι ένα: Πόσο από αυτό το δημοσιονομικό αποτέλεσμα μεταφράστηκε τελικά σε πραγματική ανακούφιση για τον πολίτη; Γιατί, όπως ξέρετε, όσο ανεβαίνουν οι τιμές των βασικών αγαθών, αυξάνεται το ΦΠΑ που επιβαρύνει την αγορά. Η ακρίβεια, λοιπόν, που εξαντλεί το διαθέσιμο εισόδημα των νοικοκυριών συνδέεται με αυξημένα φορολογικά έσοδα, που εσείς αυτή τη στιγμή ευαγγελίζεσθε.
Όταν το ΠΑΣΟΚ προτείνει στοχευμένη και προσωρινή μείωση του ΦΠΑ στα βασικά αγαθά με ουσιαστικούς ελέγχους στην αγορά, μας απαντάτε ότι δεν υπάρχουν περιθώρια. Δεν υπάρχουν περιθώρια για ποιον; Γιατί το 2024 οι έμμεσοι φόροι αντιστοιχούσαν στο 42,8% των φορολογικών εσόδων της χώρας έναντι 32,7% στην Ευρωπαϊκή Ένωση. Οι τιμές των τροφίμων αυξήθηκαν κατά 26,4 για την τριετία 2022-2024 και το 26,9 του πληθυσμού βρίσκεται αντιμέτωπο με κίνδυνο φτώχειας ή κοινωνικού αποκλεισμού. 
Να θυμίσω, επίσης, ότι όλα αυτά συμβαίνουν ενώ η αγοραστική μας δύναμη είναι η χειρότερη στην Ευρώπη. Από αυτές τις πρωτιές ποτέ δεν λέτε κάτι, βέβαια, κάτι. Αυτή, όμως, είναι η πραγματικότητα πίσω από τους αριθμούς.
Βλέπουμε και τη στεγαστική κρίση. Σχεδόν το 29% της χώρας δαπανά το 40% του μισθού του για να μπορέσει να βρει κατοικία και την ίδια ώρα εσείς συνεχίζετε να παρουσιάζετε την Golden Visa ως επενδυτική επιτυχία. Βεβαίως, έρχονται κεφάλαια, αγοράζονται ακίνητα, καταγράφονται επενδυτικές εισροές, αλλά ποιος εξετάζει τι συμβαίνει στην άλλη πλευρά αυτής της αγοράς, στον νέο που δεν μπορεί να νοικιάσει ένα μικρό διαμέρισμα, στην οικογένεια που αναγκάζεται να εγκαταλείψει τη γειτονιά της; Εσείς μετράτε πόσα κεφάλαια μπορούν να έχουν από την αγορά ακινήτων. Εμείς σας ζητάμε να μετρήσετε πόσοι άνθρωποι στη χώρα μας βγαίνουν εκτός από αυτήν την αγορά. Το ΠΑΣΟΚ έχει καταθέσει συγκεκριμένη πρόταση γιατί η στέγη πρέπει να αντιμετωπίζεται ως βασική κοινωνική ανάγκη και όχι αποκλειστικά ως πεδίο επενδυτικής δραστηριότητας.
Και μιας και μιλάμε για το πού κατευθύνονται τα χρήματα αξίζει να δούμε πώς δαπανώνται. Το Ελεγκτικό Συνέδριο καταγράφει ένα εξαιρετικά ανησυχητικό στοιχείο. Το 43% των συμβάσεων που ανατέθηκαν ύστερα από διαγωνισμό κατατέθηκαν με μία και μοναδική προσφορά: Απ’ ευθείας ανάθεση 61%. Σχεδόν οι μισοί διαγωνισμοί είχαν μόνο ένα προσφέροντα.
Ήθελα να πω κάτι το οποίο από την αρχή ήθελα να το τονίσω, γιατί να πούμε σε αυτήν εδώ την Αίθουσα ότι στην Ελλάδα που εμείς περιγράφουμε αν πεταχτείτε λίγο έξω από τη Βουλή, θα τη δείτε και εσείς. Σήμερα οι φοιτητές μας είναι στον δρόμο, οι εκπαιδευτικοί μας είναι στον δρόμο και ζητάνε αξιοπρέπεια. Δεν ζητάνε  αξιοπρέπεια γιατί είναι υπέροχος ο απολογισμός σας και ο ισολογισμός σας. Τη ζητάτε γιατί οι συνθήκες που ζουν δεν θυμίζουν αξιοπρέπεια.
Μιας και ερχόμαστε σε αυτό, τη στιγμή που οι αγρότες είναι έτοιμοι να βγουν ξανά στον δρόμο, τη στιγμή που οι φοιτητές διαμαρτύρονται για τη στέγη, εμείς δίνουμε σχεδόν όλα αυτά τα χρόνια πάνω από 1,3 δισεκατομμύρια σε αποζημιώσεις εργολάβων. Εγώ στο Λασίθι το έχω δει αυτό το έργο πολύ συγκεκριμένα. Έρχεται μια προσφορά, ξέρουμε ότι δεν αρκεί, λέει το δημόσιο ότι θα έχουμε απαλλοτριώσεις, θα έχουμε διάφορες διαδικασίες, στις οποίες θα πάρεις την αποζημίωση που θέλεις. Έτσι και τα έργα καθυστερούν και τα πληρώνουμε παραπάνω. 
Το ποσό του 1,3 δισεκατομμυρίου ευρώ είναι ένας προϋπολογισμός μιας χώρας και εσείς αυτή τη στιγμή έχετε δώσει αυτό το ποσό σε εργολάβους για αποζημιώσεις για την ανικανότητα. Ρήτρα ανικανότητας εκτέλεσης. Αυτό είναι. Ρήτρα ανικανότητας κυβερνητικής εξουσίας. Εγώ έτσι θα την ονόμαζα. Και να πούμε στους Έλληνες πολίτες ότι με 1,3 δισεκατομμύρια ευρώ και αξιοπρέπεια θα μπορούσαν να έχουν στα νοσοκομεία μας και στα σχολεία μας. Όμως, αυτή είναι η στόχευση, για ποιον έχετε χώρο στην οικονομική σας πολιτική.     (AS) 
Ο συνταξιούχος που βλέπει το ρεύμα, αναρωτιέται τι θα πρωτοπληρώσει. Ο πολίτης που δικαιούται να έχει αξιοπρέπεια, γιατί εργάζεται όλη μέρα δεκατρείς ώρες, όπως οι περισσότεροι, καλείται μόνο να πληρώνει. 
Δεν μου φτάνει ο χρόνος δυστυχώς, να συνεχίσω παραπέρα. Θα πω μόνο ότι αυτή τη στιγμή η ελληνική κοινωνία βρίσκεται σε αναβρασμό. Αυτή τη στιγμή οι άνθρωποι που είναι στον δρόμο και φωνάζουν, δεν φωνάζουν γιατί δεν έχουν κάτι καλύτερο να κάνουν. Οι άνθρωποι που αυτή τη στιγμή στην Ιεράπετρα επιτίθενται ο ένας στον άλλον, πολίτης σε πολίτη, δεν είναι άνθρωποι που είναι ιδεολογικά ακροδεξιοί. Είναι άνθρωποι που δεν τους φτάνει ο μισθός τους. Είναι άνθρωποι που πηγαίνουν στο νοσοκομείο και δεν μπορούν να πάρουν τις υπηρεσίες υγείας και αυτό τους γεμίζει θυμό. Και αυτός ο θυμός, δυστυχώς, αντί να κοιτάει στη σωστή κατεύθυνση, που είναι προς τα πάνω, προς αυτούς που κυβερνούν, κοιτάζει προς τα δίπλα. Και αυτό είναι επικίνδυνο. Αν, λοιπόν, δεν κάνετε κάτι σύντομα, τότε θα είστε υπεύθυνοι για το όποιο αποτέλεσμα. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
[bookmark: _Hlk227914319]ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε. 
Τον λόγο έχει η κ. Θεανώ Φωτίου. 
ΘΕΑΝΩ ΦΩΤΙΟΥ: Ευχαριστώ, κύριε Πρόεδρε. 
Κατ’ αρχάς, να πω ότι συμμετέχω και θα είμαι σε λίγη ώρα στις διαδηλώσεις των συναδέλφων μου εκπαιδευτικών όλων των βαθμίδων, καθώς και των παιδιών, των φοιτητών και μαθητών. Και πιστεύω ότι όλα θα πάνε καλά. 
Αποφάσισα να μιλήσω για δύο λόγους. Πρώτον, διότι αντίθετα από τους προϋπολογισμούς που καταγράφουν προθέσεις, τα σημερινά νομοσχέδια του Ισολογισμού, δηλαδή, και Απολογισμού, καταγράφουν κυβερνητικά πεπραγμένα. Έτσι, η κριτική μπορεί να είναι απολύτως τεκμηριωμένη. 
Δεύτερον και σημαντικότερο, ο Απολογισμός για το 2024 αποτυπώνει με απαράμιλλη σαφήνεια τη γενικότερη πολιτική των Κυβερνήσεων της Νέας Δημοκρατίας, μια πολιτική αντίστροφης αναδιανομής του πλούτου, που δεν τη γνωρίζει επαρκώς, βεβαίως, ο ελληνικός λαός εξαιτίας της επικοινωνιακής υπεροπλίας της Νέας Δημοκρατίας, με αποτέλεσμα σήμερα πάνω από τα δύο τρίτα των νοικοκυριών να αδυνατούν να βγάλουν τον μήνα. Αυτή την πολιτική επιδιώκω να αναδείξω στην ομιλία μου. 
Στο σκέλος των δημοσιονομικών που συζητάμε σήμερα, πρόκειται για μια πολιτική άγριας λιτότητας, με θηριώδη πρωτογενή υπερπλεονάσματα, δηλαδή μια σκληρά μνημονιακή πολίτικη, χωρίς τρόικα και χωρίς μνημόνια. Πράγματι, στην εισηγητική έκθεση του Προϋπολογισμού του 2024, η εκτίμηση για το πρωτογενές πλεόνασμα είναι 2,1% του ΑΕΠ, δηλαδή 4,9 δισεκατομμύρια ευρώ. Τελικά, αυτό διαμορφώθηκε στο υπερδιπλάσιο, στο 4,9% του ΑΕΠ και 11,4 δισεκατομμύρια ευρώ. Ήταν, δηλαδή, 6,5 δισεκατομμύρια ευρώ παραπάνω από τον αρχικό σχεδιασμό. Αυτό δεν είναι συγκυριακό γεγονός. Είναι στρατηγική επιλογή της Νέας Δημοκρατίας. Διότι υπερπλεονάσματα είχαμε και το 2023. Αντί 1,7% του ΑΕΠ, τελικά διαμορφώθηκε σε 4,1% του ΑΕΠ, δηλαδή 2,4 δισεκατομμύρια επιπλέον. Υπερπλεόνασμα είχαμε και το 2025, όπου αντί 2,4% του ΑΕΠ διαμορφώθηκε στα 4,9,%, δηλαδή 6,3 δισεκατομμύρια ευρώ υπερπλαιώνασμα ξανά. Απ’ ό,τι φαίνεται υπερπλεόνασμα θα έχουμε και το 2026 και φέτος. Και αυτά παρά τις παροχές δημοσιονομικού κόστους κάποιων δισεκατομμυρίων ευρώ. 
Για παράδειγμα, το 2024, οι μόνιμες παροχές κόστισαν περίπου 1,84 δισεκατομμύρια ευρώ. Αυτές ήταν μόνιμες παροχές. Παρόλα αυτά, δημιουργήθηκε υπερπλεόνασμα 6,5 δισεκατομμύρια ευρώ. Αυτό σημαίνει ότι οι παροχές που δίνει στους πολίτες η Νέα Δημοκρατία τις παίρνει πίσω στο υπερπολλαπλάσιο, δηλαδή τρεισήμισι φορές πάνω το 2024. Εφαρμόζει, δηλαδή, πολιτική σκληρής λιτότητας, όπως είπαν και άλλοι συνάδελφοι και ο κ. Καζαμίας. 
Τα ίδια συνέβησαν το 2023 και το 2025. Τα ίδια συμβαίνουν και φέτος. Εξίσου απαράδεκτο, όμως, είναι ότι και η Κυβέρνηση επιχειρεί να αποκρύψει τους δύο βασικούς τρόπους με τους οποίους δημιουργούνται τα υπερπλεονάσματα. Το επιχειρεί αυτό με ένα χονδροειδές ψέμα και μία μισή αλήθεια. 
Το ψέμα είναι ότι τα υπερπλεονάσματα οφείλονται στους υψηλούς ρυθμούς ανάπτυξης της ελληνικής κοινωνίας. Αυτό είναι ψέμα, διότι το 2024 που συζητάμε σήμερα, αλλά και όλα τα έτη που καταγράφονται υπερπερνάσματα, η εκτίμηση της Κυβέρνησης για την αύξηση του ΑΕΠ ήταν πάντοτε υψηλότερη από ό,τι πραγματικά συνέβη. Για το 2024, η εκτίμηση ήταν 2,9% και τελικά, είχαμε 2,1%, δηλαδή μικρότερη ανάπτυξη. 
Η μισή αλήθεια είναι ότι τα υπερπλεονάσματα οφείλονται και στη μείωση της φοροδιαφυγής. Είναι μισή αλήθεια, διότι ένα μικρό μόνο μέρος μπορεί να αποδοθεί στη μείωση της φοροδιαφυγής και η Κυβέρνηση το προϋπολογίζει. Η Νέα Δημοκρατία επιχειρεί να κρύψει ότι οι βασικοί τρόποι δημιουργίας των υπερπλεονασμάτων είναι οι εξής δύο: η υπερφορολόγηση και η περικοπή κοινωνικών δαπανών. 
Υπερφορολόγηση έχουμε για δύο κυρίους λόγους. Πληρώνουμε υψηλότερους έμμεσους φόρους εξαιτίας της ακρίβειας και διότι η Νέα Δημοκρατία αρνείται να μειώσει τους σχετικούς συντελεστές. Επίσης, πληρώνουμε υψηλότερους άμεσους φόρους, διότι παρά τον υψηλό πληθωρισμό, η Νέα Δημοκρατία αρνείται να διαμορφώσει σύμφωνα με αυτόν τα εισοδηματικά φορολογικά κλιμάκια. Έτσι δημιουργήθηκαν περίπου 5 δισεκατομμύρια ευρώ φορολογικά υπερέσοδα που καταγράφει ο Απολογισμός του 2024.
Η περικοπή των κοινωνικών δαπανών -και κοιτάζω και τα παιδιά που είναι εδώ, γιατί τους αφορούν οι κοινωνικές δαπάνες, υγεία, παιδεία-  είναι συστηματική επιλογή της Νέας Δημοκρατίας. Το καταδεικνύουν καλύτερα από οτιδήποτε άλλο οι δαπάνες του ΟΠΕΚΑ για τα προνοιακά επιδόματα. Στον Απολογισμό του 2024 διαβάζουμε ότι οι δαπάνες αυτές είχαν προϋπολογιστεί 3,54 δισεκατομμύρια και τελικά, πληρώθηκαν 3,21 δισεκατομμύρια. Περικόπηκαν, δηλαδή, έτσι απλά και ωραία 330 εκατομμύρια ευρώ. Τέτοιες περικοπές στις δαπάνες του ΟΠΕΚΑ, όπου είναι όλα τα επιδόματα, έχουμε όλα τα τελευταία χρόνια. Συμβαίνουν κυρίως εξαιτίας δύο λόγων που συνιστούν αδικία για τους πλέον ευάλωτους πολίτες που λαμβάνουν τα προνοιακά επιδόματα. 
Η πρώτη αδικία είναι ότι οι Κυβερνήσεις της Νέας Δημοκρατίας από το 2019 ως σήμερα πετσόκοψαν την αγοραστική δύναμη των προνοιακών επιδομάτων, καθώς έδωσαν είτε μηδενικές αυξήσεις -βλέπε επίδομα παιδιού και στέγης, μηδέν αύξηση- είτε αυξήσεις πολύ χαμηλότερες του πληθωρισμού ακρίβειας, επιδόματα αναπηρικά και ελάχιστο εγγυημένο 8%.
Η δεύτερη αδικία είναι ότι η Νέα Δημοκρατία αποφάσισε να μην αυξήσει με βάση τον πληθωρισμό τα εισοδηματικά και περιουσιακά κριτήρια των επιδομάτων. Έτσι, τα έχασαν εκατοντάδες χιλιάδες από το 2019 έως σήμερα. Αποκορύφωμα  είναι το επίδομα του παιδιού, που νοιάζεται και το δημογραφικό η Κυβέρνηση, που το έχασαν πάνω από τις μισές οικογένειες, δηλαδή τετρακόσια τριάντα τέσσερις χιλιάδες νοικοκυριά. 
Όταν πρόσφατα με επίκαιρη ερώτηση ζήτησα από την Υπουργό Κοινωνικής Συνοχής και Οικογένειας την αποκατάσταση αυτών των αδικιών, η απάντηση που έλαβα ήταν ότι η Κυβέρνηση ενισχύει το διαθέσιμο εισόδημα των πολιτών με άλλους τρόπους, όπως με φοροαπαλλαγές. Επιβεβαίωσε με την απάντησή της, δηλαδή, τις αδικίες που θα συνεχιστούν. 
Είναι προφανές ότι τη Νέα Δημοκρατία δεν την απασχολεί ότι επί των ημερών της αυξάνει την φτώχεια. Δεν την απασχολεί ότι από το 2019 έως το 2024, που έχουμε τα τελευταία στοιχεία της ΕΛΣΤΑΤ, σύρθηκαν στη φτώχεια περίπου διακόσιες χιλιάδες νοικοκυριά, ακριβώς εξαιτίας αυτής της αναδιανομής της αντίστροφης του πλούτου προς τους πλούσιους. 

Δεν την απασχολεί ότι τα δύο τρίτα των πολιτών δεν μπορούν να τα βγάλουν πέρα. Αυτοί όμως είναι ακριβώς οι λόγοι για τους οποίους η Νέα Δημοκρατία πρέπει να χάσει την εξουσία πολύ γρήγορα. Να τη χάσει όμως από τα αριστερά, διότι μόνο μια αριστερή κυβέρνηση μπορεί να συγκρουστεί αποτελεσματικά με τα μικρά και κυρίως με τα μεγάλα οικονομικά συμφέροντα που νέμονται τον πλούτο της χώρας, για να βελτιωθεί η κατάσταση του λαού.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Φωτίου.
Ολοκληρώσαμε και τον κύκλο των ομιλητών.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οχτώ μαθήτριες και μαθητές και τέσσερις συνοδοί εκπαιδευτικοί από το Γενικό Λύκειο Λεχαινών Ηλείας. 
Η Βουλή σάς καλωσορίζει και σας ευχόμαστε καλή πρόοδο.
(Χειροκροτήματα από όλες τις πτέρυγες της Βουλής)
Θα συνεχίσουμε τώρα με τον κύκλο των Κοινοβουλευτικών Εκπροσώπων. 
Τον λόγο έχει ο κ. Σπυρίδων Τσιρώνης, Κοινοβουλευτικός Εκπρόσωπος από τη Νίκη.
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, από χθες οι φοιτητές βγαίνουν στους δρόμους διεκδικώντας κάτι στοιχειώδες, το αυτονόητο, να μπορούν να σπουδάσουν. Ζητούν στέγη, σίτιση, μετακίνηση. Ζητούν αύξηση του στεγαστικού επιδόματος και περισσότερες θέσεις στις φοιτητικές εστίες. Χθες έστησαν σκηνές στο Σύνταγμα, για να κάνουν ορατό ένα πρόβλημα που η Κυβέρνηση εξακολουθεί να αντιμετωπίζει μόνο με ανακοινώσεις. Πραγματικά, είναι συγκλονιστικό. Έπρεπε όλοι να έχουμε συγκλονιστεί με το να βλέπουμε τα παιδιά μας εκεί έξω σε σκηνές. Νέοι άνθρωποι που αναγκάζονται να το κάνουν έξω από το Κοινοβούλιο, για να ακουστεί ότι δυσκολεύονται να βρουν ένα δωμάτιο για να σπουδάσουν. 
Και από αυτό το Βήμα θέλω να το πω καθαρά: Τα αιτήματά τους είναι απολύτως δίκαια. Η πολιτεία οφείλει να δώσει συγκεκριμένες όχι μόνο απαντήσεις αλλά και λύσεις. Γιατί, κυρίες και κύριοι της Κυβέρνησης, υπάρχει και ένα άλλο είδος βίας, που δεν αφήνει μελανιές στο σώμα. Είναι η βία του οικονομικού αποκλεισμού. Αυτό βιώνουν ετούτη τη στιγμή οι φοιτητές εκεί έξω. Να έχεις μοχθήσει, να έχεις διαβάσει επί έτη, να έχεις στερηθεί, επιτέλους το όνειρό σου να γίνεται πραγματικότητα, να πετυχαίνεις στη σχολή των ονείρων σου και κάποια στιγμή στο οικογενειακό τραπέζι να ακούσεις «παιδί μου, δεν βγαίνουμε», να βλέπεις τη χαρά της επιτυχίας να μετατρέπεται σε μία άτυπη ενοχή, να σκέφτεσαι «πόσο πρέπει ακόμα να δουλέψει ο πατέρας μου και η μητέρα μου για να γίνει αυτό;», να σκέφτεσαι αν το επόμενο παιδί της οικογένειας μπορεί να κάνει και αυτό το όνειρό του πραγματικότητα ή πρέπει να επιλέξει η οικογένεια ποιος από τους δύο θα σπουδάσει. 
Αυτή η αγωνία δεν είναι προσωπική αποτυχία. Αυτό θέλω να πω σε όλους έξω. Είναι πολιτική ευθύνη. Γιατί η δημόσια και δωρεάν εκπαίδευση πρέπει να εξασφαλίζει πραγματική δυνατότητα φοίτησης. Η εισαγωγή σε μια σχολή είναι μόνο η αρχή. Χρειάζεται να μπορείς να μείνεις, να παρακολουθήσεις, να ολοκληρώσεις με αξιοπρέπεια τις σπουδές σου. Όταν το εισόδημα της οικογένειας καθορίζει αν θα καθίσεις τελικά στο αμφιθέατρο, η ισότητα των ευκαιριών υπονομεύεται στην πράξη. Και όλα αυτά είναι μόνο στην αρχή. Εσείς ζητάτε από τα παιδιά να πιστέψουν στην αξιοκρατία αφού πάρουν το πτυχίο, ενώ αφήνετε το ενοίκιο να ακυρώνει τον κόπο τους.
Υπάρχει και ένας ακόμη λόγος που οι νέοι δυσκολεύονται να πιστέψουν σε αυτές τις υποσχέσεις περί αξιοκρατίας: Η εικόνα της οικογενειοκρατίας και της κομματοκρατίας που εκπέμπει η εξουσία σας. Τους λέτε να σπουδάσουν, να αποκτήσουν προσόντα, να αγωνιστούν και να ανταγωνιστούν μεταξύ τους και την ίδια στιγμή βλέπουν πόσο ισχυρό προβάδισμα προσφέρουν στην πολιτική το οικογενειακό όνομα και η πρόσβαση στον κομματικό μηχανισμό. Το λέω αναφερόμενος στα πρόσφατα δημοσιεύματα για την υποψηφιότητα της Αργυρούς Τραγάκη. Ασφαλώς κάθε πολίτης έχει δικαίωμα να είναι υποψήφιος -δεν αντιλέγω- και την τελική απόφαση να την παίρνουν οι εκλογείς. Το ερώτημα όμως προς την Κυβέρνηση είναι πόσο ανοικτές είναι οι ευκαιρίες για έναν νέο χωρίς οικογενειακή πολιτική επιρροή. 
Και να περάσουμε και στον εργασιακό χώρο, με την υπόθεση του κ. Μπεκίρη να προσθέτει ερωτήματα για τη θεσμική διαφάνεια, σε μια θέση δίπλα στον ίδιο τον Πρωθυπουργό, όπως είδαμε σε δημοσιεύματα και στο «Documento» και στην εφημερίδα «Δημοκρατία». Με ποια ακριβώς ιδιότητα ασκεί καθήκοντα ο συνεργάτης του Πρωθυπουργού, πέρα από τον εθελοντισμό; Ποιες αρμοδιότητες έχει; Ποια πράξη τις καθορίζει; Ποιο πλαίσιο ευθύνης και ελέγχου εφαρμόζεται; Εάν υπάρχουν ανακριβείς αναφορές για τα προσόντα του, παρουσιάστε τα στοιχεία που τις διαψεύδουν. Η προσωπική όμως εμπιστοσύνη του Πρωθυπουργού δεν αρκεί ως δημόσια εξήγηση για τη λειτουργία ενός θεσμικού γραφείου.
Ο νέος που καταθέτει δικαιολογητικά εξετάζεται και περιμένει μια ευκαιρία. Αυτός δικαιούται να γνωρίζει ότι η διαφάνεια ισχύει και στην κορυφή της εξουσίας. Ουτοπικό, θα έλεγα. Η οικογενειοκρατία και η κομματοκρατία πληγώνουν αυτή την εμπιστοσύνη. Καλλιεργούν την πεποίθηση ότι η αφετηρία μετρά περισσότερο από την προσπάθεια και αυτό είναι βαθύ πολιτικό πρόβλημα. Γιατί η χώρα χρειάζεται όλους τους ικανούς ανθρώπους που διαθέτει, χρειάζεται ανοικτές ευκαιρίες, κοινούς κανόνες και επιτέλους λογοδοσία. Αυτά οφείλετε στους νέους που σήμερα διαδηλώνουν και διεκδικούν ένα καλύτερο μέλλον εκεί έξω. 
Και να επανέλθω στο φοιτητικό δωμάτιο, το οποίο έχει γίνει δεύτερος οικογενειακός προϋπολογισμός. Ενοίκιο, εγγύηση, ρεύμα, θέρμανση, τρόφιμα, εισιτήρια και συχνά έξοδα για υλικά και εξοπλισμό αναγκαίο για τις σπουδές. Ο φοιτητής μετράει διαρκώς τι μπορεί να κόψει από αυτά. Κάποιοι εργάζονται παράλληλα με τη σχολή τους και αυτό μπορεί να το κάνουν από επιλογή ως εμπειρία, αλλά όταν γίνεται αναγκαστικός όρος επιβίωσης και συνέχισης των σπουδών, όταν η βάρδια συμπίπτει με το εργαστήριο και η εξάντληση αντικαθιστά τον χρόνο μελέτης, άρα και τα αποτελέσματα, δημιουργείται ένα ακόμα εμπόδιο για την ολοκλήρωση των σπουδών. 
Δεν μπορείτε να αγνοείτε τις συνθήκες φοίτησης και μετά να μετράτε μόνο τις καθυστερήσεις στο πόσα χρόνια έκαναν για να πάρουν το πτυχίο. Δεν μπορείτε να ζητάτε από έναν νέο να είναι συνεπής στις ακαδημαϊκές του υποχρεώσεις, όταν η ίδια η πολιτεία είναι ασυνεπέστατη στο δικό της καθήκον προς αυτόν. Πρώτα εξασφαλίζετε ότι μπορεί να σπουδάσει και οφείλετε να λογοδοτείτε όταν η οικονομική ανάγκη τον απομακρύνει από τη σχολή του. Γι’ αυτό ως Νίκη ζητούμε άμεσο δημόσιο πρόγραμμα φοιτητικής στέγης, νέες δημόσιες και δωρεάν εστίες με συγκεκριμένη χρηματοδότηση, χρονοδιάγραμμα και δημοσιοποιημένο αριθμό θέσεων ανά ίδρυμα, ανακαίνιση και συντήρηση των υφιστάμενων εστιών με ασφαλείς εγκαταστάσεις. Πρόσφατα βλέπουμε στο ένα σχολείο μετά το άλλο να πέφτει ο ουρανός στα κεφάλια των μαθητών. 
Αξιοποιήστε επιτέλους τα κατάλληλα ακίνητα του Δημοσίου και φτιάξτε καινούργιες πανεπιστημιακές και φοιτητικές κατοικίες και μέχρι να δημιουργηθούν οι αναγκαίες θέσεις, προσωρινή κάλυψη των στεγαστικών αναγκών με δημόσια ευθύνη, διαφανείς συμβάσεις και έλεγχο του κόστους. Γιατί ο πρωτοετής που χρειάζεται σπίτι σήμερα το χρειάζεται. Δεν μπορεί να περιμένει ένα πολυετές πρόγραμμα για το πότε θα σπουδάσει. 
Ζητάμε ουσιαστική αύξηση του στεγαστικού επιδόματος και διεύρυνση των δικαιούχων. Γιατί; Γιατί χρειάζονται εισοδηματικά όρια που να ανταποκρίνονται στη σημερινή ακρίβεια. Ιδιαίτερη μέριμνα να δοθεί για οικογένειες με περισσότερα παιδιά που σπουδάζουν, αλλά και έγκαιρη καταβολή. Η οικογένεια που βρίσκεται λίγο πάνω από ένα εισοδηματικό όριο δεν αποκτά ξαφνικά τη δυνατότητα να συντηρεί δύο σπίτια. Είναι αυτονόητο. Η επιδότηση πρέπει να συνοδεύεται από αύξηση της προσφοράς προσιτής κατοικίας και ελέγχου στην αγορά, ώστε το όφελος να μη χάνεται σε νέες ανατιμήσεις.
Δωρεάν και επαρκής σίτιση, με ποιότητα και ωράριο, που να καλύπτουν την πραγματική ζωή των φοιτητών. Κανένας νέος δεν πρέπει να αναγκάζεται να διαλέξει μεταξύ της ποιότητας του φαγητού του ή των εισιτηρίων για να μετακινηθεί. Γι’ αυτό και χρειάζεται ουσιαστική στήριξη στις μετακινήσεις, δωρεάν αστικές συγκοινωνίες για τους φοιτητές, συχνά δρομολόγια προς τις πανεπιστημιουπόλεις και ενισχυμένες εκπτώσεις στις υπεραστικές αλλά και ακτοπλοϊκές μεταφορές, έτσι ώστε η επίσκεψη στην οικογένεια να μην είναι μια οικονομική πολυτέλεια ούτε η απόσταση ανάμεσα στην εστία και στη σχολή να καταναλώνει ώρες κάθε μέρα. 
Σοβαρός σχεδιασμός του ακαδημαϊκού χάρτη. Μαζέψατε ξανά εσείς, η Κυβέρνησή σας, τις περιφερειακές σχολές και τις βάλατε πάλι στα αστικά κέντρα. Μα δεν καταλαβαίνετε ότι αυτό είναι τροχοπέδη γι’ αυτό που βιώνουν σήμερα οι φοιτητές; Δεν μπορείτε να περικόπτετε για οικονομικούς λόγους και να παρουσιάζετε ακριβώς αυτό εκεί έξω. Χρειάζονται διδάσκοντες, εργαστήρια, βιβλιοθήκες, διοικητικό προσωπικό και υπηρεσίες ψυχολογικής υποστήριξης. Η Κυβέρνηση οφείλει να μας πει τι προτεραιότητα, κύριε Υπουργέ, δίνει σε αυτές τις ανάγκες μέσα στον προϋπολογισμό. 
Ας κοιτάξουμε όμως και πέρα από τα ελληνικά σύνορα. Στη Γαλλία οι κινητοποιήσεις για τις ελλείψεις στην εκπαίδευση συναντήθηκαν με την ευρύτερη διαμαρτυρία για την ακρίβεια και το κόστος ζωής. Μήπως δεν ζούμε κι εδώ το ίδιο; Ακριβώς το ίδιο ζούμε. Στο Βέλγιο, την Ιταλία, την Πορτογαλία άνθρωποι βγαίνουν, επίσης, στους δρόμους για τις συνθήκες διαβίωσης και τις δημόσιες υπηρεσίες. 
Κάθε χώρα έχει τις δικές της αιτίες. Η αγωνία για το μέλλον όμως διαπερνά οριζόντια τα σύνορα. Η νέα γενιά βλέπει την υπόσχεση της προόδου να απομακρύνεται. Σπουδάζει περισσότερο, αλλά δυσκολεύεται να αποκτήσει οικονομική ανεξαρτησία. Της ζητούν περισσότερα προσόντα, αλλά δεν της εξασφαλίζουν ούτε προσιτή στέγη. Οι νέοι της Ευρώπης έχουν διαφορετικές εμπειρίες, αλλά συναντούν ένα κοινό θέμα και ένα κοινό ερώτημα: Ποια θέση προβλέπει γι’ αυτούς το οικονομικό αλλά και πολιτικό σύστημα, κύριε Υπουργέ; Και οι ευρωπαϊκές ηγεσίες οφείλουν επιτέλους να λογοδοτήσουν για τις προτεραιότητές τους. 
Η θέση μας σαφής εξ αρχής: Μια Ευρώπη που αφήνει να υπονομεύονται η παραγωγική της βάση και η κοινωνική της συνοχή ακολουθεί μια πολιτικά αυτοκαταστροφική πορεία. Οι κινητοποιήσεις δεν εξηγούνται από μία μόνο απόφαση ή μία μόνο κρίση. Αποκαλύπτουν πόσο περιορισμένα είναι τα κοινωνικά αποθέματα αντοχής. 
Ο πόλεμος στην Ουκρανία δεν έχει μόνο βαρύ ανθρώπινο, αλλά και οικονομικό τίμημα κι εσείς επιμένετε. Η Ευρώπη χρειάζεται σοβαρή διπλωματική προσπάθεια για δίκαιη και βιώσιμη ειρήνη. Οι κυβερνήσεις οφείλουν ταυτόχρονα να εξηγούν στους πολίτες τις επιλογές τους, το κόστος και τον τρόπο με τον οποίο προστατεύουν τις κοινωνικές ανάγκες. Δεν αρκεί να επικαλούνται διαρκώς τη διεθνή συγκυρία. Οφείλουν να αποδεικνύουν ότι αξιολογούν εναλλακτικές, προλαμβάνουν κινδύνους και υπερασπίζονται την κοινωνική συνοχή. 
Το ίδιο ισχύει και για την ενέργεια, μια μετάβαση χωρίς επαρκή σχεδιασμό για δίκτυα, αποθήκευση, εξοικονόμηση και προσιτό κόστος. Όλα αυτά αφήνουν εκτεθειμένους τους πολίτες, αλλά και τους παραγωγούς. Δεν μπορεί η ενεργειακή ασφάλεια να εξαντλείται στην αλλαγή προμηθευτή και ο λογαριασμός να εξακολουθεί να εξουθενώνει το νοικοκυριό. Η επιτυχία της ενεργειακής πολιτικής πρέπει να φαίνεται και στο φοιτητικό δωμάτιο, στο αν μπορεί να θερμανθεί, στο αν μπορεί ο νέος να μελετήσει χωρίς τον φόβο του επόμενου λογαριασμού.
Και στο μεταναστευτικό χρειάζονται έλεγχος των συνόρων, αποτελεσματικές διαδικασίες ασύλου, νόμιμες επιστροφές όσων δεν δικαιούνται προστασία και δίκαιη κατανομή ευθυνών στην Ευρώπη, με σεβασμό βέβαια στα ανθρώπινα δικαιώματα, αλλά δεν αντέχεται άλλο. Οι αστοχίες της πολιτικής πρέπει να ελέγχονται. 
Και θα κλείσω, κύριε Υπουργέ, με κάτι που το έχω πει πολλές φορές από αυτό το Βήμα. Το περιέγραψε και το κείμενο Εθνικής Στρατηγικής και Ασφάλειας των Ηνωμένων Πολιτειών το 2025. Γιατί ακριβώς αυτά ζούμε, κύριε Υπουργέ, ακριβώς αυτά, τις αυτοκτονικές πολιτικές της Ευρωπαϊκής Ένωσης που έχασε την ταυτότητά της, άνοιξε τα σύνορα σε σημείο που βλέπετε και στη Γαλλία τι συμβαίνει και ελπίζω και εδώ να μην δούμε τα ίδια. Πρέπει να προστατεύσετε τα παιδιά μας εκεί έξω από οτιδήποτε παρεισφρήσει. Πρέπει να ακουστεί δυνατά το δίκαιο αίτημά τους, αλλά να προστατεύσετε τα παιδιά γι’ αυτούς που παρεισφρέουν για αλλότρια συμφέροντα. Και για εσάς βέβαια είναι εύκολο, το πιο εύκολο κομμάτι είναι της καταστολής. Σε αυτό έχετε εμπειρία. Προστατεύστε τα παιδιά εκεί έξω. 
Και συνεχίζω. Ποια Ευρώπη; Που μόλις βλέπουμε τον Τραμπ να τα βρίσκει με τον Πούτιν και να έχει φθηνότερη ενέργεια, θα πάρουμε στην πλάτη μας τον πόλεμο αυτό επειδή το λέει η Ευρωπαϊκή Ένωση, κύριε Υπουργέ; Αυτό είναι η απονομιμοποίηση της εξουσίας. Όταν αυτά που ψηφίζετε και αυτά που ψηφίζουν και έρχονται ως οδηγίες εδώ, πηγαίνουν κόντρα στο θέλω του δημοκρατικού λαού, αυτό λέγεται απονομιμοποίηση και αυτό που προκύπτει μετά από την απονομιμοποίηση είναι αυτά που βλέπουμε στη Γαλλία. Εύχομαι να μην τα δούμε και εδώ. Αλλάξτε όσο είναι καιρός!
Θα πω ένα τελευταίο προς όλα τα παιδιά εκεί έξω, ότι ο κόπος σας αξίζει, αυτός που κάνετε για τις σπουδές σας, αλλά και για τους αγώνες σας. Έχετε δικαίωμα να διεκδικείτε τους όρους για να ολοκληρώσετε με αξιοπρέπεια αυτό που ξεκινήσατε και η Πολιτεία οφείλει να σας στηρίζει έμπρακτα. Το όνειρό σας δεν είναι υπερβολικό. Υπερβολικό είναι να σας ζητούν να το εγκαταλείψετε. Αυτό είναι υπερβολή, αυτό είναι βία!
Ευχαριστώ πολύ. 
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ. Τσιρώνη. 
Για την ενημέρωσή σας, η ψηφοφορία θα διεξαχθεί περίπου στις 4 η ώρα δι' εγέρσεως. 
Τον λόγο έχει ο κ. Γιαννούλης, Κοινοβουλευτικός εκπρόσωπος του ΣΥΡΙΖΑ.
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, πρέπει να αναγνωρίσω ότι ίσως και να είναι βαρετή η συζήτηση για τον αρμόδιο Υφυπουργό Οικονομικών, τον κ. Πετραλιά, γιατί επεκτάθηκε από τους αριθμούς και τις στατιστικές στα κοινωνικά δεδομένα, κύριε Υπουργέ. Και επειδή φαντάζομαι ότι έχετε οικογένεια, καταλαβαίνετε ότι ο ισολογισμός και ο απολογισμός στην κοινωνική του διάσταση και όχι μόνο σε σχέση με τη διαχειριστική και στατιστική απεικόνιση των οικονομικών δεδομένων, έχει κάποιες αποστάσεις. 
Αναφέρθηκα και προηγούμενα σε μία μεθοδευμένη πολιτική πρακτική που έχει σχέση με τις σημερινές κινητοποιήσεις των μαθητών, των φοιτητών, των εκπαιδευτικών, των δασκάλων όλων των βαθμίδων και των γονέων. Την ίδια ώρα -είναι αυτό που λένε ότι η άτιμη ζωή κάνει περίεργα παιχνίδια- σήμερα, που προσπαθεί η Κυβέρνηση με κάθε τρόπο να αποδομήσει τις προθέσεις αυτής της κινητοποίησης, έρχεται στο προσκήνιο, ανεβαίνει στην επιφάνεια ένα ζήτημα που αφορά ίσως και ένα από τα μεγαλύτερα σχολικά συγκροτήματα στη χώρα. Αναφέρομαι στα εκπαιδευτήρια στην Γκράβα. 
Το Τεχνικό Επιμελητήριο της Ελλάδος ενημέρωσε τον Δήμο Αθηναίων, μετά από έρευνες που έγιναν για μία σειρά από παραλείψεις και ελλείψεις σε σχέση με το δίκτυο φυσικού αερίου, σε σχέση με την πυροπροστασία ενός μεγάλου εκπαιδευτικού συγκροτήματος που θέτουν ερωτήματα για την ασφάλεια των μαθητών. Αυτό είναι η επιστημονική δουλειά του Τεχνικού Επιμελητηρίου της Ελλάδος, με αποδέκτη τον Δήμο της Αθήνας. Συστήματα ανίχνευσης διαρροής που δεν λειτουργούν, αδυναμία άμεσης διακοπής της παροχής φυσικού αερίου, αποκλίσεις από τις συγκεκριμένες μελέτες και ελλείψεις στην πυροπροστασία είναι μερικά από τα δεδομένα που συνθέτουν την εικόνα του σχολικού συγκροτήματος στην Γκράβα. 
Για πείτε μου τώρα, κύριε Πετραλιά και ως πολιτικός και ως τεχνοκράτης και ως άνθρωπος και ως οικογενειάρχhς: Είναι αιτία αυτό που σας περιγράφω να κινητοποιηθούν τα μέλη της εκπαιδευτικής κοινότητας από το σχολείο της Γκράβας, ναι ή όχι; Είναι κάποιο φαινόμενο μιμητισμού, όπως θέλετε να το παρουσιάσετε ως Κυβέρνηση, εισαγόμενο ή προέκταση κουκουλοφόρων και μπαχαλάκηδων; 
Πολλές φορές όταν η πραγματικότητα δεν συνάδει με την πολιτική μας αντίληψη, τόσο το χειρότερο για την πραγματικότητα. Γιατί έχει αποδείξει η Κυβέρνηση Μητσοτάκη ότι σε αυτή την αναμέτρηση επιλέγει την τεχνητή πραγματικότητα, μια πραγματικότητα που δεν δικαιολογεί τίποτε άλλο παρά μόνο την αποδοχή ενός αφηγήματος που και στην οικονομία και στην κοινωνία δημιουργεί αδιέξοδα.

Σήμερα, Τετάρτη, σε διάφορες πόλεις της Ελλάδος προσπαθεί να δοθεί ένα μήνυμα ότι δεν είναι δείγμα προόδου για μια κοινωνία, για μια οικονομία, για μια χώρα εκατοντάδες νέοι άνθρωποι να δοκιμάζονται για δύο -θα πω- ολόκληρα χρόνια στη Β΄ και στην Γ΄ Λυκείου να πετύχουν τον στόχο εισόδου τους σε ένα πανεπιστήμιο, σε μια σχολή που έχουν επιλέξει και να μη μπορούν να φοιτήσουν. Δεν είναι κάτι που μπορεί να μας αφήσει ασυγκίνητους, αδιάφορους και να το εντάξουμε μέσα σε αυτή τη γενική παραφιλολογία περί της διλημματικής δήλωσης κοινωνικών φρονημάτων: «Είστε με τη βία; Καταδικάζετε τη βία; Προστατεύετε τους κουκουλοφόρους και τους μπαχαλάκηδες!». Τρίχες!
Όλα αυτά μπροστά στο συναίσθημα, στη φόρτιση, στο αποτέλεσμα που παράγεται, έστω και για ένα νέο παιδί, ότι, ξέρεις, εμείς θέλουμε να υπηρετήσουμε αυτούς που κάνουν τη μεγαλύτερη μπίζνα στην Ελλάδα αυτό το διάστημα, παρασιτικές εταιρικές δομές servicers και funds, οι οποίοι συμβάλλουν με στόχο την τεράστια κερδοφορία που ξεπερνά τα 50 εκατομμύρια ευρώ, με αέρα στην ουσία, πουλώντας πολιτικό αέρα και διαχείριση ιδιωτικού χρέους, που εμπιστευθήκατε με πολιτικό δόλο σε ανθρώπους που δεν μπορούν να καταλάβουν τι σημαίνει αυτό που περιγράφουν, όταν απειλούν και εκβιάζουν «θα το χάσετε το σπίτι σας» και όταν κάνουν χρηστομάθειες και μαθήματα πιστοληπτικής συνέπειας σε ανθρώπους που έχουν καεί από το γεγονός ότι αυτή η χώρα χρεοκόπησε και κάποιοι έχουν την ευθύνη για αυτό.
Έστω και για ένα, λοιπόν, παιδί που δεν μπορεί να βρει ένα σπίτι να νοικιάσει και να σπουδάσει, θα έπρεπε να είμαστε κι εμείς όλοι μαζί και εσείς μαζί στα Προπύλαια και στους δρόμους της Αθήνας.
Είναι από αυτά, αγαπητοί συνάδελφοι και συναδέλφισσες, που λέει ο λαός μας, ότι δεν πάει άλλο. Δεν πάει άλλο! Δεν μπορεί σε αυτή τη χώρα οι κοινωνικές ανισότητες, οι οικονομικές ανισότητες, οι μισθολογικές ανισότητες, οι εκπαιδευτικές ανισότητες να διευρύνονται σε τέτοιον βαθμό, ώστε να ζούμε στα όρια του παραλογισμού: Μια μικρή ομάδα ανθρώπων να κερδίζουν έναν σκασμό λεφτά και η πλειοψηφία των πολιτών να τα βγάζει δύσκολα πέρα.
Και ποια είναι η απάντηση; Είστε καταστροφολόγοι. Μάλιστα. Τα βλέπετε όλα μαύρα. Δεν μπορείτε να αντιληφθείτε το μέγεθος της κυβερνητικής επιτυχίας των τελευταίων επτάμισι ετών. Είστε προκατειλημμένοι. Είστε αποδεκατισμένοι. Είστε κατακερματισμένοι. Είστε ιδεοληπτικοί. Μια σειρά από κατηγορίες. Επί της ουσίας, απάντηση μηδέν.
Προκαλώ και παρακαλώ τους συναδέλφους της Πλειοψηφίας να απαντήσουν στο εύλογο ερώτημα που θέτει η κοινωνία εδώ και τεσσεράμισι-πέντε χρόνια. Διότι η ακρίβεια, η αισχροκέρδεια, η ανοχή σε ολιγοπώλια, η ανοχή σε πρακτικές εναρμονισμένες στην τροφική αλυσίδα, στα σούπερ μάρκετ, στην κτηνοτροφία, την αλιεία και τη γεωργία δεν προέκυψαν μόνο ως αποτέλεσμα γεωπολιτικών εξελίξεων ή πολεμικών συρράξεων στο εξωτερικό. Μετά την πανδημία ή μέσα στην πανδημία άρχισαν να φύονται και τώρα έχουν γίνει από κληματαριά αμπελώνας!
Το αντιμετωπίζετε με ημίμετρα. Σας το επιβεβαιώνουν ακόμη και οι αγαπημένες σας στατιστικές αποτυπώσεις των δημοσκοπήσεων. Δεν έχει καταγραφεί προηγούμενο ποσοστού 70% να ζητά πολιτική αλλαγή. Το τι συμβαίνει με το αντίπαλο δέος, ναι, είναι και δική μας ευθύνη. Δεν παύει, όμως, το κυρίαρχο αίτημα να είναι ότι αυτή η Κυβέρνηση δεν ωφελεί τους πολίτες, δεν ωφελεί τη χώρα. Και αυτό το λαμβάνετε πλέον όχι μόνο από τη δημόσια συζήτηση, αλλά και από την κοινωνική ζύμωση που γίνεται και θα συνεχίσει να γίνεται. Διότι, ναι, η έκφραση των πολιτών αυτοπρόσωπα στον φυσικό χώρο καθημερινής τους δράσης, στις πόλεις, στα χωριά τους, στα πανεπιστήμια, παντού, είναι μια φυσιολογική αντίδραση, που δεν συνδέεται κατ’ ανάγκη με τον τρόμο που επιχειρείτε να δημιουργήσετε.
Άκουσα μια ανόητη προσέγγιση από πολύ προβεβλημένο συνάδελφό σας της Πλειοψηφίας, ότι αυτοί οι ανόητοι αριστεροί θέλουν να κάψουν την Αθήνα πάλι σαν το 2008. Μάλιστα. Αυτοί οι ανόητοι αριστεροί θέλουν να κάψουν την Αθήνα.
Το 2008, βέβαια, θέλω να σας θυμίσω ότι η Αθήνα κάηκε, γιατί δολοφονήθηκε ένα εφηβάκι, το οποίο σήμερα θα ήταν τριάντα χρόνων περίπου. Αυτό μην το ξεχνάτε. Και αν το επιχείρημά σας είναι ότι εσείς, ως γνήσιοι υπερασπιστές της τάξης και της ηθικής, παίρνετε προληπτικά μέτρα για να μην ξανακαεί η Αθήνα, θα έπρεπε να θυμάστε ότι κυρίαρχα πρέπει να παίρνετε μέτρα που θα προστατεύουν την ασφάλεια, την ποιότητα ζωής, την προοπτική και το μέλλον των παιδιών των εργαζόμενων, όλων ημών που θέλουμε μια χώρα σύγχρονη, αξιοκρατική, με δικαιοσύνη, χωρίς σκανδαλώδεις υποθέσεις διασπάθισης δημόσιων και κοινοτικών πόρων.
Αναφέρομαι σε χαρακτηριστικά πολύ ισχυρά της διακυβέρνησης Μητσοτάκη από το 2019 και μετά. Δεν αναφέρομαι σε μια συμπλεγματική κομματική παραταξιακή εκτίμηση των γεγονότων και του παρελθόντος. Αυτή είναι η αλήθεια. Αυτή είναι η πραγματικότητα που βιώνουμε από το 2019 και μετά, με μια σειρά δικαιολόγησης αδικαιολόγητων πράξεων και παραλείψεων.
Ίσως σας ενδιαφέρει, κύριε Πετραλιά, το τελευταίο απόσπασμα της παρέμβασής μου περισσότερο σε σχέση με τη διαχείριση του ιδιωτικού χρέους. Εμείς χθες καταθέσαμε ένα αίτημα για σύσταση Εξεταστικής Επιτροπής. Ξέρω τι θα ακούσουμε, ότι δεν οδηγούν ποτέ… Ναι, βέβαια, με τους Λαζαρίδηδες κ.λπ. δεν οδηγούν ποτέ σε συμπεράσματα οι Εξεταστικές Επιτροπές.
Εξεταστική Επιτροπή, λοιπόν, για τη διαχείριση του ιδιωτικού χρέους, για τις ευθύνες της Κυβέρνησης όσον αφορά στις εγγυήσεις του «Ηρακλή», του εγγυοδοτικού φορέα για τη διαχείριση του ιδιωτικού χρέους, για να μπορέσουμε και να καταφέρουμε -η επιμονή, η πολιτική συνέπεια και η πολιτική συνείδηση είναι σαν το νερό, πάντα βρίσκει μια ρωγμή για να περάσει, δεν μπορείς να το σταματήσεις ό,τι και να κάνεις- να καταλήξουμε πλέον γιατί σε αυτή τη χώρα συντελείται με τόσο μεγάλη πολιτική συνέπεια από την πλευρά της Κυβέρνησης το έγκλημα της διαχείρισης του ιδιωτικού χρέους με τρόπο που οδηγεί δανειολήπτες σε απόγνωση και αγνώστου πατρός και προέλευσης διαχειριστικές εταιρείες -πότε είναι ένα υπόγειο στο Δουβλίνο, πότε είναι ένα ημιυπόγειο στη Γλασκόβη- σε τρομερό πλουτισμό και εσάς να παρατηρείτε τα φαινόμενα, ενθυμούμενος τη ρήση αείμνηστου πολιτικού ηγέτη: «Κοιτάξτε, σε αυτή τη χώρα η διαφθορά είναι φυσικό φαινόμενο. Δεν είναι δείγμα σήψης ή κακοδιαχείρισης. Είναι φυσικό φαινόμενο η διαφθορά. Πρέπει να το αποδεχτούμε». Εμείς δεν την αποδεχόμαστε.
Και προχωράμε στο αίτημα για σύσταση εξεταστικής επιτροπής, αλλά κυρίως προχωράμε σε ένα πιο σημαντικό αίτημα, να στυλώσουμε καρδιά και πόδια, έτσι ώστε για τον προϋπολογισμό που θα καταθέσετε για το 2027 -και είναι γεγονός ότι θα είναι ο τελευταίος σας- να υπάρχει μια κυβέρνηση που θα τον υλοποιήσει με τις αναγκαίες τροποποιήσεις, προκειμένου να αφορά ανθρώπους και όχι αριθμούς. 
Σας ευχαριστώ πολύ.
          (Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
 ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Γιαννούλη. 
Και σε συνέχεια των λεγομένων του, έχω την τιμή να ανακοινώσω στο Σώμα ότι η Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία  και οι Βουλευτές της Κοινοβουλευτικής της Ομάδας κατέθεσαν πρόταση για σύσταση Εξεταστικής Επιτροπής με θέμα: «τη διερεύνηση των κρατικών αποφάσεων, του θεσμικού και εποπτικού πλαισίου, των τιτλοποιήσεων και της διαχείρισης μη εξυπηρετούμενων δανείων, των κρατικών εγγυήσεων του Προγράμματος “Ηρακλής” και των συνεπειών τους για το Δημόσιο, τους οφειλέτες και την οικονομία» κατά τα άρθρα 68 παράγραφος 2, εδάφιο γ΄ και δ΄ του Συντάγματος και 144 παράγραφος 5, εδάφιο β΄ του Κανονισμού της Βουλής. 
Η πρόταση αυτή θα καταχωριστεί στα Πρακτικά της σημερινής συνεδρίασης, θα τυπωθεί και θα διανεμηθεί στις κυρίες και τους κυρίους Βουλευτές, όπως προβλέπει ο Κανονισμός. 
(Η προαναφερθείσα πρόταση καταχωρίζεται στα Πρακτικά και έχει ως εξής:


ΧΡΗΣΤΟΣ ΓΙΑΝΝΟΥΛΗΣ: Σας πρόλαβα, κύριε Πρόεδρε.
ΠΡΟΕΔΡΕΥΩΝ (Ιωάννης Πλακιωτάκης): Με προλάβατε, κύριε Γιαννούλη. 
Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης κ. Χήτας. 
Παρακαλώ, κύριε Χήτα, έχετε τον λόγο. 
ΚΩΝΣΤΑΝΤΙΝΟΣ ΧΗΤΑΣ: Σας ευχαριστώ πολύ, κύριε Πρόεδρε.
Κύριε Πετραλιά, αν προσπαθήσουμε να απαντήσουμε στο γιατί αυτοί οι άνθρωποι είναι στους δρόμους, σήμερα και στην Ελλάδα -αυτοί που έχουν βγει και θεωρώ ότι τις επόμενες μέρες θα βγουν κι άλλοι-, νομίζω ότι η απάντηση βρίσκεται σε αυτό εδώ το χαρτάκι. Εσείς βέβαια δεν ασχολείστε με αυτά, εσείς είστε πιο πολύ στη μακροοικονομία, εσείς κάνετε όλη τη βρώμικη δουλειά του Πιερρακάκη…
ΧΡΗΣΤΟΣ ΓΙΑΝΝΟΥΛΗΣ: Έχει τον κουμπαρά!
ΚΩΝΣΤΑΝΤΙΝΟΣ ΧΗΤΑΣ: …εσείς είστε αυτός που σηκώνει όλο το βάρος και άλλοι κάνουν PR. Όμως, ζείτε στη χώρα αυτή. Μη γελάτε, οι αλήθειες πρέπει να λέγονται. 
Όλοι αυτοί οι άνθρωποι, λοιπόν, είναι στους δρόμους κατά κύριο λόγο για το πρώτο προϊόν, για το δεύτερο προϊόν, για το μοσχαράκι, κύριε Πετραλιά, για το αρνάκι, για τον καφέ, για το τυρί. Αυτό που θέλω να πω είναι ότι το σημερινό συλλαλητήριο δεν έχει θέμα μόνο την παιδεία ή μόνο την υγεία. Αυτό που συμβαίνει και θα συνεχίσει να συμβαίνει σε όλη την Ευρώπη και τις επόμενες ημέρες ήταν φυσικό επόμενο. Εγώ απορώ αν εσείς οι Ευρωπαίοι ηγέτες -γιατί κι εσείς είστε κομμάτι αυτών στο Υπουργείο σας, μάλιστα, ο πολιτικός σας προϊστάμενος έχει και θεσάρα στην Ευρώπη- έχετε καμία επαφή με την κοινωνία, με το περιβάλλον. 
Θα σας πω κάτι. Εγώ αντιλαμβάνομαι τον ρόλο του Δημήτρη Χορν που έχετε να μετράτε τα εκατομμύρια κάθε μέρα 5.356.000 και 10 και 15 και 14 και αν θα σας βγει ο λογαριασμός, αλλά σηκώστε καμιά φορά και λίγο το κεφάλι από τα χαρτιά σας, ανοίξτε το παράθυρο εκεί στο Υπουργείο Οικονομικών και δείτε και λίγο έξω τον κόσμο. Ανταποκρίνονται αυτά τα νουμεράκια που γράφετε στην τσέπη του ανθρώπου, του εργαζόμενου; Εκεί θα καταλήξουμε. Δεν λαϊκίζω και θα σας πω γιατί δεν λαϊκίζω. Διότι αυτός ο κόσμος καλείται σήμερα να ζήσει με τα παρακάτω. 
Προσέξτε, έχω μπροστά μου ένα χαρτί της ΕΛΣΤΑΤ από το 2019 έως το 2026 -το βρήκα από το twitter του Βασίλη Βιλιάρδου- που δείχνει ότι τα τελευταία χρόνια που κυβερνάτε εσείς -γιατί κυβερνάτε τη χώρα τριάντα, τριάντα πέντε χρόνια συνολικά, αλλά τώρα λέμε για τα τελευταία- έχουμε 75% αύξηση στο μοσχάρι, 65% αύξηση στο αρνί, 73% αύξηση στον καφέ, 45% στα τυριά, 30% αύξηση στα φρούτα, 35% αύξηση στα ψάρια, 60% αύξηση στο ψωμί -στο ψωμάκι του Θεού το οποίο παχαίνει μεν, αλλά μην το ακριβαίνετε τόσο!-, 25% αύξηση στα φάρμακα. Εδώ, λοιπόν, είναι η απάντηση στο ερώτημα που αφορά το γιατί η Ευρώπη είναι στους δρόμους. 
Πριν από λίγες μέρες, άκουσα τον πολιτικό σας προϊστάμενο να λέει -και εδώ είναι η διαφορά της πολιτικής προσέγγισης και της φιλοσοφίας μας, κύριε Πετραλιά-ότι η Κυβέρνηση στηρίζει τους πολίτες στις δύσκολες στιγμές. Πολλές φορές μας ρωτάνε και στα τηλεοπτικά πάνελ -όταν θυμούνται να μας καλέσουν!- τι θα κάναμε εμείς. Κατ’ αρχάς δεν θα φτάναμε ποτέ στο σημείο που είμαστε τώρα. Τώρα τα κάνατε μαντάρα και έρχεστε να μας ρωτήσετε τι θα κάναμε εμείς; Τώρα τι θα κάνουμε; Τώρα τι θα κάνουμε; Το θέμα είναι τι θα μπορούσαμε να είχαμε κάνει πριν φτάσουμε εδώ. 
Ο ρόλος, λοιπόν, της Κυβέρνησης, όπως και της οποιασδήποτε κυβέρνησης, κύριε Πετραλιά -μια και είστε Υφυπουργός των Οικονομικών- δεν είναι να ρίχνει μικρά σωσιβιάκια σε αυτούς που πνίγονται για να σωθούν για μία, δύο μέρες. Ο ρόλος της όποιας κυβέρνησης, της κάθε κυβέρνησης, είναι να μην ρίχνει στη θάλασσα τους πολίτες της και όχι αφού τους έχει ρίξει στη θάλασσα και πνίγονται, να τους ρίχνει μικρά σωσίβια για να σωθούν και αν σωθούν. Ο στόχος, λοιπόν, είναι να μην πέσουν στη θάλασσα και όχι να πέσουν στη θάλασσα. Υπάρχουν πάρα πολλά παραδείγματα στα οποία μπορώ να αναφερθώ, αλλά δεν είναι της παρούσης. Τώρα ξεκινάει μια μικρή συζήτηση και από βδομάδα μπαίνουμε πάλι στα ίδια, αφού έχουμε μπροστά μας τον προϋπολογισμό. Οπότε, θα πούμε πάρα πολλά εδώ μέσα μέχρι το τέλος του χρόνου. Ωστόσο, είναι πράγματα γνωστά σε όλους. 
Ξέρετε, είναι δύσκολο, αλλά θα το πω. Αυτό που επικρατεί εκεί έξω δεν είναι κακία, αλλά αγανάκτηση, με αποτέλεσμα μετά να σας παίρνει όλους η μπάλα. Εγώ πραγματικά απορώ πώς ζουν, πώς ζει ο κόσμος. Βάζεις 50 ευρώ βενζίνη ή πετρέλαιο και σου λέει υπόλοιπο 200 χιλιόμετρα και μετά από μιάμιση ημέρα πρέπει να ξαναβάλεις. Αλήθεια το λέω, δεν το λέω τώρα έτσι. Πραγματικά απορώ πώς ζουν, πώς μπορούν και αντεπεξέρχονται σ’ αυτό! Και πραγματικά δεν κάνετε τίποτε ουσιαστικό. 
Μόνο ο ΦΠΑ, κύριε Πετραλιά, αυξήθηκε το 2026 κατά 74% σε σχέση με το 2019. Αντιλαμβάνεστε το νούμερο; Εδώ μιλάμε σχεδόν για double score! Ξέρετε, αυτό μπαίνει εδώ μέσα και αν το βάλεις, πιάνεις πανί, δεν πιάνεις χαρτονόμισμα. Καλά, ούτως ή άλλως, μας τα κόψατε -εννοώ ότι μας κόψατε τα μετρητά- αλλά ούτε κάρτες υπάρχουν, γιατί και οι κάρτες είναι άδειες. Αυτό το 74% αύξηση σε αυτόν τον άθλιο έμμεσο φόρο επιβαρύνει κυρίως τους μικρούς, τους μεσαίους και τους μικρομεσαίους. Αυτοί είναι που δεν μπορούν, δυστυχώς, να ανταπεξέλθουν, κύριε Πετραλιά. 
Αυτό που συμβαίνει, λοιπόν, στην Ευρώπη οφείλεται αφ’ ενός στην ακρίβεια, γιατί αυτή τη στιγμή ο λαός της Ευρώπης είναι αυτός που υποφέρει και αφ’ ετέρου στους λαθρομετανάστες. Θα έχετε παρατηρήσει κι εσείς ότι στα κράτη της Ευρώπης που δεν υπάρχουν τόσοι πολλοί λαθρομετανάστες δεν σημειώθηκαν τόσες πολλές εξεγέρσεις. Να τα λέμε όλα! Βλέπετε και τις φωτογραφίες. Δεν θα πω εγώ ότι καίγονται μόνο εκκλησίες και συναγωγές, αλλά δεν έχει καεί πουθενά ένα τζαμί, πουθενά! Πώς γίνεται αυτό; Μπορεί να είναι τυχαίο. Θα το παρατηρήσουμε τις επόμενες ημέρες. Πάντως, εγώ στις φωτογραφίες βλέπω κάτι ανθρώπους λίγο περίεργους, δεν βλέπω, δηλαδή, μαθητές. Δεν είναι μαθητές αυτοί που βλέπω, οι περισσότεροι, εν πάση περιπτώσει, από αυτούς. 
Εσείς, κύριε Πετραλιά, πάτε στην Ευρώπη; 
[bookmark: _Hlk231888640]ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Βέβαια. 
ΚΩΝΣΤΑΝΤΙΝΟΣ ΧΗΤΑΣ: Πάτε μαζί με τον Υπουργό; 
ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Είμαι εκπρόσωπος της Ελλάδας στο Eurogroup.
ΚΩΝΣΤΑΝΤΙΝΟΣ ΧΗΤΑΣ: Είστε εκπρόσωπος της Ελλάδας στο Eurogroup. Εκεί που πάτε, λοιπόν, δεν τους ρωτάτε «Είστε ημίτρελοι;». Ρωτήστε τους «Είστε καλά; Είναι παράνοια αυτό που κάνετε». Αφού πάτε εκεί, γιατί δεν τους το λέτε; Δεν βλέπετε τι συμβαίνει; Δεν βλέπετε ότι γκρεμίζεται το ευρωπαϊκό οικοδόμημα; Δεν βλέπετε ότι είστε πολύ μικροί ηγετίσκοι συγκριτικά με αυτούς που βρέθηκαν κάποια στιγμή στις θέσεις αυτές στην Ευρώπη; Δεν βλέπετε ότι δεν μπορείτε να ανταπεξέλθετε; Είναι δυνατόν; Είναι τόσο ανόητοι; Είστε καλά που θα δώσετε 45 δισεκατομμύρια το 2027 στην Ουκρανία; Κόβετε πόρους από τις ευρωπαϊκές χώρες για να πληρώσετε αυτόν τον αχυράνθρωπο, τον μόνιμα συναχωμένο Ζελένσκι; Τι συνάχι είναι αυτό που έχει αυτός ο άνθρωπος; Δεν τον περνάει με τίποτα! Ρουφάει συνέχεια τη μύτη του αυτός ο αχυράνθρωπος ο Ζελένσκι!

Θα δώσει ο Ευρωπαίος πολίτης 45 δισεκατομμύρια το 2027 -που πόσα έχει δώσει!- και θα κόψει από το κρέας του παιδιού του, από τη θέρμανση του σπιτιού του, από τη βενζίνη του αυτοκινήτου του, από όλα αυτά θα κόψει ο Ευρωπαίος πολίτης, για να πληρώσει τον Ζελένσκι; Διότι αυτή είναι η πραγματικότητα! Πείτε τους: Είστε καλά; Πείτε το εσείς, κύριε Πετραλιά, και θα σας γράψει η ιστορία, πηγαίντε και κάντε το και ας χάσετε τη θέση σας στο Υπουργείο. Άξιος είστε, ούτως ή άλλως, θα βρείτε δουλειά, θα σας απορροφήσει μια τεράστια, κολοσσιαία εταιρεία, την επόμενη ημέρα, τι θέλετε και μπλέκετε με αυτά εδώ; Πηγαίντε και κάντε τη δική σας επανάσταση και πείτε: Τι κάνετε, Ευρωπαίοι, είστε με τα καλά σας; Θα συνεχίσουμε να πληρώνουμε αυτόν τον ημίτρελο, τον Ζελένσκι, με δισεκατομμύρια ολόκληρα και θα τα κόβουμε από τον ελληνικό λαό, από τον γαλλικό λαό, από τους Ιταλούς κ.λπ.; Δεν το καταλαβαίνω.
Μειώνουμε τη στήριξη των Ευρωπαίων, η Ευρώπη αδιαφορεί για όλες τις χώρες και για τη Γαλλία, αρνείται να ενισχύσει ενεργειακά τα κράτη-μέλη, πεθαίνει η βιομηχανία, πεθαίνει το εμπόριο, πεθαίνουν τα πάντα, για να εξοικονομήσουμε λεφτά να τα στείλουμε στον πόλεμο, στον Ζελένσκι! Ε δεν πάμε καλά, παιδιά! Και μετά αναρωτιέστε ή αναρωτιόμαστε, γιατί ξεσηκώνεται ο κόσμος; Ας σκεφτούμε, γιατί άραγε; Δύσκολο ερώτημα να απαντηθεί. Τι γιατί; Για όλα αυτά εδώ, γιατί ο κόσμος πεινάει και βλέπει ξοφλημένους μικρούς ηγέτες να μη μπορούν να σταθούν στο ύψος των περιστάσεων. 
Γίνονται πολλά αυτές τις ημέρες. Εγώ θα διαβάσω κάτι που διάβασα από ένα πιτσιρίκι, μία κοπέλα στη Γαλλία, είκοσι δύο χρονών. Ένα μικρό παιδί τι έγραψε και μου έκανε εντύπωση; Το εκτύπωσα, το έχω μπροστά μου και λέω να το πω στη Βουλή. Μια μικρή Γαλλιδούλα το είπε αυτό γι’ αυτά που ζουν εκεί τις τελευταίες μέρες. Προσέξτε πώς κρύβεται η αλήθεια σε ένα κομμάτι χαρτί και βγαίνει από το στόμα μιας Γαλλίδας είκοσι δύο ετών. Θα μπορούσε να είναι Ελληνίδα, να είναι Ιταλίδα, Βελγίδα κ.λπ.. «Το κράτος», λέει, «έχει καταρρεύσει πλήρως και είναι διεφθαρμένο.». Διαφθορά, διαφθορά με την -πώς τη λένε αυτήν;- φον ντερ Λάιεν. «Δεύτερον, οι αρχές επιβολής του νόμου δεν μας προστατεύουν πλέον. Τρίτον, τα δημόσια κονδύλια δεν κατευθύνονται εκεί που θα έπρεπε. Τέταρτον, οι νέοι δεν ακούγονται πια και ο κόσμος βυθίζεται στη φτώχεια. Και πέμπτον, την ίδια στιγμή οι υπερπλούσιοι γίνονται πλουσιότεροι και αυτό δεν είναι σωστό». 
Τα είπε όλα, κύριε Πετραλιά μου. Πάτε εκεί στην Ευρώπη και ξυπνήστε τους και πείτε: Τι κάνετε, μωρέ; Θα διαλυθεί η Ευρώπη, διαλύονται τα πάντα. Κάθεστε και πολεμάτε τον Πούτιν, την ώρα που τα βρίσκουν οι μεγάλοι και πάλι η Ευρώπη θα τα πληρώσει. Δισεκατομμύρια στην Ουκρανία, σε αυτόν τον αχυράνθρωπο, τον Ζελένσκι. Ντροπή μας! Τους φέρατε και εδώ μέσα τους Αζοφίτες και τους χειροκροτούσατε εσείς, το ΠΑΣΟΚ, η Νέα Δημοκρατία. Δεν ξέρω ποιοι άλλοι τους χειροκροτούσαν τότε. Εσείς όχι…
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Μόνο εμείς απουσιάζαμε.
ΚΩΝΣΤΑΝΤΙΝΟΣ ΧΗΤΑΣ: Και εμείς.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Όχι, εσείς ήσασταν εδώ, αντιπροσωπεία.
ΚΩΝΣΤΑΝΤΙΝΟΣ ΧΗΤΑΣ: Δεν ήμασταν.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Τα σάπια άστα!
ΚΩΝΣΤΑΝΤΙΝΟΣ ΧΗΤΑΣ: Κλείνω, λοιπόν, με τη Λιβύη. Άλλο εδώ τώρα, άλλη έκπληξη. Αιφνιδιασμένη, λέει, δηλώνει η Κυβέρνηση και η ελληνική πλευρά από τη δυσάρεστη για τα εθνικά μας συμφέροντα εξέλιξη της ψήφισης. Δηλαδή, δεν το περιμένατε; Αντί να παραδεχτείτε τα λάθη που έχετε κάνει, γιατί είναι σοβαρά λάθη αυτά, κοροϊδεύετε τον ελληνικό λαό, αναμασώντας ποιο; Το Διεθνές Δίκαιο. Ποιο Διεθνές Δίκαιο, ρε παιδιά; Υπάρχει Διεθνές Δίκαιο; Η πατρίδα μας μειώνεται επί του πεδίου. Εσείς εμπαίζετε τον λαό με δήθεν προστασία από ένα αόρατο Διεθνές Δίκαιο και παραμένετε στις καρέκλες σας.
Να σας πω εγώ κάτι; Τώρα, αύριο το πρωί, οικονομικές κυρώσεις σε Λιβύη και Τουρκία. Αύριο το πρωί, οικονομικές κυρώσεις σε Λιβύη και Τουρκία! Πολιτικές κυρώσεις! Μπλόκο στην Τουρκία για οτιδήποτε έρχεται στην Ευρωπαϊκή Ένωση. Άντε πείτε στους εταίρους μας, τους Ευρωπαίους, να πάρουν μπρος! Πάμε! Τρίτον, αντίμετρα να μην περνάει ούτε ένα τουρκικό προϊόν από τον Έβρο. Τέταρτον, ανακήρυξη ΑΟΖ με Κύπρο. 
Εμείς, λοιπόν, από τις 14 Ιανουαρίου του 2020 -του 2020, όχι του 2026- έχουμε καταθέσει πρόταση νόμου για κήρυξη ΑΟΖ μονομερώς, αλλά εσείς αδιαφορήσατε. Επανήλθαμε στις 6 Ιουλίου 2023, επαναφέραμε  την πρόταση νόμου, αλλά και πάλι η Κυβέρνηση της Νέας Δημοκρατίας αδιαφόρησε. 
Κλείνω, λέγοντας, αύριο το πρωί ανακήρυξη μονομερώς -δικαίωμά μας μονομερώς είναι- ΑΟΖ. Αύριο το πρωί, τι κάνουμε; Εδώ και χρόνια το λέμε αυτό. Δεύτερον, άμεση επέκταση των χωρικών μας υδάτων στα δώδεκα ναυτικά μίλια, τουλάχιστον νοτίως της Κρήτης. Τρίτη κίνηση, άμεση υπογραφή ΑΟΖ με την αδερφή μας Κύπρο. 
Θα τα κάνει η Κυβέρνηση αυτά; Αυτές είναι οι αντιδράσεις και όχι να λέει: «Α!». Τι «Α!»; Αυτές είναι αντιδράσεις. Φοβάστε κάτι άλλο; Συμβαίνει κάτι άλλο; Γιατί δεν τα κάνετε αυτά τα τρία; Αυτά είναι τα δικαιώματά μας που πρέπει να υπερασπιστούμε. Αυτές είναι οι επόμενες κινήσεις που πρέπει να κάνουμε. 
Και μη μας λέτε ότι δεν ετεροπροσδιοριζόμαστε. Γιατί αυτό απαντάτε, όταν λέμε αυτά. Όχι. Αν είχαμε ανακηρύξει την ΑΟΖ μας από το 2020, που το λέμε εμείς, αυτοί θα έτρεχαν πίσω από τις εξελίξεις και όχι εμείς πίσω από τις εξελίξεις που δημιουργούν τώρα αυτοί. Αυτή είναι η μεγάλη διαφορα, κύριε Πετραλιά. Εάν φοβάται κάτι η Κυβέρνηση -δεν ξέρω αν θα μιλήσει ο κύριος Κοινοβουλευτικός Εκπρόσωπος ή όχι-, να μας το πει. Αλλά, δυστυχώς, η όλη υπόθεση θυμίζει Πρέσπες.
Ευχαριστώ πολύ. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Χήτα.
Κυρίες και κύριοι συνάδελφοι, θα ήθελα να σας ανακοινώσω ότι ο Πρόεδρος της Κοινοβουλευτικής Ομάδας ΠΑΣΟΚ-Κίνημα Αλλαγής κ. Νικόλαος Ανδρουλάκης, με την από 21 Οκτωβρίου 2026 επιστολή του προς τον Πρόεδρο της Βουλής, μας γνωστοποιεί την προσχώρηση της Βουλευτού Α΄ Ανατολικής Αττικής κ. Μυρτούς Κοροβέση στην Κοινοβουλευτική Ομάδα ΠΑΣΟΚ-Κίνημα Αλλαγής.
Επίσης, με την από 21 Οκτωβρίου 2026 επιστολή της, η Βουλευτής Α΄ Ανατολικής Αττικής κ. Μυρτώ Κοροβέση μας γνωστοποιεί την προσχώρησή της στην Κοινοβουλευτική Ομάδα ΠΑΣΟΚ-Κίνημα Αλλαγής. 
Οι προαναφερθείσες επιστολές θα καταχωριστούν στα Πρακτικά της σημερινής συνεδρίασης.
(Οι προαναφερθείσες επιστολές καταχωρίζονται στα Πρακτικά και έχουν ως εξής:
























ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει ο Κοινοβουλευτικός Εκπρόσωπος του ΠΑΣΟΚ, ο κ. Δημήτριος Μάντζος. 
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε. 
Επί της αρχής, μία οφειλόμενη καταδίκη και από αυτό το Βήμα της χυδαίας προσωπικής επίθεσης, που υπέστη η συνάδελφός μας, η Νάντια Γιαννακοπούλου, από τον υπότροπο Βουλευτή της Νέας Δημοκρατίας κ. Μακάριο Λαζαρίδη, τον υπότροπο και αναξιόπιστο κ. Μακάριο Λαζαρίδη, ο οποίος συστηματικά ευτελίζει τον δημόσιο λόγο και τον γεμίζει τοξικότητα. 
Η αφωνία της Νέας Δημοκρατίας, κυρίες και κύριοι συνάδελφοι, σημαίνει ότι το κόμμα αυτό επικροτεί ή έστω αποδέχεται το πολιτικό ήθος και το πολιτικό ύφος του Βουλευτή τους. Μία προσωπική ευθύνη του Πρωθυπουργού -και ως Αρχηγού της Νέας Δημοκρατίας- να περιορίσει και να σταματήσει την τοξικότητα και τον βούρκο. Θα περιμένουμε την αντίδρασή σας.
Έρχομαι σε μία σοβαρή αποτυχία διαρκείας, η οποία πιστοποιήθηκε χθες με την κύρωση του Τουρκολυβικού μνημονίου, που ξεκίνησε συναπτόμενο -αιφνιδιαστικώς πάλι- από το 2019 και από τότε άρχισε μια ιστορία αντιφάσεων, παλινδρομήσεων και πλήρους αποτυχίας της εξωτερικής πολιτικής της Κυβέρνησης Μητσοτάκη Νέας Δημοκρατίας στη Λιβύη. Χωρίς σχέδιο, χωρίς πυξίδα, με ουσιαστική απουσία της χώρας μας από μία περιοχή πολύ κρίσιμη ενεργειακά, γεωπολιτικά, μεταναστευτικά.
Αναμφίβολα, η αποτυχία είναι πρόδηλη. Ναι, το κείμενο είναι παράνομο, είναι άκυρο. Αντίκειται στο Διεθνές Δίκαιο της Θάλασσας, παραγνωρίζει την επήρεια των νησιών της χώρας μας, προσβάλλει τα κυριαρχικά μας δικαιώματα. Αυτό δεν αλλάζει. Αλλάζει, όμως, το επίπεδο σοβαρότητας της διαφοράς. Η χθεσινή εξέλιξη είναι πολύ αρνητική, καθώς απειλεί να απομειώσει τη γεωπολιτική θέση της χώρας μας στην περιοχή και αποδεικνύει ότι η εξωτερική πολιτική χρειάζεται σχέδιο, διορατικότητα, όχι απλώς επικοινωνία, όχι απλώς φωτογραφίες και πηχυαίους τίτλους. Διότι τα ερωτήματα είναι σοβαρά: Τι αποτελέσματα είχαν τόσες συναντήσεις και επισκέψεις; Ο Πρωθυπουργός Μητσοτάκης πήγε στη Λιβύη, ο Υπουργός Γεραπετρίτης πήγε πέντε φορές στη Λιβύη, ο Υπουργός Δένδιας κάποτε προσγειώθηκε και ξανά απογειώθηκε. Ο Χαφτάρ περιφερόταν στην Αθήνα ως σωτήρας κάποτε. Τον Αύγουστο ο υιός Χαφτάρ ήταν εδώ και είδε τον κ. Μητσοτάκη μέσα στο Μέγαρο Μαξίμου. Για διακοπές συζητούσαν; Άλλος Χαφτάρ ήταν; Συνωνυμία είναι; Τον λάθος άνθρωπο είδε; Η μόνιμη Υφυπουργός, η κ. Παπαδόπουλου, εμφανιζόταν να προχωρά τις διερευνητικές επαφές με τη Λιβύη για οριοθέτηση Αποκλειστικής Οικονομικής Ζώνης, υποτίθεται, σε πολύ θετικό κλίμα. 

Ο Υπουργός Γεραπετρίτης μιλούσε για «χαίνουσες πληγές που έκλειναν με τη Λιβύη» στις 23 Αυγούστου και στις 24 εκδόθηκε ρηματική διακοίνωση για τις επιχειρήσεις εξορύξεων νοτίως της Κρήτης. 
Εν τέλει, θα δώσει κανείς λογαριασμό και πότε για αυτήν την αποτυχία, δηλαδή για το τι έγινε, τι δεν έγινε και γιατί απέτυχε η χώρα μας στη Λιβύη; Διότι το μόνο που κατάφερε τελικά η Κυβέρνηση είναι να κάνει δύο αντιμαχόμενες πλευρές ενός αιματηρού εμφυλίου πολέμου να ομονοήσουν στο ένα και το αυτό, ότι πρέπει δηλαδή να συγκλίνουν με την Τουρκία. 
Προφανώς, κατά μείζονα λόγο πρέπει να προχωρήσουν τώρα όλες οι ενέργειες άσκησης των κυριαρχικών μας δικαιωμάτων απέναντι στις παράνομες αντιδράσεις, μέσα σε ένα περιβάλλον προκλητικών NAVTEX και διαρκών προκλήσεων της Τουρκίας σε Αιγαίο και Ανατολική Μεσόγειο. Και, αναμφίβολα, η Ευρωπαϊκή Ένωση σε αυτό το κλίμα έχει καθοριστική ευθύνη. Πέρα από τις δηλώσεις στήριξης που ήρθαν με μεγάλη καθυστέρηση, κατόπιν εορτής, πρέπει να αναλάβει έστω και τώρα στέρεες πρωτοβουλίες απέναντι στην τουρκολυβική προκλητικότητα και την επίσημη ανάπτυξη του αναθεωρητικού αφηγήματος της Άγκυρας επί του πεδίου. Αυτό τουλάχιστον η Ευρωομάδα του ΠΑΣΟΚ-Κινήματος Αλλαγής μεθοδικά και επίμονα το ζητεί εξ αρχής αυτής της μεγάλης κρίσης.
Και έρχομαι στο θέμα της σημερινής συζήτησης. Η κύρωση του Απολογισμού και του Ισολογισμού του Κράτους δεν μπορεί και δεν πρέπει να αντιμετωπίζεται ως μια τυπική διεκπεραιωτική κοινοβουλευτική διαδικασία. Προφανώς δεν είναι απλοί λογιστικοί πίνακες. Εξετάζουμε πώς χρησιμοποιήθηκαν οι δημόσιοι πόροι, πόσο αξιόπιστες ήταν οι δημοσιονομικές προβλέψεις και αν τελικά το αποτέλεσμα της οικονομικής πολιτικής είναι αισθητό δίκαια από την κοινωνία. Και αυτό οφείλουμε πράγματι να το κάνουμε με σοβαρότητα και ειλικρίνεια. Και εμείς το αποδείξαμε έμπρακτα με τη συμμετοχή μας σε όλες τις συζητήσεις με τον εισηγητή μας, τον τομεάρχη Οικονομικών, τον Πάρι Κουκουλόπουλο, Αντιπρόεδρο της Βουλής. Διότι οι κοινωνίες μπορούν να αντιδράσουν δυναμικά, όταν νιώθουν ότι τα δημόσια οικονομικά και η πολιτεία, εν τέλει, αδυνατούν να διαφυλάξουν την κοινωνική συνοχή. Και το βλέπουμε αυτό να συμβαίνει και στη Γαλλία και σε άλλες ευρωπαϊκές χώρες. Το βλέπουμε να συμβαίνει και στη χώρα μας. 
Προφανώς, όσα συνέβησαν στη Γαλλία είναι καταδικαστέα και πρέπει οι καταστροφές, τα βίαια επεισόδια, να καταδικάζονται, αλλά από την άλλη είναι εσφαλμένο και παραπλανητικό να μένει κανείς στα αποτελέσματα και όχι στα αίτια. Και τα αίτια είναι οι βιωμένες κοινωνικές ανισότητες, η φτωχοποίηση, το κόστος ζωής, η έλλειψη προοπτικής για το αύριο, τα αδιέξοδα στην εκπαίδευση, η έλλειψη συνθηκών αξιοπρέπειας, δηλαδή όσα βγάζουν ήδη τους νέους μας, τους φοιτητές μας, τους μαθητές μας εδώ στον δρόμο, στο κέντρο της Αθήνας. 
Αυτό, λοιπόν, είναι ο πυρήνας της συζήτησής μας. Και θα χρησιμοποιήσω ως βάση τις εκθέσεις του Ελεγκτικού Συνεδρίου, διότι μελετώντας τες βλέπουμε ότι πολλές από τις εστίες κριτικής, επιφυλάξεις και ενστάσεις που έχουμε διατυπώσει κατά καιρούς για την πορεία της ελληνικής οικονομίας, δικαιώνονται ή, πιο σωστά, βασίζονται σε παρόμοια τεκμηρίωση με αυτήν που χρησιμοποιεί το Ανώτατο Δημοσιονομικό Δικαστήριο. Για «διαζύγιο της Κυβέρνησης από την κοινωνία» είπε πολύ σωστά ο Πάρις Κουκουλόπουλος ήδη και στη συζήτηση για το προσχέδιο του προϋπολογισμού και αυτό επιβεβαιώνεται και από τον Απολογισμό του 2024. 
Ας ξεκινήσουμε, λοιπόν, με τα στοιχεία από το παραγωγικό μοντέλο. Το Ελεγκτικό Συνέδριο επισημαίνει ότι η οικονομία εξακολουθεί να στηρίζεται υπερβολικά στην κατανάλωση, με επενδυτικό έλλειμμα και περιορισμένη εξωστρέφεια. Το 2024, η ιδιωτική κατανάλωση αντιστοιχούσε στο 68,7% του ΑΕΠ, έναντι 52,7% στην Ευρωζώνη, οι συνολικές επενδύσεις στο 18,3%, έναντι 21,5%. Οι καθαρές εξαγωγές παρέμειναν αρνητικές στο μείον 5,6% του ΑΕΠ, όταν στην Ευρωζώνη ήταν θετικές. 
Έχουμε χαμηλή παραγωγικότητα και επενδυτικό κενό. Αυτή η ανισορροπία παρατηρείται, ενώ η Κυβέρνηση εκτελεί, όπως και η ίδια ισχυρίζεται, το μεγαλύτερο πρόγραμμα δημοσίων επενδύσεων της Μεταπολίτευσης. Αυτό σημαίνει ότι δεν αρκεί μόνο να αυξάνονται κατ’ όνομα οι επενδύσεις. Σημασία έχει και το πού κατευθύνονται. 
Στο σημείο αυτό θέλω να υπενθυμίσω ότι τόσο ο κύριος Πρωθυπουργός, όσο και ο κ. Σκυλακάκης ως αρμόδιος για τις επενδύσεις Υπουργός, αλλά και ο κ. Παπαθανάσης στο παρελθόν, τα παρουσίαζαν όλα αυτά ρόδινα και απέρριπταν τις προτάσεις του ΠΑΣΟΚ. Και τονίζουμε ότι το ΠΑΣΟΚ μέσω του αρμόδιου τομεάρχη του Παύλου Γερουλάνου και της μεθοδικής δουλειάς του, έχει καταδείξει ότι η ωριμότητα αυτή αποδείχθηκε φενάκη. Από τις εκατόν ενενήντα πέντε δράσεις του Ταμείου Ανάκαμψης και Ανθεκτικότητας, μόλις εξήντα δύο, δηλαδή το 32%, έμειναν εντός του αρχικού τους στόχου μέσα στα χρονοδιαγράμματα. Και αυτό, παρότι δαπανήθηκαν τεράστια ποσά και σε εξωτερικούς συμβούλους για την ωρίμανση των έργων. Μιλάμε για τη γνωστή «συμβουλοκρατία» του 1,5 και πλέον δισεκατομμυρίου ευρώ, μία από τις καινοτομίες του δήθεν επιτελικού κράτους, με χαμηλό αναπτυξιακό αποτύπωμα και τεράστιες σκιές ως προς τη διαφάνεια.
Επιπλέον, το Ελεγκτικό Συνέδριο υπογράμμισε ότι το 75% των άμεσων ξένων επενδύσεων του 2024 κατευθύνθηκε στα ακίνητα και στις χρηματοπιστωτικές και ασφαλιστικές υπηρεσίες. Ποια είναι η προστιθέμενη αξία αυτών των επενδύσεων στην παραγωγικότητα, την καινοτομία, την εξωστρέφεια, τη βιομηχανία, τις καλά αμειβόμενες θέσεις εργασίας; Η πραγματική πρόκληση είναι η εισοδηματική σύγκλιση και σε αυτό το επίπεδο η χώρα παραμένει απελπιστικά στάσιμη στο 55% του ευρωπαϊκού μέσου όρου. 
Στην ακρίβεια και την κοινωνική συνοχή, το Ελεγκτικό Συνέδριο -όχι τυχαία- εστίασε στις τιμές των τροφίμων, οι οποίες αυξήθηκαν σωρευτικά κατά 26,4% την τριετία 2022 έως και 2024. Η ακρίβεια έκτοτε συνεχίζει να ταλαιπωρεί τα νοικοκυριά. Το 2024, ο κίνδυνος φτώχειας και κοινωνικού αποκλεισμού αφορούσε στο 26,9% του πληθυσμού, έναντι 21% στην Ευρωπαϊκή Ένωση. Η παιδική υλική στέρηση έφθανε στο 33,6%, έναντι 13,6% στην Ευρωπαϊκή Ένωση. 
Τα μεγέθη αυτά δεν είναι απλώς από τα υψηλότερα στην Ευρώπη. Είναι και πολύ υψηλότερα απ’ ό,τι το 2019, όταν ανέλαβε η Νέα Δημοκρατία. Μάλιστα, το Ελεγκτικό Συνέδριο εστιάζει στο ότι τα κοινωνικά επιδόματα, πέραν των συντάξεων, μείωναν τον δείκτη φτώχειας μόλις κατά 3,9 ποσοστιαίες μονάδες. Δηλαδή, τα επιδόματα, τα «PASS», η στόχευση αυτής της δήθεν κοινωνικής πολιτικής ήταν ουσιαστικά αναποτελεσματικά. Και οι αιτίες όλων αυτών των προβλημάτων είναι εθνικές, όχι αμιγώς εισαγόμενες, όπως είπε ο Πάρις Κουκουλόπουλος. Τα λέγαμε χρόνια, από το 2021 με την αείμνηστη Πρόεδρό μας Φώφη Γεννηματά και ήδη εδώ και πολλά χρόνια με τον Πρόεδρό μας τον Νίκο Ανδρουλάκη.
Τα λέγαμε, μάλιστα, με έμφαση στη στεγαστική κρίση. Το 2024, το 28,9% του πληθυσμού επιβαρυνόταν με δαπάνες στέγασης άνω του 40% του διαθέσιμου εισοδήματος, ενώ 8,2% ήταν το αντίστοιχο στην Ευρωπαϊκή Ένωση. Είχαμε τη χειρότερη επίδοση σε όλη την Ευρώπη. Και το Ελεγκτικό Συνέδριο επισημαίνει κάτι το οποίο λέμε εμείς πολιτικά μήνες, χρόνια, ότι δηλαδή χωρίς αύξηση της προσφοράς κατοικιών δεν θα αντιμετωπιστεί το στεγαστικό. Πώς το αντιμετωπίζει η Κυβέρνηση Μητσοτάκη; Το αντιμετωπίζει με την «Golden Visa» και την ανοχή της επί τόσα χρόνια, με αρρύθμιστη τη βραχυχρόνια μίσθωση ή με τα νέα στεγαστικά δάνεια τα οποία για μία ακόμα φορά από τη Διεθνή Έκθεση Θεσσαλονίκης έταξε ο κ. Μητσοτάκης;
Γι’ αυτό, το ΠΑΣΟΚ επιμένει στο πρόγραμμά του για τη δημιουργία τουλάχιστον σαράντα χιλιάδων κοινωνικών κατοικιών μέσα από αξιοποίηση δημόσιας περιουσίας και ανακαίνιση υφιστάμενων κτιρίων και μέσα από το Ταμείο Ανάκαμψης, κάτι που έπρεπε να το είχατε κάνει και πέρασε ανεπιστρεπτί.
Νομίζω, όμως, ότι μια πολύ σημαντική παρατήρηση πλάι σε όλα αυτά αφορά και τις αμυντικές προμήθειες. Επισημαίνεται από το Ελεγκτικό Συνέδριο ότι παρά τη σημαντική αύξησή τους, η εγχώρια παραγωγή καλύπτει -ή κάλυπτε- τουλάχιστον το 3,8% μόνο το 2024. Αυτό είναι πολύ μικρό σε σχέση με τον μεγαλεπήβολο στόχο τον οποίο έναν χρόνο μετά, το 2025, έθεσε ο κύριος Πρωθυπουργός και ο κύριος Υπουργός Άμυνας τον Απρίλιο του 2025. Και έχουμε ζητήσει πολλές φορές από το Υπουργείο Άμυνας να έρθει και να λογοδοτήσει στη Βουλή κατά πόσον τηρείται αυτή η δέσμευση του 25% συμμετοχής της εγχώριας αμυντικής βιομηχανίας στα νέα εξοπλιστικά προγράμματα και συμβάσεις, γιατί η ανάπτυξη εγχώριας παραγωγικής ικανότητας και στην άμυνα αποτελεί πάγια θέση του ΠΑΣΟΚ. 
Στον ίδιο τον Απολογισμό και στο κυρίως ειπείν μέρος της δημοσιονομικής πολιτικής στο οποίο στόχευσε ιδιαιτέρως ο Πάρις Κουκουλόπουλος, τα φορολογικά έσοδα του 2024 -ω, της εκπλήξεως κανενός!- υπερέβησαν τον αρχικό στόχο κατά 4,31 δισεκατομμύρια ευρώ. Μόνο από τον Φόρο Προστιθέμενης Αξίας, η υπέρβαση ήταν 1,53 δισεκατομμύρια. Και χωρίς κανείς να αμφισβητεί την ανάγκη της δημοσιονομικής σταθερότητας, αναρωτιόμαστε όμως και ρωτάμε ευθέως πόσο ρεαλιστικές ήταν οι προβλέψεις σας στους προϋπολογισμούς που καταθέσατε και ψήφισε αυτή η Βουλή. Και αμφισβητούμε ευθέως για πολλοστή φορά ότι αξιοποιείται αυτή η υπεραπόδοση προς όφελος ολόκληρης της κοινωνίας. Είναι η υπεραπόδοση της ακρίβειας και όχι της οικονομίας, η αισχροκέρδεια ενός κράτους εις βάρος της κοινωνίας εξαιτίας της ακρίβειας σε βασικά αγαθά και υπηρεσίες.
Από την άλλη, στα καύσιμα πώς μεταφράζεται η εικόνα των λογιστικών βιβλίων -για να χρησιμοποιήσω μια φράση της Κατερίνας Σπυριδάκη- και αυτά τα πλεονάσματα, τα υπερπλεονάσματα και οι υπεραποδόσεις των φορολογικών εσόδων στις ζωές των πολιτών; Και δεν θα σταθώ στο παράδοξο να ζητάτε από εμάς να κοστολογούμε τα πάντα, έως τελευταίο ευρώ και εσείς ακόμα και αυτές τις μεγάλες αστοχίες σε προβλέψεις, εκτιμήσεις και κοστολογήσεις, να τις περνάτε στα ψιλά. 
Θέλω να σταθώ σε μία επισήμανση ακόμα για το ιδιωτικό χρέος. Η ανάλυση του Ελεγκτικού Συνεδρίου για τις απαιτήσεις του Δημοσίου κατέδειξε ότι το 2024 το ιδιωτικό χρέος είχε συνεχίσει την αυξητική του πορεία. Σχεδόν δύο εκατομμύρια φορολογούμενοι, χοντρικά ένας στους τρεις, παλεύουν με οφειλές έως και 3.000 ευρώ προς την εφορία. Μερικές εκατοντάδες επιτήδειοι δημιουργούν μέσω απάτης οφειλές δισεκατομμυρίων ευρώ. Αυτή η παγίωση της εικόνας αποτυπώνει τη συστηματική αδυναμία της Κυβέρνησης να ενισχύσει τους πρώτους και να αποθαρρύνει τους δεύτερους.

Και αυτά τα είδαμε με τραγελαφικό τρόπο το 2026. Μιλούν κάποιοι -ο Κυβερνητικός Εκπρόσωπος- για λεφτά από Μονόπολη. Ο κ. Πιερρακάκης μας λέει ότι είμαστε εκτός πραγματικότητας για τις 120 δόσεις. Ο κύριος Πρωθυπουργός μας λέει ότι οι 72 δόσεις είναι το όριο της Κυβέρνησης. Ο κ. Γεωργιάδης λέει ότι είναι μνημείο ανοησίας οι προτάσεις του ΠΑΣΟΚ. Και μετά τη Διεθνή Έκθεση Θεσσαλονίκης και ενόψει των δημοσκοπήσεων, ο κ. Πρωθυπουργός υιοθέτησε τις 120 δόσεις στρεβλά, άδικα και με άνισους όρους. Καλώς τους κι ας άργησαν και όπως ήρθαν, τελείως λάθος! 
Τελειώνοντας, θέλω να σταθώ λίγο στις δημόσιες συμβάσεις. Δειγματοληπτικός έλεγχος για τις δημόσιες συμβάσεις σε Υπουργεία. Διαβάζω εντελώς δειγματοληπτικά στο Υπουργείο Προστασίας του Πολίτη και Κλιματικής Κρίσης και Πολιτικής Προστασίας, έγινε απευθείας ανάθεση στον ίδιο οικονομικό φορέα με κατάτμηση συνολικής ποσότητας σε μικρότερες, αντί της διεξαγωγής διαγωνισμού. 
Στο Υπουργείο Αγροτικής Ανάπτυξης και πολλά ακόμα έγιναν απευθείας ανάθεσης, αντί της διενέργειας ενός ενιαίου ανοικτού διαγωνισμού.
 Στο Υπουργείο Κλιματικής Κρίσης και Προστασίας πάλι είχαμε ομοειδείς συμβάσεις με τον ίδιο οικονομικό φορέα άνω των ορίων των απευθείας αναθέσεων χωρίς να διενεργηθεί διαγωνιστική διαδικασία.
 Στο Υπουργείο Ψηφιακής Διακυβέρνησης και στο Υπουργείο Εθνικής Οικονομίας και Οικονομικών -κύριε Υπουργέ, το δικό σας Υπουργείο-, είχαμε διαδικασία διαπραγμάτευσης χωρίς προηγούμενη δημοσίευση διακήρυξης, χωρίς να προκύπτει κατεπείγουσα και απρόβλεπτη ανάγκη.
 Στο Υπουργείο Μετανάστευσης και Ασύλου, είχαμε συμβάσεις χωρίς προσυμβατικό έλεγχο, παρά το γεγονός ότι η αξία υπερέβαινε το όριο του προσυμβατικού ελέγχου νομιμότητας από το Ελεγκτικό Συνέδριο. 
Όλα αυτά σημαίνουν «πάρτι» απευθείας αναθέσεων που πρέπει πράγματι να σταματήσει. Πείτε μας ξανά ότι είστε το κόμμα των αγορών και του υγιούς ανταγωνισμού!
Κλείνω, κυρίες και κύριοι συνάδελφοι. Τα συμπεράσματα είναι σαφή. Η δημοσιονομική σταθερότητα προφανώς διασφαλίσθηκε με θυσίες των πολιτών από το 2009 και μετά. Δεν αρκεί, όμως, για να εξασφαλίσει οικονομική και κοινωνική ευημερία. Δεν υποκαθιστά τις παραγωγικές επενδύσεις, δεν αντιμετωπίζει αυτομάτως την ακρίβεια, δεν λύνει το στεγαστικό πρόβλημα, δεν απαλλάσσει την πολιτεία από την υποχρέωση χρηστής διαχείρισης.
 Το ζητούμενο είναι να λειτουργεί καλύτερα ένα κράτος με διαφάνεια, να αξιοποιείται αποτελεσματικά κάθε ευρώ και να βλέπει ο πολίτης το αποτέλεσμα στην καθημερινότητά του, στη βιωμένη καθημερινότητά του και σε αυτό έχετε αποτύχει παταγωδώς.
Σας ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, τον κ. Μάντζο.
 Έχει ζητήσει τον λόγο ο κ. Μηταράκης,  Κοινοβουλευτικός Εκπρόσωπος της Νέας Δημοκρατίας. 
ΝΟΤΗΣ ΜΗΤΑΡΑΚΗΣ: Κύριε Πρόεδρε, κυρίες και κύριοι συνάδελφοι, η συζήτηση για τον Απολογισμό του κράτους δεν είναι μια τυπική λογιστική διαδικασία. Είναι μια συζήτηση για το αν η οικονομική πολιτική που επιλέγουμε παράγει αποτελέσματα, για το αν το κράτος διαχειρίζεται υπεύθυνα τα χρήματα των φορολογουμένων και τελικά, για το αν δημιουργούμε τις προϋποθέσεις ώστε η χώρα να γίνεται κάθε χρόνο πιο ισχυρή και οι πολίτες να ζουν καλύτερα με οικονομική ασφάλεια και κοινωνική δικαιοσύνη.
 Από το 2019 μέχρι σήμερα η Ελλάδα πέρασε αλλεπάλληλες εξωτερικές κρίσεις: το μεταναστευτικό, την πανδημία, την ενεργειακή κρίση, τον πόλεμο στην Ουκρανία, τις πληθωριστικές πιέσεις και μια περίοδο έντονης γεωπολιτικής αβεβαιότητας που διανύουμε ακόμα. Κι όμως, μέσα σε αυτό το περιβάλλον η χώρα κατάφερε να αναπτύσσεται, να μειώνει την ανεργία, να προσελκύει επενδύσεις και κυρίως, να αποκαθιστά σταθερά τη διεθνή οικονομική της αξιοπιστία. Κατάφερε να βλέπει τον Έλληνα Υπουργό Οικονομικών να προεδρεύει του Eurogroup. 
Δεν ισχυριζόμαστε ότι όλα τα προβλήματα έχουν λυθεί. Η ακρίβεια πράγματι εξακολουθεί να πιέζει το διαθέσιμο εισόδημα των νοικοκυριών. Το στεγαστικό αποτελεί σοβαρή πρόκληση, ιδιαίτερα για τα νέα τα παιδιά. Βλέπουμε τι γίνεται στη δυτική Ευρώπη, στη Γαλλία, στο Βέλγιο, στην Ισπανία, που το ΠΑΣΟΚ πάντα μας την έφερνε ως παράδειγμα. Οι μικρομεσαίες επιχειρήσεις στη χώρα μας εξακολουθούν να χρειάζονται καλύτερη πρόσβαση στη χρηματοδότηση. Σήμερα, όμως, έχουμε κάτι που πριν από λίγα χρόνια δεν το είχαμε, τη δημοσιονομική δυνατότητα να παρεμβαίνουμε στις δυσκολίες χωρίς να υπονομεύουμε το μέλλον, χωρίς να διαταράσσουμε τους ευρωπαϊκούς κανόνες. 
Κυρίες και κύριοι συνάδελφοι, ο Απολογισμός του 2024 αποτυπώνει ακριβώς αυτή τη μετάβαση προς μεγαλύτερη δημοσιονομική σταθερότητα και αξιοπιστία. Τα έσοδα ανήλθαν σε 74 δισεκατομμύρια ευρώ, υψηλότερα κατά 1,4 δισεκατομμύρια ευρώ από την αρχική πρόβλεψη. Κι εδώ έχει ιδιαίτερη σημασία να δούμε το «Γιατί αυξήθηκαν τα έσοδα». Δεν πρόκειται για περισσότερη φορολογία, καθώς μειώνουμε φορολογικούς συντελεστές. Σύμφωνα με το Ελεγκτικό Συνέδριο, η καλύτερη απόδοση οφείλεται στη μεγέθυνση της οικονομίας, στην αύξηση των εισοδημάτων, στη μείωση της ανεργίας, στην ενίσχυση της κατανάλωσης και στην αυξημένη κερδοφορία των επιχειρήσεων. 
Παράλληλα, σημαντικό ρόλο διαδραματίζουν τα μέτρα περιορισμού της φοροδιαφυγής. Πρωτοβουλίες της Κυβέρνησης, όπως η διασύνδεση των POS με τις ταμειακές μηχανές, αποδίδουν στην πράξη, ενισχύοντας την κοινωνική δικαιοσύνη του φορολογικού συστήματος. Μεγεθύνεται η οικονομία, αυξάνεται η δηλωμένη οικονομική δραστηριότητα και περιορίζεται η μαύρη οικονομία. Αυτή είναι η υγιής κατεύθυνση, όχι με αύξηση φορολογικών συντελεστών που κάποια κόμματα της Αριστεράς προτείνουν, αλλά με μεγαλύτερη φορολογική βάση, δικαιότερη κατανομή των φορολογικών βαρών, περισσότερη συμμόρφωση, δικαιότερη κατανομή των υποχρεώσεων στις επιχειρήσεις και τα νοικοκυριά. Αποτέλεσμα: είχαμε πλεόνασμα το 2024, 410 εκατομμύρια ευρώ, έναντι αρχικής εκτίμησης για έλλειμμα 3 δισεκατομμυρίων. Αυτή είναι η απάντηση σε όσους λέγανε όταν συζητάμε τον Προϋπολογισμό του 2024 ότι οι προβλέψεις της Κυβέρνησης ήταν υπεραισιόδοξες και δεν θα καταφέρναμε να τις πετύχουμε. 
Έχει σημασία, βέβαια, να δούμε και που κατευθύνονται οι δημόσιοι πόροι. Οι μεταβιβάσεις -αυτό που εννοούμε κυρίως το κοινωνικό κράτους- ανήλθαν σε 41 δισεκατομμύρια ευρώ, 20 δισεκατομμύρια ευρώ για κοινωνική ασφάλιση, 14 δισεκατομμύρια εκ των οποίων για τις κύριες συντάξεις, 3 δισεκατομμύρια ευρώ στον ΟΠΕΚΑ για προνοιακές παροχές, 1 δισεκατομμύριο ευρώ στη ΔΥΠΑ για παροχές προς ανέργους. Και βέβαια είναι ιδιαίτερα σημαντικοί οι πόροι που αυξάνονται χρόνο με τον χρόνο για την υγεία, την παιδεία, τα νοσοκομεία μας την τοπική αυτοδιοίκηση. 
Άρα δημοσιονομική υπευθυνότητα δεν σημαίνει μικρότερο κοινωνικό κράτος. Το αντίθετο! Σημαίνει ένα βιώσιμο κοινωνικό κράτος που στηρίζεται σε στέρεες βάσεις και οι Έλληνες πολίτες χρόνο με τον χρόνο δεν έχουν την αγωνία που βιώσαμε πριν δεκαπέντε χρόνια, που περιμέναμε κάθε χρονιά τα νέα σκληρά μέτρα που ερχόντουσαν. 
Το 2024 πληρώσαμε 8 δισεκατομμύρια ευρώ για τόκους του δημοσίου χρέους και γι’ αυτό είναι σημαντικό να θυμόμαστε ότι η μείωση του χρέους, που είναι στόχος της Κυβέρνησης με απτά αποτελέσματα, δεν είναι απλώς μια λογιστική εμμονή. Είναι η μείωση του βάρους που πληρώνουμε σήμερα για τόκους και η μείωση του βάρους που θα κληρονομήσουν στα παιδιά μας. Γι’ αυτό τον Δεκέμβριο του 2024 προχωρήσαμε σε πρόωρη αποπληρωμή σχεδόν 8 δισεκατομμυρίων ευρώ, τα οποία θα έληγαν την περίοδο 2026-2028, διευκολύνοντας το κράτος σε αυτή την περίοδο που τώρα βιώνουμε με ιδιαίτερη γεωπολιτική αστάθεια και πίεση στο κόστος καυσίμου. 
Μειώνουμε σήμερα τα βάρη του χθες για να έχουμε περισσότερες δυνατότητες στο αύριο και αλλάζουμε τον τρόπο με τον οποίο λειτουργεί το ίδιο το κράτος. Και θέλω να τονίσω, κάνοντας γέφυρα στον Προϋπολογισμό του 2027, το πολύ σημαντικό νέο GOV ERP, το οποίο από 1η Ιανουαρίου αντικαθιστά το παλιό πληροφοριακό σύστημα δημοσιονομικής διαχείρισης. Ένα σύγχρονο κράτος πρέπει να επενδύει σε νέες τεχνολογίες για να αυξήσουμε την παραγωγικότητα και του κράτους και της ελληνικής οικονομίας. Και αυτή η Κυβέρνηση επενδύει στο μέλλον, επενδύει στην τεχνολογία. 
Ο Πρωθυπουργός εγκαινίασε το νέο εθνικό υπερυπολογιστή τον «Δαίδαλο», το ισχυρότερο υπολογιστικό σύστημα που απέκτησε ποτέ η Ελλάδα και αυτό δείχνει την προσήλωση της χώρας μας στις μεγάλες τεχνολογικές αλλαγές που συντελούνται αυτή τη δεκαετία. Η χώρα μας βρίσκεται πλέον στη δέκατη τέταρτη θέση παγκοσμίως στην υπερυπολογιστική ισχύ και ο «Δαίδαλος» αποτελεί τον πυρήνα του ελληνικού εργοστασίου τεχνητής νοημοσύνης «Φάρος», δίνοντας νέες δυνατότητες στα πανεπιστήμιά μας, στα ερευνητικά κέντρα, στα start-ups, στις επιχειρήσεις. Αυτό σημαίνει, κυρίες και κύριοι συνάδελφοι, επένδυση στο μέλλον. 
Στον Προϋπολογισμό του 2027, σε έναν κόσμο που γίνεται όλο και πιο αβέβαιος, η χώρα μας προβλέπει ανάπτυξη 2,3%, έναντι 1,2% της Ευρωζώνης. Κάθε χρόνο η ελληνική οικονομία αναπτύσσεται σημαντικά ταχύτερα από τις υπόλοιπες χώρες. Το πραγματικό κατά κεφαλήν ΑΕΠ αναμένεται να αυξηθεί κατά 2,6 δισεκατομμύρια στην Ελλάδα, έναντι μόλις 1% στην Ευρωζώνη.
Η ανεργία αναμένεται να υποχωρήσει στο χαμηλότερο επίπεδο, από το 2008. Οι αμοιβές ανά εργαζόμενο αναμένεται να αυξηθούν κατά 3,9%, με τον πληθωρισμό να αποκλιμακώνεται στο 2,6%. Θα έχουμε δηλαδή, μεγαλύτερη αύξηση των απολαβών ανά εργαζόμενο από την αύξηση του πληθωρισμού. Η αποκλιμάκωση της ανεργίας, πέρα του γεγονότος ότι δίνει σε δεκάδες εκατοντάδες χιλιάδες Έλληνες, από το 2019, επιστροφή σε μια αξιοπρεπή διαβίωση, αλλάζει και την ισορροπία στην αγορά εργασίας. Και σήμερα οι εργαζόμενοι είναι αντικειμενικά ισχυρότεροι από ό,τι ήταν το 2019. Αυτή είναι η δική μας υποχρέωση, η πρόοδος να συνοδεύεται από καλύτερες αμοιβές, περισσότερη διαφάνεια και ισχυρότερη προστασία, όπως πετύχαμε με την ψηφιακή κάρτα εργασίας που τώρα επεκτείνεται τον Νοέμβριο σε ακόμα περισσότερους κλάδους της οικονομίας. 
Περίπου δυόμισι εκατομμύρια εργαζόμενοι καλύπτονται από αυτό το μέτρο και πλέον εργασία που στο παρελθόν έμενε αδήλωτη ή υποδηλωμένη, τώρα καταγράφεται και πληρώνεται στους εργαζόμενους. Αυτό σημαίνει προστασία του εργαζόμενου στην πράξη και ταυτόχρονα, υγιής ανταγωνισμός για την οικονομία, για τη συνεπή επιχείρηση. 
Βέβαια, ο πολίτης μας κρίνει στην καθημερινότητά του. Κρίνει την οικονομία στο σουπερμάρκετ, στο ενοίκιο, στο ηλεκτρικό ρεύμα, στο διαθέσιμο εισόδημα, γι’ αυτό κάθε χρόνο η Κυβέρνηση παίρνει και νέα μέτρα για να στηρίξει το διαθέσιμο εισόδημα των πολιτών. 
Στη ΔΕΘ ανακοινώσαμε μέτρα 2,2 δισεκατομμυρίων ευρώ για το 2027. Να τονίσω, μεταξύ άλλων, τη μόνιμη ετήσια ενίσχυση των συνταξιούχων στα 400 ευρώ και το επίδομα Χριστουγέννων στα 500 ευρώ μικτά, για τους δημοσίους υπαλλήλους και λειτουργούς. Μειώνεται συστηματικά η φορολογική επιβάρυνση των συνεπών ελεύθερων επαγγελματιών. Μηδενίζεται ο φορολογικός συντελεστής για εισοδήματα έως 20.000 ευρώ για τους κατά κύριο επάγγελμα αγρότες και για τους τρίτεκνους. Και αυτό δείχνει τη σημασία που δείχνει η Κυβέρνηση και στη στήριξη της υπαίθρου και στη στήριξη της τρίτεκνης και πολύτεκνης οικογένειας. Θα μειώσουμε τον Απρίλιο του 2027 κατά μισή ποσοστιαία μονάδα, περαιτέρω, τις ασφαλιστικές εισφορές. 
Κυρίες και κύριοι συνάδελφοι της Αντιπολίτευσης, εδώ τα πράγματα είναι συγκεκριμένα. Δεν είναι γενικές προθέσεις, είναι συγκεκριμένα μέτρα. Θα τα παρουσιάσουμε αναλυτικά στον Προϋπολογισμό και θα σας καλέσουμε να τον υπερψηφίσετε. Να ψηφίσετε την αύξηση της ενίσχυσης στους συνταξιούχους. Να ψηφίσετε την ενίσχυση των δημοσίων υπαλλήλων. Να ψηφίσετε τις μειώσεις φόρων για τρίτεκνους αγρότες και ελεύθερους επαγγελματίες. Να ψηφίσετε τη νέα μείωση των ασφαλιστικών εισφορών. Είναι εύκολο σε αυτή την Αίθουσα, στο Βήμα, να ζητάμε να κάνει η Κυβέρνηση περισσότερα, το δύσκολο είναι να εξασφαλίσεις ότι το κάθε μέτρο που ανακοινώνεται είναι μόνιμο, έχει μόνιμη και ασφαλή χρηματοδότηση, χωρίς να διακυβεύει το μέλλον της εθνικής μας οικονομίας. 
Για όσους προτείνουν μέτρα επιπλέον δισεκατομμυρίων, θα πρέπει να μας πουν συγκεκριμένα, ποιους φόρους θα αυξήσουμε ή ποιες άλλες δαπάνες θα περιορίσουμε.
Αναφέρθηκε το θέμα της στέγασης. Συνεχίζουμε να παίρνουμε μέτρα με νέα εργαλεία όπως το «Σπίτι μου 3» ύψους 2 δισεκατομμυρίων ευρώ. Ιδιαίτερα σημαντικός είναι ο επενδυτικός λογαριασμός της νέας γενιάς -που έρχεται το κράτος να επενδύσει μαζί με τις οικογένειες για να στηρίξουμε τα νέα τα παιδιά- μέχρι 1.200 ευρώ ετησίως. 
Βέβαια, η μόνιμη αύξηση των εισοδημάτων δεν βασίζεται μόνο σε παροχές. Βασίζεται σε μια ισχυρότερη παραγωγική βάση της χώρας, η οποία απαιτεί περισσότερες επενδύσεις, μεγαλύτερη παραγωγικότητα, καλύτερα αμειβόμενες θέσεις εργασίας. Το 2027 οι επενδύσεις προβλέπεται να αυξηθούν κατά 7,9% έναντι μόλις 1,7% στην Ευρωζώνη για να φτάσουν στο 18,6% του ΑΕΠ. 
Το 2019 ήμασταν στο 11% και αυτό ήταν ένα από τα μεγάλα διαρθρωτικά προβλήματα της ελληνικής οικονομίας και σήμερα πλησιάζουμε τον ευρωπαϊκό μέσο όρο, αυξάνοντας παράλληλα το 2027 Το Πρόγραμμα Δημοσίων Επενδύσεων στα 11 δισεκατομμύρια ευρώ από 9,8 δισεκατομμύρια ευρώ φέτος, δημιουργώντας νέα δανειοδοτικά εργαλεία 1,5 δισεκατομμύρια ευρώ για τις μικρομεσαίες επιχειρήσεις. 
Όλα αυτά στηρίζονται σε ένα βασικό θεμέλιο, τη δημοσιονομική αξιοπιστία. Προβλέπουμε πρωτογενές πλεόνασμα 3,3% του ΑΕΠ και το δημόσιο χρέος να υποχωρεί στο 128%. Αυτή είναι η μεγαλύτερη μείωση χρέους στον κόσμο κατά 80 ποσοστιαίες μονάδες μέσα στα επτά χρόνια και επιμένουμε στη στρατηγική πρόωρων αποπληρωμών για να μειώσουμε το βάρος που θα κληροδοτήσουμε στα παιδιά μας. 
Κυρίες και κύριοι συνάδελφοι, ο Απολογισμός του 2024 δείχνει από πού ερχόμαστε. Ο Προϋπολογισμός του 2027 δείχνει πού θέλουμε να πάμε και πού θα πάμε σε μια Ελλάδα που αναπτύσσεται ταχύτερα από την Ευρώπη, που μειώνει το χρέος της, που επενδύει στην τεχνολογία και στην παραγωγή, που δημιουργεί περισσότερες και καλύτερα αμειβόμενες θέσεις εργασίας και που έχει τη δύναμη να στηρίξει τους πολίτες της όταν οι συνθήκες του απαιτούν. Αυτή την πορεία μπορεί να τη διασφαλίσει η πολιτική σταθερότητα, η συνέπεια στις μεταρρυθμίσεις, η Κυβέρνηση του Κυριάκου Μητσοτάκη. 
Με ορίζοντα την Ελλάδα του 2030, στόχος μας είναι μια χώρα πιο παραγωγική, πιο ανταγωνιστική, πιο δίκαιη και πάνω απ’ όλα πιο ισχυρή. 
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Μηταράκη. 
Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδος κ. Νικόλαος Καραθανάσοπουλος. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Το Κομμουνιστικό Κόμμα Ελλάδας χαιρετίζει τα μαζικά μαχητικά συλλαλητήρια στην Αθήνα, στη Θεσσαλονίκη, στην Πάτρα, στη Λάρισα και σε όλες τις μεγάλες πόλεις της Ελλάδας. 
Δεκάδες χιλιάδες μαθητές, φοιτητές, δάσκαλοι καθηγητές, γονείς και εργαζόμενοι βρίσκονται στον δρόμο, βαδίζουν στον δρόμο του αγώνα. Έτσι, λοιπόν, η σκυτάλη των μεγάλων κινητοποιήσεων σε Ισπανία, Γαλλία, Βέλγιο, Πορτογαλία, Ιταλία και αλλού, των εργαζομένων, των μαθητών και των φοιτητών, περνάει στην Ελλάδα, ανοίγοντας ένα νέο κύκλο μαζικών και μαχητικών αγωνιστικών κινητοποιήσεων. Αυτές οι κινητοποιήσεις έχουν ως παρακαταθήκη τις μεγάλες κινητοποιήσεις που προηγήθηκαν, όπως το μεγαλειώδες Παλλαϊκό Πανελλαδικό Συλλαλητήριο στη Διεθνή Έκθεση Θεσσαλονίκης που θάφτηκε από τα συστημικά Μέσα Μαζικής Ενημέρωσης. 
(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)
Παρά τη συστηματική προσπάθεια της Κυβέρνησης, άλλων μηχανισμών και πρόθυμων δημοσιογράφων να συκοφαντηθούν οι αγώνες, δεν τα κατάφεραν. Παρά τις απειλές στα σχολεία για να μην συμμετέχουν οι μαθητές στις κινητοποιήσεις, ούτε αυτό απέδωσε. 
Είναι χαρακτηριστική η επιστολή του Περιφερειακού Διευθυντή της Αττικής προς τους συλλόγους γονέων και κηδεμόνων ότι θα κατηγορηθούν και αυτοί για παραμέληση ανηλίκων -θα το καταθέσω μαζί με όλα τα άλλα μέτρα, ότι πρέπει να ειδοποιείται η Αστυνομία, ο Δήμος, ο εισαγγελέας- αλλά και οι γονείς ότι πρέπει να πάρουν τα μέτρα τους, τελικά ούτε αυτό είχε αποτέλεσμα.
Γι’ αυτόν ακριβώς το λόγο σήμερα το κέντρο της Αθήνας αστυνομοκρατείται με προληπτικό έλεγχο, με εκφοβισμό των νέων παιδιών. Όμως και αυτό το κλίμα της αστυνομοκρατίας έσπασε με την αποφασιστική παρέμβαση των καθηγητών, των γονιών, γιατί αυτοί ξέρουν πολύ καλά πώς μπορούν να προστατεύσουν τα παιδιά τους και όχι η Αστυνομία, κύριε Μηταράκη. 

Ό,τι και αν κάνει η Κυβέρνηση και οι πρόθυμοι, ό,τι τρικ και αν σκαρφιστείτε, η δυναμική της οργανωμένης πάλης της εργατικής τάξης, των γονιών, των μαθητών και των φοιτητών, φουντώνει, δυναμώνοντας αποφασιστικά με την ακόμη μεγαλύτερη και μαζικότερη συμμετοχή τους στα σημερινά συλλαλητήρια. Αποτελούν αυτά την καλύτερη απάντηση στους κυβερνητικούς αντιδραστικούς σχεδιασμούς. 
Αλλά και για τη συνέχεια, βάλτε το καλά στο μυαλό σας, δώσαν νέο αγωνιστικό ραντεβού οι φοιτητές και οι μαθητές για τις 30 του Οκτώβρη, τη μέρα της παγκόσμιας απεργίας σε πάνω από εκατό λιμάνια, για να μην γίνουν τα λιμάνια εργαλεία τα οποία θα αξιοποιηθούν στον πόλεμο και στα κέρδη τους. Γιατί οι λιμενεργάτες και οι ναυτικοί δεν παλεύουν, δεν κάνουν θυσίες, για τους πολέμους και τα κέρδη τους. Και, βεβαίως, έχουμε και συνέχεια με κινητοποιήσεις μιας σειράς κλάδων, οι οποίες θα γιγαντωθούν με την πανελλαδική πανεργατική απεργία στις 25 του Νοέμβρη, η οποία οργανώνεται από τα κάτω παρά τη συμπαιγνία στη ΓΣΕΕ ΠΑΣΟΚ και Νέας Δημοκρατίας να υπάρξει σιγή νεκροταφείου στο εργατικό κίνημα. 
Αλήθεια, όμως, ποιος είναι αυτός ο τροφοδότης λογαριασμός που κινητοποιεί εκατοντάδες εκατομμύρια σε όλη την Ευρωπαϊκή Ένωση και στη χώρα μας; Είναι η εκτεταμένη δυσαρέσκεια πλατιών λαϊκών στρωμάτων για θυσίες τις οποίες κάνουν χωρίς τέλος, θυσίες για τους πολέμους τους και για τα κέρδη τους. Είναι η συνεχής επιδείνωση της κατάστασης των λαϊκών στρωμάτων με την όλο και μεγαλύτερη διεύρυνση της ψαλίδας κοινωνικών ανισοτήτων ανάμεσα στον πλούτο που συσσωρεύεται σε παγκόσμιο επίπεδο σε όλο και λιγότερα χέρια και στις συνθήκες τις οποίες βιώνουν τα πλατιά λαϊκά στρώματα. 
Αυτό αποτυπώνεται και στον προϋπολογισμό του 2024, πολύ περισσότερο στην εκτέλεσή του με τον Απολογισμό και τον Ισολογισμό που συζητάμε σήμερα, ότι κάθε πέρσι είναι και καλύτερα για τους λαούς, ενώ κάθε φέτος και όσο περνάνε τα χρόνια όλο και χειρότερα θα είναι για τους λαούς παρά το γεγονός ότι αυξάνεται η πίτα, έχουμε ψηλούς ρυθμούς καπιταλιστικής ανάπτυξης. Τι δείχνει αυτό το γεγονός; Αυτό το γεγονός και μόνο επιβεβαιώνει ότι το αφήγημα της Κυβέρνησης, αλλά και όλων των άλλων κομμάτων που είναι απολογητές προς το σύστημα, ότι όσο και αν μεγαλώνει η πίτα της καπιταλιστικής ανάπτυξης, τόσο οι λαοί θα ζουν όλο και χειρότερα. Αυτό είναι στο ίδιο το DNA της καπιταλιστικής βαρβαρότητας, την οποία υπηρετείτε και κάποιοι άλλοι προσπαθούν να την εξωραΐσουν ότι κάποιοι μάγοι θα αλλάξουν την κατάσταση, που αυτό δεν πρόκειται ποτέ να συμβεί.
Οι κινητοποιήσεις είναι αποτέλεσμα των αδιεξόδων που βιώνει η νέα γενιά για το σήμερα, αλλά πολύ περισσότερο για το αύριο. Δείτε το τι δήλωσε το πόρισμα του ΤΕΕ, το οποίο επί της ουσίας τι είναι; Ένας επιστημονικός συνεργάτης του αστικού κράτους είναι, μηχανισμός. Τι είπε για την Γκράβα; Το πόσο επικίνδυνη είναι η κατάσταση. Αναδεικνύοντας τι; Ότι η ασφάλεια των εργαζομένων και των νέων δεν μπορεί καμία εργοδοσία, κανένα αστικό κράτος και οι μηχανισμοί τους στην τοπική διοίκηση να την προστατεύσουν. Να γιατί υπάρχουνε δεκάδες νεκροί από μεγάλα εργατικά ατυχήματα στη Βιολάντα, στον Ασπρόπυργο, στη Motor Oil και άλλου, στην πολυκατοικία με τη διαρροή του υγραερίου στο κέντρο της Αθήνας. Είναι αλλεπάλληλα αυτά τα κρούσματα και πολύ ανησυχητικά.
Και αυτό πια συμβαίνει σε μια περίοδο και σε μια εποχή που υπάρχουν όλες οι δυνατότητες και να υπάρχουν τα μέτρα ασφαλείας, και να προστατεύεται η ανθρώπινη ζωή, αλλά και για να περνάει καλύτερα ο λαός και η νεολαία. Σε αυτήν την περίοδο των τεραστίων δυνατοτήτων που ανοίγει η επιστημονική και τεχνολογική πρόοδος, η τεχνητή νοημοσύνη, η νέα γενιά βλέπει τα οράματά της να συνθλίβονται στις μυλόπετρες του συστήματος της βαρβαρότητας.
Γιατί υπεύθυνες είναι οι στρατηγικές επιλογές που αποδέχονται όλα τα κόμματα της εγχώριας αστικής τάξης, είναι οι πολιτικές της Ευρωπαϊκής Ένωσης, οι δεσμεύσεις της χώρας μας στο ΝΑΤΟ, στις ΗΠΑ, Γαλλία και Ισραήλ, που στρώνουν τον δρόμο για την επόμενη Κυβέρνηση όποια και αν είναι αυτή. 
Όταν η εργατική τάξη και οι λαοί αποφασίζουν να αποτελέσουν τον πρωταγωνιστή των εξελίξεων συντρίβονται σαν χάρτινοι πύργοι τα αφηγήματά σας περί σταθερότητας, όπως λέει η Κυβέρνηση. Η σταθερότητα όμως είναι μόνο για τα κέρδη και για τη δράση των επιχειρηματικών ομίλων, ενώ αντίθετα η αποσταθεροποίηση είναι αυτή που χαρακτηρίζει τη ζωή και τις ανάγκες της εργατικής τάξης και του λαού. Το αφήγημα του λεγόμενου ευρωπαϊκού κεκτημένου, που όλα τα άλλα κόμματα επικαλείστε, του ευρωπαϊκού κράτους δικαίου, του ευρωπαϊκού κοινωνικού κράτους, πού πήγαν όλα αυτά; Σκόρπισαν στους πέντε ανέμους από τις κινητοποιήσεις που όλη σχεδόν την Ευρωπαϊκή Ένωση έχουν αγκαλιάσει, παντού. Αυτά τα φληναφήματά σας γίνανε κομμάτια και θρύψαλα από τους αγώνες αυτούς ανεξάρτητα κυβερνητικών διαχειριστικών επιλογών που έχουν κάποιες χώρες, Σοσιαλδημοκράτες στην Ισπανία, Κεντρώοι στη Γαλλία, Δεξιοί-ακροδεξιοί στην Ιταλία κ.λπ. 
Τι επιβεβαιώνεται; Ότι το κράτος παντού είναι εχθρικό και μηχανισμοί, όπως η Αστυνομία, είναι για την καταστολή του λαού και όχι για την ασφάλεια. Άρα είναι πολύ καλά εκπαιδευμένοι -παρά το ότι η Πλεύση Ελευθερίας θεωρεί το αντίθετο- στο να μπορούν να τσακίζουν τους λαούς, γιατί αυτός είναι ο ρόλος τους. Και όπου δεν φτάνει η αστυνομία, ας στείλουμε και επίλεκτες δυνάμεις του στρατού, όπως στην Ιταλία ή στη Γαλλία, προετοιμάζοντας το έδαφος «σας απαγορεύουμε τις συναθροίσεις και τις κοινωνικές εκδηλώσεις». 
Και όταν τρομάζουν οι αστοί, όπως λέει και ένα τραγούδι, τότε αξιοποιούν όλα τα μέσα. Το μαστίγιο της Κυβέρνησης, απειλές, εκβιασμοί, καταστολή και από την άλλη τη μεριά το καρότο, ιδιαίτερα των κομμάτων της σοσιαλδημοκρατίας, ΠΑΣΟΚ, Τσίπρας, της συμβιβασμένης και βολικής Αριστεράς, που δίνουν νουθεσίες στους νέους, στην εργατική τάξη και στα υπόλοιπα λαϊκά στρώματα που παλεύουν να μη διαταραχθεί η κοινωνική ειρήνη, να μη διασαλευθεί η κοινωνική συνοχή, όπως έλεγε εχθές ο Τσίπρας. Αν είναι δυνατόν! 
Θέλουν αγώνες οι οποίοι να είναι στο χλωροφόρμιο μέσα, αγώνες οι οποίοι δεν θα ανησυχούν την αστική τάξη και το σύστημά της, βολικούς, χειραγωγημένους, γιατί ακριβώς θέλουν την εργατική τάξη, τους αυτοαπασχολούμενους, τους βιοπαλαιστές αγροτοκτηνοτρόφους, τους συνταξιούχους, τη νέα γενιά, να είναι υποταγμένοι στα λεγόμενα εθνικά συμφέροντα, που είναι τα συμφέροντα των καπιταλιστών, για την εμπλοκή της χώρας μας στον πόλεμο, για τη μεγέθυνση του καπιταλιστικού κέρδους και αύξηση του ποσοστού του, για την ανταγωνιστικότητα και την παραγωγικότητα που ακριβώς βαθαίνουν όλο και περισσότερο την εκμετάλλευση της εργατικής τάξης. Και μάλιστα όχι μόνο να θυσιάζουν τα δικαιώματα και τις ανάγκες τους, αλλά και τις ίδιες τις ζωές. 
Και όπου δεν φτάνει αυτό η Κυβέρνηση κάνει και ένα βήμα παραπέρα. Προχωρεί σε έναν εμετικό αντικομμουνισμό με όπλο της την αντιδραστική και ανιστόρητη θεωρία των δύο άκρων που είναι η επίσημη πολιτική της Ευρωπαϊκής Ένωσης που όλοι σας, οι υπόλοιποι, εκφράζετε. Και είναι ανιστόρητη γιατί βεβαίως οι λαοί και της Ευρώπης και πολύ περισσότερο ο ελληνικός γνωρίζουν πολύ καλά ότι στην καρδιά του κτήνους του φασισμού καρφώθηκε η σημαία με το σφυροδρέπανο και έτσι έληξε ο Δεύτερος Παγκόσμιος Πόλεμος! 
Και πολύ περισσότερο στην Ελλάδα όσοι επικαλούνται τέτοιου είδους απόψεις και θεωρίες είναι βαθιά νυχτωμένοι ότι μπορούν να βρουν έδαφος ευνοϊκό στη συνείδηση του λαού και της νεολαίας. Γιατί; Γιατί είναι τα βιώματα, είναι η ιστορία, και όλα αυτά είναι θωρακισμένα με το αίμα των αγωνιστών. Μπορεί κανείς να ξεχάσει τη φωτογραφία των διακοσίων ηρώων κομμουνιστών της Καισαριανής με το χαμόγελο στα χείλη και την υπερηφάνεια όταν περιμένανε στο εκτελεστικό απόσπασμα τα βόλια όχι μόνο των ναζί κατακτητών, αλλά και των ντόπιων συνεργατών τους, φασιστών και ναζί Ελλήνων, που συμμετείχαν σε αυτήν τη σφαγή;
Η Κυβέρνηση δεν τα ξέρει αυτά; Τα ξέρει πολύ καλά. Γιατί το κάνει όμως; Γιατί θέλει να ξεπλύνει, αποτελεί το «πλυντήριο» των ναζί, των φασιστών και των εγκληματικών τους οργανώσεων, επιβεβαιώνοντας με άλλα λόγια ότι όλοι αυτοί αποτελούν χρήσιμες εφεδρείες για το σύστημα και ταυτόχρονα, να στοχοποιήσει, να συκοφαντήσει το ΚΚΕ γιατί γνωρίζει πολύ καλά η εκάστοτε Κυβέρνηση και η αστική τάξη ότι το ΚΚΕ αποτελεί τον στρατηγικό της αντίπαλο, γιατί γνωρίζει πολύ καλά ότι το ΚΚΕ έχει εμπιστοσύνη στην ιστορική αποστολή της εργατικής τάξης για να αποτελέσει τον νεκροθάφτη του συστήματος της εκμετάλλευσης ανθρώπου από άνθρωπο, έχει εμπιστοσύνη στη δύναμη του λαού, ότι μπορεί να φέρει τα κάτω πάνω, να γίνει πρωταγωνιστής των εξελίξεων από κομπάρσος και ένας εκλογέας που πηγαίνει κάθε τέσσερα χρόνια να ψηφίσει, με το ΚΚΕ μπροστά και ισχυρό.
 Το ΚΚΕ δίνει τον καλύτερό του εαυτό στην οργάνωση της πάλης της εργατικής τάξης και του λαού, στην κοινωνική συμμαχία εργατικής τάξης, αυτοαπασχολούμενων της πόλης και της υπαίθρου, συνταξιούχων, της νέας γενιάς και των γυναικών, των λαϊκών στρωμάτων και στον πανελλαδικό τους συντονισμό για ακόμη πιο μαζικούς, αποφασιστικούς και μαχητικούς αγώνες. 
Πάνω απ’ όλα όμως αναδεικνύει ότι αυτό το μαζικό, πανελλαδικά οργανωμένο κίνημα πρέπει να στοχεύσει τον πραγματικό του αντίπαλο, που δεν είναι άλλος από το κεφάλαιο και τα κέρδη του και την εξουσία του κεφαλαίου, το σύστημα δηλαδή αυτό της βαρβαρότητας, που γεννά πολέμους, γεννά φτώχεια, γεννά κρίσεις για τους λαούς και βεβαίως να γυρίσει την πλάτη στα κηρύγματα σταθερότητας, στα κηρύγματα κοινωνικής ειρήνης, στα κηρύγματα αναμονής που τον καλούν όλα τα άλλα κόμματα, για να γίνουν οι εκλογές και να υπάρξει κυβερνητική εναλλαγή, η οποία κυβερνητική αλλαγή και θα εφαρμόσει αυτή τη βαθιά αντιλαϊκή και ταξική πολιτική. 
Αυτό το οργανωμένο μαζικό κίνημα πρέπει να αποτελέσει τον καθοριστικό παράγοντα αμφισβήτησης και σύγκρουσης με αυτήν την πολιτική και τους υπεύθυνους, γιατί η διέξοδος βρίσκεται στον δρόμο της ανατροπής του καπιταλιστικού συστήματος, βρίσκεται στον σοσιαλισμό.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η Κοινοβουλευτική Εκπρόσωπος της Κοινοβουλευτικής Ομάδας της Πλεύσης Ελευθερίας, η κ. Γεωργία Κεφαλά και θα ακολουθήσει η Πρόεδρος της Κοινοβουλευτικής Ομάδας Πλεύση Ελευθερίας, η κ. Ζωή Κωνσταντοπούλου. 
Κυρία Κεφαλά, έχετε τον λόγο.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε. 
Ευχαριστούμε και τους Κοινοβουλευτικούς Εκπροσώπους των υπόλοιπων κομμάτων για την ευγενική τους παραχώρηση στη σειρά. 
Θα ήθελα να ξεκινήσω με αυτά που είπε ο κ. Χήτας, γιατί είναι πάρα πολύ δυσάρεστο να βλέπουμε να γίνεται αυτή η προβοκάτσια σε αυτήν την εξαιρετική εξέγερση που έχει γίνει στους δρόμους του Παρισιού και σε πάρα πολλές άλλες πρωτεύουσες και πόλεις της Ευρώπης -και φυσικά βλέπουμε σήμερα και την εξέγερση της Ελλάδας- των μαθητών, των φοιτητών, των εργαζομένων. Ο κ. Χήτας, παραδέχεται βέβαια ότι υπάρχει πρόβλημα επιβίωσης, πρόβλημα ακρίβειας πολύ σοβαρό, αλλά παρ’ όλα αυτά εξακολουθεί να ταΐζει το αφήγημα του ξενοφοβισμού και να λέει «είδα κάτι περίεργους ανθρώπους σε φωτογραφίες και σε ρεπορτάζ». Μα τι κρίμα είναι να τα λέμε αυτά! Τι κρίμα! 
Ποιοι είναι οι περίεργοι άνθρωποι, κύριε Χήτα; Δεν υπάρχουν περίεργοι άνθρωποι, υπάρχουν άνθρωποι. Και αναρωτιέμαι πραγματικά: Δεν ξέρετε ότι οι Γάλλοι πολίτες αποτελούνται και από σκουρόχρωμους και από μαύρους πολίτες, οι οποίοι είναι πρώτης, δεύτερης, τρίτης και τέταρτης γενιάς Γάλλοι πολίτες; Δεν το ξέρετε αυτό και τους χαρακτηρίζετε περίεργους; 
Πού είδατε ότι δεν καίγονται τα τζαμιά, αλλά καίγονται εκκλησίες; Είναι κάποια πράγματα που δεν στηρίζονται πουθενά. Ξέρετε πολύ καλά ότι τα μέσα μαζικής ενημέρωσης παρουσιάζουν εικόνες ακόμα και από παλιές διαδηλώσεις, από συγκεντρώσεις παλιότερες των Κίτρινων Γιλέκων. Δεν υπάρχει κάποια τεκμηριωμένη λήψη εικόνας που να έχετε βασιστεί για να τα πείτε αυτά. Τι κρίμα να τα λέτε αυτά και να δίνετε καύσιμο στο αφήγημα της Νέας Δημοκρατίας και της Δεξιάς και της ακροδεξιάς!
 Δεν έχετε δει κοινωνιολογικές μελέτες που είναι πολύ πιο αξιόπιστες οι οποίες λένε ότι τα προάστια του Παρισιού υποφέρουν από γκετοποίηση, από οικονομική ανισότητα, από αστυνομική βία; Αυτά να μελετήσετε όλοι εσείς από το δεξιό φάσμα και πέρα και όχι τις εικόνες που βλέπετε. Εκεί, όμως, εσείς στο να πλάθετε μια ξενοφοβική καρικατούρα για να αποσιωπήσετε το μεγαλειώδες και μαζικό αίτημα των νέων ανθρώπων. 
Είστε πρώτοι σε αυτά, αλλά είσαστε τελευταίοι στο να ορθώσετε ανάστημα απέναντι σε όλα αυτά που γίνονται στη διεθνή σκακιέρα που έχουν να κάνουν με την έγκριση του τουρκολιβυκού μνημονίου, όπως διαβάζουμε, από σύσσωμο το λιβυκό κοινοβούλιο. Και περιμένετε τη χειρότερη εξέλιξη που μπορεί να έρθει: τη διεθνή κοινότητα και το τι θα παραδεχτεί η διεθνής κοινότητα και τι όχι. Εμμένετε στην παθητική στάση ότι εφόσον δεν έχει παραδεχθεί η διεθνής κοινότητα αυτό το μνημόνιο, όλα καλά. Εξακολουθείτε να είσαστε παθητικοί, ακόμα και όταν τα πράγματα φτάνουν σε έσχατα σημεία. 
Και πού είναι οι εξαιρετικοί σας σύμμαχοι, οι διεθνείς σας σύμμαχοι που τους επικαλείστε και στρώνετε κόκκινα χαλιά για να περάσει ο καθένας που μας στέλνουν οι Ηνωμένες Πολιτείες ή το Ισραήλ; Πού είναι οι Ευρωπαίοι σας σύμμαχοι στη συγκεκριμένη περίπτωση, όταν δεν έχετε εσείς επιβάλει ούτε μία δεσμευτική, ας το πούμε, μία ουσιαστική απάντηση σε αυτό από τους Ευρωπαίους ή από τους Αμερικανούς. Η τακτική της Ελλάδας είναι ότι είμαστε ένας δεδομένος σύμμαχος. Αυτή είναι η δική μας τακτική και βλέπουμε τα αποτελέσματα και το πού πηγαίνουν τα πράγματα.
 Κύριε Μηταράκη, που δεν είστε εδώ -έχουμε συνηθίσει να μιλάμε στα κοινοβουλευτικά φαντάσματα της  Νέας Δημοκρατίας-, είπατε ότι για τα τακτικά έσοδα είσαστε πολύ περήφανοι -δεν το είπατε και καλά, 403 εκατομμύρια άκουσα εγώ, αλλά διαβάζω ότι είναι 303 εκατομμύρια-, το θεωρείτε εντυπωσιακό.
 Εγώ θα ήθελα να σας ρωτήσω το εξής: Τα 206 εκατομμύρια από αυτά είναι από έκτακτη εισφορά φόρων από τις εταιρείες τις ενεργειακές; Άρα από τα 303 αν αφαιρέσουμε τα 206 εκατομμύρια, το νούμερο που μένει είναι 97 εκατομμύρια και καταλαβαίνετε ότι αυτό είναι μια σταγόνα στον ωκεανό μπροστά στον προϋπολογισμό. Τα φορολογικά έσοδα είναι ουσιαστικά καθηλωμένα στο συν 4 εκατομμύρια ευρώ, παρά την ακρίβεια που καλπάζει, παρά τις πληθωριστικές πιέσεις που ματώνουν τα νοικοκυριά, και δεν αντικατοπτρίζουν καμία αναπτυξιακή δύναμη. 
Αυτά τα ποσοστά σας τα έχουν πει κι άλλοι συνάδελφοι, για τον κίνδυνο της φτώχειας, το κοινωνικού αποκλεισμού, ο οποίος έχει αυξηθεί στο 26,9% -να λοιπόν ποιοι είναι οι λόγοι που οι άνθρωποι βγαίνουν στον δρόμο-, πλήττοντας 2.740.000 πολίτες. 
Η υπερβολική επιβάρυνση στέγασης εκτινάχτηκε στο 28,9%, όταν ο ευρωπαϊκός μέσος όρος είναι μόλις στο 8,2%. Το έλλειμμα τρεχουσών συναλλαγών διευρύνθηκε στα 16,9 δισεκατομμύρια ευρώ, αναδεικνύοντας φυσικά το χρόνιο πρόβλημα της παραγωγικής μας βάσης και το επενδυτικό κενό. 
Την ίδια στιγμή τα έσοδα του Προγράμματος Δημοσίων Επενδύσεων καταγράφουν αρνητική απόκλιση 102 εκατομμυρίων ευρώ. Δηλαδή αυτό σημαίνει ότι χάνουμε πολύτιμους ευρωπαϊκούς πόρους και αναπτυξιακούς πόρους, την ώρα που εσείς χαίρεστε για την υπερανάπτυξη.
Στο κομμάτι των δαπανών, εκεί όπου η κυβερνητική πρακτική τελικά γίνεται και κάπως επικίνδυνη, εμφανίζεται μια εξοικονόμηση 1,778 δισεκατομμυρίων ευρώ στις συνολικές δαπάνες. Φυσικά αυτό δεν θα μπορέσουμε να το πούμε σε καμία περίπτωση επίτευγμα, γιατί ουσιαστικά είναι μια τεχνητή στάση πληρωμών. 
Στις αποκτήσεις παγίων περιουσιακών στοιχείων υπολείπεστε κατά τα 473 εκατομμύρια. Στις δαπάνες του Προγράμματος Δημοσίων Επενδύσεων υπολείπεστε κατά 600 εκατομμύρια ευρώ. Στις αγορές αγαθών και υπηρεσιών υπολείπεστε κατά 171 εκατομμύρια. Και όλοι αυτοί οι αριθμοί σημαίνουν βέβαια κάτι για τον πολίτη, σημαίνουν υποδομές που δεν κατασκευάζονται, νοσοκομεία και σχολεία χωρίς εξοπλισμό, αγορά που στερεύει ουσιαστικά από ρευστότητα και 1,78 δισ. τα οποία τα στερείτε από την ελληνική κοινωνία για να δείχνετε πλασματικά πλεονάσματα. 
Στους τόκους εξυπηρέτησης του χρέους, εκεί είναι οι υπερβάσεις, έχουμε συν 18 εκατομμύρια ευρώ πάνω από τον στόχο. Στις δαπάνες του Ταμείου Ανάκαμψης συν 90 εκατομμύρια ευρώ. Και όπως πολύ σωστά επισημαίνει το Ελεγκτικό Συνέδριο, το γεγονός ότι οι συνολικές δαπάνες φαίνονται χαμηλότερες δεν αποδεικνύει ότι τηρήθηκαν τα νόμιμα όρια σε κάθε επιμέρους κατηγορία. Η υπέρβαση στους τόκους και η ακατάστατη διαχείριση χτυπούν λοιπόν ένα καμπανάκι για την ποιότητα της δημοσιονομικής διακυβέρνησης. 
Ο προϋπολογισμός δηλαδή, με λίγα λόγια, το 2024, στο ενδεκάμηνο, αποδεικνύει τρία πράγματα. Δεν υπάρχει κανέναν αναπτυξιακό πλάνο. Τα έσοδα που παρουσιάζετε στηρίζονται σε έκτακτα μέτρα και όχι σε διατηρήσιμη ανάπτυξη. Υπάρχει συνειδητή ασφυξία στην αγορά, όπως σας είπε και ο εισηγητής μας, ο κ. Καζαμίας. Η υστέρηση των επενδυτικών δαπανών υπονομεύει ουσιαστικά το μέλλον της χώρας. Και υπάρχει και μια λογιστική αλχημεία, προσαρμόζετε τους στόχους εκ των υστέρων με τις εισηγητικές εκθέσεις να φαίνονται τα νούμερα πράσινα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι το μπλε που γίνεται πράσινο και το πράσινο που γίνεται μπλε.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Έχουν ανακατευτεί τα χρώματα. 
Η χώρα, λοιπόν, δεν έχει ανάγκη από εικονική πραγματικότητα και δείκτες ωραιοποιημένους. Χρειάζεται προϋπολογισμό που να επιστρέφει το πλεόνασμα στην κοινωνία, να στηρίζει τις δημόσιες επενδύσεις και να σέβεται μέχρι τελευταίου ευρώ τα όρια των δαπανών. 
Και τέλος, υπάρχουν και κάποια ερωτήματα που εγείρονται γιατί όλο αυτό που βλέπουμε μας κάνει να αναρωτιόμαστε πόσο αξιόπιστα αποτυπώνονται τα δημόσια οικονομικά τελικά, όταν συνυπάρχουν θετικά ταμειακά αποτελέσματα με αρνητική καθαρή θέση, ελλιπή μητρώα δεσμεύσεων και αποκλίσεις αποτίμησης. Είναι προφανές ότι η δημοσιονομική ισορροπία δεν ισοδυναμεί αυτομάτως με πλήρη λογιστική διαφάνεια. 
Επίσης, πόσο σύννομη και αποτελεσματική ήταν η διαχείριση των πόρων; Γιατί ζητούμενο δεν είναι μόνο η είσπραξη και η δέσμευση χρημάτων, αλλά η αποτελεσματικότητα στη διοίκηση, κάτι που δεν βλέπουμε. Και τελικά ποια αποτελέσματα παρήγαγαν οι δημόσιες πολιτικές; Ένα πλεόνασμα ή μια υπέρβαση φορολογικών εσόδων δεν έχει αξία καθαυτή, αν δεν μεταφράζεται σε βελτίωση της ζωής του πολίτη. 
Και αυτό που βλέπουμε εμείς είναι η φτώχεια να αυξάνεται, η στέγη να γίνεται δυσβάσταχτη. Οι δείκτες αυτοί λοιπόν εκπέμπουν ένα σαφές μήνυμα, ότι η οικονομική πολιτική οφείλει να συνδέσει τη δημοσιονομική σταθερότητα με την κοινωνική συνοχή και την πραγματική ανάπτυξη. 
Αντί, όμως, η Κυβέρνηση να διοχετεύσει γενναίους πόρους και στοχευμένες ενισχύσεις, επιλέγει μια στάση δημοσιονομικής στενότητας, για την ακρίβεια λιτότητας, όπως έχει πει πάρα πολλές φορές ο κ. Καζαμίας. Και όσον αφορά την πραγματική στήριξη της παραγωγής, βλέπουμε ένα απόλυτο μηδενικό, γιατί αυτό που τελικά έχουμε στα χέρια μας είναι μια οικονομία χωρίς ραχοκοκαλιά, μια χώρα που δεν παράγει τα βασικά της αγαθά, μια χώρα που αφήνει τον πρωτογενή της τομέα έρμαιο στις κλιματικές κρίσεις, τις ανατιμήσεις και τις εισαγωγές. Είναι μια χώρα βαθύτατα ευάλωτη τελικά.
Η έλλειψη ουσιαστικής στήριξης στους αγρότες δεν είναι απλώς μια παράλειψη, αλλά μια πολιτική επιλογή. Να ήταν ο τόμος της διακομματικής επιτροπής μας, αγαπητοί συνάδελφοι και συναδέλφισσες, σαν τη Βίβλο, με το τι πρέπει να γίνει και όπως καταλαβαίνετε, τίποτα από αυτά δεν θα γίνει. Γιατί η επιλογή της Κυβέρνησης είναι να προτιμά τους δείκτες από τους ανθρώπους και τους αριθμούς φυσικά από τα χωράφια. 
Και αν δεν αλλάξουμε ρότα άμεσα, αν δεν επενδύσουμε έμπρακτα στην εγχώρια παραγωγή και την ασφάλεια των τροφίμων μας, κάθε πλεόνασμα και κάθε μεγέθυνση θα είναι απλώς ένας χάρτινος πύργος έτοιμος να καταρρεύσει στην πρώτη διεθνή κρίση. 
Ευχαριστώ πολύ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Μια ανακοίνωση στο Σώμα.
Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Διαρκής Επιτροπή Κοινωνικών Υποθέσεων καταθέτουν την Έκθεσή τους στο σχέδιο νόμου του Υπουργού Επικρατείας κ. Χρήστου- Γεωργίου Σκέρτσου «Απαγόρευση χρήσης επιγραμμικών υπηρεσιών κοινωνικής δικτύωσης από ανηλίκους». 
Θα δώσουμε τον λόγο τώρα στην Πρόεδρο της Κοινοβουλευτικής Ομάδας Πλεύση Ελευθερίας, την κ. Ζωή Κωνσταντοπούλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ειλικρινά κι εγώ δεν ξέρω τι να πω. Είστε ικανοποιημένοι, κύριε Πετραλιά; Αυτό θέλατε; 
[bookmark: _Hlk231888640]ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Όχι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι. Δεν το θέλατε. Εσείς το κάνατε όμως, η Κυβέρνησή σας εννοώ. Μια Βουλή έρημη. Στην Κοινοβουλευτική Ομάδα της Νέας Δημοκρατίας δύο Βουλευτίνες, η δική μας Κοινοβουλευτική Ομάδα πάντοτε εδώ -δεν μπορούμε να πούμε αύτανδροι, αυτογύναικοι θα λέμε, γιατί έχουμε και πλειοψηφία γυναικών- και η κοινοβουλευτική διαδικασία εντελώς υποβαθμισμένη, την ώρα που συζητάμε τι; 
Εγώ τώρα δεν τα λέω φυσικά για τις κενές καρέκλες. Ήρθε και άλλος ένας Βουλευτής της Νέας Δημοκρατίας. Δεν ξέρω, μπορεί να πάρετε κάποιο μπόνους ή κάποια βράβευση. Είθισται να βραβεύεστε και να αλληλοβραβεύεστε εξάλλου για το τίποτα. 
Συζητάμε τι; Συζητάμε τον Απολογισμό του έτους 2024 κι έχουμε 21 Οκτωβρίου 2026. Δύο χρόνια μετά το τέλος του 2024 συζητάμε τον Απολογισμό και αυτό είναι μια τεχνική αδιαφάνειας, μια τεχνική ανεξέλεγκτης κυβερνητικής δράσης και μια τακτική λεηλασίας του δημοσίου χρήματος από αρπακτικά που παριστάνουν τους τεχνοκράτες, γραφειοκράτες, επιτελικούς.
Ποιον κοροϊδεύετε; Ούτε τους εαυτούς σας, νομίζω, δεν μπορείτε να κοροϊδέψετε.
Σίγουρα δεν κοροϊδεύετε τα παιδιά, τους νέους, τους φοιτητές, τις φοιτήτριες, τους μαθητές, τις μαθήτριες που βρίσκονται σήμερα έξω και έχουν διαδηλώσει με τρόπο πολύχρωμο, αισιόδοξο, δυναμικό, αποφασιστικό και βεβαίως δεν μασήσανε, δεν υποχωρήσανε και δεν φοβηθήκανε από την επιχείρηση κατατρομοκράτησής τους σε ένα κράτος, στο οποίο το βασικό χρηματοδοτούμενο Υπουργείο, η βασική χρηματοδότηση που υπάρχει από το κράτος είναι στην Αστυνομία. Όχι σε μία Αστυνομία εκπαιδευμένη με αυστηρούς κανόνες, με δικαιοκρατική ειδίκευση, με ηθική, δεοντολογική εκπαίδευση και μετεκπαίδευση. Όχι. Σε μία Αστυνομία των «ημετέρων». Φυσικά δεν γενικεύω, υπάρχουν και καλοί αστυνομικοί που υποφέρουν μέσα σε αυτό το Σώμα, αλλά υπάρχουν και στρατοί ολόκληροι από «ημετέρους» σας, αυτούς που ένας Υπουργός, ο Γεωργιάδης, αυτός που χοροπηδάει εσχάτως και μας πείθει ότι ούτε για αυτό το... Δεν θα πω χαρακτηρισμούς, γιατί θα προσβληθούν και τα τσίρκα και τα ζώα στα τσίρκα. 
Δεν είναι ποτέ δυνατόν -δεν είναι ποτέ δυνατόν!-, να χρηματοδοτείτε μια Αστυνομία, την οποία έχετε μετατρέψει σε προσωπικούς στρατούς είτε του Γεωργιάδη του χοροπηδούντος. Γιατί είπε ότι ήθελε να του στήσουν και μία λαμπάδα. Ονειρεύεται και κάποια εικόνα ενδεχομένως και μπορεί να φαντασιώνεται τον εαυτό του και σαν Άγιο. Θα είναι ο Άδωνις-Σπυρίδων Γεωργιάδης ο χοροπηδών, του χοροπηδούντος. Λοιπόν, η γελοιότητα, της γελοιότητας, ω γελοιότης! Στρατούς, λοιπόν, προσωπικούς που του υποκλίνονται, που συλλαμβάνουν γι’ αυτόν εργαζόμενους στα νοσοκομεία, που του δίνουν και ΚΥΠατζίδικη αναφορά τι κάνει η πολιτική του αντίπαλος, την οποία δεν μπορεί να αντέξει, δεν ανέχεται και θέλει να την εξαφανίσει. 
Άλλος πάλι ο Θεοδωρικάκος να χειραγωγεί ως Υπουργός εν ενεργεία διαδικασίες ελέγχου του γιου του από την Αστυνομία. Και βλέπω ότι οριστικά στο εδώλιο, με σφραγίδα του Αρείου Πάγου, οι αστυνομικοί οι οποίοι ενεπλάκησαν σε διαδικασίες κατάχρησης εξουσίας. Κατάχρησης εξουσίας!
Έρχεστε και φέρνετε απολογισμό μίας δράσης, η οποία χρηματοδοτεί το αστυνομικό κράτος, την αστυνομοκρατία, η οποία περιφρουρεί και θάλπει τη φαυλοκρατία. Αυτή είναι η περιγραφή που ταιριάζει σε αυτό που ο Jo Di ονομάζει στο τραγούδι του κακιστοκρατία. Κακιστοκρατία είστε, φαυλοκρατία, παρεοκρατία, αναξιοκρατία, με αστυνομοκρατία γύρω-γύρω, για να τρομοκρατείτε τα παιδιά τα καθαρά, τα παιδιά με το καθαρό βλέμμα, την καθαρή ματιά, το καθαρό μυαλό, την καθαρή σκέψη και τη βούληση να διεκδικήσουν τη ζωή τους. Που θέλετε ντε και καλά να τα πειθαναγκάσετε να μπουν στην προκρούστεια κλίνη της διακυβέρνησης Μητσοτάκη, να τα βάλετε στον γύψο της διακυβέρνησης Γεωργιάδη-Βορίδη-Πλεύρη, να τους αφαιρέσετε, κιόλας, την πρόσβαση στα social media και να το βαφτίσετε αυτό «πρόνοια», για να φέρουμε το τραγούδι του Μηλιώκα, «για το καλό μου, για το καλό μου, ώσπου δεν άντεξε στο τέλος το μυαλό μου».
Όλη αυτή η υποτιθέμενη πρόνοια δεν είναι παρά υπερβάλλουσα, υπερχειλής και αδικαιολόγητη προσπάθεια πειθαναγκασμού της νεολαίας και της νέας γενιάς να κάτσει φρόνιμα, να δεχτεί το μέλλον της όπως το έχετε μαυρίσει, να αποδεχθεί να ζει μια ζωή μισή και να είναι και ευχαριστημένη.
Ευτυχώς, η νέα γενιά ούτε τσιμπάει, ούτε μασάει, ούτε πισωπατάει, αλλά πορεύεται σταθερά μπροστά. Και εμείς είμαστε όχι, απλώς, στο πλευρό της. Είμαστε υποστηρικτές και υποστηρίκτριές της, είμαστε υπερασπιστές και υπερασπίστριές της, γιατί ξέρουμε πάρα πολύ καλά ότι διαχρονικά η νέα γενιά είναι αυτή που άνοιξε δρόμους, η νέα γενιά είναι αυτή που δεν συμβιβάστηκε, η νέα γενιά είναι αυτή που διεκδίκησε και κατέκτησε δικαιώματα. Και από τους μεγαλύτερους, αυτοί που κατάφεραν να ζήσουν όπως αξίζει ο άνθρωπος, είναι αυτοί που δεν ξέχασαν ούτε τι έλεγαν, ούτε τι σκέφτονταν, ούτε τι έκαναν όταν ήταν νέοι.
Εσείς, δυστυχώς, έχετε πρόσωπα που είναι γέρικα, ακόμα και αν είναι ηλικιακά μικρά, μυαλά συντηρητικά και αντιδραστικά που θέλουν μόνο πειθαρχία και υπακοή. Και βέβαια, υπάρχει -και είναι το έτος αυτό, τέτοιο που επιβάλλει και τη σχετική αναφορά- και μια ακραία περιφρόνηση, κύριε Πετραλιά, στην ανθρώπινη ζωή. Δεν ήρθε κανένας Υπουργός πάλι σήμερα εδώ. Είστε εσείς ως Υφυπουργός και διαχρονικό στέλεχος της μνημονιακής πολιτικής στη χώρα μας. Γιατί πρέπει να ξέρουμε ο καθένας τι είναι σε αυτή τη χώρα και τι υπηρετεί και γιατί. Και δεν αρκεί η τυπική ευγένεια. Έχει μια σημασία και ο ουσιαστικός σεβασμός -ο ουσιαστικός σεβασμός, επαναλαμβάνω- στα δικαιώματα, στις ελευθερίες, στη δημοκρατία.
Η έλλειψη σεβασμού στη δημοκρατία άδειασε τη Βουλή. Και δεν είναι μόνο δικά σας τα καμώματα. Δυστυχώς, βλέπουμε ότι και στην Αντιπολίτευση, στην Αξιωματική Αντιπολίτευση ουδείς. Γι’ αυτό αλωνίζει ο Μητσοτάκης και θέλω, ελπίζω, το κανάλι της Βουλής... Τους παίρνω και τους λέω: «Γιατί δεν δείχνετε τη Βουλή και βάζετε μία φάσα εκεί, για να μην φαίνονται τα άδεια έδρανα της Νέας Δημοκρατίας; Δείξτε, παρακαλώ». Από εκατόν πενήντα έξι είναι τέσσερις τώρα, δηλαδή και με όλο το κράξιμο που τους έριξα, τέσσερις μαζεύτηκαν, πιο πολλοί όχι. ΠΑΣΟΚ κανένας. ΣΥΡΙΖΑ κανένας. ΚΚΕ κανένας. Πλεύση Ελευθερίας όλοι.
Αυτό, λοιπόν, δεν τιμά τον κ. Μητσοτάκη, δεν τιμά το κόμμα σας, δεν τιμά την Αντιπολίτευση, που απουσιάζει και αποτελεί βαριά περιφρόνηση προς τη δημοκρατία -βαρύτατη περιφρόνηση προς τη δημοκρατία!- και το επιδιώξατε. Αυτά είναι τα επίχειρα των μνημονίων. Η εισηγήτριά σας ήταν κάποτε αντιμνημονιακή, τώρα βολεύτηκε στην εξουσία. Και έχουμε δει τέτοια διαδρομή, την έχουμε δει σε πολλούς.
Όπως βλέπουμε και την επιστήμη του γυρολόγου εδώ μέσα στη Βουλή με τις κινούμενες βουλευτικές έδρες, που κάποιοι τις παίρνουν, λες και είναι ιδιοκτησία τους και τις πάνε γύρω-γύρω. Τι ντροπή, τι εξευτελισμός! Και τι μεγάλη ευθύνη για μας, στην Πλεύση Ελευθερίας, να υπερασπιζόμαστε το κύρος και την αξία της δημοκρατίας, της λαϊκής ετυμηγορίας, της λαϊκής εντολής και της πραγματικής αντιπολίτευσης, όχι της μούφα αντιπολίτευσης. 
Για αυτό αλωνίζουν, για αυτό αλωνίζετε, για αυτό. Αλλά δεν σας τιμά να παίζετε σε άδειο γήπεδο και να φέρνετε και Αστυνομία, μήπως και μπει κανένας. Δεν σας τιμά. Βέβαια, εμείς δεν αφήσαμε ποτέ το γήπεδο άδειο. Και στη σημερινή συζήτηση, εγώ, όπως καταλαβαίνετε, δεν μπορώ παρά να θέσω ένα στοιχείο του Απολογισμού του 2024, για το οποίο θέλω, κύριε Πετραλιά, να μου απαντήσετε. Δεν είναι ρητορικό, σημειώστε το, γιατί θέλω την απάντησή σας.
Στις 12-1-2024 υπογράφει Απόφαση ο Αναπληρωτής Υπουργός Εθνικής Οικονομίας και Οικονομικών. Είναι και σήμερα Αναπληρωτής Υπουργός, αλλά δεν εμφανίστηκε, διότι δεν τολμά να εμφανιστεί. Υπογράφει, λοιπόν, Απόφαση ο Αναπληρωτής Υπουργός Εθνικής Οικονομίας και Οικονομικών. Απευθύνεται προς την Περιφέρεια Θεσσαλίας και έχει ως θέμα: «1η Τροποποίηση της Πράξης «Κατεπείγουσες επεμβάσεις στο δυστύχημα των Τεμπών την 01/03/2023» με Κωδικό…» -έχει και κωδικό το μπάζωμα, η παράνομη πράξη είναι με κωδικό επί Μητσοτάκη- «…ΟΠΣ 5211014 στο «ΕΙΔΙΚΟ ΠΡΟΓΡΑΜΜΑ ΕΚΤΑΚΤΩΝ ΑΝΑΓΚΩΝ 2021-2015»». 
Το καταθέτω στα Πρακτικά. Ξέρετε το ποσό που εκταμιεύτηκε; Το ξέρετε, κύριε Πετραλιά; Δεν το ξέρετε; Εξακόσιες σαράντα επτά χιλιάδες οκτακόσια εξήντα δύο ευρώ και ογδόντα λεπτά. Το καταθέτω και στα Πρακτικά, γιατί αυτά τα χρήματα έχουν δοθεί.
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Είναι έντεκα φορές το κόστος της τηλεδιοίκησης -που ακόμα δεν λειτουργεί στη χώρα- και εκταμιεύονται ενώ έχει αποκαλυφθεί το μπάζωμα.
Καταθέτω και τα υπόλοιπα έγγραφα. Τα έχει καταθέσει και ο ίδιος ο κ. Παπαθανάσης εδώ στη Βουλή τον Μάρτιο του 2025, κατά τη διάρκεια της συζήτησης της πρότασης μομφής. Τα κατέθεσε στις τρεις η ώρα το πρωί, υπολογίζοντας ότι δεν θα είναι κανείς εδώ, αλλά ήμασταν και πάλι εδώ. 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Αυτά τα χρήματα, κύριε Πετραλιά, έχουν αναζητηθεί; Αυτά είναι χρηματοδότηση παράνομης πράξης και υπάρχει και ποινική ευθύνη, που δεν είναι παραγεγραμμένη κατά τον νόμο περί ευθύνης Υπουργών. Υπάρχει ποινική ευθύνη για τη χρηματοδότηση παράνομης πράξης, που είναι με τη βούλα παράνομη, όχι της Αντιπολίτευσης και της «κακιάς γυναίκας» Ζωής Κωνσταντοπούλου, αλλά με τη βούλα του Δικαστικού Συμβουλίου του άρθρου 86, παράγραφος 4 του Συντάγματος. 
Πώς, λοιπόν, εσείς φέρνετε εδώ να εγκρίνει η Βουλή και να ψηφίσει θετικά τον Απολογισμό, στον οποίο υπάρχει συμμετοχή σε παράνομες πράξεις που αφορούν μάλιστα το έγκλημα των Τεμπών, την ίδια ώρα που δικάζονται και για άλλες παράνομες πράξεις επτά πρόσωπα; Τώρα από εκεί έρχομαι, από το Τριμελές Πλημμελειοδικείο Αθηνών, όπου δικάζονται για παραβίαση υπηρεσιακού απορρήτου κατά συναυτουργία -αλλά με έναν περίεργο τρόπο, η υπόθεση μπήκε στο νούμερο δεκαέξι και δεν μπορούσε να φτάσει η σειρά της μέχρι τις τρεις που είναι το ωράριο- «Νικόλαος Ηλιόπουλος, Αναστάσιος Κελαντωνάκης, Παναγιώτης Λυμπερόπουλος, Ζαχαρίας Στουρνάρας, Νικόλαος Κονδύλας, Παναγιώτης Τερεζάκης, Σπυρίδων-Κλέαρχος Πατέρας». 
Θα καταθέσω στα Πρακτικά γιατί δικάζονται. Διότι δικάζονται για συγκάλυψη της δικής σας δράσης. Κατηγορούνται ως υπαίτιοι του ότι στην Αθήνα, την 1η Μαρτίου 2023, από κοινού και κατόπιν συναπόφασης, όντες υπάλληλοι, κατά παράβαση των καθηκόντων τους, γνωστοποίησαν σε άλλον απόρρητα που τους εμπιστεύτηκαν ή γνώριζαν λόγω της υπηρεσίας τους. Ειδικότερα, οι τρεις πρώτοι κατηγορούμενοι -Ηλιόπουλος, Κελαντωνάκης και Λυμπερόπουλος- με την ιδιότητα των υπαλλήλων της κρατικής εταιρείας με την επωνυμία «Οργανισμός Σιδηροδρόμων Ελλάδος Α.Ε.», της οποίας αποκλειστικός μέτοχος τυγχάνει το Δημόσιο και ανήκει στον ευρύτερο δημόσιο τομέα, και υπηρετούντων στο Τμήμα Τηλεπικοινωνιών Αθηνών της Διεύθυνσης Συντήρησης Ηλεκτρονικών, Μηχανολογικών Συστημάτων και Ηλεκτροκίνησης, που βρίσκεται επί της οδού Καρόλου 1-3, το οποίο βάσει του Κανονισμού Εσωτερικής Λειτουργίας του ΟΣΕ, είναι αρμόδιο, μεταξύ άλλων, για την καταγραφή και την τήρηση αρχείων όλων των συνομιλιών μέσω ενσύρματης και ασύρματης επικοινωνίας. Οι οποίοι ανωτέρω υπάλληλοι, μέσω προσωπικών κωδικών, ήταν οι μόνοι υπάλληλοι που είχαν πρόσβαση στον εξωτερικό σκληρό δίσκο, στον οποίο συλλέγονται και αποθηκεύονται οι συνομιλίες από όλα τα καταγραφικά συνομιλιών του δικτύου του ΟΣΕ, κατά παράβαση των καθηκόντων τους, γνωστοποίησαν στα μέσα μαζικής ενημέρωσης τα ηχητικά αρχεία των συνομιλιών που αφορούσαν το σιδηροδρομικό ατύχημα που συνέβη στα Τέμπη Θεσσαλίας στις 28 Φεβρουαρίου 2023, αν και αυτά ήταν απόρρητα εκ της υπηρεσίας τους και αποτελούσαν ήδη πειστήρια διερεύνησης εγκλήματος.
Αυτοί είναι οι υπάλληλοι διορισμένοι από εσάς. Και οι έτεροι που κατηγορούνται επίσης κρατικοί υπάλληλοι. 
Το Δημόσιο, κύριε Πετραλιά, για αυτά τα αδικήματα άσκησε αξιώσεις; Γιατί δεν παρίσταται στη δίκη; Γιατί υπάρχει απιστία σε βάρος του Δημοσίου για τη διεκδίκηση αυτών των πάρα πολύ σοβαρών αξιώσεων; Μα γιατί τον Πρωθυπουργό σας καλύπτουν όλοι αυτοί.
Κυρίες και κύριοι, προφανώς η Πλεύση Ελευθερίας καταψηφίζει τον Ισολογισμό και τον Απολογισμό του έτους 2024. Καταψηφίζει την παραμονή σας στη διακυβέρνηση της χώρας, η οποία θα έπρεπε να έχει ήδη τερματιστεί, και πορευόμαστε μαζί με τη νεολαία για μία εντελώς διαφορετική συνθήκη. 
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε με τον κύκλο των δευτερολογιών των ειδικών αγορητών και εισηγητών. Θα πάμε με την αντίστροφη φορά, με βάση την κοινοβουλευτική δύναμη. 
Κύριε Καζαμία, ως ειδικός αγορητής της Πλεύσης Ελευθερίας, έχετε τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, μετά την πρωτολογία μου πριν από περίπου τρεις ώρες, βγήκα στην πλατεία Συντάγματος. Πήγα στην οδό Σταδίου και είδα την πολύχρωμη και δυναμική πορεία των μαθητών, των φοιτητών, των γονέων τους, των δασκάλων, των καθηγητών, καθώς και των ανθρώπων της υγείας, των νοσοκομειακών γιατρών, να κατευθύνεται προς την πλατεία Συντάγματος. Και την είδα καθώς κατέκλυζε την πλατεία με έναν παλμό, με μία αποφασιστικότητα, αλλά -θα πρέπει να πω- και με ένα έκδηλο αίσθημα οργής, το οποίο θα πρέπει να μας προβληματίζει όλους.
Αυτοί οι άνθρωποι είναι τα θύματα της καταστροφής που έχει δημιουργήσει η Κυβέρνηση της Νέας Δημοκρατίας στο κράτος πρόνοιας. Είναι οι άνθρωποι της παιδείας και οι άνθρωποι της υγείας. Και δεν είναι τυχαίο ότι αυτοί πρωτοστατούν στις κινητοποιήσεις που τώρα ξεκινούν. Και να είστε βέβαιοι για αυτό, σας το λέμε, δεν πρόκειται να σταματήσουν. 
Η οικονομική και κοινωνική πολιτική που ασκεί η Κυβέρνηση τα τελευταία χρόνια και η οποία αποτυπώνεται στα νούμερα του Ισολογισμού και Απολογισμού του 2024, του Προϋπολογισμού του 2027 που συζητάμε, αυτή η απαίσια πολιτική λιτότητας και περιορισμού των δαπανών, μαζί με μία επιθετική αύξηση των φορολογικών εσόδων, δεν μπορεί να συνεχιστεί επ' άπειρον. Δεν μπορεί να συνεχίζεται και εσείς να πιστεύετε ότι η κοινωνία θα συμπεριφερθεί με την απάθεια που συμπεριφέρονται οι δικοί σας Βουλευτές, οι οποίοι λείπουν όλη τη μέρα από τη συνεδρίαση εδώ και θα εμφανιστούν μόνο στο τέλος για την ψηφοφορία. Η κοινωνία έχει αντανακλαστικά, η κοινωνία πονάει, και πονάει πολύ.
Και γι’ αυτό έχουν βγει στους δρόμους όλοι αυτοί οι άνθρωποι να σας πουν: «Φτάνει πια!» και θα ξαναβγαίνουν και θα ξαναβγαίνουν και εμείς θα είμαστε στο πλευρό τους, όπως είμαστε από την πρώτη στιγμή. Εμείς θεωρούμε ότι αυτή την πολιτική που κάνετε εσείς τη βλέπετε σα μια τεχνική άσκηση, γιατί ακούσαμε πριν τον εισηγητή της Νέας Δημοκρατίας, τον κ. Μηταράκη, να μας λέει για δύο λεπτά για το σύστημα «ΔΑΙΔΑΛΟΣ», για το καινούργιο λογισμικό govERP, κ.λπ. 
Αυτά είναι που ενδιαφέρουν τους πολίτες, κύριε Μηταράκη; Γιατί δεν είχατε να πείτε μια κουβέντα για όλους τους ανθρώπους που βγήκαν έξω στον δρόμο και διαμαρτύρονται μεγαλόφωνα κατά της κοινωνικής σας πολιτικής; 
Αλλά και να τα δούμε αυτά μέσα από την έκθεση του Απολογισμού και του Ισολογισμού για το 2024, πάλι αποτυπωμένα ξεκάθαρα είναι. Σας τα είπαμε και πριν, σας τα ξαναλέμε και τώρα:  Υπάρχει συρρίκνωση των δαπανών στην εκτέλεση του προϋπολογισμού του 2024 κατά 2%. Τα δύο Υπουργεία που έχουν την πρωτιά στη συρρίκνωση των δαπανών είναι το Υπουργείο Εργασίας και Κοινωνικής Ασφάλισης. Ενώ εκτελούσατε τον προϋπολογισμό, είχατε προϋπολογίσει 18,5 δισεκατομμύρια. Είναι 17 δισεκατομμύρια, 7% κάτω στην εκτέλεση. Και το δεύτερο Υπουργείο που είχε μεγάλη μείωση -που πάλι είχε την πρωτιά- ήταν το Υπουργείο Κοινωνικής Συνοχής και Οικογένειας. Προϋπολογίσατε το 2024 να πάρει 4 δισεκατομμύρια και του δώσατε λίγο πάνω από 3,5, 11% κάτω. 
Χτυπάτε το κράτος πρόνοιας σε κάθε ευκαιρία. Και στον προϋπολογισμό όταν προϋπολογίζετε και όταν εκτελείτε τον προϋπολογισμό και η Βουλή δεν το βλέπει, παρά μόνο αφού περάσουν είκοσι ένας μήνες, γιατί τώρα συζητάμε -με καθυστέρηση είκοσι ενός μηνών- τον προϋπολογισμό και την εκτέλεσή του για το 2024.
Όμως, και αυτά που προϋπολογίζετε για την παιδεία είναι πλέον μια ντροπή, γιατί το 2026, κύριε Πετραλιά, -και το γνωρίζετε πολύ καλά- δεν υπήρξε καθαρή αύξηση στις δαπάνες για την παιδεία. Η Ελλάδα από το 2026 και μετά έχει τις χαμηλότερες δαπάνες στην Ευρωπαϊκή Ένωση των 27 για την παιδεία. Είχε συρρίκνωση, αν το πιστεύετε, από το 2025 στο 2026 στις δαπάνες για την παιδεία σε καθαρές τιμές –αν αφαιρέσουμε, δηλαδή, τον πληθωρισμό- κατά 3% και φτάσαμε στον πάτο. 
Πώς είναι δυνατόν οι μαθητές και οι φοιτητές, οι γονείς τους, οι καθηγητές και οι δάσκαλοι να μην πρωτοστατούν στις διαδηλώσεις, όταν αυτή είναι η πολιτική σας; Και δεν είναι μόνο η περσινή χρονιά. Είναι μια πολιτική χρόνο με τον χρόνο, χρόνο με τον χρόνο τους σφίγγετε την κάνουλα.  Και τι περιμένετε; Ότι θα απουσιάζουν, όπως κάνουν οι Βουλευτές σας; Αυτά να τα ξεχάσετε και να ξυπνήσετε και να καταλάβετε ότι έχετε μπροστά σας μια εξοργισμένη κοινωνία.
Έχουμε έναν πόλεμο τον οποίο πυροδοτεί η Κυβέρνηση με δηλώσεις του κ. Μητσοτάκη. «Θα τον αποκλιμακώσουμε», λέει. Τον θέλει, αλλά σε χαμηλό ρελαντί. Αυτή είναι η άποψη του κ. Μητσοτάκη όταν αγκαλιάζεται με τον Νετανιάχου, που είναι η βασική αιτία αυτού του καταστροφικού, αδιέξοδου και τυχοδιωκτικού πολέμου, που δεν οδηγεί πουθενά. 
Με αυτόν τον πόλεμο το Ιράν -μη νομίζετε και μην παραμυθιάζετε τους πολίτες- δεν πρόκειται να σταματήσει να κάνει πειράματα για να αποκτήσει πυρηνικό όπλο. Το ωθείτε ακόμη πιο πολύ. Είναι εντελώς βλακώδης ο πόλεμος. 
Και, όμως, αυτός ο πόλεμος έχει εκτινάξει τις τιμές ενέργειας και αυτή τη στιγμή οι πολίτες της χώρας μας πληρώνουν βενζίνη ανατιμημένη κατά 30% μέσα σε οκτώ μήνες από τον Φεβρουάριο, ντίζελ ανατιμημένο μετά τις ψευτοπαρεμβάσεις σας πάλι κατά 30% από τον Φεβρουάριο και πετρέλαιο θέρμανσης που θα πληρώσουν. Αυτά όλα οφείλονται σε αυτόν τον συγκεκριμένο πόλεμο, τον οποίο η Κυβέρνηση υποστηρίζει. Ποτέ δεν τον καταδίκασε ο κ.  Μητσοτάκης και έρχεται και μας λέει παριστάνοντας τον ανήξερο: Είναι, λέει, μια καταιγίδα που έχει προκαλέσει αλυσιδωτές αντιδράσεις. Αλήθεια; Είναι πράγματα τα οποία είναι εξοργιστικά, βεβαίως είναι τραγελαφικά στην πραγματικότητα γιατί κρύβεστε πίσω από το δάχτυλό σας. 
Και, πέραν αυτών, σας είπαμε ότι από τον Προϋπολογισμό του 2024 από την εκτέλεσή του -και αυτό φαίνεται ξεκάθαρα στην έκθεση του Ελεγκτικού Συνεδρίου για το πώς εφαρμόσατε τον Προϋπολογισμό του 2024- άρχισε να αυξάνεται σταδιακά, χρόνο με τον χρόνο και σήμερα έχει φτάσει σε επίπεδα ρεκόρ από τότε που ανέλαβε η Νέα Δημοκρατία τη διακυβέρνηση το ποσοστό των ανθρώπων που αντιμετωπίζουν τον κίνδυνο φτώχειας και κοινωνικού αποκλεισμού. Πρόκειται για ένα ποσοστό το οποίο κληρονομήσατε στο 27,4 και φέτος με τη φοβερή αυτή και σούπερ αναπτυξιακή οικονομική πολιτική που ασκείτε έχει πάει πιο πάνω. Καλά, όταν ασκείτε μια πολιτική που είναι τόσο φοβερά αναπτυξιακή και ο κόσμος φτωχοποιείται περισσότερο από όσο όταν αναλάβατε μετά την καταστροφική διακυβέρνηση του ΣΥΡΙΖΑ το 2019, τότε τι να την κάνουμε αυτή τη φοβερή ανάπτυξη;
Καταλαβαίνετε που ωθείτε τους πολίτες; Θα πρέπει κάποια στιγμή να σηκωθείτε και να μας πείτε τι θα κάνετε με τη φτώχεια και τον κοινωνικό αποκλεισμό, τι θα κάνετε με τα κόκκινα δάνεια τα οποία συνεχίζουν να γονατίζουν νοικοκυριά. Δεν μπορεί να έχουμε εκθέσεις από την ΙΜΕ ΓΣΕΒΕΕ, οι οποίες να λένε ότι έξι στα δέκα νοικοκυριά δεν μπορούν να τα βγάλουν πέρα ​​μετά τη δέκατη όγδοη πλέον -όχι δέκατη ένατη-μέρα του μήνα και εσείς να κάθεστε. Η κοινωνία αντιδρά, έχει δίκιο, είμαστε στο πλευρό της και αν δεν αλλάξετε ριζικά πολιτική, θα τα βρείτε πολύ σκούρα. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο ειδικός αγορητής από την Κοινοβουλευτική Ομάδα Νίκη, ο κ. Βορύλλας.
ΑΝΔΡΕΑΣ ΒΟΡΥΛΛΑΣ: Ευχαριστώ, κύριε Πρόεδρε.
Στην Επιτροπή ο κύριος Υφυπουργός αναφέρθηκε εκτενώς στη λογιστική μεταρρύθμιση, στο νέο πληροφοριακό σύστημα gov-ERP και στην καθιέρωση της δεδουλευμένης βάσης. Αναγνωρίζουμε ότι πρόκειται για αναγκαίες αλλαγές, τις οποίες ζητούσε επί σειρά ετών το Ελεγκτικό Συνέδριο.
Ωστόσο, υπάρχει ένα βασικό ερώτημα: Γιατί χρειάστηκε να φτάσουμε στο 2027 για να αποκτήσει το ελληνικό κράτος ένα ολοκληρωμένο σύστημα παρακολούθησης της περιουσίας και των οικονομικών υποχρεώσεων; 
Η μετάβαση στο νέο σύστημα δεν αρκεί από μόνη της. Απαιτούμε αξιόπιστα δεδομένα, ολοκληρωμένη απογραφή και αποτελεσματικούς ελέγχους. Διαφορετικά θα μεταφέρουμε τις παλιές αδυναμίες σε ένα καινούργιο πληροφοριακό περιβάλλον. 
Θα σταθώ, επίσης, στην τοποθέτηση του εκπροσώπου του Ελεγκτικού Συνεδρίου σχετικά με τις απαιτήσεις του δημοσίου. Επισημάνθηκε ότι σημαντικό μέρος των ήδη απομειωμένων απαιτήσεων εκτιμάται πως είναι ουσιαστικά μη ανακτήσιμο. Η παρατήρηση αυτή ενισχύει την πάγια θέση της Νίκης. Χρειάζεται εκκαθάριση των ανεπίδεκτων είσπραξης απαιτήσεων με σαφή και αντικειμενικά κριτήρια. Δεν έχει νόημα το κράτος να συντηρεί επί δεκαετίες απαιτήσεις που δεν πρόκειται να εισπραχθούν επιβαρύνοντας τη διοίκηση με κόστος διαχείρισης. Αυτό δεν σημαίνει χαριστική μεταχείριση στρατηγικών κακοπληρωτών, αλλά ορθολογική διαχείριση των δημοσίων απαιτήσεων. 
Έρχομαι στο πρόγραμμα «Ηρακλής». Ο κ. Υφυπουργός διευκρίνισε ότι τα ποσά των 30 έως 35 δισεκατομμυρίων ευρώ αφορούν τις προβλεπόμενες συνολικές εισπράξεις των τιτλοποιήσεων και όχι έσοδα των διαχειριστών απαιτήσεων. Η διευκρίνιση είναι χρήσιμη, αλλά δεν απαντά στο ουσιαστικό ερώτημα: Ποιος είναι ο πραγματικός δημοσιονομικός κίνδυνος από την υστέρηση των ανακτήσεων έναντι των επιχειρηματικών σχεδίων; Όταν οι πραγματικές ανακτήσεις υπολείπονται σημαντικά των προβλέψεων, η Κυβέρνηση οφείλει να παρουσιάσει αναλυτική αξιολόγηση των κινδύνων ανά τιτλοποίηση και να εξηγήσει υπό ποιες συνθήκες θα μπορούσαν να ενεργοποιηθούν κρατικές εγγυήσεις. 
Ιδιαίτερη σημασία έχει και η απάντηση της Προέδρου του Ελεγκτικού Συνεδρίου σε ερώτημα που της έθεσα για τις δημοσιονομικές συμβάσεις. Όταν στο 43% των διαγωνιστικών διαδικασιών και στο 61% των απ’ ευθείας αναθέσεων ή διαπραγματεύσεων χωρίς δημοσίευση υποβάλλεται μία μόνο προσφορά, ο περιορισμένος ανταγωνισμός προκαλεί προβληματισμό και η κ. Ντούνη επιβεβαίωσε ότι έχουν εντοπιστεί πλημμέλειες και έχουν κινηθεί διαδικασίες διευκρίνησης και αναζήτησης μη νόμιμων δαπανών. 
Θέλω, επίσης, να επανέλθω στην υπόθεση της «Αττικός Ήλιος», καθώς στην Επιτροπή υπήρξε μια ιδιαίτερα σημαντική τοποθέτηση της Προέδρου του Ελεγκτικού Συνεδρίου. Η κ. Ντούνη επιβεβαίωσε ότι για τις σχετικές διαιτητικές αποφάσεις δεν έχει σχηματιστεί πρόβλεψη για τον ενδεχόμενο οικονομικό κίνδυνο, ενώ επισήμανε ότι η ανεπαρκής αντιμετώπιση υποχρεώσεων από δικαστικές αποφάσεις αποτελεί επαναλαμβανόμενο πρόβλημα. 
Εδώ, κύριε Υφυπουργέ, δεν μιλάμε για μια απλή λογιστική παράλειψη, μιλάμε για απόφαση που αφορά περίπου 573 εκατομμύρια ευρώ χωρίς τους αναλογούντες τόκους και για μια οικονομική εκκρεμότητα που συνεχίζει να επιβαρύνεται.   (AS)
Πώς είναι δυνατόν το Ελεγκτικό Συνέδριο να επαναλαμβάνει τις παρατηρήσεις του και η δημόσια διοίκηση να εξακολουθεί να μην αξιολογεί επαρκώς τις σχετικές υποχρεώσεις; Η υπόθεση έχει και μία βαθύτατη θεσμική διάσταση. Όταν οι δικαστικές αποφάσεις παραμένουν ανεκτέλεστες, η χώρα εκπέμπει αρνητικό μήνυμα προς τους επενδυτές. Δεν μπορεί η Κυβέρνηση να διαφημίζει την ασφάλεια δικαίου και ταυτόχρονα, να ανέχεται τη μη συμμόρφωση δημόσιων εταιρειών με αποφάσεις της δικαιοσύνης. Ποιος αναλαμβάνει αυτή την ευθύνη για τους πρόσθετους τόκους, που σύμφωνα με τα δημοσιοποιημένα στοιχεία της εταιρείας ανέρχονται σε εκατοντάδες εκατομμύρια; 
Τέλος, εξετάζουμε τον Απολογισμό του 2024 σχεδόν είκοσι δύο μήνες μετά τη λήξη του οικονομικού έτους. Ακόμη και η Πρόεδρος του Ελεγκτικού Συνεδρίου αναγνώρισε ότι εξαιτίας αυτής της καθυστέρησης, ορισμένες παρατηρήσεις έχουν χάσει μέρος της επικαιρότητας τους. 
Ευχαριστώ πάρα πολύ.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο ειδικός αγορητής του ΣΥΡΙΖΑ, ο κ. Ιωάννης Καριπίδης. 
ΙΩΑΝΝΗΣ ΚΑΡΙΠΙΔΗΣ: Ευχαριστώ, κύριε Πρόεδρε. 
Κύριε Υπουργέ, αγαπητοί συνάδελφοι, θα ξεκινήσω με το θέμα το σημερινό, των αγωνιστικών κινητοποιήσεων για την εκπαίδευση. Ο αγώνας των φοιτητών, των εκπαιδευτικών, των οικογενειών των φοιτητών και των μαθητών είναι ένας αγώνος δίκαιος. Είναι ένας αγώνας, ο οποίος στηρίζεται επάνω στις διεκδικήσεις της κοινωνίας. Είναι αγώνας για τη στέγη των φοιτητών κυρίως. Είναι ένας αγώνος για τη διαβίωση. Είναι ένας αγώνας ακόμα και για τη μετακίνηση. 
Η στέγη έγινε ένα θέμα το οποίο προβληματίζει όλες τις ελληνικές οικογένειες, οι οποίες έχουν τα παιδιά τους, τα οποία σπουδάζουν σε μια αρκετά πιο δύσκολη κατάσταση, σε μια μακρινή πόλη και βρίσκονται μπροστά σε ποσά που πλησιάζουν τα πεντακόσια, τα εξακόσια ευρώ για ένα δωμάτιο. Η διαβίωση είναι κάτι πολύ σημαντικό που πρέπει να μας απασχολήσει. Βλέπουν τον οικογενειακό προϋπολογισμό τους να πλήττεται και να μην μπορούν να ανταποκριθούν σε δυο παιδιά αν έχουν να σπουδάσουν ταυτόχρονα. Αυτές είναι ικανές και αναγκαίες συνθήκες για να μπορέσουμε να σταθούμε στο πλευρό αυτών των ανθρώπων, οι οποίοι αγωνίζονται έξω σήμερα. 
Επίσης, αγωνίζονται για τα ιδιωτικά πανεπιστήμια, τα οποία βλέπουν να πλήττουν την εικόνα και την υπόσταση των δημοσίων πανεπιστημίων. Σε αυτό θα επιμείνω. Πιστεύω ότι η δημόσια σφαίρα πρέπει να ασχοληθεί με το θέμα αυτό. Έχουμε θέμα διαφάνειας και έχουμε θέμα υποστήριξης των δημοσίων πανεπιστημίων. Δεν έχω καταλάβει ακόμα, παρότι εγώ δεν έχω παιδιά που σπουδάζουν -τα παιδεία μου έχουν σπουδάσει στα δημόσια πανεπιστήμια, εγώ έχω τελειώσει το δημόσιο πανεπιστήμιο- δεν αντιλαμβάνομαι, πώς λύνεται το θέμα των εισακτέων στο ιδιωτικό πανεπιστήμιο. Είναι ένα θέμα αρχής. Πώς μπαίνει κάποιος ο οποίος έχει δεκαοχτώ χιλιάδες μονάδες στην Ιατρική και απέτυχε στο δημόσιο πανεπιστήμιο; Ποια είναι η μέθοδος επιλογής για να μπει κάποιος στο ιδιωτικό πανεπιστήμιο, όποιο κι αν είναι αυτό; Με ποιο τρόπο; Με μία συνέντευξη; Είναι κάτι αστείο. Βλέπουμε να είναι θεσμοθετημένο το να τηρείται μία σειρά όσον αφορά τη μοριοδότηση αυτών που απέτυχαν και έχουν τα είκοσι πέντε και τα τριάντα χιλιάρικα  να δώσουν. Θα πρέπει να υπάρχει κάτι το οποίο στηρίζει την αξιοπρέπεια και για τα ίδια τα ιδιωτικά πανεπιστήμια αν κάποιος θεωρήσει είναι πλησίον του θεσμού αυτού. Δεν μπορεί να μπαίνει ένας με δεκατρείς χιλιάδες μονάδες και ένας με δεκαοχτώ χιλιάδες μονάδες να μένει απ’ έξω σε μια καλή σχολή, όταν δεχθεί τον θεσμό των ιδιωτικών πανεπιστημίων. 
Το θέμα αυτό δεν έχει λυθεί. Εγώ το έχω ξαναθέσει. Δεν έχω καταλάβει ποια είναι η μέθοδος εισαγωγής στα ιδιωτικά πανεπιστήμια. Θα είναι προνόμιο των τηλεφωνημάτων; Θα είναι προνόμιο των σχέσεων των προσωπικών; Ή θα είναι αποτέλεσμα κάποιας αντικειμενικής διαδικασίας, όχι συνέντευξης; Σε καμία περίπτωση, η συνέντευξη δεν μπορεί να αξιολογηθεί σωστά. 
Θα περάσω λίγο στο θέμα που μας απασχολεί σήμερα και επιγραμματικά θα πω κάποιες θέσεις και κάποιες σκέψεις στη δευτερολογία μου για τα θέματα που σχετίζονται με την οικονομική και την ενεργειακή πολιτική της χώρας. 
Πρώτα απ’ όλα, επειδή βλέπω και συναδέλφους από την ενεργειακή καρδιά της Ελλάδας, την Κοζάνη, έχω να πω ότι εμείς είμαστε υπέρ της άμεσης επαναλειτουργίας του σταθμού Πτολεμαΐδα 5 στο σύστημα της χώρας για την προστασία των εθνικών συμφερόντων. Με τις χειρότερες προβλέψεις -το τονίζω- κοστίζει 100 ευρώ η μεγαβατώρα, χωρίς ειδική ρύθμιση για τους ρύπους. Σήμερα ή χθες, απ’ ό,τι είδα, κοστίζει 240 ευρώ η μεγαβατώρα στο ρεύμα. Είναι κάτι εντυπωσιακό. Ο τρόπος με τον οποίο γίνεται η τιμολόγηση του κόστους της ενέργειας είναι προκλητικός. 
Θέλω να πω ότι αυτή η μονάδα πρέπει να είναι σε συνεχή λειτουργία μέχρι τη λήξη της κρίσης. Μετά βλέπουμε. Θα πρέπει να ζητήσουμε -και εκεί πρέπει να σταλούν τα γαλάζια γράμματα- ειδική ρύθμιση για τους ρύπους από την Ευρωπαϊκή Επιτροπή. Είναι κάτι το οποίο πλέον είναι απαιτητό. Πρέπει να υπάρχει για την προστασία της ενεργειακής βάσης της χώρας. 
Περνάω στην κοινωνική κατοικία. Είναι απαραίτητη η δημιουργία κοινωνικής κατοικίας με το κτίσιμο νέων κατοικιών, με την αύξηση της προσφοράς, δηλαδή και όχι την τεχνητή διόγκωση της ζήτησης μέσω επιδοτούμενων προγραμμάτων, τα οποία δεν προσφέρουν κατοικίες, αλλά προσθέτουν κάποια χρήματα, τινάζοντας στον αέρα τις τιμές. Όλα αυτά είμαι βέβαιος ότι τα ξέρετε. Δεν παίρνουμε, όμως, την κρίσιμη απόφαση να στηρίξουμε πλέον την προσφορά της κοινωνικής κατοικίας με τη δημιουργία των απαραίτητων καταλυμάτων, κυρίως, για αυτούς οι οποίοι είναι νέα ζευγάρια, για τους φοιτητές μας και γι' αυτούς που θα πρέπει να μετακινηθούν από πόλη σε πόλη. 
Δεν είναι ιδεοληψία τα τέσσερα δισεκατομμύρια κέρδη των τραπεζών, όταν υπάρχει ακόμα το θέμα του αναβαλλόμενου φόρου. Ναι μεν, μπορεί ο αναβαλλόμενος φόρος να θέλει να «συμπληρώσει» αυτά που χάσανε από τη ρύθμιση του 2012, όταν έχασαν τα ομόλογά τους, που υπήρχαν και κουρεύτηκαν. Υποτίθεται πρέπει να καλυφθούν. Όμως, δεν καλύπτονται με τον ίδιο τρόπο τα ασφαλιστικά ταμεία τα οποία επίσης κουρεύτηκαν. Πρέπει οι τράπεζες να αρθούν στο ύψος των περιστάσεων, για να μην πω βαρύτερες κουβέντες. Πρέπει να συμμετέχουν αυτή τη στιγμή τη δύσκολη μέσα από τη φορολόγησή τους, την οποία θα την επιβάλει το κράτος. Δεν είναι ιδιωτική υπόθεση. Δεν είναι το Πρόγραμμα «Μαριέττα Γιαννάκου», δώστε μας τριακόσια εκατομμύρια και τετρακόσια για να κάνουμε κάτι με τα σχολεία μας. Πρέπει άμεσα να συνδράμουν στον κρατικό προϋπολογισμό. 
Τα δύο δισεκατομμύρια είναι το κόστος του πρώτου εξαμήνου των κερδών των διυλιστηρίων. Είναι ανάγκη πλέον να φορολογηθούν τα υψηλά μερίσματα και όχι να χαϊδεύουμε φορολογικά αυτούς που παίρνουν εκατομμύρια μέσα από τα μερίσματα. Είναι το εμπορικό ισοζύγιο, το οποίο είναι ελλειμματικό 14,5 δισεκατομμύρια. Είναι το έλλειμα τρεχουσών συναλλαγών, το οποίο είναι 9,5 δισεκατομμύρια. 
Όλα αυτά δεν αξιολογούνται σωστά. Νομίζω έχουν αναφερθεί και από άλλους συναδέλφους εδώ. Πρέπει, όμως, να τα αξιολογήσουμε σωστά. Δεν είναι υγιής βάση της οικονομίας και ούτε προσφέρονται για θριαμβολογίες. 
Εμείς έχουμε προτείνει να μειωθούν, μέχρι εκεί που επιτρέπει η Ευρωπαϊκή Ένωση, οι συντελεστές του ειδικού φόρου κατανάλωσης. Πρέπει να ρυθμιστεί, επίσης, και το θέμα του ΦΠΑ, το οποίο λειτουργεί ληστρικά απέναντι στους πολίτες και ειδικά, εκείνους του χαμηλότερου βιοτικού επιπέδου, τους χαμηλότερα οικονομικά συμπολίτες μας, οι οποίοι δεν μπορούν να ανταπεξέλθουν με τον ίδιο τρόπο που ένας πλούσιος ή ένας εύπορος ή ένας μέσος πολίτης μπορεί να αντιμετωπίσει την ακρίβεια στο καύσιμο, στο ρεύμα, στο σούπερ μάρκετ. 
Αυτά, όσον αφορά τις προτάσεις μας για το δέον γενέσθαι. 
Θέλω, επίσης, να πω κάτι το οποίο δεν λέγεται συχνά. Έκατσα και υπολόγισα μέσα από το σημείωμα που έστειλε η ΕΛΣΤΑΤ σε όλους μας, τη μεταβολή του ΑΕΠ στα χρόνια μετά τον ΣΥΡΙΖΑ από το 2020 μέχρι το 2026. Η καθαρή μεταβολή του ΑΕΠ είναι 11,3 μονάδες συν. Βέβαια, αυτό δεν είναι οικονομικά, ας το πούμε, αξιοποιήσιμο. Όμως, εάν το πάρουμε ως μέσο όρο, η Νέα Δημοκρατία προσέφερε στη χώρα 1,88 ανάπτυξη με το Ταμείο Ανάκαμψης παρόν.  
ΝΟΤΗΣ ΜΗΤΑΡΑΚΗΣ: Και την πανδημία. 
ΙΩΑΝΝΗΣ ΚΑΡΙΠΙΔΗΣ: Αφαιρέθηκε η πανδημία και το καθαρό αποτέλεσμα, κύριε Μηταράκη, είναι 11,3 μονάδες συν, αφού αφαιρεθούν το 9%, το 7% της πανδημίας. 
Θα ήθελα να κλείσω λέγοντας ορισμένα πράγματα για τον Ισολογισμό και τον Απολογισμό. Για εμάς η δημοσιονομική σταθερότητα δεν μπορεί να αποτελεί άλλοθι για κοινωνική αδικία, ούτε τα υψηλά πλεονάσματα πιστοποιητικό επιτυχίας, όταν δεν συνοδεύονται από αντίστοιχη κοινωνική και παραγωγική πρόοδο. Η καταψήφιση των δύο νομοσχεδίων είναι μια σαφής πολιτική διαφωνία με τις προτεραιότητες της Κυβέρνησης και ταυτόχρονα, απαίτηση για μια διαφορετική δημοσιονομική πολιτική με δίκαιη κατανομή των φορολογικών βαρών, ισχυρές δημόσιες υπηρεσίες, με παραγωγικές επενδύσεις, με διαφάνεια και πραγματική λογοδοσία. 


Γιατί ο κρατικός προϋπολογισμός δεν είναι αυτοσκοπός. Είναι εργαλείο για την οικονομία και την κοινωνία και η επιτυχία του δεν μπορεί να μετριέται μόνο με το πόσα συγκεντρώνει το κράτος, αλλά και με τι επιστρέφει στους πολίτες. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ. Βασίλης Βιλιάρδος, ειδικός αγορητής από την Κοινοβουλευτική Ομάδα Ελληνική Λύση. 
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Ευχαριστώ πολύ, κύριε Πρόεδρε.
Ο συνάδελφος εδώ είπε πολύ σωστά για τον αναβαλλόμενο φόρο των τραπεζών, αλλά δεν είπε για τα είκοσι χρόνια απόσβεση που έδωσε η Κυβέρνηση Τσίπρα στις τράπεζες. Τις διευκόλυνε για να πουλήσουν τα «κόκκινα» δάνεια. Μισές αλήθειες δεν είναι σωστές. 
Τώρα, έχουμε ήδη αναφέρει αρκετά σχετικά με το θέμα του Απολογισμού και του Ισολογισμού του Κράτους. Θα προσθέσουμε μόνο μία πρότασή μας εδώ, με βάση τη διαπίστωση του Ελεγκτικού Συνεδρίου ότι από τα χρέη των πολιτών προς το Δημόσιο, που εμφανίζονται 113 δισεκατομμύρια, μόνο τα περίπου 25 δισεκατομμύρια είναι εισπράξιμα. Οπότε απορούμε γιατί παραμένουν και δεν διαγράφονται -μήπως για να εκφοβίζονται οι Έλληνες;-, πόσο μάλλον αφού δεν έχουν κανένα δημοσιονομικό αποτύπωμα, ενώ δεν συμπεριλαμβάνονται στο ιδιωτικό χρέος ούτε από την Ευρωπαϊκή Ένωση ούτε από την BIS. 
Κάτι ανάλογο ισχύει και για τα 52 δισεκατομμύρια χρέη στον ΕΦΚΑ, που είναι επίσης πλασματικά. Κατά την άποψή μας, η χώρα χρειάζεται μια καθαρή εικόνα. Διαφορετικά, συζητάμε όλοι μας χωρίς νόημα και χωρίς αποτέλεσμα. 
Θα συνεχίσουμε τώρα με ευρύτερα οικονομικά θέματα καταλήγοντας στις προτάσεις μας για την άνοδο της Ακαθάριστης Προστιθέμενης Αξίας που είπαμε στην πρωτολογία μας. Εν προκειμένω πρέπει να ξεφύγουμε κάποια στιγμή από την οικονομία της καφετέριας στην οποία κατάντησε η Ελλάδα, από έναν χαρακτηρισμό που είναι συνώνυμος με τα «φθηνά γκαρσόνια της Ευρώπης». Τεκμηριώνεται δε από το ότι στον κλάδο της εστίασης και των καταλυμάτων η απασχόληση αυξήθηκε κατά 87% από το 2009 έως το 2023, ενώ η πραγματική προστιθέμενη αξία μόλις κατά 11%.
Ειδικότερα, από τις 740.000 νέες θέσεις εργασίας, για τις οποίες θριαμβολογεί η Κυβέρνηση, που δημιουργήθηκαν από το 2013 έως το 2023 στην ελληνική οικονομία, οι 320.000 ή το 43% αφορούσαν τον συγκεκριμένο κλάδο, τα γκαρσόνια, η παραγωγικότητα του οποίου -από την οποία εξαρτώνται οι μισθοί- υποχώρησε κατά 41% από το 2009. Ωραία μεγέθη! 
Σύμφωνα τώρα με την πρόσφατη μελέτη του ΚΕΠΕ, οι εργαζόμενοι στους κλάδους που χαρακτηρίζονται τουριστικοί αυξήθηκαν από περίπου τετρακόσιες πέντε χιλιάδες το 2011 σε οκτακόσιες δέκα χιλιάδες το 2019. Διπλασιάστηκαν. Με αυτή τη διαστρεβλωμένη μορφή οικονομίας και με προσωπικό που επιβιώνει από τα φιλοδωρήματα των πολιτών, τα οποία θέλει να φορολογεί η Κυβέρνηση και έχει δώσει και αφορολόγητο, ασφαλώς δεν έχει μέλλον η Ελλάδα, πολύ περισσότερο οι Έλληνες, που ακόμη και ως πτυχιούχοι ανωτάτων εκπαιδευτικών ιδρυμάτων καταλήγουν γκαρσόνια στα τουριστικά νησιά.
Όσον αφορά τώρα τις θριαμβολογίες για τη μείωση της ανεργίας, με αυτές τις θέσεις εργασίας απλά ντρέπεται κανείς για την απελπιστική κατάσταση στην οποία έχει καταδικάσει η Κυβέρνηση, οι κυβερνήσεις, τα παιδιά μας και τη χώρα μας. 
Επειδή τώρα αναφέρουν αρκετοί ότι είναι καλή η πορεία της οικονομίας της χώρας μας, αφού χρεοκόπησε, η σύγκριση με την Πορτογαλία που επίσης χρεοκόπησε είναι αποστομωτική μεταξύ άλλων όσον αφορά το ΑΕΠ -καλά είναι να συγκρινόμαστε και με άλλους-, όπου η Πορτογαλία από 175 δισεκατομμύρια ΑΕΠ το 2009 το αύξησε στα 306 δισεκατομμύρια το 2025 ή κατά 131,7 δισεκατομμύρια, 75%, ενώ η Ελλάδα από 237,6 δισεκατομμύρια που είχε το αύξησε στα 248,3 δισεκατομμύρια ή μόλις κατά 10,7 δισεκατομμύρια, 4%, εκ των οποίων τα 44 δισεκατομμύρια προέρχονται από τον πληθωρισμό. Αυτή η σύγκριση πραγματικά είναι απελπιστική για τη χώρα μας. Έτσι, παρά το ότι περνούσαμε την Πορτογαλία το 2009 κατά 62,5 δισεκατομμύρια, το 2025 μας πέρασε κατά 58,4 δισεκατομμύρια, γεγονός για το οποίο όλοι μας θα έπρεπε να ντρεπόμαστε, ιδιαίτερα όσοι κυβέρνησαν.
Όσον αφορά, δε, το χρέος ως προς το ΑΕΠ της Πορτογαλίας, αυξήθηκε κατά 13% περίπου, ενώ το δικό μας κατά 20%. Οπότε είναι ανοησίες τα περί ταχύτερης μείωσης του χρέους ως προς το ΑΕΠ κ.λπ. Πρώτα το αυξήσαμε και μετά δήθεν το περιορίσαμε.
Εκτός αυτού, το 2009 είχαν μεγάλα ελλείμματα και οι δύο χώρες, και εμείς και η Πορτογαλία, ενώ το 2025 η Πορτογαλία είχε πλεόνασμα στο ισοζύγιο τρεχουσών συναλλαγών της και εμείς ξανά ένα τεράστιο έλλειμμα ύψους 14,1 δισεκατομμυρίων που θα είναι υψηλότερο το 2026, αφού ήταν περίπου 9,5 δισεκατομμύρια το επτάμηνο. 
Τέλος, στην Πορτογαλία επιβλήθηκε μόνο ένα μνημόνιο, ενώ η Ελλάδα είναι η μοναδική χώρα στον πλανήτη και στην παγκόσμια Ιστορία στην οποία επιβλήθηκαν τρία διαδοχικά μνημόνια. Δεν υπάρχει καμία άλλη χώρα στην Ιστορία. Στην πραγματικότητα, δηλαδή, θα συνεχίζονται τουλάχιστον έως το 2060, δηλαδή έως ότου αποπληρώσουμε το 75% των δανείων της Ευρωπαϊκής Ένωσης -εννοούμε τα GLF στον ESM και στο EFSF-, εάν βέβαια τα καταφέρουμε ποτέ. 
Συγκεκριμενοποιώντας τώρα τις προτάσεις μας για την άνοδο της Ακαθάριστης Προστιθέμενης Αξίας που αναλύσαμε στην πρωτολογία μας, απαιτείται μια διαφορετική πολιτική επενδύσεων. Ειδικότερα, τα φορολογικά κίνητρα θα πρέπει να κατευθύνονται κατά προτεραιότητα στις νέες παραγωγικές εγκαταστάσεις, μηχανήματα, αυτοματοποίηση, έρευνα και ανάπτυξη και σε καμία περίπτωση σε αγορές υφισταμένων ακινήτων ή αλλαγές ιδιοκτησιακού καθεστώτος, όπως δυστυχώς συμβαίνει τα τελευταία χρόνια. Αυτά δεν είναι επενδύσεις. 
Παράλληλα, χρειάζονται χρηματοδοτικά εργαλεία για τις μικρομεσαίες επιχειρήσεις, οι οποίες συχνά αντιμετωπίζουν δυσκολίες πρόσβασης σε κεφάλαια για τον εκσυγχρονισμό και την επέκτασή τους. Η επαγγελματική εκπαίδευση πρέπει να συνδεθεί με τις πραγματικές ανάγκες της παραγωγής, με έμφαση στις τεχνικές ειδικότητες, στον αυτοματισμό, στη βιομηχανική συντήρηση, στην ενέργεια και στην πληροφορική. 
Ταυτόχρονα, η μείωση της γραφειοκρατίας, η σταθερότητα του φορολογικού πλαισίου, η ταχύτερη απονομή δικαιοσύνης και η αποτελεσματική λειτουργία του ανταγωνισμού αποτελούν προϋποθέσεις για να αυξηθούν οι παραγωγικές επενδύσεις, για τις οποίες εμείς προτείνουμε υπεραποσβέσεις 200%.
Η αξιολόγηση τώρα αυτών των πολιτικών δεν πρέπει να περιορίζεται στο ύψος των επενδύσεων ή στην αύξηση του ΑΕΠ, αλλά οφείλει να εξετάζεται εάν αυξάνεται η πραγματική ΑΠΑ ανά εργαζόμενο, εάν διευρύνονται οι εξαγωγές εγχώριας παραγωγής, εάν περιορίζεται η εξάρτησή μας από εισαγόμενα προϊόντα και εάν η αύξηση της παραγωγικότητας μεταφράζεται σε υψηλότερους πραγματικούς μισθούς. Μην ξεχνάμε εδώ ότι η Ελβετία έχει 8.000 μέσο μισθό και ταυτόχρονα πολύ υψηλότερη παραγωγικότητα από εμάς και πολύ μεγάλη αύξηση της βιομηχανίας.
Το βασικό συμπέρασμα είναι ότι η αντιμετώπιση του ελλείμματος τρεχουσών συναλλαγών δεν μπορεί να στηριχθεί αποκλειστικά στον τουρισμό, στις κατασκευές ή στην προσέλκυση ξένων επενδύσεων, ανεξάρτητα από τη χρήση τους. Απαιτείται διεύρυνση της παραγωγικής βάσης, αύξηση της εγχώριας προστιθέμενης αξίας και ενίσχυση της ανταγωνιστικότητας των επιχειρήσεων.
Όσον αφορά δε τις άμεσες ξένες επενδύσεις, μπορεί να συμβάλουν ουσιαστικά μόνο όταν δημιουργούν νέες παραγωγικές μονάδες, όταν μεταφέρουν τεχνογνωσία, ενισχύουν τις εξαγωγές και δημιουργούν εγχώριες αλυσίδες προμηθευτών. Αντίθετα, η απλή μεταβίβαση υφιστάμενων περιουσιακών στοιχείων, όπως συμβαίνει, δεν συνεπάγεται κατ’ ανάγκη αντίστοιχη αύξηση της παραγωγικής ικανότητας.
Συνοψίζοντας, η Ελλάδα χρειάζεται ένα νέο παραγωγικό υπόδειγμα που θα στηρίζεται στη μεταποίηση, στην αγροδιατροφή, στην τεχνολογία, στην ενεργειακή τεχνογνωσία και στις εξαγώγιμες υπηρεσίες, με παράλληλη αναβάθμιση του τουρισμού και των υποδομών. Η αύξηση της ΑΠΑ δεν αποτελεί φυσικά αυτοσκοπό, αλλά είναι το μέσον για να δημιουργείται περισσότερος πραγματικός πλούτος μέσα στη χώρα, να αυξάνονται τα εισοδήματα των πολιτών και να περιορίζεται σταθερά η ανάγκη χρηματοδότησης της ελληνικής οικονομίας από το εξωτερικό, που έχει φτάσει ξανά σε τεράστια επίπεδα. Εξακόσια τέσσερα δισεκατομμύρια το δεύτερο τρίμηνο ήταν το εξωτερικό μας χρέος. Το ουσιαστικό ζητούμενο δεν είναι απλά να αυξάνεται το ΑΕΠ, δεν είναι ο ρυθμός ανάπτυξης που στηρίζεται σε λάθος βάσεις, αλλά να παράγει η Ελλάδα περισσότερα από όσα καταναλώνει κάποια στιγμή, να εξάγει προϊόντα και υπηρεσίες υψηλότερης αξίας, προστιθέμενης αξίας, και να δημιουργεί βιώσιμα πλεονάσματα. 
Ευχαριστώ πολύ.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο εισηγητής του ΠΑΣΟΚ κ. Παρασκευάς Κουκουλόπουλος.
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Ευχαριστώ, κύριε Πρόεδρε. 
Κυρίες και κύριοι συνάδελφοι, έκλεισα την πρωτολογία μου με το ενεργειακό ζήτημα, επαναφέροντας την τροπολογία που έχω καταθέσει πριν από περίπου δύο μήνες. Αναφέρεται στη λειτουργία λιγνιτικών μονάδων εκτός χρηματιστηρίου ενέργειας. Ήταν το κλειδί για να μπει τέλος στο πάρτι κερδοσκοπίας τις μεσημβρινές και νυχτερινές ώρες στις μονάδες αερίου. Και τόνισα ιδιαίτερα τα δημοσιονομικά οφέλη και βέβαια, πρώτα απ’ όλα, στο ζήτημα ακρίβεια και κόστος προϊόντων και υπηρεσιών που θα επιφέρει μία τέτοια επιλογή. 
Τα αντίστοιχα ισχύουν με έναν άλλον κρίσιμο τομέα, όπου κατάλληλες αποφάσεις και επιλογές μπορούν πραγματικά να βελτιώσουν ριζικά, εκ βάθρων, το ισοζύγιο εξωτερικών συναλλαγών και να ενισχύσουν βέβαια το ακαθάριστο εγχώριο ή όρους εκκαθάρισης προστιθέμενης αξίας, που ανέφερε ο προλαλήσας Αντιπρόεδρος της Βουλής, και αναφέρομαι στο αγροτικό. 
Το 2024 ήταν μια χρονιά στην οποία, από την πλευρά της Κοινοβουλευτικής Ομάδας του ΠΑΣΟΚ -και όχι μόνο βέβαια, δεν διεκδικούμε κάποιο μονοπώλιο- υπήρξε πλήθος, πολύ μεγάλο πλήθος ερωτήσεων, παρεμβάσεων γύρω από το αγροτικό, από ειδικότερα τοπικά θέματα και ζητήματα υποδομών σχετικών με τον πρωτογενή τομέα, μέχρι την ανάγκη εκσυγχρονισμού του κανονισμού του ΕΛΓΑ, την επίσπευση καταβολής δίκαιων και έγκαιρων αποζημιώσεων στους παραγωγούς και βέβαια την επισήμανση των προβλημάτων που είχαν ξεκινήσει ήδη -το ξέρουν όλοι οι Βουλευτές της περιφέρειας- από το καλοκαίρι του ’23, όπου η μετάβαση από το πρασίνισμα στα οικολογικά σχήματα δεν πήγε καλά. 
Ξεκίνησε να μπατάρει το σύστημα, ξεκίνησαν οι καθυστερήσεις πληρωμών, να πηγαίνει παραπίσω η ημερομηνία ολοκλήρωσης της υποβολής δηλώσεων ΟΣΔΕ και συνακόλουθα βέβαια η προκαταβολή και η εκκαθάριση της βασικής ενίσχυσης, που είναι το βασικότερο οριζόντιο εργαλείο που αφορά το σύνολο της αγροτικής παραγωγής. Γενικά με τις μεταβάσεις δεν τα πολυπάει καλά η Κυβέρνηση, κύριε Υπουργέ. 
Δεν ήταν όμως μόνο αυτά τα ζητήματα. Την 1η Φεβρουαρίου του 2024 κατέθεσα ερώτηση και παράλληλα αίτηση κατάθεσης εγγράφων προς τον τότε Υπουργό Αγροτικής Ανάπτυξης και Τροφίμων, τον κ Αυγενάκη, με θέμα «Προσπάθεια πληρωμής καταπατητών δημοσίων βοσκοτόπων εις βάρος των κτηνοτρόφων της Δυτικής Μακεδονίας». 
Την καταθέτω στα Πρακτικά, ενημερώνοντας παράλληλα την Ολομέλεια βέβαια ότι προφανώς, όπως αντιλαμβάνεστε, έμεινε αναπάντητη η ερώτηση, δεν απαντήθηκε ποτέ μέχρι σήμερα. 
(Στο σημείο αυτό ο Δ΄ Αντιπρόεδρος της Βουλής κ. Πάρις Κουκουλόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Προφανώς, δεν γνώριζα την έκταση και το βάθος των αποκαλύψεων που υπήρξαν από την Ευρωπαϊκή Εισαγγελία, δεκατέσσερις μήνες περίπου μετά από την ερώτησή μου, όμως είχα διαπιστώσει κάποια προβλήματα στην πατρίδα μου με τη βοήθεια έντιμων αγροτών και βέβαια μου ήταν και εμένα αδιανόητο ότι μπορεί να έχει συμβεί αυτό που τελικά αποκαλύφθηκε ότι συνέβη, δηλαδή λεηλασία του εθνικού αποθέματος, κύρια δημόσιων εκτάσεων, από μια εγκληματική οργάνωση, όπως την ονόμασε η Ευρωπαϊκή Εισαγγελία, σε βάρος των έντιμων αγροτών. 
Θέλω να μείνω λίγο στο ζήτημα ΟΠΕΚΕΠΕ, μιας και το 2024 είναι μια χρονιά  στην οποία έχουμε σε πλήρη εξέλιξη τη λεηλασία. Κάπου στα μέσα του ’25 σταματάει αυτό με την παρέμβαση της Ευρωπαϊκής Εισαγγελίας. Δεν ίδρωναν αυτιά με τις ερωτήσεις μας. Θέλω, λοιπόν, να μείνω λίγο στο δημοσιονομικό, κύριε Υπουργέ. Σε όλους τους τόνους -σας θυμίζω τώρα που είμαστε πιο ήρεμα, τότε εν θερμώ δεν μπορούσαμε να συνεννοηθούμε- η Κυβέρνηση επαναλάμβανε στη Βουλή, στα μέσα ενημέρωσης, παντού, τα εξής: Πρώτον, διαβεβαίωνε τους αγρότες ότι δεν πρόκειται να πληρώσουν αυτοί το κόστος της λεηλασίας και, δεύτερον, την ίδια στιγμή διαβεβαίωνε ότι δεν πρόκειται να επωμιστούν τα όποια βάρη προκύψουν από αυτή την υπόθεση οι Έλληνες φορολογούμενοι. Σωστά; Τα θυμόμαστε όλοι νομίζω, δεν νομίζω να αλλοιώνω κάτι.
Και τα δύο δεν μπορούν να συμβούν, κύριε Υπουργέ, το ξέρετε καλύτερα από εμένα. Εάν υπάρξουν δημοσιονομικές διορθώσεις, ή θα έχουμε περικοπή της ΚΑΠ, των πόρων δηλαδή προς τους αγρότες, ή θα καλύψει αυτή τη διαφορά ο κρατικός προϋπολογισμός, οπότε θα πληρώσουν όλοι οι φορολογούμενοι. Δεν μπορεί να είναι και το ένα εντάξει και το άλλο εντάξει. Πείτε μας σήμερα τουλάχιστον, που δεν υπάρχει συζήτηση εν θερμώ για τον ΟΠΕΚΕΠΕ, αφού έχει περάσει στα χέρια της δικαιοσύνης η υπόθεση, τι ακριβώς θα συμβεί. 
Είναι ένα ευαίσθητο δημοσιονομικό ζήτημα -έτσι;- και έχει μεγάλη σημασία βέβαια σήμερα να δούμε, σε ένα άλλο πεδίο, που με έμμεσο αλλά σαφή τρόπο μας οδηγεί ευθέως στο δημοσιονομικό -δηλαδή στην παραγωγή της χώρας, στην παραγωγή της ανασυγκρότησης, στην κατάσταση της ελληνικής περιφέρειας-, το δημογραφικό μας που είναι το κορυφαίο ζήτημα που επηρεάζει το ασφαλιστικό και όχι μόνο.  
Τι γίνεται σήμερα; Είμαστε 21-10 και έχει ολοκληρωθεί η υποβολή μόλις του 1/5 των δηλώσεων ΟΣΔΕ από τους παραγωγούς, μία στις πέντε. Και προσέξτε, τα πράγματα είναι ακόμα χειρότερα γιατί στη μία στις πέντε που έχει υποβληθεί -κάπου εκατόν είκοσι χιλιάδες συνολικά- παρατηρείται μία ανομοιογένεια. Πρώτον, το μεγαλύτερο μέρος αφορά μη κατ’ επάγγελμα αγρότες. Δεύτερον, ένα μεγάλο μέρος αφορά τη μελισσοκομία που δεν έχει να κάνει με δικαιώματα γης. Έχει να κάνει με μέγεθος εκτροφής και είναι απλές οι δηλώσεις. Και, επίσης, υπάρχει και ένα άλλο χαρακτηριστικό, ότι γεωγραφικά στις «νέες χώρες», όπως ονομάζουμε τις περιοχές που απελευθερώθηκαν από το ’12 και μετά, εντοπίζεται το μεγαλύτερο πρόβλημα ή -αν θέλετε με είδος καλλιέργειας- στις αροτριαίες καλλιέργειες. 
Ποιος είναι ο βασικός λόγος που εντοπίζουμε στις «νέες χώρες» ή και στις αροτριαίες καλλιέργειες πρόβλημα; Κυρίως ο ΚΑΕΚ. Η Κυβέρνηση αγωνίστηκε πάρα πολύ να μας πείσει, εντός και εκτός Βουλής, να περάσει τη θεωρία των χρόνιων παθογενειών για τον ΟΠΕΚΕΠΕ. 
Έφτασε μάλιστα να κρυφτεί πίσω και από μία πρόταση του Κομμουνιστικού Κόμματος -θυμάστε τότε- στην εξεταστική όπου απέδιδε ευθύνες στην Ευρωπαϊκή Ένωση. Ποιος; Η Νέα Δημοκρατία που επαίρεται για τον Κωνσταντίνο Καραμανλή που μας έβαλε, η οποία ψήφισε -θυμάστε- μια πρόταση τότε που έλεγε για τις μεγάλες ευθύνες της Ευρωπαϊκής Ένωσης. Το είδαμε και αυτό, το ζήσαμε σε αυτή την Αίθουσα. Για τον σιδηρόδρομο το είχε κάνει αυτό, για τις διαχρονικές ευθύνες. 
Εδώ λοιπόν έχουμε το εξής με τον ΚΑΕΚ, κυρίες και κύριοι συνάδελφοι. Διαχρονικές παθογένειες πολλές μας έλεγαν στον ΟΠΕΚΕΠΕ, χωρίς να μπορέσουν να μας το αποδείξουν. Πήγαν όμως από την ίδρυση του ΟΠΕΚΕΠΕ τη διερεύνηση -αν θυμάστε- στην εξεταστική επιτροπή. Όμως, τι συμβαίνει με τον ΚΑΕΚ σήμερα; Νομιμότατα συμβόλαια που είναι κατατεθειμένα στην ΑΑΔΕ, κύριε Υπουργέ -είναι κατατεθειμένα νομίμως και καλλιεργούνται- από αβλεψία, λάθος -ό,τι θέλετε βάλτε, τον πιο αρνητικό χαρακτηρισμό- του ιδιοκτήτη δεν είναι ολοκληρωμένα από πλευράς κτηματολογικής και φταίει ο παραγωγός! Δηλαδή μια πραγματικά χρόνια παθογένεια και της διοίκησης και της κοινωνίας, αν θέλετε -που αδιαφορούν πολλές φορές να τα τακτοποιήσουν-, θα την ρίξουμε στην πλάτη των αγροτών;
Λύστε το πρόβλημα, λοιπόν, υπέρ των αγροτών γιατί η αγροτιά δεν σηκώνει άλλα βάρη. Δεν μπορεί προβλήματα που κουβαλά μια ολόκληρη κοινωνία και μια ολόκληρη πολιτεία να τα φορτώνουμε, για μια ακόμα φορά, στις πλάτες των αγροτών. Είναι τουλάχιστον άδικο. 
Ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε με την τελευταία εισηγήτρια, αυτή της Νέας Δημοκρατίας, την κ. Τσαμπίκα Ιατρίδη. Θα ακολουθήσει μία παρέμβαση από την Πρόεδρο της Πλεύσης Ελευθερίας, την κ. Κωνσταντοπούλου, και θα κλείσει ο Υπουργός. 
ΝΟΤΗΣ ΜΗΤΑΡΑΚΗΣ: Μπορεί να κάνω και εγώ παρέμβαση, θα δούμε. 
ΠΡΟΕΔΡΕΥΩΝ (Γεώργιος Λαμπρούλης): Άλλο αυτό, ναι. 
Κυρία Ιατρίδη, έχετε τον λόγο.
ΤΣΑΜΠΙΚΑ ΙΑΤΡΙΔΗ: Ευχαριστώ πολύ, κύριε Πρόεδρε. 
Αναφέρθηκα λεπτομερώς στην πρωτολογία μου. 
Συνοψίζοντας, λοιπόν, ο Απολογισμός αλλά και ο Ισολογισμός του 2024 έχουν καταγράψει θετική απόκλιση και θετική απόδοση, σε σχέση με τους αρχικούς σχεδιασμούς, δεδομένα τα οποία αναδεικνύουν πως η Κυβέρνηση της Νέας Δημοκρατίας, σεβόμενη πάνω απ’ όλα τις θυσίες και τους κόπους του ελληνικού λαού, έχει επιλέξει τον δρόμο της σταθερότητας, με υπευθυνότητα, διαφάνεια και με σταθερό προσανατολισμό στην ανάπτυξη. Γι’ αυτό το λόγο έχουμε εισηγηθεί και έχω εισηγηθεί την υπερψήφιση των δύο σχεδίων νόμων. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου, για την παρέμβασή της.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έχουν περισσότερο εκπαιδευτικό-παιδαγωγικό χαρακτήρα οι παρεμβάσεις μου. Επειδή η παρουσία προϋποτίθεται για την ψηφοφορία, οι Βουλευτές της Νέας Δημοκρατίας, που δεν είναι εδώ καθ’ όλη τη διάρκεια της ημέρας, άρχισαν να προσέρχονται, με τη διαφορά ότι ούτε δεκαπέντε δεν είναι. Δεκαπέντε σκάρτοι! Δεκαπέντε σκάρτοι!
Μιας και ήρθαν, όμως -δεν είναι όλοι σκάρτοι, αλλά είναι λιγότεροι από δεκαπέντε, εν πάση περιπτώσει…
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Δεκαέξι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεκαέξι, κύριε Σπανάκη; Να μετρήσουμε για χάρη σας και δεκαεπτά! Είστε εκατόν πενήντα έξι, όμως. Οι υπόλοιποι πού είναι; Ο Πρωθυπουργός που είναι, που έχει μετατρέψει τη Βουλή σε πάρεργο; Οι υπόλοιποι που είναι;
Είναι πραγματικά ντροπιαστικό! Ο κ. Πετραλιάς έφυγε.
Κύριε Παπαθανάση, καλώς ορίσατε! Στον 2024 εντάσσεται η δική σας υπογραφή για την εκταμίευση 647.000 ευρώ για το μπάζωμα, που είναι αξιόποινη πράξη και περιμένω να απαντήσετε.
Κύριοι εσείς τώρα, που ήρθατε εδώ για να εγερθείτε ότι εγκρίνετε τον Απολογισμό και τον Ισολογισμό, εγκρίνετε λοιπόν τη χρηματοδότηση του μπαζώματος με 647.000 ευρώ;
Κύριε Βορίδη, βλέπω ότι είστε σκεπτικός, αλλά με όλη σας την πορεία στο Υπουργείο Αγροτικής Ανάπτυξης δεν νομίζω να έχετε και μεγάλους ενδοιασμούς ούτε βέβαια και με την ψευδή κατάθεση σας στην Εξεταστική Επιτροπή για τον ΟΠΕΚΕΠΕ. Ξέρετε καλά ότι είναι αξιόποινη η χρηματοδότηση αξιόποινης πράξης, ξέρετε καλά ότι δεν εμπίπτει σε παραγραφή και ξέρετε καλά ότι τυχόν έγκριση, ενώ είστε ενήμεροι, εμπεριέχει και ενέχει και δική σας ευθύνη.
Τα ξέρετε πάρα πολύ καλά, μολονότι έχετε διατελέσει επιτετραμμένος του δικτάτορα Παπαδόπουλου, από τον οποίο πήγατε να πάρετε το χρίσμα μέσα από τις φυλακές. Σας βλέπω που χαμογελάτε! Καταλαβαίνει ο κόσμος ποιοι πριμοδοτούν σήμερα τους Κασιδιάρηδες και ποιοι παίζουν ποδόσφαιρο σε φιλικές διοργανώσεις της Βουλής -θα έρθουμε και σε αυτό- με τους Βουλευτές της Χρυσής Αυγής, των Σπαρτιατών.
Κύριε Βλαχάκο, εσάς σας είδα! Είστε κάπου διαιτητής σε τέτοιες διοργανώσεις.
Θα ήθελα, όμως, να μας πείτε όλοι εσείς που είστε εδώ: Κυρία Ιατρίδη, κάνατε δευτερολογία μισού λεπτού. Για το μπάζωμα τι θα πείτε; Για το δημόσιο χρήμα 647.000 ευρώ που βγήκαν από τα δημόσια ταμεία, βγήκαν από τον δημόσιο κορβανά και πήγαν στις παράνομες πράξεις του κολλητού του κ. Μητσοτάκη, κάποτε υπερδύναμο Περιφερειάρχη Θεσσαλίας Αγοραστού. Στις παράνομες πράξεις του ίδιου του κ. Μητσοτάκη, διότι η παραπομπή Τριαντόπουλου, Αγοραστού, Χαρακόπουλου -που είναι αδερφός του Γραμματέα της Κοινοβουλευτικής σας Ομάδας- Παπαγεωργίου και Φαλάρα είναι παραπομπή Μητσοτάκη. Χρηματοδότηση 647.000 ευρώ με τα χρήματα του ελληνικού λαού, ενδεκαπλάσιο ποσό από αυτό που απαιτείτο για την τηλεδιοίκηση. Δαπανήθηκε το 2024 για το μπάζωμα.
Κύριε Θεοχάρη, μιας και είστε λαλίστατος εκεί, μήπως θέλετε να ανεβείτε στο Βήμα να μας πείτε τι κάνατε σε αυτή τη μυστική συνάντηση ή δεν ήσασταν εσείς, είστε μόνο επιτετραμμένος της Israel Allies Foundation; Πού ακούστηκε να έχουμε μέσα στη Βουλή θύλακα ξένου κράτους και μάλιστα, κυβέρνησης που εμπλέκεται σε διεθνή εγκλήματα; Πού ακούστηκε;
Φυσικά, δεν με εκπλήσσετε εσείς, γιατί προχτές ήρθατε εδώ και είπατε στον εκπρόσωπο του Κασιδιάρη Μανούσο ότι όσες διαφορές και αν σας χωρίζουν, σας ενώνει δήθεν η διεκδίκηση των γερμανικών οφειλών, όταν εσείς και το κόμμα στο οποίο ήσασταν τότε -γιατί είστε και εσείς σε αυτούς που γυρνούν από κόμμα σε κόμμα- δεν συμμετείχε καν στην Επιτροπή για τη διεκδίκηση των γερμανικών οφειλών. Μήπως τα ξεχνάμε αυτά;
Κύριε Πρόεδρε, το ζήτημα -και παρακαλώ, ως Αντιπρόεδρος της Βουλής, να ανταποκριθείτε και εσείς και όλοι οι συνάδελφοί σας- της δημιουργίας θύλακα μέσα στη Βουλή εξυπηρέτησης και εκπροσώπησης ξένων συμφερόντων αποτελεί βαρύτατο πλήγμα στη δημοκρατική λειτουργία, αποτελεί σύγχρονο δοσιλογισμό.
Φυσικά, δεν εκπλησσόμαστε, όταν το κάνει αυτό ένας αρνητής του Ολοκαυτώματος, ο Γεωργιάδης, αλλά καταπλησσόμαστε που το ανέχονται αυτοί οι οποίοι δεν είναι συμμέτοχοι σε αυτές τις πράξεις.
Δεν θα σας ξεπλένει τίποτα, κύριοι! Το καταλαβαίνετε;
Κύριοι του ΠΑΣΟΚ, κύριε Μάντζο, που επιστρέψατε, συνομολόγησε ο κ. Χρηστίδης ότι ήταν και αυτός εκεί μαζί με τους ακροδεξιούς, τους εκπροσώπους της Χρυσής Αυγής. Ήταν και ο κ. Χρηστίδης του ΠΑΣΟΚ.
Το κόμμα σας, λοιπόν, συμμετέχει σε τέτοιου είδους διαδικασίες; Στην άδεια Βουλή κάποιος πρέπει να τα πει και βεβαίως, είναι αυτονόητο ότι η Πλεύση Ελευθερίας είναι και θα είναι εδώ για να μιλά όταν εσείς σιωπάτε.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο Υφυπουργός Εθνικής Οικονομίας και Οικονομικών, ο κ. Πετραλιάς.
ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε.
Κυρίες και κύριοι Βουλευτές, θα ήθελα, ξεκινώντας, να ευχαριστήσω τα στελέχη του Γενικού Λογιστηρίου του Κράτους για την κατάρτιση του Απολογισμού Εσόδων…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, αυτός είναι ο χρόνος του Υπουργού, δεν είναι του Υφυπουργού!
ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Θα είμαι πιο σύντομος.
Θα ήθελα να ευχαριστήσω τα στελέχη του Γενικού Λογιστηρίου του Κράτους για την κατάρτιση του Απολογισμού Εσόδων και Εξόδων του Προϋπολογισμού της Κεντρικής Διοίκησης του οικονομικού έτους 2024, καθώς και του Ισολογισμού και των λοιπών χρηματοοικονομικών καταστάσεων. Ευχαριστώ, επίσης και το Ελεγκτικό Συνέδριο για την έκθεση και τις σημαντικές παρατηρήσεις του.
Θα ήθελα να σημειώσω τη σημασία της διαδικασίας ψήφισης του Απολογισμού, η οποία εξασφαλίζει τη λογοδοσία και αποτελεί ταυτόχρονα μια ευκαιρία για την αποτίμηση της ακολουθούμενης οικονομικής πολιτικής. Να πούμε ότι εδώ συζητήσαμε και στις Επιτροπές, ακούσαμε τις προτάσεις και της Πλεύσης Ελευθερίας και της Νίκης και των άλλων κομμάτων για το πώς μπορεί να γίνει πιο σύντομα η συζήτηση και ψήφιση του Απολογισμού. Είμαστε σύμφωνοι και μάλιστα, στο νομοσχέδιο που τώρα είναι σε διαβούλευση για τους servicers, θα δείτε κάποιες διατάξεις μέσα για το govERP, όπου εκεί προβλέπεται και σύντμηση των προθεσμιών για τη συζήτηση του Απολογισμού.
Σε αυτή τη συζήτηση θέλουμε να εξάγουμε συμπεράσματα για την πρόοδο της ελληνικής οικονομίας, τη συνέπεια σε σχέση με όσα υποσχεθήκαμε, καθώς και την πορεία εκτέλεσης του Προϋπολογισμού, εν προκειμένω του 2024.
Το 2024, λοιπόν, καταγράφηκε ρυθμός ανάπτυξης 2,1%, επιβεβαιώνοντας την ανθεκτικότητα της ελληνικής οικονομίας σε ένα περιβάλλον αυξημένης διεθνούς αβεβαιότητας και γεωπολιτικών εντάσεων. Να θυμίσουμε ότι ο ρυθμός ανάπτυξης ήταν διπλάσιος του ευρωπαϊκού μέσου όρου, που στην Ευρωζώνη ήταν 0,9% και στην Ευρωπαϊκή Ένωση 1,1%. Η άνοδος του ΑΕΠ προήλθε κυρίως από τη συνεχιζόμενη αύξηση των επενδύσεων παγίου κεφαλαίου.
Να πούμε ότι, σύμφωνα με τα αναθεωρημένα στοιχεία της ΕΛΣΤΑΤ πριν λίγες μέρες, 15 Οκτωβρίου -που βγήκαν 16 Οκτωβρίου- έχουμε την αύξηση των επενδύσεων, που ήταν 7,6% το 2024 έναντι 4,5% που ήταν η προηγούμενη πρόβλεψη και την αύξηση της ιδιωτικής κατανάλωσης, η οποία συνδέεται εν πολλοίς με την άνοδο των αμοιβών εξαρτημένης εργασίας. Οι αμοιβές εξαρτημένης εργασίας, σύμφωνα με τα τελικά στοιχεία, αυξήθηκαν 7,5% το 2024.
Αυτή η σημαντική αύξηση συνδέεται κυρίως με την αύξηση της μισθολογικής δαπάνης στην οικονομία, η οποία στηρίχτηκε στην αύξηση της απασχόλησης. Να θυμίσουμε ότι η ανεργία μειώθηκε ακόμα 1 μονάδα και σύμφωνα με την «ΕΡΓΑΝΗ» είχαμε ενενήντα τρεις χιλιάδες παραπάνω εργαζομένους. Αυτό που, όμως, είχαμε κυρίως ήταν πρώτον, την αύξηση του κατώτατου μισθού κατά 50 ευρώ, δεύτερον, το ξεπάγωμα των τριετιών το 2024 και τρίτον, το 2024 είχαμε και τη σημαντική αύξηση του μισθολογίου του δημόσιου τομέα μετά από δεκατέσσερα χρόνια. Έτσι και ο μέσος μισθός αυξήθηκε από τα 1.251 ευρώ στα 1.342, αύξηση κατά 90 ευρώ σε όλη την οικονομία, μαζί ιδιωτικός και δημόσιος τομέας. 
Επιπλέον, το ονομαστικό ΑΕΠ ανήλθε, σύμφωνα με τα τελευταία στοιχεία, στα 237,7 δισ. ευρώ το 2024 έναντι 225 δισ. το 2023, ενώ ο λόγος χρέους προς ΑΕΠ μειώθηκε κατά 10,5%, από 164% σε 153,5% το 2024. Εδώ να πω ότι σήμερα βγήκαν και τα τελευταία δημοσιολογιστικά στοιχεία που αναθεωρήθηκαν τα έτη 2022, 2023, 2024 και 2025 και το χρέος είναι ακόμα μικρότερο, δηλαδή στο 153,5% αντί για 154,2% το 2024 που ήταν η προηγούμενη εκτίμηση και σήμερα βρίσκεται κάτω από 137%. 
Από τα παραπάνω στοιχεία γίνεται εμφανής η πρόοδος της ελληνικής οικονομίας για το 2024, η οποία επιτεύχθηκε μέσα σε συνθήκες αυξημένης αβεβαιότητας. Δεν πρέπει να ξεχνάμε ότι περάσαμε τριετή πανδημία Covid, ενώ είχαμε και την ενεργειακή έκρηξη του 2022 με το συνεπακόλουθο πληθωριστικό κύμα, ενώ διεθνώς επικρατούσαν περιοριστικές δημοσιονομικές πολιτικές εν μέσω συνεχιζόμενων γεωπολιτικών εντάσεων. 
Στον αντίποδα, η Ελλάδα επεδείκνυε αντοχή και συνέχιζε την πολιτική των μεταρρυθμίσεων, της προσέλκυσης επενδύσεων και φυσικά της στήριξης των νοικοκυριών με αυξήσεις στα εισοδήματα και μειώσεις φόρων. Και όλα αυτά χωρίς να διαταραχθεί η δημοσιονομική ισορροπία, μία σημαντική, αλλά όχι αυτονόητη κατάκτηση, ενώ συνεχίζονταν η μείωση του δημόσιου χρέους που έφερε την περαιτέρω αναβάθμιση της ελληνικής οικονομίας. Να υπενθυμίσω ότι μόλις το 2023 η χώρα μας ανέκτησε την επενδυτική βαθμίδα, ενώ το 2024 ακολούθησαν κι άλλες αναβαθμίσεις, οι οποίες συνεχίστηκαν και τα επόμενα χρόνια. 
Οι εξελίξεις αυτές επιβεβαιώνουν την πρόοδο στον τομέα των μεταρρυθμίσεων και τη σταθερή εμπιστοσύνη των διεθνών αγορών στην αναπτυξιακή και δημοσιονομική στρατηγική της χώρας μας. 
Επιστρέψτε μου στο σημείο αυτό να αναφερθώ στις σημαντικές δημοσιονομικές παρεμβάσεις του 2024 για την ενίσχυση του εισοδήματος. Είχαμε, λοιπόν, την αναμόρφωση από 1-1-2024 του μισθολογίου του δημόσιου τομέα με μικτό κόστος 1,07 δισ. ευρώ, την οριζόντια αύξηση 70 ευρώ στον βασικό μισθό, την αύξηση της οικογενειακής παροχής από 20 έως 50 ευρώ μηνιαίως, την αύξηση των επιδομάτων θέσεως ευθύνης κατά 30%, την αύξηση του επιδόματος παραμεθορίου, ειδικών συνθηκών εργασίας, την αύξηση μισθολογίου μελών ΔΕΠ, την αύξηση στα έξοδα μετακίνησης και διανυκτέρευσης πολιτικού και ένστολου προσωπικού.
Ακόμα, αυξήθηκε το αφορολόγητο κατά 1.000 ευρώ για οικογένειες που έχουν παιδιά με κόστος 135 εκατομμύρια, μειώθηκε κατά 50%, ξεκίνησε η μείωση του τέλους επιτηδεύματος για τους ελεύθερους επαγγελματίες, το 2025 καταργήθηκε για τους ελεύθερους επαγγελματίες και τώρα καταργείται σταδιακά και για τα νομικά πρόσωπα. 
Επιπλέον, από τον Ιανουάριο του 2024 μονιμοποιήθηκε ο μειωμένος ΦΠΑ που εφαρμόστηκε την περίοδο της πανδημίας στις μεταφορές, στις ακτοπλοϊκές, αεροπορικές και χερσαίες, στα ταξί, στα γυμναστήρια, σε σχολές χορούς, σε κινηματογράφους και σε μία σειρά αγαθών σχετιζόμενων με τη δημόσια υγεία με κόστος περίπου 400 εκατομμύρια ευρώ, ενώ ξεπάγωσαν και οι τριετίες, όπως είπαμε και πριν. 
Παράλληλα, είχαμε αύξηση του επιδόματος γέννησης από τα 2.000 ευρώ στα 2.400 ευρώ, 3.500 ευρώ, αλλά είχαμε και σημαντικά μέτρα για την αντιμετώπιση του στεγαστικού προβλήματος. Το πρόγραμμα «Σπίτι μου» με προϋπολογισμό 1 δισ., το «Εξοικονομώ-Ανακαινίζω για Νέους», το πρόγραμμα «Κάλυψη», τη μεγαλύτερη μείωση του φόρου από 40% σε 100% για δαπάνες αναβάθμισης κτιρίων, την επιβολή ΦΠΑ στα Airbnb, για τα οποία γίνεται πολλή συζήτηση σήμερα, την περαιτέρω αυστηροποίηση των κριτηρίων της Golden Visa από 500.000 ευρώ σε 800.000 ευρώ που πήγε το όριο. 
Να θυμίσω, επίσης, ότι το τελευταίο τρίμηνο του 2023 και ολόκληρο το 2024 διατέθηκαν 600 εκατομμύρια για την άμεση αντιμετώπιση των πρώτων συνεπειών της θεομηνίας «Daniel» επιπλέον των κονδυλίων υποδομών που διατηρήθηκαν και τα επόμενα χρόνια. 
Ως προς τα βασικά μεγέθη του Απολογισμού, τα καθαρά εισπραχθέντα έσοδα σε ταμειακή βάση, σύμφωνα και με την έκθεση του Ελεγκτικού, ανήλθαν στα 74 δισ., υπερέβησαν δηλαδή τον στόχο του προϋπολογισμού κατά 1,4 δισ.. Σε αυτό θα επανέλθω. 
Όσον αφορά στις δαπάνες, ο κρατικός προϋπολογισμός υλοποιήθηκε εντός και κάτω των ορίων των πιστώσεων, όπως αυτές διαμορφώθηκαν εντός του έτους 2024. Όμως, θα ήθελα να πω ότι ήταν κάτω μετά την ψήφιση δύο συμπληρωματικών προϋπολογισμών συνολικού ύψους 1,3 δισ. ευρώ για τις ανάγκες αντιμετώπισης του «Daniel» και την ενίσχυση του Προγράμματος Δημοσίων Επενδύσεων που εκείνη τη χρονιά τελείωνε η προγραμματική περίοδος ΕΣΠΑ. 
Το 2024 έκλεισε με πρωτογενές πλεόνασμα 4,9% και ακριβώς λόγω των μέτρων στήριξης που λαμβάνουμε αυτή την περίοδο μειώνεται το 2026 σε 3,6% και του χρόνου σε 3,3%. 
Στο σημείο αυτό, θα ήθελα να κάνω ένα σχόλιο. Ο κ. Χήτας ανέφερε προηγουμένως -κατά κάποιο τρόπο με κορόιδεψε- ότι κάθομαι και μετράω συνέχεια. Θα ήθελα, λοιπόν, να του πω ότι μετράμε ακριβώς για να δημιουργήσουμε δημοσιονομικό χώρο. Πρέπει να μετράμε για να δημιουργήσουμε δημοσιονομικό χώρο, να βρούμε ενεργητικά μέτρα εσόδων, να περικόψουμε περιττές δαπάνες και για να βρούμε ακριβώς όλα αυτά τα μέτρα. 
Φέτος, το 2026, ξεκινήσαμε με 1,7 δισ. από τη ΔΕΘ, ενώ δόθηκαν άλλα 1,4 δισ. μέσα στη χρονιά. Όμως, όπως φαίνεται, έχουμε άλλους δύο μήνες ακόμα που θα χρειαστούν μάλλον ενισχύσεις. Επιπλέον, έχουμε τα 2,27 δισ. για το 2027. Ναι, έχουμε το όριο πρωτογενών δαπανών και ξέρουμε όλοι τις συνέπειες που υπάρχουν αν το ξεπεράσεις. Όμως, προσπαθούμε συνεχώς, κοιτώντας τις περιττές δαπάνες και βρίσκοντας ενεργητικά μέτρα εσόδων να αυξάνουμε τον διαθέσιμο δημοσιονομικό χώρο. Αυτή είναι η δουλειά μας και αυτό είναι που πρέπει να κάνουμε. 
Και επειδή ειπώθηκαν και ακούστηκαν πολλά όσον αφορά τις κινητοποιήσεις στη Γαλλία, θα ήθελα να πω ότι οι διαφορές εδώ στη χώρα μας είναι πρώτον, ότι στη Γαλλία δεν έχουν δοθεί μέτρα στήριξης ούτε επιδοτήσεις στην αντλία ή μειώσεις σε ΦΚ, ενώ τώρα κατεβαίνει ένας προϋπολογισμός με 52 δισ. αντίμετρα. Δεν υπάρχει καμία σχέση, εμείς είμαστε στην αντίπερα όχθη. Δίνουμε συνεχώς και ναι, μακάρι να μπορέσουμε να βρούμε χώρο και να δώσουμε κι άλλα. Γι’ αυτό παλεύουμε και στην Ευρώπη και κάνουμε όλες αυτές τις παρεμβάσεις. Όμως, εδώ προχωράμε συνεχώς σε στήριξη των πολιτών. Κάθε δεκαπέντε μέρες κοιτάμε τι μπορούμε να κάνουμε και νομίζω ότι αυτή η προσπάθεια φαίνεται.
Χωρίς να καθυστερήσω, θα ήθελα να μιλήσω και για το ζήτημα που τέθηκε για το «govERP». Τι κάνουμε; Από 1-1-2027 μπαίνει σε λειτουργία. Αυτή είναι πάγια παρατήρηση του Ελεγκτικού Συνεδρίου σε όλες τις συζητήσεις των Απολογισμών όλων των ετών. Τρεις παρατηρήσεις έχει πάντα. Όσον αφορά το πώς καταγράφουμε τις απαιτήσεις και τις υποχρεώσεις, τι έρχεται να κάνει λοιπόν το govERP; Να καταγράψει σε δεδουλευμένη βάση. Πρώτα θα ανεβαίνουν τα τιμολόγια και από πίσω θα έρχεται και θα κουμπώνει η πληρωμή. Άρα, θα ξέρουμε τι χρωστάει το κράτος, τι υποχρεώσεις έχει. Και ο σωστός χρόνος καταγραφής της δαπάνης είναι ο χρόνος έκδοσης του τιμολογίου, κάτι που ξέρουμε από όλες τις επιχειρήσεις. Επομένως, το ένα είναι η δεδουλευμένη βάση που μπορούμε να δούμε καλύτερα και τα ληξιπρόθεσμα για τα οποία ξέρουμε το πρόβλημα, αλλά να ξέρουμε και τις υποχρεώσεις που έχει το Δημόσιο, αλλά και τις απαιτήσεις που έχει να εισπράξει. 
Το δεύτερο σημείο είναι ότι θα έχουμε επιτέλους Ισολογισμό χωρίς να υπάρχει αυτό το κενό στο ενεργητικό. Σωστά το λένε, όπως χρόνια το λέει και το Ελεγκτικό Συνέδριο. Θα έχουμε το μητρώο παγίων, μια τεράστια τιτάνια προσπάθεια της αποτίμησης των παγίων του δημοσίου, η καταγραφή και η αποτίμηση, ώστε να φανεί πια η καθαρή θέση, να μην είναι αρνητική. Και προφανώς θα έχουμε πολύ πολύ καλύτερη απεικόνιση σε real time όλων των δαπανών και υποχρεώσεων του κράτους, κάτι που νομίζω ότι είναι πολύ βασικό για όλους μας.
Έρχομαι και σε κάτι ακόμα. Αν το 2024 χαρακτηρίζεται από κάτι επιπλέον σημαντικό αυτό είναι ο σημαντικός περιορισμός της φοροδιαφυγής. Να θυμίσω ότι το 2024 ήταν το έτος που εφαρμόστηκε τόσο η διασύνδεση ταμειακών μηχανών και POS όσο και η διαβίβαση των λογιστικών αρχείων μέσω του «myDATA». Αυτά ήταν ακριβώς τα εργαλεία σε συνδυασμό φυσικά με την αύξηση των ηλεκτρονικών συναλλαγών που μείωσαν το κενό ΦΠΑ στα επίπεδα του 9%, όπως υπολογίζεται το 2024, από άνω του 20% που ήταν τα προηγούμενα έτη. Αυτά ακριβώς είναι τα εργαλεία που μας δίνουν σήμερα τη δυνατότητα να έχουμε παροχές στην Ελλάδα και να είμαστε σε θέση να στηρίζουμε συνεχώς με νέα μέτρα μέσα σε αυτό το αβέβαιο γεωπολιτικό περιβάλλον.
Το 2024, λοιπόν, υλοποιήσαμε δημοσιονομικές παρεμβάσεις για τη στήριξη του διαθέσιμου εισοδήματος των πολιτών -ανέφερα τις πιο βασικές-, έκτακτες δαπάνες για τις φυσικές καταστροφές, ενώ ταυτόχρονα βάλαμε και τα θεμέλια για τη βελτίωση των δημόσιων οικονομικών μέσων της δραστικής μείωσης της φοροδιαφυγής. Αυτό μας έχει δώσει τη δυνατότητα να μειώνουμε φόρους και εισφορές -έχουμε φτάσει στις ενενήντα μία μειώσεις φόρων και εισφορών, συντελεστών- και να έχουμε τη δημοσιονομική δυνατότητα με ίδια μέσα να αντιμετωπίζουμε αλλεπάλληλες γεωπολιτικές κρίσεις. 
Πιστεύω ότι ο Απολογισμός του 2024 αποδεικνύει στην πράξη τη σημαντική βελτίωση των δημόσιων οικονομικών, η οποία αποτελεί προϋπόθεση για την ευημερία και μας επιτρέπει να ατενίζουμε το μέλλον με αισιοδοξία εν μέσω αυτών των γεωπολιτικών αναταραχών για ένα καλύτερο αύριο για όλες και όλους, αλλά κυρίως για τη νέα γενιά που θα ζήσει σε μια χώρα με μικρότερο δημόσιο χρέος και καλύτερες προοπτικές για ευημερία. 
Σας ευχαριστώ πολύ.
 (Χειροκροτήματα από την πτέρυγα της Νέας Δημοκρατίας)

ΠΡΟΕΔΡΕΥΩΝ (Γεώργιος Λαμπρούλης): Κηρύσσεται περαιωμένη η συζήτηση επί των σχεδίων νόμου του Υπουργείου Εθνικής Οικονομίας και Οικονομικών: «Κύρωση του Απολογισμού του Κράτους οικονομικού έτους 2024» και «Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1/1/2024 έως 31/12/2024» και προχωρούμε στην ψήφισή τους ξεχωριστά.
Ερωτάται το Σώμα: Γίνεται δεκτό το σχέδιο νόμου του Υπουργείου Εθνικής Οικονομίας και Οικονομικών: «Κύρωση του Απολογισμού του Κράτους οικονομικού έτους 2024»;
Οι αποδεχόμενοι το σχέδιο νόμου παρακαλώ να εγερθούν.
(Εγείρονται οι αποδεχόμενοι το σχέδιο νόμου)
Προφανώς, ηγέρθησαν οι περισσότεροι.
Συνεπώς, το σχέδιο νόμου του Υπουργείου Εθνικής Οικονομίας και Οικονομικών: «Κύρωση του Απολογισμού του Κράτους οικονομικού έτους 2024» έγινε δεκτό σε μόνη συζήτηση κατά πλειοψηφία και έχει ως εξής: 
(Να καταχωριστεί το κείμενο του νομοσχεδίου)


ΠΡΟΕΔΡΕΥΩΝ (Γεώργιος Λαμπρούλης): Ερωτάται το Σώμα: Γίνεται δεκτό το σχέδιο νόμου του Υπουργείου Εθνικής Οικονομίας και Οικονομικών: «Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1/1/2024 έως 31/12/2024»;
Οι αποδεχόμενοι το σχέδιο νόμου παρακαλώ να εγερθούν.
(Εγείρονται οι αποδεχόμενοι το σχέδιο νόμου)
Προφανώς, ηγέρθησαν οι περισσότεροι.
Συνεπώς, το σχέδιο νόμου του Υπουργείου Εθνικής Οικονομίας και Οικονομικών: «Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1/1/2024 έως 31/12/2024» έγινε δεκτό σε μόνη συζήτηση κατά πλειοψηφία και έχει ως εξής:
(Να καταχωριστεί το κείμενο του νομοσχεδίου)


ΠΡΟΕΔΡΕΥΩΝ (Γεώργιος Λαμπρούλης): Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς τη συζήτηση και ψήφιση του Απολογισμού και του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς από 1/1/2024 έως 31/12/2024. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Λαμπρούλης): Συνεπώς, το Σώμα παρέσχε τη ζητηθείσα εξουσιοδότηση. 
Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Λαμπρούλης): Με τη συναίνεση του Σώματος και ώρα 16.47΄ λύεται η συνεδρίαση για αύριο, ημέρα Πέμπτη 22 Οκτωβρίου 2026 και ώρα 10.00΄, με αντικείμενο εργασιών του Σώματος νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργού Επικρατείας: «Απαγόρευση χρήσης επιγραμματικών υπηρεσιών κοινωνικής δικτύωσης από ανηλίκους», σύμφωνα με τη συμπληρωματική ημερήσια διάταξη που θα διανεμηθεί.

Ο ΠΡΟΕΔΡΟΣ                                                                ΟΙ ΓΡΑΜΜΑΤΕΙΣ
